(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΘ΄

Παρασκευή, 05 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Π. Σαράκη, σελ.
3. Ανακοινώνεται ότι τη συνεδρίαση παρακολουθούν μαθητές από το 65ο Δημοτικό Σχολείο Αθήνας, το Δημοτικό Σχολείο Αρκάσας Καρπάθου, το 3ο Δημοτικό Σχολείο Βούλας, το 1ο Γυμνάσιο Ταύρου, το 3ο Γυμνάσιο Αλίμου, το Δημοτικό Σχολείο Ακρωτηρίου Θήρας, το Δημοτικό Σχολείο Ελιάς Ηρακλείου, το 1ο Δημοτικό Σχολείο Σγουρού Ρόδου, το 3ο Δημοτικό Σχολείο Γιάννουλης Λαρίσης και από το 1ο Γενικό Λύκειο Διδυμοτείχου Έβρου, σελ.
4. Ανακοινώνεται ότι οι Βουλευτές κ.κ. Γεώργιος Μανούσος και Ιωάννης Δημητροκάλλης, με τις από 4 Απριλίου 2024 επιστολές τους προς τον Πρόεδρο της Βουλής των Ελλήνων, μας γνωστοποιούν την ανεξαρτητοποίησή τους από την Κοινοβουλευτική Ομάδα «ΣΠΑΡΤΙΑΤΕΣ», σελ.
5. Επί διαδικαστικού θέματος, σελ.
6. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων το δελτίο επίκαιρων ερωτήσεων της Δευτέρας 8 Απριλίου του 2024, σελ.
2. Συζήτηση επικαίρων ερωτήσεων:
 α) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Να παρθεί πίσω η απαράδεκτη συνδικαλιστική δίωξη φοιτητή», σελ.
 ii. με θέμα: «Ανάκληση διαγραφής φοιτητή από Ανώτατο Εκπαιδευτικό Ίδρυμα», σελ.
 iii. με θέμα: «Να αποδοθεί ολόκληρο το ποσό των υποτροφιών δεδουλευμένων στους υποψήφιους διδάκτορες του ΙΚΥ», σελ.
 β) Προς τον Υπουργό Κλιματικής Κρίσης και Πολιτικής Προστασίας με θέμα: «Καθυστέρηση στην αποζημίωση των πληγέντων από την πλημμύρα της 4ης Ιανουαρίου 2021 στην Περιφερειακή Ενότητα Σερρών»., σελ.
3. Συζήτηση της υπ’ αριθμόν 4/1-2-2024 επερώτησης του Προέδρου κ. Νικόλαου Ανδρουλάκη και των Βουλευτών της Κοινοβουλευτικής Ομάδας του ΠΑΣΟΚ ? Κινήματος Αλλαγής, προς τους Υπουργούς Οικονομίας και Οικονομικών, Υποδομών και Μεταφορών και Ανάπτυξης, με θέμα: «Αδιαφανής, μεροληπτική υπέρ λίγων και σε βάρος του δημόσιου συμφέροντος η χάραξη και εκτέλεση της οικονομικής και αναπτυξιακής πολιτικής της χώρας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας», σελ.
2. Κατάθεση σχεδίου νόμου:

Οι Υπουργοί Εθνικής Οικονομίας και Οικονομικών, Εξωτερικών, Δικαιοσύνης καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 4/4/2024 σχέδιο νόμου: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή και της Ελληνικής Δημοκρατίας και του παραρτήματος του και του Προσαρτήματος στη δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή και της Ελληνικής Δημοκρατίας και των παραρτημάτων του», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.
ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΙΑΔΗΣ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΡΑΣ Α. , σελ.
 ΣΕΝΕΤΑΚΗΣ Μ. , σελ.

Β. Επί προσωπικού θέματος:
 ΤΣΙΑΡΑΣ Κ. , σελ.

Γ. Επί των επικαίρων ερωτήσεων:
 ΑΡΑΜΠΑΤΖΗ Φ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΤΕΝΑ Α. , σελ.
 ΜΑΚΡΗ Ζ. , σελ.
 ΝΙΚΟΛΑΪΔΗΣ Α. , σελ.
 ΤΡΙΑΝΤΟΠΟΥΛΟΣ Χ., σελ.

Δ. Επί της επίκαιρης επερώτησης:
 ΑΝΔΡΟΥΛΑΚΗΣ Ν. , σελ.
 ΑΠΟΣΤΟΛΑΚΗ Ε. , σελ.
 ΒΑΤΣΙΝΑ Ε. , σελ.
 ΒΟΡΥΛΛΑΣ Α. , σελ.
 ΓΕΡΟΥΛΑΝΟΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΝΙΚΗΤΙΑΔΗΣ Γ. , σελ.
 ΠΑΠΠΑΣ Ν. , σελ.
 ΠΑΡΑΣΥΡΗΣ Φ. , σελ.
 ΠΕΡΚΑ Θ. , σελ.
 ΣΕΝΕΤΑΚΗΣ Μ. , σελ.
 ΤΣΙΑΡΑΣ Κ. , σελ.
 ΦΩΤΟΠΟΥΛΟΣ Σ. , σελ.
 ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΘ΄

Παρασκευή 5 Απριλίου 2024

Αθήνα, σήμερα στις 5 Απριλίου 2024, ημέρα Παρασκευή και ώρα 10.27΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΗ΄ συνεδριάσεώς του, της Τετάρτης 3 Απριλίου 2024, σε ό,τι αφορά την ψήφιση στο σύνολο του σχεδίου νόμου: «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις».)

Πριν προχωρήσουμε στη σημερινή ημερήσια διάταξη θα ήθελα να προβώ σε μερικές ανακοινώσεις προς το Σώμα:

Οι Βουλευτές κύριοι Γεώργιος Μανούσος και Ιωάννης Δημητροκάλλης, με τις από 4 Απριλίου 2024 επιστολές τους προς τον Πρόεδρο της Βουλής των Ελλήνων, μας γνωστοποιούν την ανεξαρτητοποίησή τους από την Κοινοβουλευτική Ομάδα «Σπαρτιάτες».

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.3 & 4)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω επίσης την τιμή να σας ανακοινώσω ότι:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας».

Οι Υπουργοί Εθνικής Οικονομίας και Οικονομικών, Εξωτερικών, Δικαιοσύνης καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 4-4-2024 σχέδιο νόμου: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή και της Ελληνικής Δημοκρατίας και του παραρτήματος του και του Προσαρτήματος στη δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή και της Ελληνικής Δημοκρατίας και των παραρτημάτων του».

Παραπέμπεται στην αρμόδια Διαρκή Επιτροπή.

Επίσης, κυρίες και κύριοι συνάδελφοι, ο Βουλευτής της Ελληνικής Λύσης κ. Παύλος Σαράκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 4/1-2-2024 επερώτηση των Βουλευτών της Κοινοβουλευτικής Ομάδας του ΠΑΣΟΚ - Κινήματος Αλλαγής κ.κ. Νικολάου Ανδρουλάκη, Ευαγγελίας Λιακούλη, Απόστολου Πάνα, Μιχαήλ Κατρίνη, Δημήτριου Μάντζου, Παύλου Γερουλάνου, Παρασκευά (Πάρι) Κουκουλόπουλου, Ελένης - Μαρίας (Μιλένα) Αποστολάκη, Ελένης Βατσινά, Χριστίνας Σταρακά, Ιλχάν Αχμέτ, Κωνσταντίνας (Νάντιας) Γιαννακοπούλου, Παναγιώτας (Νάγιας) Γρηγοράκου, Παναγιώτη Δουδωνή, Αικατερίνης Καζάνη, Οδυσσέα Κωνσταντινόπουλου, Σταύρου Μιχαηλίδη, Γεώργιου Μουλκιώτη, Μπουρχάν Μπαράν, Δημήτριου Μπιάγκη, Γεώργιου Νικητιάδη, Αναστάσιου (Τάσου) Νικολαΐδη, Γεώργιου Παπανδρέου, Παναγιώτη Παρασκευαΐδη, Στέφανου Παραστατίδη, Φραγκίσκου (Φρέντυ) Παρασύρη, Ανδρέα Πουλά, Αικατερίνης (Κατερίνας) Σπυριδάκη, Ιωάννη Τσίμαρη, Εμμανουήλ Χνάρη, Παύλου Χρηστίδη, Εμμανουήλ (Μανώλη) Χριστοδουλάκη προς τους Υπουργούς Εθνικής Οικονομίας και Οικονομικών, Υποδομών και Μεταφορών και Ανάπτυξης, με θέμα: «Αδιαφανής, μεροληπτική υπέρ λίγων και σε βάρος του δημόσιου συμφέροντος η χάραξη και εκτέλεση της οικονομικής και αναπτυξιακής πολιτικής της χώρας».

Πριν δώσω τον λόγο στον πρώτο επερωτώντα, να ενημερώσω τους συναδέλφους που θα πάρουν τον λόγο, σχετικά με τους χρόνους ομιλίας τους: Ο εισηγητής κ. Κουκουλόπουλος έχει πρωτολογία δέκα λεπτά και δευτερολογία πέντε λεπτά. Οι κ.κ. Γερουλάνος, Νικητιάδης, Βατσινά, Αποστολάκη έχουν πέντε λεπτά πρωτολογία και τρία λεπτά δευτερολογία. Ο κ. Παρασύρης και η κ. Λιακούλη έχουν τρία λεπτά πρωτολογία και δύο δευτερολογία.

Αν κάποιος συνάδελφος, παίρνοντας τον λόγο, θέλει -για τον οποιονδήποτε λόγο που αυτός νομίζει- να πάρει και τη δευτερολογία του, να μου το δηλώνει, προκειμένου να μην τον διακόπτω στη συνέχεια και για να έχουμε καλύτερη ροή στη συζήτηση.

Μετά από αυτές τις διευκρινίσεις τον λόγο έχει ο πρώτος επερωτών Βουλευτής Κοζάνης του ΠΑΣΟΚ - Κινήματος Αλλαγής κ. Πάρις Κουκουλόπουλος, για δέκα λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η πραγματική κατάσταση της οικονομίας και οι προοπτικές της είναι, ουσιαστικά, το αντικείμενο της σημερινής μας επερώτησης, με δυο λόγια. Η οικονομία μιας χώρας -οποιασδήποτε χώρας και της Ελλάδας- αποτυπώνεται με ακρίβεια σε αριθμούς, αλλά αφορά αποκλειστικά και μόνο ανθρώπους. Αυτό είναι κάτι γενικό που πρέπει να το θυμόμαστε. Δεν μπαίνει κανένα δίλημμα προτεραιότητας, οι αριθμοί, προφανώς, πάντα πρέπει να υπηρετούν τις ανάγκες των ανθρώπων και να διασφαλίζουν το μέλλον.

Ας ξεκινήσουμε, λοιπόν, από τους ανθρώπους και πώς αντιλαμβάνονται οι συμπολίτες μας την κατάσταση στην οικονομία. Όλοι μας έχουμε ένα κοινό εισερχόμενο από την καθημερινή επαφή μας με τους πολίτες: Δεν τα βγάζουν πέρα. Ολοένα και περισσότεροι μάς το δηλώνουν αυτό και δεν είναι μια δική μας υποκειμενική άποψη αυτό που λέω ή δεν είναι η άποψη κάποιων λίγων. Όπως είπα, είναι ολοένα και περισσότεροι αυτοί που το λένε.

Η EUROSTAT σε πρόσφατη ανακοίνωσή της μας ενημέρωσε ότι το κατά κεφαλήν εισόδημα, σε ό,τι αφορά την αγοραστική δύναμη των Ελλήνων πολιτών, είναι προτελευταίο στην Ευρωπαϊκή Ένωση. Τελευταία είναι η Βουλγαρία και αμέσως μετά εμείς και άρα δεν χρειάζονται περαιτέρω σχόλια.

Εξάλλου, οι δύο στους τρεις πολίτες σε όλες τις έρευνες κοινής γνώμης δηλώνουν μαζικά ότι η οικονομία και ειδικότερα η ακρίβεια είναι το κεντρικό ζήτημα που τους απασχολεί. Αν, μάλιστα, δεν υπήρχαν από τη μια η εκτός λογικής και θεσμικής συνέπειας συγκάλυψη των Τεμπών και η αυξανόμενη εγκληματικότητα, που δημιουργεί ανασφάλεια, τότε πραγματικά θα ήμασταν σε μια από τις πιο μονοθεματικές περιόδους στην πρόσφατη πολιτική ιστορία: Ακρίβεια - οικονομία, οικονομία - ακρίβεια. Τίποτα άλλο.

Όλη αυτή η κατάσταση έχει μια συνέπεια ότι για πρώτη φορά μετά το 2019, πέντε χρόνια μετά δηλαδή, όπως μας ενημέρωσε χθες κιόλας η ΕΛΣΤΑΤ, ο δείκτης ανισοτήτων λίγο μεν, αλλά ανέβηκε. Ανεκόπη μια ενδιαφέρουσα αποκλιμάκωση που υπήρχε από το 2019 και αντίστοιχα είχαμε μια, μικρή έστω, αύξηση το 2023 σε σχέση με το 2022.

Δεν είναι, λοιπόν, μια δική μας ιδεοληψία, δεν είναι μια υποκειμενική άποψη λίγων, αλλά τελικά είναι κάτι που αφορά τους πολλούς. Και δεν είναι τυχαίο, βέβαια, γιατί η ακρίβεια από τη μια καλπάζει, ο πληθωρισμός σε όλη την Ευρωζώνη σημείωσε επίδοση τον Φλεβάρη μικρότερη των προβλέψεων και σε μας μεγαλύτερη. Και δεν είναι μόνο η ακρίβεια με την κλασσική έννοια των βασικών ειδών. Είναι κόστη από τη στέγαση, μέχρι την υγεία και την παιδεία, τα οποία συμπεριλαμβάνουν τελικά όλη την κοινωνία.

Ας περάσουμε στους αριθμούς. Μέχρι τον Δεκέμβρη η Κυβέρνηση, με αποκορύφωμα τη συζήτηση του προϋπολογισμού, μιλούσε για οικονομικό θαύμα. Ειδικά στον προϋπολογισμό μιλούσε μόνο γι’ αυτό, κραδαίνοντας αριθμούς. Σήμερα, τρεις μήνες μετά, το τοπίο έχει αλλάξει δραματικά θα έλεγα. Εν πάση περιπτώσει, είμαστε σε ένα τελείως άλλο σκηνικό. Δεν μου αρέσουν οι ακραίες εκφράσεις. Έχει αλλάξει εντελώς το τοπίο.

Η ΕΛΣΤΑΤ μας ενημερώνει ότι αντί για 2,4% ανάπτυξη το 2023 σημειώσαμε 2%. Δεν είναι το 0,4%. Είναι ότι αυτή η πτώση του 0,4% οφείλεται σε κάθετη πτώση των άμεσων επενδύσεων παγίου κεφαλαίου. Σήμερα το πρωί βγήκε το στοιχείο ότι από τις άμεσες ξένες επενδύσεις το 52% είναι Golden Visa. Αυτό είναι το μεγάλο ζήτημα πίσω από όλη αυτή την κατάσταση.

Για τον πληθωρισμό ήδη αναφέρθηκα πώς εξελίσσεται νωρίτερα. Οι καταθέσεις μειώνονται ως ποσοστό του ΑΕΠ, άρα το πραγματικά διαθέσιμο χρήμα για επενδύσεις είναι περιορισμένο. Όμως, το πιο ανησυχητικό απ’ όλα είναι αυτό που προβλέπουν το ΔΝΤ αρχικά, στη συνέχεια η EUROSTAT, αλλά και άλλοι διεθνείς οργανισμοί. Μιλάνε για σενάρια από το 2026 και μετά μέχρι το 2050 και το 2060 η ανάπτυξη θα καρκινοβατεί γύρω από το 1% ίσως και λίγο παρακάτω. Είναι ένα σενάριο το οποίο προοιωνίζεται μεγάλες δυσκολίες και το οποίο η Ελλάδα πρέπει πάση θυσία να αποφύγει.

Ως κατακλείδα όλων αυτών, ο οίκος αξιολόγησης Moody's, ένας από τους μεγαλύτερους, απέφυγε -αρνήθηκε, όπως θέλετε πείτε το- να μας δώσει την επενδυτική βαθμίδα. Εμείς, κύριε Υπουργέ, για την ιστορία της Moody's δεν επιχαίρουμε. Εμείς με την Ελλάδα είμαστε, δεν είμαστε με τους οίκους αξιολόγησης. Αυτό είναι καθαρό, να το πω σήμερα. Εξάλλου, η υπόθεση της επενδυτικής βαθμίδας μας αφορά στο συντριπτικά μεγάλο μέρος, γιατί αν η Ελλάδα δεν είχε μείνει στο ευρώ εκεί που την κράτησε το ΠΑΣΟΚ με την ηρωική του προσπάθεια, για καμμία επενδυτική βαθμίδα δεν θα μιλούσαμε σήμερα. Αξιολογούμε, όμως, αυτά που λέει η Moody's και δυστυχώς, λέει κάποια σημεία στα οποία έχουμε εστιάσει από το καλοκαίρι ακόμα και νωρίτερα στην προηγούμενη κανονική περίοδο, την κριτική μας, σε ένα μοντέλο ανάπτυξης που είναι αδιέξοδο, υποτιμά τους διεθνείς κινδύνους σε μια οικονομία που έχει ρηχότητα, έχει μονομέρεια με τον τουρισμό, δεν είναι υγιής η κεφαλαιακή βάση των τραπεζών. Αυτά μας λέει η Moody's. Είναι ζητήματα τα οποία έχουμε θέσει.

Εμείς, όπως είπα, δεν επιχαίρουμε, όπως δεν αρνούμαστε να αναγνωρίσουμε ότι μαζί σας χαρήκαμε για την επενδυτική βαθμίδα -είπα γιατί, γιατί διεκδικούμε μεγάλο μέρος της- ούτε διστάζουμε να αναγνωρίσουμε την καλή πορεία των εσόδων. Όμως, την ίδια στιγμή λέμε με σαφήνεια ότι το ισοζύγιο έμμεσων-άμεσων φόρων είναι μια πηγή τεράστιων ανισοτήτων και έχουμε ουσιαστικά έναν από τους δυσμενέστερους συντελεστές έμμεσης-άμεσης φορολογίας σε όλη την Ευρώπη.

Η κατάσταση την οποία περιέγραψα, κυρίες και κύριοι συνάδελφοι, δεν προέκυψε τυχαία. Η Κυβέρνηση στην πρώτη περίοδό της -γιατί σε λίγο συμπληρώνει τα πέντε χρόνια στο τιμόνι της χώρας- σπατάλησε πολύτιμο δημοσιονομικό χώρο και χρόνο. Έφτασε με τη μεγάλη δημοσιονομική επέκταση, όταν υπήρξε η ρήτρα διαφυγής για όλες τις χώρες λόγω της πανδημίας, να δώσει επιστρεπτέες μέχρι και στα Airbnb. Καμμία αναπτυξιακή επένδυση. Προτίμησε τα επιδόματα και απέκλεισε συστηματικά διαρθρωτικές λύσεις, όπως για παράδειγμα το νέο ΕΚΑΣ ή την κατάργηση προσωπικής διαφοράς. Τα μισά market pass δεν θα χρειάζονταν, αν είχαν ακολουθήσει μια τέτοια οδό που προτείνουμε συστηματικά από την μεριά μας.

Δεν έκανε, όμως, μόνο αυτό η Κυβέρνηση. Έκανε και κάτι άλλο πολύ σημαντικότερο, προκαλώντας μια τεράστια αναδιανομή εισοδημάτων και ευνοώντας προκλητικά ολιγοπώλια. Στην ενεργειακή κρίση προτίμησε πραγματικά την αφαίμαξη του προϋπολογισμού. Κι αν δει κανείς τι έδωσε ο προϋπολογισμός και τι κέρδη δήλωσαν οι πάροχοι, είναι ακριβώς το ίδιο ποσό. Όταν εμείς προτείναμε πλαφόν στη λιανική για να επιμεριστεί το κόστος στους παραγωγούς, στους παρόχους και στον κρατικό προϋπολογισμό, αγνοήθηκε η πρότασή μας.

Με το σχέδιο «ΗΡΑΚΛΗΣ» φόρτωσε πάλι στον προϋπολογισμό τις εγγυήσεις έτσι ώστε οι τράπεζες σήμερα να προσπαθούν να μοιράζουν μερίσματα και τσιμουδιά για τον αναβαλλόμενο φόρο, μέρος του οποίου πρέπει να αρχίσουν, βέβαια, να τον αποπληρώνουν. Όλοι αθροίζουν κέρδη ακριβώς γιατί ευνοούνται, όπως είπα, ολιγοπωλιακές καταστάσεις.

Υπάρχει εμμονή στο μοντέλο ανάπτυξης που λέγεται υπερτουρισμός, real estate, κατανάλωση και την ίδια ώρα η χώρα στερείται αγροτικής πολιτικής, βιομηχανικής πολιτικής και ιδιαίτερα κρίσιμο περιφερειακής πολιτικής. Δεν υπάρχει σε καμμία περιφέρεια της χώρας μια ολοκληρωμένη, συγκροτημένη πρόταση.

Η ίδια λογική ολιγοπωλιακών πρακτικών, κυρίες και κύριοι συνάδελφοι, χαρακτηρίζει απ’ άκρου εις άκρον την Κυβέρνηση. Χθες σε μια ενδιαφέρουσα συνάντηση που υπερέβη τις δύο ώρες με την Τράπεζα της Ελλάδος, μας παρουσιάστηκαν ενδιαφέροντα στοιχεία για την συμβολή που έχουν οι ολιγοπωλιακές πρακτικές στην ακρίβεια. Προσθέστε και τις ενδοομιλικές και τριγωνικές συναλλαγές στις οποίες έχουμε μηδενικά αποτελέσματα ελέγχων από το ΣΔΟΕ και τις ανάλογες υπηρεσίες και θα βρείτε μπροστά σας τις αιτίες της ακρίβειας που επιμένει.

Οι ολιγοπωλιακές πρακτικές -και με αυτό ολοκληρώνω, κυρίες και κύριοι συνάδελφοι- αφορούν απ’ άκρου εις άκρον την πρακτική αυτής της Κυβέρνησης που φροντίζει συστηματικά μόνο για τους λίγους.

Θα ακολουθήσει αμέσως μετά μια συγκεκριμένη και συγκροτημένη αναφορά στο Ταμείο Ανάκαμψης. Από τη μεριά μου για το Ταμείο Ανάκαμψης και το ΕΣΠΑ θα επαναλάβω κάτι, κύριε Υπουργέ, που σας έχω πει πολλές φορές. Η χώρα έχει στη διάθεσή της ένα πρωτοφανές σε ύψος ποσό επενδυτικό που υπερβαίνει τα 70 δισεκατομμύρια ευρώ και αδυνατείτε να πείτε στους Έλληνες πολίτες τι θα αλλάξει στη ζωή μας μετά από πέντε χρόνια. Μπορείτε εύκολα να πείτε ποιοι θα τα έχουν οικονομήσει στο τέλος αυτής της περιόδου, συγκεκριμένοι, αλλά τι θα αλλάξει τη ζωή μας όχι.

Δεν μιλάω γενικά κι αόριστα. Θα μπορούσαμε να υιοθετήσουμε τρεις μεγάλους στόχους. Έναν σύγχρονο σιδηρόδρομο, αναγέννηση-αναδιάρθρωση του ΕΣΥ και ενεργειακή δημοκρατία. Είναι μια λογική την οποία αποφεύγετε όπως ο διάολος το λιβάνι γιατί προτιμάτε να εξυπηρετείτε σταθερά συμφέροντα και συγκεκριμένα ολιγοπώλια.

Κλείνω με μία μόνο αναφορά που έχει καθαρά θεσμικό χαρακτήρα, κυρίες και κύριοι συνάδελφοι. Η Κυβέρνηση τελευταία επιχαίρει και επαίρεται για τον βασικό μισθό. Δεν έχουμε αντίρρηση. Εμείς δεν αμφισβητούμε για τις αυξήσεις που υπήρξαν τα τελευταία τρία-τέσσερα χρόνια. Όμως, προτείνουμε σταθερά και σθεναρά συλλογικές διαπραγματεύσεις -αυτή είναι η οδός, δεν έχουν την ίδια δυνατότητα όλοι οι κλάδοι της οικονομίας, άλλοι μπορούν να δώσουν και περισσότερα- με κεντρικό ζήτημα, εκτός από τον βασικό μισθό, την απελευθέρωση μέσα από τον κοινωνικό διάλογο των τριετιών και όχι στη διακριτική ευχέρεια του Υπουργού.

Είναι μια τελείως άλλη λογική από αυτή που ακολουθείτε εσείς προσπαθώντας να περάσετε μια αντίληψη ότι δίνετε δώρο στους πολίτες. Μπαίνουμε ξανά σε περίοδο όπου η χαλάρωση δεν υφίσταται. Αυτή η λογική σας έχει καταρρεύσει ολοσχερώς, δεν έχει πλέον κανένα ακροατήριο. Πρέπει να αλλάξετε άρδην πολιτική, κύριε Υπουργέ, και εμείς είμαστε εδώ με τις προτάσεις μας για να δείξουμε τον δρόμο στους πολίτες.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):**  Σας ευχαριστώ, κύριε Κουκουλόπουλε.

Τον λόγο τώρα έχει ο κ. Παύλος Γερουλάνος και απ’ ότι κατάλαβα όταν ανακοίνωνα τους χρόνους επιθυμεί και τη δευτερολογία του.

**ΠΑΥΛΟΣ ΓΕΡΟΥΛΑΝΟΣ:** Μάλιστα, κύριε Πρόεδρε.

Ευχαριστώ πολύ.

Αν υπάρχει κάτι στο οποίο μπορεί να συμφωνήσουν όλα τα κόμματα στο ελληνικό Κοινοβούλιο, αυτό είναι ότι πρέπει να αλλάξει το παραγωγικό μοντέλο της χώρας. Αυτό που δεν λέει κανένα κόμμα εκτός από το Πανελλήνιο Σοσιαλιστικό Κίνημα είναι πότε πρέπει να αλλάξει, γιατί, πώς και σε τι.

Το πότε νομίζω είναι πλέον προφανές. Χθες. Σε δύο εκλογικές τετραετίες κλείνει το παράθυρο για την εξυπηρέτηση του χρέους, έρχονται υψηλότεροι τόκοι και τοκοχρεολύσια. Αν δεν αλλάξουμε τώρα, η ελληνική οικονομία θα βρεθεί σύντομα με την πλάτη στον τοίχο. Το γιατί πρέπει να αλλάξει το παραγωγικό μοντέλο, είναι επίσης απλό, γιατί πρέπει να το κάνουμε πιο δυνατό, πιο δίκαιο και πιο διαχρονικό. Δηλαδή, να του δώσουμε προοπτική.

Σήμερα το παραγωγικό μοντέλο της χώρας είναι ευάλωτο σε διεθνείς κρίσεις. Χρειαζόμαστε 2% ανάπτυξη τον χρόνο, κάθε χρόνο, χωρίς εξαιρέσεις, χωρίς διαλείμματα, μόνο για να είμαστε σίγουροι ότι θα διασώσουμε τα πράγματα που έχουμε φτιάξει μέχρι σήμερα.

Επίσης, είναι βαθύτατα άδικο. Κάνει τους πλούσιους, πλουσιότερους και τους φτωχούς, φτωχότερους. Αυξήσατε τους μισθούς. Μάλιστα. Τους αυξήσατε λιγότερο από τον πληθωρισμό και λιγότερο από τα κέρδη των επιχειρήσεων. Δεν φαντάζομαι να περιμένει κανείς να χειροκροτηθείτε γι’ αυτό. Και τέλος, το σημερινό παραγωγικό μοντέλο πρέπει να αποκτήσει προοπτική. Αυτό σημαίνει να αυξηθεί ο αριθμός των κλάδων στους οποίους βασίζεται και να αυξηθεί η δυνατότητα των κλάδων, να καινοτομούν και να ανοίγουν νέες αγορές. Τι κάνετε γι’ αυτό; Ελάχιστα. Πώς θα αλλάξει, λοιπόν, το παραγωγικό μοντέλο της χώρας μας; Βασική συνθήκη για την αλλαγή του παραγωγικού μοντέλου είναι η διεύρυνση της παραγωγικής βάσης. Δηλαδή, μόνο όταν βάλουμε περισσότερες Ελληνίδες και περισσότερους Έλληνες στο παιχνίδι της ανάπτυξης και τους δώσουμε τα κίνητρα για να διευρύνουν τις οικονομικές τους δραστηριότητες. Όσο περισσότεροι παράγουν, τόσο περισσότερα παράγουν, τόσο πιο ανταγωνιστικά παράγουν. Για να διευρύνουμε την παραγωγική βάση της χώρας έχουμε πέντε εργαλεία στα χέρια μας: τα περιουσιακά στοιχεία που εκμεταλλευόμαστε, τις πλουτοπαραγωγικές πηγές που σήμερα παραμένουν ανεκμετάλλευτες, τα χρήματα που έρχονται από το εξωτερικό, τις τράπεζες και το φορολογικό σύστημα. Πέντε εργαλεία, κύριε Υπουργέ.

Ας πάρουμε πρώτα τα περιουσιακά στοιχεία τα οποία εκμεταλλευόμαστε ή μάλλον δεν εκμεταλλευόμαστε. Σήμερα τα διάφορα ταμεία, στα οποία έχουμε εναποθέσει τα πιο ενεργά περιουσιακά στοιχεία της Ελλάδας, κάνουν τραγική δουλειά. Τα χαρτοφυλάκια της ΕΤΑΔ. Λέει, έχει εβδομήντα δύο χιλιάδες ακίνητα και έχουν αξιολογηθεί τα δυόμισι χιλιάδες. Δεν κάνω λάθος τη λέξη. Αξιολογηθεί, όχι αξιοποιηθεί τα δυόμισι χιλιάδες. Πείτε μου αν κάνω λάθος. Θα σας πει και ο κ. Νικητιάδης που το ανέδειξε για τη Δωδεκάνησο. Χωρίς σχεδιασμό ο πλούτος που χάνει η Κυβέρνησή σας κάθε μέρα είναι αμύθητος.

Δεύτερον, οι αδρανείς πλουτοπαραγωγικές πηγές. Είναι αδρανείς και λόγω της συρρίκνωσης της παραγωγικής βάσης και γιατί δεν κάνετε απολύτως τίποτα για να τις φέρετε μέσα στις οικονομικές δραστηριότητες. Πού να ξεκινήσουμε τη λίστα. Όλυμπος, Ακαδημία Πλάτωνος, Ιατρικός Τουρισμός, Τουρισμός Περιπέτειας, οι επιστήμονες φεύγουν στο εξωτερικό. Δεν μιλάμε για ανατροπή της παραγωγικής βάσης. Ακόμη και τη διεύρυνση δεν έχετε καταφέρει να κάνετε. Κάποιοι κατάφεραν να ανοίξουν ξένες αγορές για ελληνικά προϊόντα της ελληνικής γης. Κρασί, γιαούρτι, λάδι, ψάρι. Δεν έχετε προσθέσει ούτε ένα εσείς. Ούτε ένα. Βασική δουλειά μιας κυβέρνησης είναι να ανοίγει νέες αγορές για ελληνικά προϊόντα και εσείς δεν έχετε ανοίξει καμμία.

Τρίτον, τα χρήματα που έρχονται στην Ελλάδα. Ο καλύτερος τρόπος να αξιοποιηθούν τα αδρανή περιουσιακά στοιχεία της χώρας είναι να ενταχθούν σε έναν σχεδιασμό του ΕΣΠΑ για το Ταμείο Ανάκαμψης. Όχι παθητικά όπως γίνεται σήμερα αλλά με εθνικό σχεδιασμό, όχι κρυφά όπως γίνεται σήμερα, αλλά με διαφάνεια. Στις 4 Σεπτεμβρίου του 2023, επίκαιρη ερώτηση μας για την αναθεώρηση. Θα σας πούμε όταν έρθει η ώρα, μας απαντάτε. Στις 15 Σεπτεμβρίου του 2023, ερώτηση Βουλευτών του ΠΑΣΟΚ και αίτηση κατάθεσης εγγράφων. Μας απαντάτε, όταν ολοκληρωθούν οι διαπραγματεύσεις. Στις 8 Δεκεμβρίου, ολοκληρώνονται οι διαπραγματεύσεις. Ακόμη είμαστε στο σκοτάδι. Κάναμε τους ντεντέκτιβ για να βρούμε αυτά που δεν θέλατε να δείξετε στον ελληνικό λαό. Τόση αγωνία πια για τους άριστους;

Είναι ντροπή για την οικονομία μας και είναι ακόμα μεγαλύτερη ντροπή για τη δημοκρατία μας. Όμως δεν το παίρνω προσωπικά, γιατί απ’ ότι φαίνεται ούτε η Κυβέρνηση σας ξέρει τι της γίνεται. Ξέρετε τι απαντούν στις ερωτήσεις του ΠΑΣΟΚ οι Υπουργοί σας; «Δεν ξέρουμε, ρωτήστε τον κ. Χατζηδάκη». Έχετε λεφτά για τα απογευματινά ιατρεία; «Δεν ξέρουμε, ρωτήστε τον κ. Χατζηδάκη». Μάλιστα. Πολιτική για την υγεία, ο Υπουργός Οικονομικών. Ενεργά και με διαφάνεια, λοιπόν, και βάζοντας στο επίκεντρο του σχεδιασμού τις εκατοντάδες μικρομεσαίες επιχειρήσεις και συλλογικότητες που σήμερα έχετε αφήσει απ’ έξω, όχι μόνο τις μεγάλες επιχειρήσεις όπως γίνεται σήμερα. Θα σας τα πει και η κ. Βατσινά.

Τρανταχτό παράδειγμα οι ανανεώσιμες πηγές ενέργειας. Χάθηκε να δώσετε δύο ανεμογεννήτριες στους συνεταιρισμούς για να κάνετε πιο ανταγωνιστικές τις τιμές των αγροτικών προϊόντων; Όχι. Όλες τις μεγάλες επιχειρήσεις. Θα σας τα πει και ο κ. Παρασύρης.

Τέταρτο εργαλείο, οι τράπεζες. Τίποτα δεν διατηρεί το σημερινό αδιέξοδο στο παραγωγικό μοντέλο όσο η έλλειψη ανταγωνισμού στις τράπεζες. Η έλλειψη φαντασίας και γνώσης στη χρηματοδότηση νέων δραστηριοτήτων και η άρνησή του να χρηματοδοτήσουν μικρομεσαίες επιχειρήσεις, διότι δεν θέλουν να πάρουν ρίσκο, πνίγουν σε αδράνεια την ελληνική δημιουργία. Αν συνυπολογίσει κανείς ότι οι ελληνικές τράπεζες δεν κρατούν σε ομηρία μόνο τους δανειολήπτες, αλλά και τα παιδιά τους, σημαίνει ότι έχετε καταδικάσει το παραγωγικό μοντέλο της Ελλάδας για δύο γενιές. Χαιρετήστε το 32 που λέγαμε πριν. Θα σας θα πει και η κ. Αποστολάκη.

Πέμπτο, το φορολογικό σύστημα. Το φορολογικό σύστημα κρατάει συρρικνωμένη την παραγωγική βάση με τρεις τρόπους. Η αναλογία έμμεσων-άμεσων φόρων, η χαμηλή φορολογία μερισμάτων και η χαμηλή φορολογία κληρονομιάς οδηγεί τα μεσαία στρώματα στην αδράνεια, τα χρήματα των πλουσίων στο εξωτερικό και αφήνουν τον πλούτο σε μη παραγωγικά χέρια αντιστοίχως. Έχετε αντίρρηση; Να σας ακούσω.

Με δικό σας, λοιπόν, σχεδιασμό και αποφάσεις τα πέντε εργαλεία που μπορούν να διευρύνουν την παραγωγική βάση της χώρας και να αλλάξουν το παραγωγικό μοντέλο, σήμερα τα κρατάτε στα ίδια χέρια. Εκτός από κοινωνικά ανάλγητο είναι και οικονομικά καταστροφικό. Και δεν είναι τυχαίο ότι μετά την κρίση οι μόνοι που επιβίωσαν ήταν εκείνες οι εταιρίες οι οποίες επιβίωσαν ως ολιγοπώλια με ό,τι σημαίνει αυτό για την ακρίβεια. Οι ανισότητες αυξάνουν και τα μεσαία και χαμηλά στρώματα μένουν στην αδράνεια.

Με λίγα λόγια η δική σας Κυβέρνηση δεν μπορεί να αλλάξει το παραγωγικό μοντέλο της χώρας. Είναι πια αργά. Όχι μόνο αποτύχατε παρά τον πακτωλό χρημάτων που είχατε στα χέρια σας, αλλά διότι για την αλλαγή αυτή χρειάζονται τα τρία σίγμα: Συνεργασία, συνέχεια και συστήματα, δηλαδή αποκεντρωμένοι θεσμοί που λειτουργούν.

Για τη συνεργασία που διασφαλίζει τη συνέχεια τι να πω; Η αδιαφάνεια σας μας έχει βάλει όλους απέναντι, όλα τα άλλα κόμματα. Με νομοσχέδια που έρχονται νύχτα, που αντί να κοιτούν τη μεγάλη εικόνα κάνουν διαχείριση της ημέρας, που αντί να απλοποιούν διαδικασίες για τους πολλούς, τους κόβουν και τους ράβουν για τους λίγους.

Διακομματική συνεργασία δεν μπορεί να υπάρξει και θα σας τα πει και η κ. Λιακούλη. Αν δεν υπάρχει διαφάνεια, δεν υπάρχει συνεργασία. Χωρίς συνεργασία δεν μπορεί να έχουμε συνέχεια, εκτός αν υπολογίζεται όπως ο κ. Καραμανλής το 2007 να μας φωνάξετε για συνεργασία όταν θα είσαστε με την πλάτη στον τοίχο.

Αλλά το κυριότερο είναι άλλο και τελειώνω με αυτό, κύριε Πρόεδρε. Για να πατάξουμε τις ανισότητες πρέπει να αλλάξουμε το παραγωγικό μοντέλο. Για να αλλάξουμε το παραγωγικό μοντέλο πρέπει να διευρύνουμε την παραγωγική βάση. Για να διευρύνουμε την παραγωγική βάση πρέπει να αποσυγκεντρώσουμε τον πλούτο. Και για να αποσυγκεντρώσουμε τον πλούτο πρέπει να αποσυγκεντρώσουμε την εξουσία.

Με λίγα λόγια για να πατάξουμε τις ανισότητες πρέπει να φύγει η εξουσία από το Μαξίμου και να πάει όσο πιο κοντά στα παραγωγικά στρώματα της Ελλάδας γίνεται. Ποιος θα το κάνει αυτό; Εσείς που τη μαζέψτε εκεί;

Όσο όλη η εξουσία είναι συγκεντρωμένη στο Μαξίμου οι ένοικοι του έχουν μάτια μόνο για τους φίλους τους. Δεν γνωρίζουν τα προβλήματα που συμβαίνουν σε όλη την Ελλάδα, πόσω μάλλον να τα εξυπηρετήσουν. Μόνο αν πάμε την εξουσία στη βάση θα αρχίσει η οικονομία να δουλεύει για κάθε Έλληνα και κάθε Ελληνίδα. Μόνο έτσι θα στηθεί η ελληνική οικονομία στα πόδια της πραγματικά και μόνο έτσι θα έχουμε χτίσει μια πραγματικά πατριωτική οικονομία. Αλλά αυτό προϋποθέτει μια κυβέρνηση ΠΑΣΟΚ.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τρεις εκπαιδευτικοί συνοδοί τους από το 65ο Δημοτικό Σχολείο Αθήνας.

Πριν από λίγο μιλούσε ο κ. Γερουλάνος, Βουλευτής της δικής σας περιφέρειας.

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, επτά μαθήτριες και μαθητές και τέσσερις συνοδοί καθηγητές από το Δημοτικό Σχολείο Αρκάσας Καρπάθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Βουλευτής Δωδεκανήσου -ο δικός σας Βουλευτής- κ. Γεώργιος Νικητιάδης.

Κύριε Νικητιάδη, έχετε τον λόγο προκειμένου να σας ακούσουν και παιδιά της δικής σας εκλογικής περιφέρειας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε, για τον λόγο και την προσφώνηση.

Θα χρησιμοποιήσω και τη δευτερολογία μου και ευελπιστώ στη διπλή ανοχή σε ό,τι αφορά τον χρόνο.

Κύριοι Υπουργοί, κυρίες και κύριοι συνάδελφοι, τα στοιχεία πλέον για την ακρίβεια είναι καταλυτικά και αδιαμφισβήτητα. Μόλις προχθές η EUROSTAT έδωσε στη δημοσιότητα τα νέα στοιχεία με βάση τα οποία καταφέρατε -μήπως πρέπει να σας δώσουμε και συγχαρητήρια- από την πρώτη θέση στην ακρίβεια να είσαστε στη δεύτερη. Σας πέρασε η Μάλτα. Μπράβο λοιπόν που καταφέρατε αυτό. Τα μέτρα που έχετε λάβει, εκεί μάς έχουν φέρει. Όμως, ο πληθωρισμός των τροφίμων την ώρα που σε εμάς είναι 8,3%, στην Ευρώπη είναι 5,7%.

Πρόσφατη έρευνα της «SILC», που έδωσε στη δημοσιότητα η ΕΛΣΤΑΤ, αναφέρει ότι ο ένας στους δύο Έλληνες δυσκολεύεται να πληρώσει το ενοίκιό του.

Και επειδή σας είδα να αντιδράτε, κύριε Χατζηδάκη, προηγουμένως με ένα σαρδόνιο χαμόγελο, διαφωνώντας ενδεχομένως με τις τοποθετήσεις των ομιλητών, θα ήθελα να δω και τη συναισθηματική σας αντίδραση σ’ αυτό που σας λέω: Ένας στους δύο να μην μπορεί να πληρώσει το ενοίκιο, ένας στους δύο να μην μπορεί να πληρώσει το δάνειο, ένας στους δύο να μην μπορεί να πληρώσει τους πάγιους λογαριασμούς, το 43% των Ελλήνων να μην μπορεί να πάει ούτε μια εβδομάδα διακοπές, όταν κάθε ευρωπαίος πολίτης μπορεί να κάνει τρεις και τέσσερις εβδομάδες διακοπές.

Για να έχετε όμως μια εικόνα των επιδόσεών σας, και να συνειδητοποιήσετε και το μέγεθος της ακρίβειας παράλληλα, καταθέτω στα Πρακτικά έναν πίνακα -και θα παρακαλούσα από το Υπουργείο Ανάπτυξης, κύριε Υφυπουργέ, να τον μελετήσετε αυτόν τον πίνακα- με πενήντα έξι βασικά είδη, από τα στοιχεία που περιέχει η EUROSTAT. Πηγή είναι η EUROSTAT.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πήρα λοιπόν πενήντα έξι βασικά είδη. Και τι έχετε καταφέρει από το 2019 που κυβερνάτε μέχρι σήμερα; Οι αυξήσεις σε αυτά τα πενήντα έξι προϊόντα ξεκινάνε από 25% και φτάνουν μέχρι 60%. Δεν είναι οι υψηλότερες αυξήσεις, έχει και μεγαλύτερες, αλλά πήρα ενδεικτικά πενήντα έξι βασικά προϊόντα: Τυρί, γάλα, ρύζι, ψωμί, υπηρεσίες, ταξίδια, κάτι που χρησιμοποιεί κάθε μέρα ο Έλληνας. Εσείς λοιπόν στα τέσσερα χρόνια που κυβερνάτε εκεί το πήγατε, 20% έως 60% αύξηση.

Μέχρι σήμερα για να καταπολεμήσετε την ακρίβεια έχετε λάβει σωρεία μέτρων. Κατέγραψα τριάντα τρία μέτρα: Καλάθια, pass, ταμπελάκια, ενισχύσεις, νομοθετικές ρυθμίσεις, επικοινωνιακές προβολές, ο Πρωθυπουργός στα σουπερμάρκετ, ο κ. Σκρέκας στα σουπερμάρκετ.

Εσάς, κύριε Χατζηδάκη, δεν σας έχω δει ακόμα στα σουπερμάρκετ. Δεν είναι της άμεσης αρμοδιότητάς σας.

Τι πετύχατε με όλα αυτά τα μέτρα; Πετύχατε κάτι; Μια τρύπα στο νερό. Και για να είμαστε ακριβέστεροι, μια τρύπα στο πορτοφόλι του καταναλωτή πετύχατε. Επιβάλλατε πρόστιμα σε πολυεθνικές εταιρείες. Τι πετύχατε; Η ακρίβεια φουντώνει. Φτάσατε στο σημείο να μην συμμορφώνονται ούτε οι ίδιες οι πολυεθνικές επί των οποίων επιβλήθηκαν τα πρόστιμα. Βάλατε πρόστιμα και μετά από μια εβδομάδα, και ενώ είχατε επιβάλει σε συγκεκριμένα προϊόντα πρόστιμα, οι συγκεκριμένες πολυεθνικές είχαν αυξήσει τα προϊόντα τους, αυτές που τους επιβάλλατε τα πρόστιμα.

Καταθέτω πίνακα και γι’ αυτό, επειδή κατέγραψα τα προϊόντα στις πολυεθνικές που εσείς επιβάλλατε τα πρόστιμα. Και όχι μόνο δεν μείωσαν τις τιμές, αλλά έβαλαν και στο ταμπελάκι κάποια προϊόντα. Προσέξτε, τους βάζουν πρόστιμο, υποτίθεται ότι πρέπει να συμμορφωθούν και αντ’ αυτού αυξάνουν τις τιμές και μας κοροϊδεύουν ότι είναι και 5% φθηνότερα με το ταμπελάκι του κ. Σκρέκα.

Καταθέτω κι αυτό στα Πρακτικά για να τα δείτε και να τα μελετήσετε, τουλάχιστον να βάλετε τις υπηρεσίες σας να δουν ποιοι είναι αυτοί που κοροϊδεύουν τον καταναλωτή.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και διαρκώς επιβάλλετε πρόστιμα. Σας στέλνουν εξώδικα οι καταναλωτικές εταιρείες και σας ζητάνε να δώσετε στη δημοσιότητα τα προϊόντα για τα οποία επιβλήθηκαν τα πρόστιμα. Τα αγνοείτε.

Καταθέτουμε ερώτηση με αίτημα για κατάθεση εγγράφων στο Κοινοβούλιο, σας ζητάμε να μας δώσετε και τα πορίσματα της ΔΙΜΕΑ για να δούμε και να μάθει ο κόσμος αυτές τις εταιρείες που επιβάλλατε τα πρόστιμα, για ποια προϊόντα και πόσο έκλεβαν τον κόσμο. Ξανά μας αγνοείτε εδώ στο Κοινοβούλιο.

Δεν καταλαβαίνετε ότι ο αποτελεσματικότερος τρόπος, κύριε Υφυπουργέ της Ανάπτυξης, για να πολεμήσεις την ακρίβεια είναι να έχεις ένα δυνατό καταναλωτικό κίνημα. Για να είναι όμως δυνατό το καταναλωτικό κίνημα, θέλει να ξέρει σε ποια προϊόντα τον έκλεβαν για να σαμποτάρει τους συγκεκριμένους και τότε θα βάλουν μυαλό οι πολυεθνικές.

Κυρίες και κύριοι συνάδελφοι, το μεγάλο πρόβλημα είναι ότι η ακρίβεια πλήττει τα φτωχότερα στρώματα περισσότερο απ’ ό,τι τα πλουσιότερα στρώματα. Δεν το λέω μόνο εγώ, το λέει το Διεθνές Νομισματικό Ταμείο.

Κι εδώ θα καταθέσω άλλο ένα πίνακα με μια μελέτη που πραγματοποιήσαμε στο ΠΑΣΟΚ με τους συνεργάτες μας που δείχνει πραγματικά τη διαφορετική επίπτωση του πληθωρισμού από έναν εργαζόμενο που παίρνει 750 ευρώ τον μήνα, σε ένα άλλο εργαζόμενο που παίρνει πάνω από 3.500 τον μήνα.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας λέω λοιπόν, κύριοι συνάδελφοι, και το καταθέτω κι αυτό στα Πρακτικά και καλό θα είναι να το δείτε, ότι για τον χαμηλόμισθο ο πληθωρισμός είναι 19,1%, ενώ γι’ αυτόν που αμείβεται πολύ υψηλά είναι 10,50%. Και αν υπολογίσουμε ότι αυτοί οι άνθρωποι, οι φτωχότεροι, καταναλώνουν περισσότερα τρόφιμα και μη αλκοολούχα ποτά, τότε είναι περισσότερα τα νούμερα. Δηλαδή ο πληθωρισμός των φτωχών και των μεσαίων είναι 31%, ενώ σε αυτόν που παίρνει υψηλούς μισθούς είναι 13%. Ο πληθωρισμός στα τρόφιμα δηλαδή πονάει πολύ περισσότερο τον φτωχό άνθρωπο και τον μεσαίο.

Όμως, δεν ξέρω αν τα καταλαβαίνετε αυτά. Αυτή είναι μια ταξική πολιτική. Το αντιλαμβάνεστε; Φοβάμαι πως δεν το αντιλαμβάνεστε.

Πέρα όμως από αυτά, έχουμε τα τεράστια προβλήματα με τα επιτόκια -είμαστε πρώτοι στην Ευρώπη-, με τα spreads. Πού μπορεί να φτάσει αυτή η κατάσταση; Και επαίρεστε -σας το είπε και ο κ. Κουκουλόπουλος και ο κ. Γερουλάνος- για την οικονομία ότι δεν έχουμε μεγάλα ρίσκα και ότι η οικονομία μας χαίρει εκτίμησης. Αν είναι έτσι τα πράγματα, γιατί οι τράπεζες φοβούνται να δανείσουν; Γιατί οι τράπεζες δεν δίνουν δάνεια; Γιατί δίνουν δάνεια σε τριάντα-σαράντα επιχειρήσεις, κυρίες και κύριοι συνάδελφοι; Δεν παίρνουν άλλοι δάνεια. Ψάξτε το. Έχετε φίλους, έχετε ψηφοφόρους, έχετε ανθρώπους στις περιοχές σας που γνωρίζετε πολύ καλά, μικροεπιχειρηματίες. Ρωτήστε τους αν μπορούν να πάρουν ένα δάνειο. Πώς πάει καλά η οικονομία όταν παίρνουν τριάντα-σαράντα επιχειρήσεις δάνειο;

Δεν έχετε δει, το είπε και ο κ. Κουκουλόπουλος, το ολιγοπώλιο; Το είπε και ο Διοικητής της Τράπεζας της Ελλάδος. Αυτό το υψηλό κόστος του δανεισμού έχει επίπτωση στην ακρίβεια, γιατί άμα οι επιχειρήσεις πρέπει να πληρώσουν πολύ ακριβά, εκ των πραγμάτων ανεβαίνει το κόστος τους και εκ των πραγμάτων ανεβαίνει και το κόστος του προϊόντος.

Θέλετε να επιβάλλετε ψηφιακές συναλλαγές, πλαστικό χρήμα και καλά κάνετε.

Αλλά, γι’ αυτές τις προμήθειες από τις τράπεζες θα μπει κάποιο ταβάνι; Κάντε μια δική σας συναλλαγή, στείλτε ηλεκτρονικά. Έκανα εγώ προχθές και πλήρωσα 8 ευρώ. Με χρέωσαν οι τράπεζες για μια απλή ηλεκτρονική συναλλαγή 8 ευρώ, όταν πιέζετε τον κόσμο να κάνει ηλεκτρονικές και καλά κάνετε.

Όταν η Επιτροπή Ανταγωνισμού επέβαλε τα πρόστιμα, το ότι ήρθαν οι τράπεζες και δεν αμφισβήτησαν τα πρόστιμα τους, τότε τους είπα: Τόσο είναι το πρόστιμο, εναρμονισμένη πολιτική, χρεώνετε στις διατραπεζικές στα ΑΤΜ δύο ευρώ παραπάνω απ’ ότι έπρεπε να χρεώνετε και οι τράπεζες αποδέχθηκαν, δεν αμφισβήτησαν, συμβιβάστηκαν και πλήρωσαν το πρόστιμο. Τι σημαίνει αυτό; Ότι συνομολόγησαν εμμέσως πλην σαφώς τις εναρμονισμένες πρακτικές.

Κυρίες και κύριοι συνάδελφοι και επειδή είναι εδώ ο Υφυπουργός Ανάπτυξης, αλλά και εσείς κύριε Υπουργέ των Οικονομικών -διότι υποτίθεται ότι εποπτεύετε το σύνολο της οικονομίας και η ακρίβεια έχει σχέση και με εσάς- έχουμε καταθέσει συγκεκριμένες προτάσεις.

Έλεγχοι. Σας είπε ο κ. Κουκουλόπουλος για τις ενδοομιλικές συναλλαγές. Έχετε, κύριε Υφυπουργέ της Ανάπτυξης, ένα παράδειγμα να μας δείξετε ότι ελέγξατε τις ενδοομιλικές συναλλαγές, για να δείτε τι γίνεται μέσα στον ίδιο όμιλο και τι εικονικά τιμολόγια κυκλοφορούν για να αυξάνουν το κάθε προϊόν; Το έχετε ψάξει ποτέ; Έλεγχοι, λοιπόν.

ΦΠΑ. Μειώστε τον ΦΠΑ στα βασικά είδη. Μειώστε ή καταργήστε τον Ειδικό Φόρο Κατανάλωσης. Ενισχύστε την Επιτροπή Ανταγωνισμού, δώστε της δύναμη και ενισχύστε τις καταναλωτικές οργανώσεις. Όχι να βγαίνει ο Γενικός Γραμματέας του Υπουργείου και να αφήνει υπονοούμενα για δήθεν ποινική δραστηριότητα των καταναλωτικών οργανώσεων. Καταναλωτικό κίνημα σημαίνει μια δύναμη στα χέρια του καταναλωτή, του λαού, αλλά και της πολιτείας, προκειμένου να αντιμετωπιστεί η ακρίβεια.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής των Ελλήνων, δεκαεπτά μαθήτριες και μαθητές και ένας συνοδός εκπαιδευτικός από το 3ο Δημοτικό Σχολείο Βούλας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η Βουλευτής Ηρακλείου του ΠΑΣΟΚ - Κινήματος Αλλαγής κ. Ελένη Βατσινά για την πρωτολογία της.

Ορίστε, κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριοι Υπουργοί, σε συνέχεια της ανάπτυξης του θέματος της επερώτησης από τους συναδέλφους μου, θα μου επιτρέψετε να προσθέσω μερικά στοιχεία που αφορούν τις πολύπαθες μικρομεσαίες επιχειρήσεις, μερικά στοιχεία που αποδεικνύουν ότι οι μόνες λέξεις που περιγράφουν σωστά το τι κάνει η Κυβέρνηση της Νέας Δημοκρατίας με το Ταμείο Ανάκαμψης και για ποιους είναι δύο, πάρτι συμφερόντων.

Είμαι σίγουρη πως όταν μας απαντήσετε, θα πρυτανεύσει η προτεραιότητα, να μας πείτε ότι όσα καταθέτει σήμερα το ΠΑΣΟΚ είναι προσωπικές μας απόψεις. Υπάρχουν όμως και οι αριθμοί, υπάρχουν και οι φορείς που συλλέγουν στοιχεία. Γι’ αυτό θα περιμένουμε με αγωνία να ακούσουμε πώς θα ανατρέψετε αυτά τα αδιάσειστα στοιχεία που αποδεικνύουν ότι στην Ελλάδα η μικρομεσαία επιχείρηση έχει ελάχιστες ευκαιρίες να αντλήσει ευρωπαϊκούς πόρους.

Η έκθεση της ΑΑΔΕ για το 2023 αναφέρει ότι τα έσοδα του κράτους από ΦΠΑ μειώθηκαν κατά 2,8 σε σχέση με το 2022. Αυτό σημαίνει -θέλετε, δεν θέλετε να το παραδεχτείτε- ότι ο πληθωρισμός που έφτασε το 3,4% τον Μάρτιο, τη στιγμή που στην Ευρωζώνη κινείται στο 2,4%, η ακρίβεια, η αύξηση τιμών σε πρώτες ύλες, η αύξηση στις μεταφορές, στην ενέργεια, πλήττουν και το αγοραστικό κοινό, πλήττουν και την επιχείρηση.

Θα έλεγε, λοιπόν, κανείς ότι μια δίκαιη και αμερόληπτη πολιτική της Κυβέρνησης θα ήταν εκείνη που εστιάζει στο εξής, να μπει ένα τέλος σε αυτή τη δυσβάσταχτη εικόνα της ελληνικής αγοράς, βοηθώντας τη θεμέλιο λίθο κάθε οικονομίας, τη μικρομεσαία επιχείρηση.

Θα μου επιτρέψετε αυτό το λέει η επιστήμη, είναι θέμα απλών μαθηματικών και θέμα μακροοικονομίας, το λέει και η λογική, το λέει όμως και η ηθική. Τι λέει, όμως, η Κυβέρνησή σας εδώ και τεσσεράμισι έτη; Περισσότερα από 10 δισεκατομμύρια ευρώ του Ταμείου Ανάκαμψης κατευθύνθηκαν σε τριακόσιες πενήντα μεγάλες επιχειρήσεις μόνο. Μόλις 1,5 δισεκατομμύριο κατέληξε σε μικρομεσαίες επιχειρήσεις. Η αναλογία είναι σκανδαλώδης. Σχεδόν 40% των μικρών των μικρών επιχειρήσεων δηλώνει ότι δεν γνωρίζει καν τη χρήση του Ταμείου Ανάκαμψης.

Η Κυβέρνησή σας, λοιπόν, έχει εδώ και καιρό χάσει το δρόμο της ηθικής. Έχετε πάρει άλλο δρόμο, το δρόμο που στρώνεται με ροδοπέταλα στις μεγάλες επιχειρήσεις, αφήνοντας τις μικρομεσαίες να παλέψουν στις δυσκολίες με τα εμπόδια που εσείς οι ίδιοι τους βάζετε. Ένα ακόμα εμπόδιο στη μικρομεσαία επιχειρηματικότητα μπαίνει από το τραπεζικό σύστημα. Οι νέες επενδύσεις είναι σχεδόν αδύνατες. Η έλλειψη ρευστότητας ασφυκτική. Και οι μικρές και πολύ μικρές επιχειρήσεις είναι σχεδόν αποκλεισμένες από το τραπεζικό σύστημα.

Να σας θυμίσω ότι είμαστε στον τέταρτο μήνα αυτού του χρόνου και ακόμη αυτό που ψηφίστηκε τον Δεκέμβρη για τα POS δεν μπορεί να υλοποιηθεί παρά μόνο σταδιακά. Βιώσαμε και το στάδιο που οι τράπεζες αποφάσισαν μόνες τους ότι είναι υπεράνω νόμου. Βέβαια, η Κυβέρνηση σας επέτρεψε για το θέμα των τερματικών να μπορούν να αποφασίζουν οι τράπεζες μόνες τους και αποφάσιζαν σε ποιον θα δώσουν και σε ποιον δεν θα δώσουν POS με κριτήρια που δεν υπάρχουν πουθενά στον νόμο, κάνοντας τους επαγγελματίες εν δυνάμει φορολογικούς παραβάτες.

Από τα επίσημα στοιχεία των επιμελητηρίων από ένα σύνολο οκτακοσίων χιλιάδων επιχειρήσεων και αυτοαπασχολουμένων μόνο οι σαράντα εννιάμισι χιλιάδες έχουν τη δυνατότητα πρόσβασης στο τραπεζικό σύστημα της χώρας. Και ψάχνουμε εμείς τώρα να βρούμε πώς μία Κυβέρνηση που δεν μπορεί να εξασφαλίσει την πρόσβαση στο τραπεζικό σύστημα σε όλες τις επιχειρήσεις, θα εξασφαλίσει την πρόσβαση στο Ταμείο Ανάκαμψης.

Παράλληλα, η Κυβέρνηση εμφανίζεται με ένα προσωπείο ότι ενδιαφέρεται για την αύξηση των μισθών και συντάξεων την ίδια στιγμή που χιλιάδες εργαζόμενοι στις τράπεζες αναγκάζονται σε εθελουσία. Και γιατί αυτό; Για να κλείσουν υποκαταστήματα και ολόκληρες περιοχές να μένουν χωρίς τραπεζικά υποκαταστήματα με αποτέλεσμα οι κατά τόπους επιχειρήσεις να αδυνατούν να εξυπηρετούν τις καθημερινές τους συναλλαγές. Αδυνατούν, βέβαια, να εξυπηρετήσουν και τα επιχειρηματικά δάνεια τους με την τρελή κούρσα επιτοκίων, για την οποία η Κυβέρνησή σας διατυπώνει μάλλον την άποψη ότι δεν μπορεί να παρέμβει για να την σταματήσει.

Περιττό να θυμίσω ότι στη χώρα αυτή επί δέκα χρόνια τα δικαστήρια οριοθετούσαν δόσεις, επιτόκια και πρώτη κατοικία με νόμο του ΠΑΣΟΚ. Όλα αυτά οδηγούν πια στο συμπέρασμα ότι η βιωσιμότητα των μικρομεσαίων επιχειρήσεων εξαρτάται πλέον μόνο από τις δυνάμεις της ίδιας της επιχείρησης. Δεν είναι ζήτημα πολιτικής, είναι, όπως σας είπα, ζήτημα ηθικής. Είναι ζήτημα σε ποια πλευρά της ιστορίας θέλετε να ανήκετε. Υπάρχει η πλευρά των μεγάλων επιχειρήσεων, η πλευρά των καρτέλ συμφερόντων και του αθέμιτου ανταγωνισμού που έχετε δημιουργήσει στην αγορά και εντός του Ταμείου Ανάκαμψης.

Υπάρχει, όμως και η πλευρά όπου κτυπάει η καρδιά της οικονομίας, εκεί που ξεκίνησε η επιχειρηματικότητα, που ξεχωρίζει η δημιουργία, η πρωτοτυπία, η αυθεντικότητα, πράγματα στα οποία οι Έλληνες διαπρέπουν ακόμα και αν ξεκίνησαν από ένα μαγαζί τρία επί τρία. Αυτές είναι και οι ελληνικές επιχειρήσεις που είναι οι βράχοι της ελληνικής οικονομίας, που τους αξίζει ίση πρόσβαση στις παροχές και που δεν τους αξίζει η Κυβέρνησή σας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την ακριβή διαχείριση του χρόνου.

Τον λόγο τώρα έχει η Βουλευτής Β1΄ Βορείου Τομέα Αθηνών του ΠΑΣΟΚ - Κινήματος Αλλαγής, η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ**: Κύριοι Υπουργοί, υπάρχει ένα ζήτημα. Το ζήτημα είναι σαφές και ορατό από όλους. Η Κυβέρνηση αντιμετώπισε το πρόβλημα των κόκκινων δανείων αποκλειστικά ως ένα πρόβλημα των τραπεζών και όχι ένα πρόβλημα που τουλάχιστον αφορά εξίσου και τους δανειολήπτες. Διευκολύνατε την απομάκρυνση κόκκινων δανείων από τους ισολογισμούς των τραπεζών με την πώλησή τους στα funds και την ανάθεση της διαχείρισής τους στους servicers χωρίς καμμία πρόνοια για τους αδύναμους δανειολήπτες.

Σήμερα η πραγματικότητα είναι λοιπόν ότι ένας υπέρογκος όγκος, ύψους 78 δισεκατομμυρίων, τουλάχιστον το 1/3 του ΑΕΠ της χώρας, βρίσκεται στα funds και στους servicers που τα διαχειρίζονται και οι οποίοι σας υπαγορεύουν με μοναδικό γνώμονα την αύξηση της αχαλίνωτης κερδοφορίας τους, τις πολιτικές για την αντιμετώπιση των αδύναμων δανειοληπτών και εσείς υπάκουα τις εκτελείτε.

Tα προηγούμενα χρόνια είδαμε να εξαλείφεται από την Κυβέρνηση κάθε πλέγμα προστασίας των δανειοληπτών, με αποκορύφωμα βέβαια την πλήρη κατάργηση της προστασίας της πρώτης κατοικίας. Διασφαλίσατε την ταχύτερη επίσπευση των πλειστηριασμών και θέσατε στη διάθεση των εταιρειών διαχείρισης και έναν πτωχευτικό κώδικα, που έχει μοναδικό σκοπό τη διευκόλυνση της ρευστοποίησης της ακίνητης περιουσίας.

Το μόνο εργαλείο που αφήσατε για τους δανειολήπτες είναι ο εξωδικαστικός μηχανισμός, αλλά γνωρίζετε πολύ καλά, ότι είναι ένας μηχανισμός, στον οποίο οι εταιρείες διαχείρισης έχουν τον πλήρη έλεγχο.

Είναι ενδεικτικό, κύριε Υπουργέ, ότι όταν τον Δεκέμβριο η Κυβέρνηση ψήφισε τον ν. 5072, ενσωματώνοντας την οδηγία 2161, αγνόησε την προτροπή του συμβουλίου προς τα κράτη μέλη να υιοθετήσουν αποτελεσματικές διαδικασίες και μέτρα ρύθμισης προστασίας των δανειοληπτών. Και βέβαια αγνοήσατε και το πλέγμα των τροπολογιών που σας πρότεινε το ΠΑΣΟΚ.

Οι εταιρείες διαχείρισης, τέσσερις μήνες μετά την ψήφιση του ν.5072, εξακολουθούν φυσικά να αντιμετωπίζουν τους δανειολήπτες με απόλυτη αδιαφάνεια και αυθαιρεσία. Εσείς ο ίδιος προσωπικά ψευδώς διαβεβαιώσατε σε αυτήν την Αίθουσα, για τη δήθεν πρόσβαση των δανειοληπτών σε στοιχεία που θα τους επιτρέπει να ελέγχουν το ύψος των οφειλών απέναντι στα funds και στους servicers. Γνωρίζετε πολύ καλά ότι τα συστήματα των εταιρειών, αυθαίρετα και δίχως τεκμηρίωση, ενημερώνουν μόνο εφεξής και φυσικά για ποσά τα οποία αυθαίρετα αξιώνουν από τους δανειολήπτες.

Έτσι, οι δανειολήπτες ανήμποροι βλέπουν να δρομολογούνται πλειστηριασμοί και κάποιοι από αυτούς μπαίνουν σε ρυθμίσεις, τις οποίες είναι βέβαιο ότι δεν μπορούν να τηρήσουν. Πριν περάσει ένας χρόνος, τα δάνεια αυτά «ξανακοκκινίζουν», γεγονός που επιβεβαιώνει ότι αυτό το σύστημα δεν μπορεί να παράγει βιώσιμες ρυθμίσεις. Τα στοιχεία είναι από τους servicers. Η Γενική Γραμματεία Ιδιωτικού Χρέους δεν παρέχει καμμία πληροφόρηση.

Ο εξωδικαστικός μηχανισμός, λοιπόν, δεν μπορεί να υποκαταστήσει την προστασία που η Κυβέρνηση αρνείται, ούτε, όμως, να κρύψει και την απουσία αυτής της προστασίας. Στα τρία χρόνια λειτουργίας του από τα 270 δισεκατομμύρια του ιδιωτικού χρέους έχουν ρυθμιστεί μόλις 5,2 δισεκατομμύρια. Ο Φορέας Απόκτησης και Επαναμίσθωσης, τρεισήμισι χρόνια τώρα, δεν έχει συσταθεί και στο Πρόγραμμα Ενδιάμεσης Προστασίας έχουν υπαχθεί λιγότερες από διακόσιες αιτήσεις, πράγμα που συνιστά μια de facto απόδειξη της ανεπάρκειας και της αναποτελεσματικότητας της Κυβέρνησης να παράσχει έστω και μια υποτυπώδη προστασία στον ανήμπορο δανειολήπτη που από ιδιοκτήτης έχει μετατραπεί σε μισθωτή της κατοικίας του.

Κύριοι Υπουργοί, πίσω από τα κόκκινα δάνεια βρίσκεται ένα μεγάλο μέρος της πραγματικής εθνικής μας οικονομίας. Βρίσκονται νοικοκυριά και επιχειρήσεις που έχουν συνδέσει την επιβίωση τους με τη ρύθμιση των δανείων.

Τα κόκκινα δάνεια πουλήθηκαν στα funds όχι απλά για να τα ξεφορτωθούν οι τράπεζες, που, εξαιτίας του όγκου τους, δεν μπορούσαν να τα διαχειριστούν οι ίδιες. Πουλήθηκαν σε σημαντικά χαμηλότερη αξία από την πραγματική ονομαστική αξία των απαιτήσεων ώστε ακριβώς οι εταιρείες διαχείρισης να μπορέσουν να τα αναδιαρθρώσουν με μια εύλογη γι’ αυτούς κερδοφορία, όχι για να κερδοσκοπήσουν αχαλίνωτα, όπως τους επιτρέπετε.

Η πώληση των δανείων θα έπρεπε να συνεπάγεται υποχρεώσεις αναδιάρθρωσης για τα funds και τους servicers, ώστε να αποκαταστήσουν πολλά από αυτά τα κόκκινα δάνεια, τα οποία ενδεχομένως θα μπορούσαν να επιστρέψουν στις τράπεζες φερέγγυα και ασφαλή, υλοποιώντας με τον τρόπο αυτό μια πολιτική που στο επίκεντρο θα έθετε τις ανάγκες των αδύναμων δανειοληπτών και όχι αποκλειστικά τις ανάγκες των τραπεζών και την κερδοφορία τους και βέβαια την ανάγκη ενίσχυσης της παραγωγικής βάσης της χώρας μας. Αυτό δεν συνέβη.

Αντίθετα, η πώληση των δανείων μπορεί -και το γνωρίζετε- να μετατρέπεται σε εργαλείο για τον αφελληνισμό των επιχειρήσεων και τη βίαιη αλλοίωση του επιχειρηματικού χάρτη της χώρας. Δάνεια επιχειρήσεων συγκεκριμένων επιχειρηματικών κλάδων μπορούν να περιέρχονται μέσα από την τιτλοποίηση τους σε funds που ελέγχονται από ισχυρούς ανταγωνιστικούς ομίλους, οι οποίοι από προνομιακή θέση οργανώνουν την εξουδετέρωση των ανταγωνιστών τους και τη δεσπόζουσα επικράτησή τους στη σχετική αγορά.

Η αδιαφανής λειτουργία, όμως, δεν εξαντλείται εδώ. Περιλαμβάνει όσα δύσοσμα η υπόθεση Πάτση έφερε στην επιφάνεια. Περιλαμβάνει εκβιαστικές μεθοδεύσεις μέσα από την καταστρατήγηση του κώδικα δεοντολογίας για εκποιήσεις ακινήτων τα οποία η αγορά χαρακτηρίζει «φιλέτα» και τα οποία, μέσα από την εκμετάλλευση της ιδιαίτερης θέσης και φυσικά της προνομιακής εσωτερικής πληροφόρησης, διοχετεύονται στους επιτήδειους -ενδεχομένως- φίλους σας.

Η πολιτική σας οδηγεί σε μια αγορά κόκκινων δανείων με μεγάλες στρεβλώσεις που κινείται μακράν της λογικής των βιώσιμων ρυθμίσεων. Σύμφωνα με τους τελευταίους ισολογισμούς των servicers τα κέρδη τους στη χώρα μας είναι τριπλάσια σε σχέση με τα κέρδη σε άλλες ευρωπαϊκές χώρες, σε σχέση με τα ποσά τα οποία διαχειρίζονται.

Προσέξτε, η «DOVALUE» με διαφορά αντλεί τα υψηλότερα κέρδη της από τα κόκκινα δάνεια στην Ελλάδα με περιθώριο κέρδους 55%. Και είναι παράδοξο να εισπράττονται τόσο υψηλές προμήθειες και την ίδια στιγμή να τίθεται εν αμφιβολία η επίτευξη των στόχων του προγράμματος «ΗΡΑΚΛΗΣ», με τον κίνδυνο να κληθεί το δημόσιο, δηλαδή οι Έλληνες φορολογούμενοι, να καταβάλουν εγγυήσεις.

Ας δούμε, όμως, τι επιφυλάσσετε στους συνεπείς δανειολήπτες που καλούνται να εξυπηρετήσουν τις οφειλές τους με αδιανόητα υψηλά επιτόκια. Αναφέρθηκε σε αυτό ο κ. Νικητιάδης. Σύμφωνα με τα πρόσφατα στοιχεία, τα καθαρά έσοδα μόνο από τους τόκους των τεσσάρων συστημικών τραπεζών ανήλθαν στο υπέρογκο ποσό των 8 δισεκατομμυρίων καταγράφοντας άλμα άνω του 50%. Γνωρίζαμε ότι η Ελλάδα έχει τη μεγαλύτερη διαφορά ανάμεσα στα επιτόκια χορηγήσεων και καταθέσεων, που κυμαινόταν στις 3,96 μονάδες. Αυτό που δεν γνωρίζαμε, όμως, είναι ότι η απόκλιση αυτή θα κλιμακωνόταν με τέτοιον τρόπο. Από το 3,96 που είχαμε τον Αύγουστο του 2022, σήμερα είμαστε στις έξι μονάδες.

Υπάρχουν χώρες του ευρωπαϊκού νότου, κύριοι Υπουργοί, που η απόκλιση αυτή δεν ξεπερνάει τις τρεις μονάδες, σε κάποιες είναι μία μονάδα. Απέχετε συνειδητά από κάθε πρωτοβουλία που θα ανακουφίσει από δυσβάσταχτους όρους αποπληρωμής. Απέχετε από πολιτικές στήριξης των αδύναμων δανειοληπτών. Και είναι φανερό ότι ο τραπεζικός δανεισμός εξελίσσεται μακράν της στήριξης και της εξυπηρέτησης των αναγκών της εθνικής οικονομίας. Και ακόμη, είναι φυσικά φανερότερο ότι η εφάπαξ φορολόγηση των υπερκερδών προσκρούει στο οικονομικό σας δόγμα. Αλλά την ίδια στιγμή ξεχνάτε ότι σας εξέλεξαν οι πολίτες, δεν σας εξέλεξαν ούτε οι τράπεζες ούτε τα funds ούτε οι εταιρείες διαχείρισης. Τα συμφέροντα των πολιτών είναι αυτά που οφείλετε να προτάξετε.

Το γεγονός ότι η Βουλή δεν έχει ενημέρωση για το τι ακριβώς συμβαίνει με τα κόκκινα δάνεια, για το πώς κλείνονται οι συμφωνίες κουρέματος και για ποιους, για το πώς αποκλείονται από το κούρεμα οι απλοί, οι μικροί δανειολήπτες, είναι απότοκο της αδιαφανούς και ανάλγητης πολιτικής σας.

Η πολιτική σας για τα κόκκινα δάνεια αντικατοπτρίζει το ποιοι είστε. Κυρίως, όμως, αντικατοπτρίζει το με ποιους είστε. Υπηρετείτε ταυτόχρονα με τις πολιτικές σας την αισχροκέρδεια, την ανισότητα και την αδιαφάνεια, δηλαδή ένα δόγμα με το ονοματεπώνυμο: Κυριάκος Μητσοτάκης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής Ηρακλείου του ΠΑΣΟΚ - Κινήματος Αλλαγής κ. Φραγκίσκος Παρασύρης.

Θα κάνετε χρήση και της δευτερολογία σας, κύριε συνάδελφε;

**ΦΡΑΓΚΙΣΚΟΣ ΠΑΡΑΣΥΡΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία. Έχετε τον λόγο.

**ΦΡΑΓΚΙΣΚΟΣ ΠΑΡΑΣΥΡΗΣ:** Κυρίες και κύριοι συνάδελφοι, ο τρόπος με τον οποίο ξεδιπλώνεται η οικονομική πολιτική της Κυβέρνησης, χωρίς διαβούλευση, με έλλειψη διαφάνειας, με αμεροληψία, συντηρεί τις ανισότητες και υπονομεύει την αναπτυξιακή προοπτική της χώρας. Χτίζει μια μη υποφερτή ακρίβεια για τους Έλληνες που διαλύει το εισόδημά τους, το εισόδημα του μέσου νοικοκυριού.

Είναι απλά εισαγόμενη η ακρίβεια; Είναι απλά ένα διεθνές φαινόμενο; Προφανώς, σε κάποιον βαθμό είναι. Όμως, παραμένει πάντα το ερώτημα γιατί η ακρίβεια αυτή είναι τόσο επίμονα υψηλή στην Ελλάδα, όπως βεβαιώνουν και τα στοιχεία τα χτεσινά από τη EUROSTAT, όπως αναφέρθηκε, σχετικά με την αύξηση του πληθωρισμού σε σχέση με τις υπόλοιπες ευρωπαϊκές χώρες που είχαμε μείωση.

Έχω μπροστά μου και την έκθεση της Παγκόσμιας Τράπεζας και του ΔΝΤ, όπου η χώρα μας συγκατοικεί στην πρώτη δεκάδα με χώρες όπως η Ζιμπάμπουε, η Παλαιστίνη και η Γουινέα στον πληθωρισμό τροφίμων και βέβαια σε σχέση με την τιμή της ενέργειας, όπου η μεγαβατώρα είναι η τέταρτη ακριβότερη στην Ευρώπη.

Η ακρίβεια στην Ελλάδα είναι ανθεκτική και είναι ανθεκτική λόγω της διάρθρωσης της οικονομίας μας. Η αγορά μας είναι ρηχή. Το αφήγημα για ελεύθερο ανταγωνισμό και αόρατο χέρι της αγοράς, το οποίο είναι το φάρμακο σε πάσα νόσο, δεν υπάρχει. Σε όλους τους τομείς της οικονομίας μας έχουν εγκατασταθεί ολιγοπώλια, από την ενέργεια, τις μεταφορές, τις τράπεζες, μέχρι το βρεφικό γάλα και τις αλυσίδες σουπερμάρκετ.

Οι μεγάλοι παίκτες σε κάθε κλάδο έχουν ένα μερίδιο ο καθένας. Προτιμούν να αυξάνουν τις τιμές, παρά να ανταγωνιστούν μεταξύ τους, ακριβώς επειδή η αγορά είναι ρηχή και δεν συμφέρει ο ανταγωνισμός μεταξύ τους, καθώς και το διοικητικό και διαφημιστικό κόστος έτσι ώστε να κερδίσουν μερίδιο της αγοράς. Γι’ αυτό η ακρίβεια είναι ανθεκτική, γιατί κανένας δεν ανταγωνίζεται κανέναν. Και επειδή ακριβώς έχουν την ελευθερία να το κάνουν αυτό.

Πίσω από αυτή τη διάρθρωση επαναλαμβάνεται ένα σταθερό μοτίβο τριών παραμέτρων, το οποίο δυναμώνει αυτά τα ολιγοπώλια.

Πρώτη παράμετρος, οι νομικές και νομοθετικές διευθετήσεις, οι οποίες αυξάνουν την «πίτα» αυτών των εταιρειών ή διευκολύνουν έτσι ώστε να μεγαλώσει η «πίτα» αυτή, ή εμποδίζουν την εισαγωγή νέων παικτών.

Δεύτερη παράμετρος, το αδύναμο κράτος, οι αδύναμες υπηρεσίες ελέγχου, το αδυνάτισμα των ανεξάρτητων αρχών, οι οποίες θα μπορούσαν να τιθασεύσουν αυτές τις εταιρείες.

Τρίτη παράμετρος είναι ότι αυτές οι εταιρίες έχουν την πρόσβαση στις χρηματοδοτήσεις, είτε είναι στις τράπεζες, είτε είναι σε ευρωπαϊκά προγράμματα, είτε είναι στο ΕΣΠΑ, είτε είναι στο Ταμείο Ανάκαμψης.

Με αυτό το τρίπτυχο χτίζετε το αφήγημα της Ελλάδα τα επόμενα χρόνια, το αφήγημα της Ελλάδας της Νέας Δημοκρατίας, με το «κέλυφος» της νομιμότητας, όπου ευνοούνται οι λίγοι, καλπάζουν οι ανισότητες και αυξάνεται το κόστος ζωής για τους Έλληνες.

Αυτό ακριβώς το μοτίβο, κυρίες και κύριοι συνάδελφοι, είναι που αποτυπώνεται αυτούσια και απόλυτα και στην ενεργειακή πολιτική της χώρας. Με διατάξεις, άρθρα και τροπολογίες, που τα έχουμε δει το τελευταίο οκτάμηνο σε άσχετα νομοσχέδια. Με διευθετήσεις για διαμοιρασμό με αδιαφανή τρόπο του ηλεκτρικού χώρου, χωρίς διαβούλευση και διάλογο. Σας μέμφεται ακόμη και η Ευρωπαϊκή Επιτροπή γι’ αυτό.

Μοιράζετε τα δικαιώματα παραγωγής ενέργειας, δηλαδή ένα δημόσιο αγαθό, σε λίγους, σε εκλεκτούς. Χτίζετε την πράσινη μετάβαση με τους φίλους της Κυβέρνησής σας, χτίζετε την ολιγαρχία των επόμενων δεκαετιών με όρους με τους οποίους στήθηκε στο παρελθόν η ολιγαρχία του ορυκτού πλούτου στη χώρα.

Ποιος άραγε ευνοείται από αυτή την ενεργειακή σας πολιτική; Ευνοείται άραγε ο οικιακός καταναλωτής; Μα, αυτός πληρώνει την τέταρτη ακριβότερη κιλοβατώρα στην Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μήπως ευνοούνται οι δήμοι, η αυτοδιοίκηση, οι εταιρείες ύδρευσης και άλλες, οι οποίες έχουν λυγίσει από το ενεργειακό κόστος, οι ενεργειακές κοινότητες; Όχι, διότι με το πρόγραμμα «Απόλλων», το οποίο διαφημίζετε, και αυτές τις οντότητες πάτε να τις μετατρέψετε από μονάδες παραγωγής, από οντότητες και ενεργειακές κοινότητες παραγωγής ενέργειας, σε ενεργειακές κοινότητες κατανάλωσης ενέργειας, με προνομιακούς όρους προφανώς με τους μεγάλους. Διότι θα συμβληθούν και αυτές μέσα στο πρόγραμμα «Απόλλων» με τους μεγάλους, προετοιμάζοντας από τώρα το πελατολόγιο γι’ αυτούς τους μεγάλους παίκτες.

Μήπως ευνοούνται οι αγρότες; Ποιοι αγρότες; Τους δίνετε 9,5 λεπτά και 11, την ώρα που η ΕΑΣΘ στη Θεσσαλονίκη πήρε διμερή σύμβαση με 7,5 λεπτά. Και με πρόσχημα το αγροτικό ρεύμα πάλι και κατά παράβαση και κατά παρέκκλιση των προτεραιοτήτων που εσείς έχετε διευθετήσει καταφέρατε να ξαναμοιραστείτε τον ενεργειακό χώρο.

Για να τα λέμε όλα, δεν είναι δική μας ιδεοληψία αυτό. Σας τα λένε οι ξένοι επενδυτές, που τόσο πολύ αγαπάτε, σε επιστολή τους και προειδοποιούν για αποχώρηση από τη χώρα, γιατί δεν υπάρχει ασφάλεια δικαίου στις επενδύσεις. Καταθέτω στα Πρακτικά την επιστολή των ξένων επενδυτών σε ΑΠΕ.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνω, κύριε Πρόεδρε.

Μήπως ευνοείται η βιομηχανία μέσα από αυτή την ενεργειακή πολιτική; Γνωρίζετε ότι το ενεργειακό κόστος είναι ένας από τους βασικούς αποτρεπτικούς συντελεστές σε σχέση με τις επενδύσεις στη χώρα μας.

Έχουμε δυστυχώς, αγαπητές και αγαπητοί συνάδελφοι, ένα νέο κύμα αποβιομηχάνισης στη χώρα. Και δεν σας τα λέμε εμείς. Σας τα λέει ο ίδιος ο ΣΕΒ, σας τα λέει εδώ η Ένωση Ενεργοβόρων Βιομηχανιών, γιατί δεν διασφαλίζετε όρους σύνδεσης σε βιομηχανίες ενεργοβόρες, έτσι ώστε να έχουν ένα χαμηλότερο ενεργειακό κόστος.

Τέσσερα εργοστάσια έκλεισαν την προηγούμενη εβδομάδα, καμιά δεκαριά την προηγούμενη χρονιά, ακριβώς επειδή δεν διασφαλίζουμε όρους πρόσβασης στο δίκτυο. Πάρτε κι αυτό από άρθρο δική σας φιλικής εφημερίδας.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παρασύρη.

**ΦΡΑΓΚΙΣΚΟΣ ΠΑΡΑΣΥΡΗΣ:** Ολοκληρώνω, κύριε Πρόεδρε.

Πώς να μη μιλάμε, λοιπόν, και πώς να μην επικρίνουμε την αναπτυξιακή διάσταση της πολιτικής σας, όταν ένας βασικός συντελεστής, όπως η ενέργεια, οδηγείται σε χέρια λίγων; Γιατί παγιδεύετε δυστυχώς την κοινωνία σε έναν συγκεντρωτισμό ολιγοπωλίων και υπονομεύετε με αυτό τον τρόπο την ανταγωνιστικότητα και τη σταθερότητα της οικονομίας.

Σας έχουμε δείξει τον δρόμο. Έχουμε επισημάνει ότι η πράσινη μετάβαση θα μπορούσε να είναι ένα νέο πεδίο συλλογικής δράσης, που θα συμπυκνώνει τις προσδοκίες και το όραμα για την αλλαγή του παραγωγικού μας μοντέλου, με τρόπο δημοκρατικό, δίκαιο και αποκεντρωμένο και προφανώς περιβαλλοντικά αποδεκτό.

Αυτή άλλωστε είναι και η κατεύθυνση της Ευρωπαϊκής Ένωσης, ο εκδημοκρατισμός της ενέργειας, ο οποίος θα κάνει ανθεκτικές και αυτοδύναμες τις τοπικές κοινωνίες και για τους πολίτες θα είναι πιο φτηνή η πρόσβαση στο ηλεκτρικό ρεύμα.

**ΠΡΟΕΔΡΕΥΩΝ (Αθανάσιος Μπούρας):** Έχετε πει ότι θα κλείσετε εδώ και πολλή ώρα, κύριε Παρασύρη. Έχετε υπερβεί κάθε όριο.

**ΦΡΑΓΚΙΣΚΟΣ ΠΑΡΑΣΥΡΗΣ:** Κλείνω, κύριε Πρόεδρε.

Επειδή εικάζετε ότι αυτά που λέμε μπορεί να είναι αφηρημένα, αυτό το διάστημα περνούν για εγκρίσεις από δήμους της Κρήτης και από την Περιφέρεια Κρήτης έργα τα οποία αναβιώσατε με μία αδιαφανή υπουργική τροπολογία, το άρθρο 100 του ν.4820 του 2021, όπου αναβιώσατε έργα του 2010 και με τη ρύθμιση αυτή χαρίζετε εξήντα τρεις βουνοκορφές της Κρήτης σε δύο μεγάλους παίκτες, εν αγνοία του κρητικού και του ελληνικού λαού, την ώρα που δεν μπορεί να συνδεθεί κανένας για ένα κιλοβάτ. Δύο μεγάλοι παίκτες θα πάρουν ένα γιγαβάτ με εξήντα τρεις βουνοκορφές στην Κρήτη. Αυτή την αδικία να ξέρετε ότι η κοινωνία δεν την ανέχεται, όταν γίνεται με όρους τόσο μη συμβατούς.

Και δυστυχώς, αυτή είναι η εικόνα σε όλη τη χώρα. Και δυστυχώς, με την πολιτική σας θα βάλετε απέναντι την κοινωνία στις ανανεώσιμες πηγές…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Παρασύρη.

**ΦΡΑΓΚΙΣΚΟΣ ΠΑΡΑΣΥΡΗΣ:** Δυστυχώς, αποτύχατε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τον Πρόεδρο της Κοινοβουλευτικής Ομάδας του ΠΑΣΟΚ - Κινήματος Αλλαγής, τον κ. Νίκο Ανδρουλάκη.

Κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, σήμερα είναι μια ιστορική μέρα για τη Βουλή των Ελλήνων, όχι για τους λόγους που νομίζετε.

Σήμερα, μετά την απόφαση του Συμβουλίου της Επικρατείας, αποδεικνύεται ότι είναι μια μέρα συμβολική, μια μέρα που θα γραφτεί στην ιστορία της πατρίδας μας ως η ημέρα της νίκης του κράτους δικαίου απέναντι στο παρακράτος των υποκλοπών της Νέας Δημοκρατίας.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

Του παρακράτους των υποκλοπών που οργάνωσε το Μέγαρο Μαξίμου, του παρακράτους των υποκλοπών που κάνατε ό,τι μπορείτε και συνεχίζετε να κάνετε, για να το συγκαλύψετε διότι έχετε βαρύτατες ποινικές ευθύνες. Σήμερα, λοιπόν, το πρωί η ολομέλεια του Συμβουλίου της Επικρατείας έκρινε αντισυνταγματικό τον νόμο που ψήφισε η Κυβέρνηση της Νέας Δημοκρατίας για να καλύψει το παρακράτος των υποκλοπών, τον νόμο του κ. Τσιάρα, τον νόμο που απαγόρευε την ενημέρωση των θυμάτων όσων είχαν παρακολουθηθεί.

Μάλιστα, σύμφωνα με την απόφαση του ΣτΕ, η ΑΔΑΕ καλείται να με ενημερώσει άμεσα, θεσμικά νόμιμα, όπως έπρεπε από την αρχή. Γι’ αυτό ενημερώνω τον ελληνικό λαό ότι τη Δευτέρα το πρωί θα συναντήσω τον κ. Ράμμο στα γραφεία της ΑΔΑΕ για τις νόμιμες διαδικασίες ενημέρωσης, όπως λέει το Συμβούλιο της Επικρατείας.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

Είναι όμως και μια μέρα γελοιοποίησης των συκοφαντών, των συκοφαντών της Νέας Δημοκρατίας που μου έλεγαν για μήνες: «Γιατί δεν πας να ενημερωθείς στο αυτί από τον κ. Γεραπετρίτη; Γιατί; Γιατί κάτι φοβάσαι, γιατί κάτι έχεις κάνει». Αυτά λέγατε στα κανάλια, στα social media, θέλοντας να εμφανίσετε το θύμα ως θύτη, ότι κάτι κρύβω. Και σας απαντούσα δεν πάω, γιατί είμαι δημοκράτης και σέβομαι τον νόμο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως είναι και μια απάντηση προς τους συκοφάντες του ΣΥΡΙΖΑ και ιδιαίτερα προς τον Πρόεδρό του, τον κ. Κασσελάκη, που είχε το θράσος να πει ότι δεν έκανα όσα θα έπρεπε νομικά και γι’ αυτό είμαι «εκβιαζόμενος». Έκανα αυτά που έπρεπε να κάνω, ως ένας πολίτης που σέβεται το κράτος δικαίου, τη διάκριση των εξουσιών και δεν θέλει καμμία ειδική μεταχείριση, όπως έχουν μάθει οι πολιτικές και οικονομικές ελίτ της πατρίδας μας. Έχω μια άλλη διαδρομή, όσο κι αν προσπαθείτε να τη σπιλώσετε, γιατί αυτό θέλατε να πετύχετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Οι συκοφαντίες της Νέας Δημοκρατίας και του ΣΥΡΙΖΑ είχαν στόχο να πλήξουν την πολιτική μου διαδρομή και την αξιοπρέπεια. Σήμερα οι συκοφάντες γελοιοποιήθηκαν. Σήμερα είναι η πρώτη μεγάλη ήττα του παρακράτους των υποκλοπών και μια πρώτη μεγάλη νίκη του κράτους δικαίου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αποδεικνύεται, με την απόφαση αυτή -που είναι και ήττα προσωπική τού Πρωθυπουργού, γιατί ο ίδιος έδωσε το πράσινο φως να φτιαχτεί ένας αντισυνταγματικός νόμος που στόχο είχε να κρύψει, να συγκαλύψει τις πομπές του ίδιου και του κ. Δημητριάδη- ότι σήμερα το κράτος δικαίου που υπονομεύσατε για να συγκαλύψετε τις ευθύνες σας, σας απάντησε. Σήμερα απεδείχθη περίτρανα ότι όποιος κινείται θεσμικά δεν είναι ευάλωτος, αλλά είναι ισχυρός. Όπως είπα πριν από μερικές μέρες, χωρίς να ξέρω βέβαια τι θα συνέβαινε σήμερα το πρωί, αυτή την ιστορική μέρα, θα σας ταράξουμε στη νομιμότητα με τις θεσμικές μας πρωτοβουλίες, είτε αυτό αφορά τις υποκλοπές είτε τα e-mail που παράνομα πήρατε στο κόμμα σας είτε τη μεγάλη τραγωδία των Τεμπών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Διότι ο λαός μας διψά για δικαιοσύνη, διαφάνεια και αξιοκρατία. Θέλει ένα κανονικό ευρωπαϊκό κράτος, θέλει ο κάθε πολίτης να είναι ισότιμος απέναντι στον νόμο κι όχι κάποιοι να είναι πάντα στο απυρόβλητο.

Τώρα, όσον αφορά στη σημερινή συζήτηση, είστε πλέον Κυβέρνηση πέντε χρόνια. Το 2019 -αν θυμάστε, γιατί εδώ παίζεται ένα παιχνίδι μνήμης- αναλάβατε την εξουσία υποσχόμενοι ότι θα επουλώσετε τις πληγές στο κράτος δικαίου και στη διάκριση των εξουσιών που άφησε πίσω της η Κυβέρνηση του κ. Τσίπρα και του κ. Καμμένου. Εσείς όμως, όχι μόνο δεν επουλώσατε τις πληγές αυτές, αλλά ανοίξατε και νέες πληγές με το τρίπτυχο, το συνεχές και μόνιμο τρίπτυχο, διαφθορά, συγκάλυψη και ατιμωρησία. Μότο έχει γίνει πια της Κυβέρνησης του κ. Μητσοτάκη.

Και δεν φτάνει μόνο αυτό. Τι άλλο λέγατε; «Θα εγγυηθούμε την ασφάλεια του πολίτη, θα έχετε ασφάλεια σε κάθε γειτονιά, θα φύγει ο φόβος από την καθημερινότητα». Και μέσα σε λίγες εβδομάδες ζούμε συγκλονιστικά γεγονότα. Το καλοκαίρι, ορδές χούλιγκαν από την Κροατία φτάνουν, χωρίς να βάζει κάποιος οποιοδήποτε εμπόδιο, στο κέντρο της Αθήνας, διαπράττουν ένα έγκλημα, χάνει ένας νέος άνθρωπος τη ζωή του. Άλλαξε κάτι; Μετά ξυπνήσατε να πάτε τη λίστα με τους χούλιγκαν στη δικαιοσύνη. Γιατί όλα είναι επικοινωνία.

Δεν θα πω πολλά ενδιάμεσα γεγονότα. Τα γνωρίζετε πάρα πολύ καλά. Θα έρθω στο τελευταίο και το πιο εκκωφαντικό. Μια νέα γυναίκα που τα έκανε όλα σωστά, έκανε ό,τι έπρεπε για να διασφαλίσει την ασφάλειά της και να αντιμετωπίσει τον κίνδυνο που ήξερε ότι παραμονεύει. Πήγε στην Αστυνομία να προστατευθεί και δολοφονήθηκε λίγα μέτρα έξω από το αστυνομικό τμήμα. Το κράτος ούτε σε αυτή την περίπτωση κατάφερε να κάνει τα ελάχιστα, αυτά που θα έπρεπε να είναι απλά υπηρεσίες καθημερινότητας κι όχι κάτι το οποίο είναι ιδιαίτερο, περίπλοκο. Απλά πράγματα για την ασφάλεια του πολίτη. Είναι παταγώδης η αποτυχία σας στα ζητήματα ασφάλειας και δυστυχώς, η τελευταία τραγική γυναικοκτονία δείχνει ότι τα πράγματα δεν έχουν σταματημό. Αντί να βελτιώνονται, λοιπόν, τα θέματα ασφάλειας της καθημερινότητας, χειροτερεύουν. Μπορείτε να πείτε ότι είναι «παθογένειες», «πάγιες δυσλειτουργίες», αλλά έχουν περάσει πέντε χρόνια. Δεν γίνατε Κυβέρνηση πέρυσι τον Ιούνιο. Έχουν περάσει πέντε χρόνια διακυβέρνησης της Νέας Δημοκρατίας κι όμως αυτά τα επιχειρήματα τα χρησιμοποιείτε ως μια συνεχόμενη δικαιολογία.

Εμείς πήραμε σήμερα την πρωτοβουλία για να ανοίξουμε αυτή τη συζήτηση για την οικονομική και αναπτυξιακή πολιτική της Κυβέρνησης, γιατί κι εδώ υπάρχει μια δυστυχώς, στρατηγική αποτυχία, η οποία δεν αφορά μόνο λάθος αποφάσεις. Αφορά και τις ιδεοληψίες, τις προσωπικές ιδεοληψίες, του Πρωθυπουργού στην άσκηση της οικονομικής πολιτικής. Δεν είναι, λοιπόν, επιμέρους αστοχίες, είναι δομικά προβλήματα στη χάραξη της οικονομικής πολιτικής.

Σας καταθέσαμε, λοιπόν, τη σημερινή επερώτηση γιατί παρά τις εξαγγελίες σας, θεωρούμε ότι η οικονομία δεν αποκτά την απαιτούμενη ανθεκτικότητα, ότι η οικονομία μας και οι πολίτες μας δεν είναι προστατευμένοι από τις διεθνείς κρίσεις αλλά αντιθέτως είναι ευάλωτοι. Η κοινωνία μας υφίσταται, δυσμενέστερα από άλλες χώρες τις επιπτώσεις και τις συνέπειες διεθνών κρίσεων και πάντα, εάν συγκρίνουμε τον λαό μας με τους υπόλοιπους λαούς της Ευρώπης.

Ο πληθωρισμός της απληστίας θεριεύει, η κερδοσκοπία παραμένει ανεξέλεγκτη, οι τιμές των ενοικίων έχουν γίνει απλησίαστες για τον μέσο Έλληνα. Το ιδιωτικό χρέος φαίνεται διαχειρίσιμο, αλλά στην πραγματικότητα γιγαντώνεται, ενώ ο μικρομεσαίος επιχειρηματίας δεν μπορεί να περάσει ούτε έξω από τις τράπεζες για να πάρει ένα δάνειο και να στηρίξει την επιχείρησή του, παρ’ όλα τα δάνεια του Ταμείου Ανάκαμψης.

Ακολουθήσατε μέχρι σήμερα μια οικονομική πολιτική στο όνομα της μεσαίας τάξης, αλλά είναι μια οικονομική πολιτική που φέρνει αποτελέσματα ενάντια στη μεσαία τάξη και στον πιο αδύναμο και φτωχότερο πληθυσμό της χώρας. Επί της ουσίας, από τις δικές σας επιλογές κερδίζουν πολλαπλάσια οι πλούσιοι απ’ ό,τι οι υπόλοιποι Έλληνες.

Αντί λοιπόν να λάβετε μέτρα, θεσμικά μέτρα, για την ενίσχυση του διαθέσιμου εισοδήματος των πολιτών, όπως σας είχαμε προτείνει πολλές φορές, επιδοθήκατε σε οριζόντιες πολιτικές χωρίς κανένα ουσιαστικό και μόνιμο αποτέλεσμα.

Το ίδιο ισχύει και για την αύξηση του κατώτατου μισθού. Πολύ καθυστερημένα, προεκλογικά για άλλη μια φορά, όμως δε θα φέρει σημαντικά αποτελέσματα διότι ο πληθωρισμός καλπάζει και ιδιαίτερα στα τρόφιμα, που αφορούν τους φτωχότερους και τη μεσαία τάξη.

Για εμάς λοιπόν η επιτυχία της οικονομικής πολιτικής κρίνεται από το κατά πόσον τα οφέλη της ανάπτυξης διαχέονται και συμβάλλουν κυρίως να βελτιωθεί η ζωή των εργαζομένων, αυτών που συμβάλλουν πρωταγωνιστικά στην παραγωγή πλούτου.

Ποια είναι λοιπόν η κατάσταση στα χρόνια της διακυβέρνησής σας; Εδώ εξελίσσεται μια αναδιανομή, αλλά τι είδους αναδιανομή είναι αυτή; Η ψαλίδα μεταξύ μισθών και κερδών συνεχώς διευρύνεται σε αντίθεση με την υπόλοιπη Ευρώπη. Το μερίδιο μισθών στην Ελλάδα είναι το δεύτερο χαμηλότερο στην Ευρωπαϊκή Ένωση, ενώ το μερίδιο των κερδών μεγεθύνεται συστηματικά, φτάνοντας να είναι, παρακαλώ, το τρίτο υψηλότερο ανάμεσα στα ευρωπαϊκά κράτη.

Έχετε αφήσει ανεξέλεγκτη την κερδοσκοπία στην αγορά. Το Γραφείο Προϋπολογισμού κάνει λόγο για έλλειψη ανταγωνισμού σε όλη την εφοδιαστική αλυσίδα, από την παραγωγή έως τη λιανική. Δεν τα είπε μόνο το Γραφείο Προϋπολογισμού της Βουλής. Τα είπε και ο διοικητής της Τραπέζης της Ελλάδος, που διαπιστώνει ότι «έχουμε ολιγοπώλια στα τρόφιμα, στα καύσιμα, στις τράπεζες, στην ιδιωτική νοσοκομειακή περίθαλψη». Γι’ αυτό βεβαίως σας λέμε εδώ και μήνες ότι ο ελληνικός λαός από τις τρίτες υψηλότερες ιδιωτικές δαπάνες στην υγεία επί Νέας Δημοκρατίας έγινε ο δεύτερος χειρότερος σε ποσοστά μετά τη Βουλγαρία. Αντί να βελτιώνετε από το Ταμείο Ανάκαμψης και τους πόρους του την κατάσταση στις ιδιωτικές δαπάνες υγείας τις χειροτερέψατε. Φανταστείτε να μην είχαμε το Ταμείο Ανάκαμψης, θα είχαμε ξεπεράσει ήδη τη Βουλγαρία, πιθανόν να την ξεπεράσουμε τους επόμενους μήνες.

Και προσέξτε, υποχωρεί ο γενικός πληθωρισμός σε όλη την Ευρώπη. Στη χώρα μας όμως αυξήθηκε τον Μάρτιο, αυτό λένε τα στοιχεία της EUROSTAT, με τον πληθωρισμό τροφίμων να είναι ο δεύτερος υψηλότερος στους είκοσι επτά της Ευρωπαϊκής Ένωσης. Στην αγοραστική δύναμη το 2023 η Ελλάδα είναι τελευταία στην Ευρωζώνη και στην Ευρωπαϊκή Ένωση προτελευταία, μας περνάει πάλι η Βουλγαρία κατά σύμπτωση. Πώς λοιπόν είναι δυνατόν να επιχαίρετε, κύριε Χατζηδάκη, για την οικονομική σας πολιτική όταν ο λαός μας είναι δεύτερος από το τέλος της Ευρωπαϊκής Ένωσης σε αγοραστική δύναμη; Μάλλον κάτι δεν πάει καλά και πρέπει να το εντοπίσετε, διότι αυτό δυσκολεύει την καθημερινότητα του ελληνικού λαού.

Το πιο ανησυχητικό είναι ότι ο πληθωρισμός διευρύνει τις ανισότητες, χτυπά τους πιο αδύναμους, γιατί αυτοί, όπως είπα προηγουμένως, δαπανούν το μεγαλύτερο ποσοστό του εισοδήματός τους για τρόφιμα. Τι λένε οι σχετικές μελέτες; Την περίοδο 2019 έως τον Φεβρουάριο του 2024 τα πιο αδύναμα νοικοκυριά, για να διατηρήσουν σταθερή την κατανάλωση τροφίμων, θα έπρεπε να αυξήσουν τις συνολικές τους δαπάνες πολύ περισσότερο, πάνω από 16%, σε σχέση με το πλουσιότερο 10%, μόλις κατά 4%. Σήμερα λοιπόν αυτή η πραγματικότητα οδηγεί έναν στους τέσσερις Έλληνες να κινδυνεύουν από φτώχεια. Θέλετε ένα ακόμα στοιχείο που είναι αποκαλυπτικό; Την ώρα που συμβαίνει αυτό το πιο πλούσιο 1% του ελληνικού λαού ελέγχει το ένα τέταρτο, το 25%, του πλούτου της πατρίδας μας.

Να πάμε στις περιφερειακές ανισότητες; Το κατά κεφαλήν ΑΕΠ το 2022 στις ελληνικές περιφέρειες πλην της Αττικής ήταν κάτω του 75% του μέσου όρου της Ευρωπαϊκής Ένωσης με το βόρειο Αιγαίο να καταγράφει το δεύτερο χαμηλότερο κατά κεφαλήν ΑΕΠ στην Ευρωπαϊκή Ένωση.

Στους εργαζόμενους τα μέτρα που λαμβάνετε είναι ανεπαρκή. Η αύξηση του κατώτατου μισθού τα τελευταία χρόνια δεν διασφαλίζει αξιοπρεπές επίπεδο διαβίωσης σε αυτούς και τις οικογένειές τους, καθώς υπολείπεται της σωρευτικής αύξησης του πληθωρισμού τροφίμων που υπερβαίνει το 32%. Μάλιστα, σύμφωνα με το Ινστιτούτο της ΓΣΕΕ, ο κατώτατος μηνιαίος μισθός σε μονάδες αγοραστικής δύναμης υπολείπεται αρκετά του αντίστοιχου χωρών της Ανατολικής Ευρώπης. Αλλά ακόμα και η νέα αύξηση του κατώτατου μισθού ουσιαστικά εξανεμίζεται από τη μη τιμαριθμοποίηση της φορολογικής κλίμακας. Από τα σχεδόν 40 ευρώ καθαρά της νέας αύξησης του κατώτατου μισθού τα 10 ευρώ χάνονται αυτομάτως λόγω υπέρβασης του αφορολόγητου ορίου. Με τις πολιτικές σας έχετε καταδικάσει τον ελληνικό λαό στη φθηνή εργασία χωρίς προστασία και προοπτική. Πέρυσι το 53,7% των μισθωτών αμειβόταν έως 1.000 ευρώ μεικτά, σύμφωνα με τα στοιχεία από την «ΕΡΓΑΝΗ». Η Ελλάδα παραμένει ουραγός της Ευρωπαϊκής Ένωσης στο ποσοστό κάλυψης των εργαζομένων από συλλογικές συμβάσεις εργασίας.

Εμείς από την πλευρά μας δεσμευόμαστε για την αποκατάσταση των συλλογικών διαπραγματεύσεων και την επαναφορά του καθορισμού του κατώτατου μισθού στους κοινωνικούς εταίρους μέσω της Εθνικής Συλλογικής Σύμβασης Εργασίας. Είναι κάτι που έπρεπε να είναι αυτονόητο μετά από τόσα χρόνια οικονομικής κρίσης μετά το πέρας των μνημονίων.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κύριε Υπουργέ, ως Κυβέρνηση έχετε οικοδομήσει ένα δήθεν οικονομικό θαύμα, που όμως στέκεται σε σαθρά θεμέλια. Καλλιεργείτε για άλλη μια φορά, όπως πράξατε πριν την οικονομική κρίση του 2009, έναν επικίνδυνο εφησυχασμό που θυμίζει αυτά που έλεγε τότε η κυβέρνηση Καραμανλή περί «θωρακισμένης οικονομίας».

Σήμερα, λοιπόν, αυτό το οικονομικό θαύμα αποδεικνύεται φενάκη. Το πρώτο καμπανάκι το χτύπησε η ΕΛΣΤΑΤ με την προσγείωση της ανάπτυξης στο 2% του ΑΕΠ, όταν προβλέπατε 2,4%. Το δεύτερο ηχηρό καμπανάκι ήρθε από τη «MOODY’S» και την «JP MORGAN» που δεν αναβάθμισαν την ελληνική οικονομία ούτε το ελληνικό χρηματιστήριο. Οι διαρθρωτικές αδυναμίες της οικονομίας γίνονται καθημερινά πλέον ορατές.

Και η βασική πια είναι; Αυτή που μας οδήγησε στα μνημόνια. Το έλλειμμα του ισοζυγίου πληρωμών, που παραμένει επίμονα και ανησυχητικά πολύ υψηλό. Ακόμη και οι ιδιωτικές δαπάνες βρίσκονται πολύ κάτω του ευρωπαϊκού μέσου όρου, αλλά και όσες γίνονται -να τα πούμε αυτά- είναι με πολύ μικρή ιδιωτική συμμετοχή. Επί της ουσίας το δημόσιο είναι αυτό που επενδύει στις δήθεν ιδιωτικές επενδύσεις αλλά και αυτά που διαφημίζετε. Διαφημίζετε επενδύσεις για Data Center, αλλά δεν λέτε για το κλείσιμο παραγωγικών βιομηχανιών. Δέκα εργοστάσια κατέβασαν ρολά από το 2019 μέχρι σήμερα με το φάντασμα της αποβιομηχανοποίησης να συνεχίζει να στοιχειώνει την ανάκαμψη της πατρίδας μας, την οικονομική ανάπτυξη.

Επίσης, πανηγυρίζετε για το ρεκόρ στις ξένες άμεσες επενδύσεις, αλλά δεν λέτε ότι οι άμεσες ξένες επενδύσεις του 2023 είναι κατά 40% μειωμένες σε σχέση με το 2022. Επίσης, αποσιωπάτε αυτό που είπα προχθές για την Golden Visa. Άνω του 45% των ξένων επενδύσεων είναι real estate. Αυτό είναι το μέλλον της πατρίδας μας; Να βαφτίζουμε ανάπτυξη το ξεπούλημα της ελληνικής περιουσίας σε τρίτες χώρες; Αυτό είναι ένα στρεβλό μοντέλο ανάπτυξης μη ανθεκτικό και χωρίς καμμία προοπτική. Δεν ανοίγει καλές θέσεις εργασίας, δεν ενδυναμώνει την ανταγωνιστικότητα της πατρίδας μας. Πού οδηγεί; Σε αυτά που λέγαμε, δηλαδή αύξηση των ενοικίων, αύξηση του κόστους ζωής και δυσκολίες στην καθημερινότητα του πολίτη.

Χαιρόμαστε, βεβαίως, που με την πίεση μας έγινε ένα σημαντικό βήμα. Προστατεύσαμε την περιουσία και την προοπτική των αδύναμων και της μεσαίας τάξης στα δύο μεγάλα αστικά κέντρα, Αθήνα και Θεσσαλονίκ, όταν η Golden Visa πήγε από 250.000 και 400.000 στις 800.000 ευρώ. Εύχομαι -και το ξαναλέω- να το διευρύνετε και στα μικρότερα νησιά για να προστατεύσουμε τον ιδιαίτερο οικιστικό τους χαρακτήρα.

Βέβαια, για να ξαναπάμε στα οικονομικά, πανηγυρίζετε για το δημοσίευμα του «ECONOMIST», αλλά η θέση της χώρας στη διεθνή ανταγωνιστικότητα παρουσιάζει επιδείνωση. Σύμφωνα, λοιπόν, με τα τελευταία στοιχεία του IMD, η Ελλάδα υποχώρησε στη θέση 49, μεταξύ εξήντα τεσσάρων χωρών, όταν ήταν στη θέση 47 σε θέματα ανταγωνιστικότητας.

Για ποια, λοιπόν, αλλαγή προτύπου παραγωγικού της χώρας μιλάτε -και ειδικά ο ίδιος ο Πρωθυπουργός- όταν φτιάξατε ένα σχέδιο αξιοποίησης στο Ταμείο Ανάκαμψης χωρίς καμμία διαβούλευση, ούτε με τις πολιτικές δυνάμεις ούτε με την κοινωνία των πολιτών ούτε με τα επιμελητήρια ούτε με την αυτοδιοίκηση; Επί της ουσίας, τα δάνεια προσανατολίζονται σε ισχυρές επιχειρήσεις και ισχυρά οικονομικά συμφέροντα. Χαμένοι από τα δάνεια του Ταμείου Ανάκαμψης είναι οι μικρομεσαίες επιχειρήσεις. Γι’ αυτό εμείς σάς είπαμε να κάνετε έναν ειδικό χρηματοδοτικό φορέα εξαρχής, όπως έκανε η Πορτογαλία που δανείζει μικρομεσαίες επιχειρήσεις πέρα από τα κριτήρια της αγοράς αλλά με άλλα κριτήρια.

Επίσης, προτείναμε να κατευθύνετε πόρους -περισσότερους πόρους- για θέματα κοινωνικά, όπως ήταν οι κοινωνικές κατοικίες. Μας περιφρονούσε ο Πρωθυπουργός. Έλεγε «θέλετε να δώσετε δισεκατομμύρια». Τα δώσανε και οι Ιταλοί και οι Πορτογάλοι και οι Ισπανοί για να αντιμετωπίσουν το κόστος ζωής. Δεν καταλάβαμε ποτέ γιατί δεν κάνατε το ίδιο για να φέρετε αποτελέσματα.

Αλλά και όσον αφορά στα δίκτυα ενέργειας, δώσατε όσα έπρεπε για να έχουμε ένα σύγχρονο δίκτυο ενέργειας, ώστε να έχουμε χαμηλό κόστος παραγωγής και μια δίκαιη πράσινη μετάβαση προς όφελος παραγωγών, μεταποιητών, συνεταιρισμών και όχι μόνο προς όφελος μεγάλων κατασκευαστικών; Όχι, δεν το κάνατε. Γιατί; Διότι έχετε άλλες προτεραιότητες.

Αν το κάνατε αυτό και αν στον αναπτυξιακό νόμο, κύριε Χατζηδάκη, είχατε ενισχύσει τα κίνητρα για ζητήματα που αφορούν τον πρωτογενή τομέα, όπως είναι τα θερμοκήπια, πιθανόν στο εμπορικό μας έλλειμμα να μην συναντούσαμε τεράστιες εισαγωγές οπωροκηπευτικών προϊόντων. Αλλά όλα είναι επιδερμικά και επικοινωνιακά και δεν κατευθύνουν πόρους βάσει ενός ολοκληρωμένου σχεδίου στήριξης του πρωτογενούς τομέα και της μεταποίησης, που τόσο έχουμε ανάγκη.

Σας τα λέμε αυτά γιατί εμείς θέλουμε να οικοδομήσουμε μια οικονομία ανθεκτική, δυναμική, συμπεριληπτική, που οι μακροχρόνιοι ρυθμοί ανάπτυξης να είναι και σταθεροί, αλλά και ποιοτικοί. Μακροχρόνια σταθεροί ρυθμοί ανάπτυξης με Real Estate, δεν θα πετύχετε και θα καταφέρετε μια πολύ δύσκολη καθημερινότητα για τον ελληνικό λαό, όπως έχει συμβεί και σε άλλες χώρες με ανάλογες κυβερνητικές επιλογές.

Πολλά από αυτά που λέμε, τα λέει -δυστυχώς για εσάς- και το Διεθνές Νομισματικό Ταμείο, όπως τα έλεγε και το 2007 και το 2008. Αλλά δεν τα ακούγατε. Εγώ δεν λέω ότι είμαστε εκεί που ήμασταν τότε, αλλά γιατί να μην είμαστε πολύ πιο μπροστά από εκεί που είμαστε σήμερα; Αυτός είναι ο στόχος. Όχι να συγκρίνουμε την Ελλάδα με την επώδυνη δημοσιονομική περιπέτεια και τα χρόνια της ασφυκτικής εποπτείας και της λιτότητας. Δεν περίμενε αυτά ο ελληνικός λαός μετά το πέρας των μνημονίων. Άλλα περίμενε, αλλά δεν τα βλέπει ως πολιτικές επιλογές.

Τι προβλέπει, λοιπόν, το ΔΝΤ; Μετά τη λήξη της χρηματοδότησης από το Ταμείο Ανάκαμψης η αύξηση του ΑΕΠ θα προσγειωθεί σε χαμηλά επίπεδα, της τάξεως του 1,2% από το 2027 και έπειτα.

Τα λέω αυτά γιατί είχατε την τύχη να κυβερνάτε μετά τα μνημόνια με ένα ακόμη μπόνους, το τεράστιο όφελος του Ταμείου Ανάκαμψης και Ανθεκτικότητας. Αυτή, λοιπόν, η επίπλαστη οικονομική πραγματικότητα η σημερινή, έχει να κάνει με το ότι έχουν έρθει δισεκατομμύρια πόροι, πάνω από αυτούς που σχεδιάζατε στην Ελλάδα. Εσείς, όμως, αντί να τους αξιοποιήσετε σωστά, οδηγείτε τη χώρα σε άλλη μία χαμένη ευκαιρία, όπως κάνατε ως κυβέρνηση και μετά το 2004…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

…που, αντί να αντιμετωπίσετε τις παθογένειες που υπήρχαν, τις χειροτερέψατε. Αυτό κάνετε και σήμερα. Επίσης, η συνοχή σαν στρατηγική για την αξιοποίηση της δημόσιας περιουσίας δεν έχει κανένα όραμα και κανένα μακροπρόθεσμο σχεδιασμό για το συμφέρον της πατρίδας μας και το δημόσιο συμφέρον.

Σήμερα οι τράπεζες για να είναι λειτουργικές και να πανηγυρίζει η Κυβέρνηση για την αποεπένδυση του Ταμείου Χρηματοπιστωτικής Σταθερότητας, το κόστος για το δημόσιο είναι τεράστιο. Ακούω το οικονομικό επιτελείο της Κυβέρνησης να κάνει κάτι μπακαλίστικους υπολογισμούς για το κατά πόσο το δημόσιο βγήκε, λέει, κερδισμένο από τις ανακεφαλαιοποιήσεις. Για το πραγματικό κόστος, θα σας παραπέμψω μόνο στις συσσωρευμένες ζημιές των 37 δισεκατομμυρίων ευρώ για το πρώτο εξάμηνο του 2023, που δηλώνει το ίδιο το Ταμείο Χρηματοπιστωτικής Σταθερότητας στην ενδιάμεση οικονομική του έκθεση. Για να μην αναφερθώ στα σχεδόν 14 δισεκατομμύρια ευρώ της αναβαλλόμενης φορολογίας που καλύπτουν το μεγαλύτερο μέρος της κεφαλαιακής βάσης των τραπεζών, το ποσοστό της οποίας θέλω να τονίσω ότι επιβάλλεται να μειωθεί από τα κέρδη των τραπεζών και όχι με περαιτέρω επιβάρυνση του δημοσίου.

Δεν είναι μόνο, όμως, οι τράπεζες. Τα ίδια κάνατε και με επιχειρήσεις που το κράτος είχε στηρίξει τα χρόνια του COVID, της πανδημίας, όπως είναι η «AEGEAN». Διαχειριστήκατε τις συμμετοχές του δημοσίου, όχι προς όφελος του ελληνικού λαού και των φορολογουμένων που πλήρωσαν αυτή τη συμμετοχή, αλλά προς όφελος των ιδιωτών μετόχων, με αποτέλεσμα ζημία του δημοσίου της τάξεως των 35 εκατομμυρίων ευρώ. Δεν πήρατε το παράδειγμα της «LUFTHANSA», όπου έβγαλαν χρήματα. Εκεί δεν χάσανε χρήματα, περιμένανε και κερδίσανε χρήματα. Εσείς βιαστήκατε. Να τους εξηγήσετε τους λόγους που βιαστήκατε.

Το ίδιο βέβαια και με την ιδιωτικοποίηση του Διεθνούς Αερολιμένα Αθηνών, την οποία προωθήσατε με πλήρως αδιαφανή τρόπο, μεσονύχτια, με τροπολογία που εκποίησε σημαντικό μέρος του περιουσιακού αυτού στοιχείου. Η Κυβέρνηση απεμπόλησε τα δικαιώματα του δημοσίου και εκχώρησε σε fund Καναδών συνταξιούχων τον Διεθνή Αερολιμένα Αθηνών. Έτσι εννοείτε την αξιοποίηση του πλούτου της πατρίδας μας;

Κλείνοντας, θέλω να σας πω ότι όλα αυτά μπορούμε να τα περιγράφουμε πολλές ώρες, αυτό το έργο, που λέγεται "οικονομική πολιτική της Νέας Δημοκρατίας". Όμως, υπάρχει ένας πυρήνας του προβλήματος, που είναι το επιτελικό κράτος. Γιατί εσείς, είστε ένας Υπουργός -όπως και όλοι οι άλλοι- που υπηρετείτε ένα κεντρικό επιτελικό κράτος, το οποίο παράγει και σχεδιάζει μέσα από το Μέγαρο Μαξίμου.

Είναι αυτό ένα κράτος διαφάνειας και λογοδοσίας, ένα κράτος που διαβουλεύεται ή είναι ένα κλειστό επιχειρησιακό σύστημα εξουσίας, που υπηρετεί μόνο την εξουσία του Πρωθυπουργού;

Θα μου πείτε, αυτό έχει σχέση με τη συζήτησή μας; Απόλυτη σχέση έχει. Διότι οι επιλογές αυτού του κλειστού συστήματος εξουσίας υπονομεύουν έναν μακροπρόθεσμο σταθερό σχεδιασμό για την ελληνική οικονομία. Δεν υπάρχει κράτος-στρατηγός που να υπηρετεί ένα βιώσιμο σχέδιο ανάπτυξης μιας ανθεκτικής οικονομίας.

Δεν επενδύετε στο κοινωνικό κράτος, ενώ οι ανισότητες καλπάζουν, η δημόσια υγεία και η δημόσια παιδεία παρακμάζουν, οι ανισότητες διευρύνονται, αλλά αυτό το επιτελικό κράτος του κ. Μητσοτάκη είναι μακριά, αιωρείται από όλες αυτές τις προκλήσεις που βιώνει η ελληνική κοινωνία.

Εμείς, από την πλευρά μας, ήρθαμε σε αυτή τη συζήτηση γιατί εκπροσωπούμε και πρεσβεύουμε έναν διαφορετικό τρόπο σκέψης, μια βαθιά προοδευτική, συμμετοχική λογική στον σχεδιασμό, που βάζει στο παιχνίδι την αυτοδιοίκηση, την κοινωνία των πολιτών, το επιχειρείν και κατανοεί τα πραγματικά δεδομένα και τις πραγματικές ανάγκες στον σχεδιασμό.

Αυτή τη νοοτροπία έχει ανάγκη η πατρίδα μας. Αυτό χρειάζεται το ελληνικό κράτος για να εκσυγχρονιστεί και όχι ό,τι έχετε πετύχει τα τελευταία χρόνια, που αντί να μας πηγαίνουν μπροστά, μας πάνε πίσω και μπορεί στο μέλλον να μας πάνε ακόμη πιο πίσω γρηγορότερα, μόλις κλείσουν το Ταμείο Ανάκαμψης και χαθεί η επίπλαστη αυτή ευμάρεια που βιώνει σήμερα ο ελληνικός λαός, με τα όποια προβλήματα και τις σημαντικές ανισότητες.

Εμείς, λοιπόν, θέλουμε να στηρίξουμε τους εργαζόμενους, τους πιο ευάλωτους. Θέλουμε μία χώρα αξιοκρατίας και διαφάνειας. Αυτό θα είναι ένα κανονικό ευρωπαϊκό κράτος που αξίζει στον ελληνικό λαό, ένα κράτος αντάξιο στις προσδοκίες του και όχι ένα κράτος που πείθει τη νέα γενιά να μεταναστεύσει στο εξωτερικό για να έχει μια καλή θέση εργασίας, ένα καλό νοσοκομείο κι ένα καλό σχολείο για το παιδί του. Όχι, δεν θέλουμε αυτό. Εμείς θέλουμε την Ελλάδα που θα ευημερήσει, που θα πετύχει στόχους μετρήσιμους για το μέλλον και που τα παιδιά της θα μείνουν στην Ελλάδα ή θα έρθουν στην Ελλάδα, για μια πατρίδα ισχυρή, βιώσιμη, με αξιοπρέπεια και προοπτική.

Αυτό είναι ακριβώς το σχέδιό μας, αυτή είναι η αγωνία μας και γι’ αυτό σας θέσαμε, κύριε Υπουργέ, όλα αυτά τα στοιχεία της γόνιμης, παραγωγικής και ρεαλιστικής κριτικής σήμερα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Ανδρουλάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Ταύρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν δώσω τον λόγο στον Υπουργό Εθνικής Οικονομίας και Οικονομικών κ. Χατζηδάκη, θα καλέσω στο Βήμα την τελευταία εκ των επερωτώντων Βουλευτών, τη Βουλευτή Λάρισας του ΠΑΣΟΚ - Κινήματος Αλλαγής κ. Ευαγγελία Λιακούλη, η οποία φαντάζομαι θα χρησιμοποιήσει το σύνολο του χρόνου πρωτολογίας και δευτερολογίας.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, θα πάρω το σύνολο του χρόνου. Ευχαριστώ.

Κύριε Πρόεδρε, κύριοι Υπουργοί, κύριε Πρόεδρε της Κοινοβουλευτικής μας Ομάδας, κυρίες και κύριοι συνάδελφοι, σήμερα πράγματι, ενώ έχουμε μία πολύ σοβαρή συζήτηση με επίσπευση της Κοινοβουλευτικής Ομάδας του ΠΑΣΟΚ, σχετικά με τα οικονομικά δεδομένα, έχουμε ταυτόχρονα μία ιστορική πραγματικά απόφαση του Συμβουλίου της Επικρατείας, την 465/2024 απόφαση, που για άλλη μία φορά δίνει κουράγιο και ελπίδα στον ελληνικό λαό ότι τα πάντα δεν καθοδηγούνται, τα πάντα δεν υπονομεύονται, τα πάντα δεν χειραγωγούν, αλλά υπάρχουν και οι ανεξάρτητες φωνές και οι θεσμικές διαδικασίες που μπορούν να δώσουν διέξοδο και λύση σε όλες τις προσπάθειες της Κυβέρνησης να φιμώσει και να δημιουργήσει θεσμικά ζητήματα υπονόμευσης σε πρόσωπα, σε Κοινοβουλευτικές Ομάδες, σε κόμματα και σε θεσμούς.

Τώρα, λοιπόν, ο Πρόεδρος του ΠΑΣΟΚ, μετά τη θεσμική του πρωτοβουλία στο Συμβούλιο της Επικρατείας και το αίτημά του να ενημερωθεί ο ίδιος για ποιον λόγο τον παρακολουθούσατε εσείς, η δική σας Κυβέρνηση, να μάθουμε κι εμείς. Αφού τον είπατε πρώτα πράκτορα, αφού τον στείλατε έξω, μέσα, τον βγάλατε πέντε-έξι φορές, τώρα πείτε μας λοιπόν -γιατί δεν μπορείτε να ξεφύγετε από αυτό, είναι απόφαση του Συμβουλίου της Επικρατείας και πρέπει να ενημερώσετε- γιατί η κ. Βλάχου -και το λέω αυτό και ως μέλος της εξεταστικής επιτροπής- δεν μπόρεσε να μας τις δώσει αυτές τις απαντήσεις, δεν ήθελε να μας δώσει τις απαντήσεις στην εξεταστική επιτροπή. Τώρα η ίδια η ανεξάρτητη αρχή, λοιπόν, θα ενημερώσει και τον ίδιο τον παρακολουθούμενο, αλλά και τον ελληνικό λαό. Γι’ αυτό, λοιπόν, αξίζουν οι προσπάθειές μας, κύριε Υπουργέ, και γι’ αυτό εμείς θα συνεχίζουμε άοκνα αυτές τις προσπάθειες να τις καταβάλλουμε.

Τώρα σε ό,τι αφορά την πρωτοβουλία της Κοινοβουλευτικής Ομάδας του ΠΑΣΟΚ για τα οικονομικά και για την κατάσταση στην οποία έχει περιέλθει η χώρα με δική σας ευθύνη. Στο ΠΑΣΟΚ ζητάμε οικονομική διαφάνεια κατ’ αρχάς. Όχι γιατί εμείς είμαστε ηθικολόγοι, αλλά γιατί για εμάς, όπως και για όλους τους σοβαρούς οικονομολόγους εξάλλου, η διαφάνεια είναι απαραίτητη για την οικονομική αποτελεσματικότητα. Χωρίς διαφάνεια η οικονομία δουλεύει σαν ένας μηχανισμός μετακίνησης εισοδήματος πλούτου από τους πολλούς και αδύναμους στους λίγους και πανίσχυρους.

Για σας, βέβαια, αυτό δεν είναι καμμία έκπληξη. Είναι η φυσική τάξη των πραγμάτων. Γιατί; Γιατί εσείς λέτε ότι αφού θα μεγαλώσει η πίτα, όλοι και όποιος κρατάει το μαχαίρι δικαιωματικά παίρνει το μερίδιο του λέοντος. Αυτό το δόγμα πρέπει να σας πληροφορήσω ότι δεν δούλεψε και βεβαίως ότι δεν δουλεύει ούτε στην Ελλάδα του κ. Μητσοτάκη. Ούτε η πίτα μεγαλώνει, αλλά κι αυτοί που κρατούν το μαχαίρι δεν αφήνουν ούτε ψίχουλα στους αδύναμους και ανίσχυρους.

Ο ρυθμός μεγέθυνσης του ΑΕΠ μειώνεται σύμφωνα με την ΕΛΣΤΑΤ. Πήρατε τη χώρα τελευταία σε επενδύσεις στην Ευρωπαϊκή Ένωση των είκοσι επτά και πέντε χρόνια τώρα την έχετε σε επενδύσεις τελευταία στην Ευρωπαϊκή Ένωση. Για ποια ανάπτυξη της οικονομίας μας μιλάτε; Απλά πραγματάκια. Πέντε χρόνια κυβερνάτε εσείς. Δεν κυβερνάει κάποιος έξω από εσάς. Τι μας λέτε λοιπόν; Τι πουλάτε φούμαρα και μεταξωτές κορδέλες στον κόσμο, όταν στην πράξη τίποτα από αυτά δεν έχετε κάνει;

Βγείτε και ρωτήστε στην αγορά, σε ένα σουπερμάρκετ, έναν τυχαίο πολίτη Έχεις καταλάβει -πείτε του- χριστιανέ μου εσύ αν εισέρρευσαν στη χώρα μας τεράστια ποσά; Διότι πήρατε τους περισσότερους αναλογικά πόρους από το Ταμείο Ανάκαμψης και από οποιαδήποτε χώρα και από οποιαδήποτε εποχή. Ρωτήστε, λοιπόν, τον άνθρωπο. Γιατί τελικά εκεί δεν καταλήγουμε; Στον άνθρωπο δεν πρέπει να πάει το κέρδος; Η πολιτική για ποιόν είναι; Είναι για τους αριθμούς; Δεν είναι για τους ανθρώπους; Ρώτησε, λοιπόν, αν έχουν αυτή την υπεραξία του πλούτου που έχει έρθει στα χέρια σας κι εσείς διαχειρίζεστε αν έχει πάει.

Γι’ αυτό, λοιπόν, κύριε Χατζηδάκη, σας εγκαλούμε και εσάς και την Κυβέρνησή σας. Σας εγκαλούμε για το Ταμείο Ανάκαμψης και Ανθεκτικότητας. Γιατί λέγατε σε εμάς ότι «γράφτηκε στην πέτρα». Έτσι μας λέγατε χαρακτηριστικά, όταν ζητούσαμε αλλαγές προς όφελος και των μικρομεσαίων επιχειρήσεων και όχι μόνο των μεγάλων. Αργότερα, βέβαια, στα κρυφά, στα μουλωχτά, πήγατε και το επαναδιαπραγματευθήκατε, με αποτέλεσμα το Ταμείο, βεβαίως, να συνεχίσει να μεταφέρει τεράστιους πόρους και πολύ φθηνά δάνεια σε οικονομικούς κολοσσούς της χώρας. Αυτό τελικώς πετύχατε. Ούτε λόγος, φυσικά, αξιοποίηση για εκσυγχρονισμό, όπως για παράδειγμα των σιδηροδρόμων ή για κοινωνικές κατοικίες που φωνάζουμε εμείς στο ΠΑΣΟΚ, δηλαδή αυτό που θα δει ένας πολίτης τους πόρους να έρχονται στη ζωή του, στην τσέπη του, στην καθημερινότητά του.

Σας εγκαλούμε και για το ΕΣΠΑ, για το ότι κλείσετε το ΕΣΠΑ 2014-2020 αφήνοντας χιλιάδες επιχειρήσεις και δικαιούχους απλήρωτους και χωρίς να γνωρίζουμε τελικά το τι υπόλοιπα μεταφέρονται στο νέο ΕΣΠΑ 2.

Σας εγκαλούμε και για το Υπερταμείο. Αγαπημένο θέμα. Θυμάστε τι χαμό φτιάχνατε από αυτό το Βήμα επί ΣΥΡΙΖΑ, όταν μιλάγατε για δήμευση της ελληνικής περιουσίας επί ενενήντα εννέα χρόνια; Κι εσείς τι κάνατε; Εντάξατε και νέα δημόσια περιουσία σε αυτό. Αφήστε που δεν άκουσα από το στόμα σας να βγαίνει μία κουβέντα πια για τη δήμευση της δημόσιας υπηρεσίας και τώρα σας βλέπω να φυλλομετράτε τις σελίδες. Ελπίζω κάτι να βρείτε μέσα σε αυτές τις σελίδες να μας πείτε για το Υπερταμείο, κύριε Χατζηδάκη. Πείτε μας μια κουβέντα για το Υπερταμείο.

Για παράδειγμα, γιατί επιτρέψατε στο ΤΑΙΠΕΔ την ιδιωτικοποίηση του Διεθνή Αερολιμένα Αθηνών, του πιθανότατα μεγαλύτερου περιουσιακού στοιχείου του ελληνικού δημοσίου με συνοπτική μόνο, fast track, διαδικασία στη Βουλή, χωρίς να ωριμάζει καν δημοκρατικός διάλογος.

Για να γίνει μάλιστα, αυτή η αποεπένδυση, όπως και η αποεπένδυση στα ελληνικά πετρέλαια, μεθοδεύσατε την αντικατάσταση ακόμη και του προληπτικού ελέγχου, του Ελεγκτικού Συνεδρίου στις πωλήσεις των μετοχών από γνωμοδότηση πιστωτικού ιδρύματος. Εσείς δεν τα κάνατε αυτά; Εμείς τα κάναμε;

Σας εγκαλούμε, όμως, και για την ΑΑΔΕ γιατί φοβάστε να φέρετε ακόμη και τον επικεφαλής εδώ στη Βουλή, να τον ρωτήσουμε πώς κατάφερε η χώρα να πληρώσει στην Ευρωπαϊκή Επιτροπή το ποσό μαμούθ 367.741.756 ευρώ ως πρόστιμο για απώλεια δασμών από την υποκοστολόγηση μεγάλων ποσοτήτων εισαγόμενων από την Κίνα προϊόντων μέσω του λιμανιού του Πειραιά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, με την ανοχή σας τελειώνω.

Αν δεν το αναδείκνυε λοιπόν, η Κοινοβουλευτική Ομάδα το φθινόπωρο του 2022 δεν θα το ήξερε κανένας. Δυο-τρεις υπάλληλοι θα το ήξεραν από το Γενικό Λογιστήριο του Κράτους και κανένα στέλεχος από την ΑΑΔΕ. Αυτά κάνατε εσείς. Σας εγκαλούμε γιατί νομίζετε ότι οι πολίτες δεν καταλαβαίνουν την κοροϊδία σχετικά με την ακρίβεια ότι είναι εισαγόμενη και μιλάτε δήθεν για πρόστιμα. Και γιατί δεν ανακοινώνονται, κύριε Χατζηδάκη, τα προϊόντα; Δεν θέλετε συμμάχους τον κόσμο, τους πολίτες; Να ξέρουν όλοι οι πολίτες ποια είναι τα προϊόντα με τα οποία γίνεται η κερδοσκοπία; Κάντε τους καταναλωτές συμμέτοχους σε αυτή την ιστορία. Γιατί δεν τους κάνετε; Η δική τους δύναμη, η δύναμη των πολιτών είναι πολύ μεγαλύτερη από τη δύναμη των δήθεν ελεγκτικών σας -αφήστε δεν πιστεύει κανένας ούτε και εσείς, χαμογελάτε-, των Υπουργών σας και των όποιων επιτελείων σας. Αποφασίστε, λοιπόν, να βάλετε τους καταναλωτές στο παιχνίδι και να πείτε ότι αυτά είναι τα προϊόντα. Αλλά τι; Πίσω από τα προϊόντα βρίσκονται οι κερδοσκόποι και αυτό δεν σας αρέσει, γιατί είναι φίλοι σας προφανώς.

Τελειώνοντας, κύριε Πρόεδρε, και ευχαριστώ για την ανοχή σας, κοιτάξτε, ένα από τα μεγαλύτερα εγκλήματα της δικής σας διακυβέρνησης που θα σας τα καταλογίζει η περιοχή μου, η Θεσσαλία, είναι ότι δυστυχώς παίζετε μαζί μας, εδώ και επτά μήνες. Και παίζετε δυστυχώς, με τον Θεσσαλικό Κάμπο, μετά τον «Ντάνιελ», που άλλαξε και το γεωγραφικό ανάγλυφο της περιοχής μου. Μαθαίνουμε πίσω από κλειστές πόρτες και διαρροές, δήθεν τι θα κάνετε οικονομικά για τη Θεσσαλία. Είστε άφαντοι, δεν έχετε κάνει τίποτα απολύτως, την έχετε ξεχάσει. Είναι στα αζήτητα. Και σας καταγγέλλει μέχρι και ο ομογάλακτος σας, ο Πρόεδρος του ΤΕΕ, ότι δεν θέλετε ούτε τους μηχανικούς να συμμετέχουν μέσα στα σχέδια. Αφήστε δε το τελευταίο που έσκασε σχετικά με την περιβόητη μελέτη των Ολλανδών, την οποία αυτή θα τη δούμε στο μικροσκόπιο, εμείς στο ΠΑΣΟΚ, διότι και ο τρόπος που χρηματοδοτήθηκε είναι ένα ερωτηματικό και το αποτέλεσμα, το οποίο εξήγαγε είναι ένα ερωτηματικό. Και, βεβαίως, οι καταγγελίες αρχίζουν να γίνονται περισσότερες και περισσότερες στη Θεσσαλία σχετικά με τις οικονομικές πολιτικές, οι οποίες εφαρμόζονται για δήθεν επανόρθωση, σπάζοντας -προσέξτε- τα έργα σε μικρά κομματάκια, προκειμένου να τοποθετήσετε διάφορους, οι οποίοι τα έργα αυτά θα τα πραγματοποιήσουν προς όφελος, λέει, του θεσσαλικού λαού, εμείς θα δούμε προς όφελος ποιων τεχνικών εταιρειών. Για να εξηγούμαστε από τώρα και να μην παρεξηγούμαστε.

Αποχωρώ, λέγοντας το εξής: η οικονομική πολιτική είναι αποτυχία για την Κυβέρνησή σας για έναν βασικό λόγο, διότι το βασικό μέγεθος είναι ο άνθρωπος. Και τους ανθρώπους ξέρετε πως τους υπονομεύετε, κύριε Υπουργέ; Στην ίδια τους τη ζωή. Έχουμε 3,1% μείωση του πληθυσμού της χώρας την τελευταία δεκαετία και δεν ιδρώνει το αυτί σας. Φεύγουν άνθρωποι από τη ζωή και δεν γεννιούνται καινούργιοι άνθρωποι, διότι ο οικονομικός παράδεισος που φτιάχνετε είναι τόσος ώστε να μη φτάνει για τα νέα ζευγάρια να γεννήσουν ένα μωρό. Αυτή την αποτυχία έχετε κάνει στην οικονομική πολιτική της Κυβέρνησής σας. Υπονομεύετε όχι μόνο την Ελλάδα αλλά την ίδια τη ζωή.

Καιρός, λοιπόν, για νέο πλου και η δική σας πορεία ανάπλου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Λιακούλη.

Τον λόγο τώρα έχει ο Υπουργός Εθνικής Οικονομίας και Οικονομικών κ. Κωστής Χατζηδάκης.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, αν ήταν να απαντήσω σε όλα, ανεξαιρέτως, όσα ακούστηκαν, θα έπρεπε να μου δώσετε την άδεια σήμερα να γίνω Φιντέλ Κάστρο για μερικές ώρες.

**ΝΙΚΟΛΑΟΣ ΠΑΠΠΑΣ:** Από εμάς, ελεύθερα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Παρ’ ότι έχω την άδεια του κ. Παππά, ο οποίος έχει και το copyright στην Ελλάδα…

**ΝΙΚΟΛΑΟΣ ΠΑΠΠΑΣ:** Όχι, ως προς τη διάρκεια των ομιλιών πάντως.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Εγώ δεν έχω ούτε το στυλ ούτε τις ιδέες. Επομένως θα πω αναγκαστικά πολλά, αλλά θα προσπαθήσω, εν πάση περιπτώσει, να μην ξεφύγω τόσο πια πολύ από τον χρόνο που έχω στη διάθεσή μου.

Πρώτα από όλα, προφανώς, δεν είμαι ενήμερος στις λεπτομέρειες για την απόφαση του Συμβουλίου της Επικρατείας. Εκείνο το οποίο έχουμε επισημάνει, πρώτος ο ίδιος ο Πρωθυπουργός, είναι ότι υπήρχε σίγουρα περιθώριο βελτίωσης σε σχέση με τον νόμο που διείπε την ΕΥΠ. Και γι’ αυτόν τον λόγο άλλωστε με Υπουργό Δικαιοσύνης τον κ. Τσιάρα, μετά το γνωστό θέμα που δημιουργήθηκε το 2022, ήρθε καινούργιος νόμος που αναντίρρητα, νομίζω και εσείς το συνομολογήσατε, ανεξάρτητα από τη στάση που είχατε στην ψηφοφορία, ήταν ένα σημαντικό βήμα μπροστά.

Εκείνο, λοιπόν, το οποίο εγώ έχω μάθει είναι ότι το Συμβούλιο της Επικρατείας δεν θεωρεί αντισυνταγματικό τον νόμο του κ. Τσιάρα του 2022. Αντιθέτως στο πνεύμα της αποφάσεως καταγράφεται ότι ήταν πράγματι ένα θετικό βήμα μπροστά. Θεωρεί αντισυνταγματική προηγούμενη διάταξη, η οποία είχε καταργηθεί εν τω μεταξύ από τον νόμο του κ. Τσιάρα. Αυτό είναι. Και ο κ. Ανδρουλάκης πράγματι θα έχει το δικαίωμα να ενημερωθεί από την ΑΔΑΕ.

Εν πάση περιπτώσει, όπως και να μετρήσετε το πράγμα είτε ισχύει αυτό που παρουσίασε ο κ. Ανδρουλάκης είτε αυτό που λέω εγώ -και πιστεύω ότι αυτό που παρουσίασα εγώ είναι σίγουρα πιο έγκυρο-, αυτό σημαίνει ότι σε κάθε περίπτωση η δικαιοσύνη έχει την ανεξαρτησία που είναι κατοχυρωμένη από το Σύνταγμα, δεν είναι ελεγχόμενη από την Κυβέρνηση και δεν θα έπρεπε να είναι ελεγχόμενη από την Κυβέρνηση. Επομένως είναι μια απόφαση που πιστοποιεί την ανεξαρτησία των εξουσιών. Και, εν πάση περιπτώσει, είναι εναντίον της κριτικής που ασκείται η οποία είναι ισοπεδωτική και με αφορμή την τραγωδία των Τεμπών και με αφορμή μια σειρά από άλλα θεσμικά ζητήματα τα οποία έχουν προκύψει.

Επίσης, αν ήταν εδώ ο κ. Ανδρουλάκης και ενδιαφερόταν και για την απάντηση της Κυβέρνησης και όχι μόνο για τις ερωτήσεις των Βουλευτών του, θα του έλεγα…

**ΜΙΛΕΝΑ ΑΠΟΣΤΟΛΑΚΗ:** Είμαστε εμείς εδώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Μα, μιλάω σε εσάς. Απλώς επειδή μίλησε και ο ίδιος και έχετε μια ευαισθησία για τη θεσμική τάξη, κυρία Αποστολάκη. Δικαιούμαι και εγώ, λοιπόν, να κάνω αυτή την παρατήρηση, επειδή μιλάω σε ένα κόμμα με αυξημένη ευαισθησία για τα θεσμικά ζητήματα. Θα του έλεγα, λοιπόν, ότι για τα θέματα της ασφάλειας του πολίτη, ναι, πράγματι είναι τραγικό αυτό το οποίο συνέβη στο Τμήμα των Αγίων Αναργύρων. Τι να πει κάποιος, όταν με αυτόν τον τρόπο χάνει τη ζωή της μια νέα κοπέλα;

Γι’ αυτόν τον λόγο το Υπουργείο Προστασίας του Πολίτη αμέσως κινητοποιήθηκε. Δεν αρκούμαστε ότι έχουν γίνει μια σειρά από κινήσεις για την αντιμετώπιση της ενδοοικογενειακής βίας, με συνεργασία των αρμόδιων Υπουργείων, με πρωτόκολλα τα οποία έχουν διακινηθεί εδώ και καιρό στα αστυνομικά τμήματα και τα οποία παραβιάστηκαν. Υπάρχει μια διαρκής κινητοποίηση και η Κυβέρνηση αυτή θέλει να είναι και είναι μία Κυβέρνηση σκληρή απέναντι στο έγκλημα, είτε αυτό αφορά μαχαιροβγάλτες είτε αφορά μπαχαλάκηδες είτε αφορά κάθε μορφή εγκληματικότητας.

Αυτό είναι απαίτηση του ελληνικού λαού, είναι ένα μήνυμα το οποίο το έχουμε λάβει και είμαστε αποφασισμένοι να κάνουμε όλα όσα πρέπει, προκειμένου ο πολίτης να αισθάνεται ασφαλής στο σπίτι του, στη γειτονιά του στην καθημερινότητά του.

**ΠΡΟΕΔΡΕΥΩΝ (Αθανάσιος Μπούρας):** Θα μου δώσετε μισό λεπτό, κύριε Υπουργέ, για να καλωσορίσω τα παιδιά; Και θα συνεχίσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ναι, φυσικά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις συνοδοί καθηγητές από το 3ο Γυμνάσιο Αλίμου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, σας ευχαριστώ θερμά. Συνεχίστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Αλίμονο, κύριε Πρόεδρε!

Στην επερώτησή τους οι συνάδελφοι του ΠΑΣΟΚ επιτίθενται στην οικονομική πολιτική της Κυβέρνησης πανταχόθεν και ποικιλοτρόπως. Προφανώς επισημαίνουν το γνωστό μοτίβο, το οποίο το ακούω από τότε που ασχολήθηκα με την πολιτική, ότι εμείς δήθεν είμαστε μια παράταξη που ενδιαφέρεται μόνο για τους λίγους και ισχυρούς, ενώ εσείς ενδιαφέρεστε για τους πολλούς. Οι πολλοί δεν το έχουν καταλάβει στις τελευταίες αναμετρήσεις, γι’ αυτό εσείς είστε γύρω στο 9%, 10%, 12%, ενώ εμείς έχουμε ένα τετραπλάσιο ποσοστό. Όμως, αυτό είναι μια υπόθεση που κρίνεται διαρκώς και θα κριθεί και στις ευρωεκλογές και στις επόμενες εκλογές. Όμως, δεν άντεχα, μιας και εκπροσωπείτε τους πολλούς, να μην κάνω αυτή την αναφορά και να σημειώσω ότι οι πολλοί δεν έχουν αντιληφθεί -κακώς ίσως- ότι τους υποστηρίζετε με τόσο πολύ μεγάλο φανατισμό, σε αντίθεση με εμάς, που είμαστε με μια δράκα λίγων και ισχυρών, κατά τη δική σας θεωρία.

Βεβαίως, μέσα στο πλαίσιο της κριτικής, είπατε ότι υπάρχει και αδιαφάνεια στους χειρισμούς της Κυβέρνησης στην οικονομία, αναποτελεσματικότητα, ότι έχουμε κάνει την Ελλάδα πάμφτωχη χώρα, ότι προχωρούμε με την όπισθεν κ.λπ.. Ωραία. Θα επιχειρήσω να δω τα πιο βασικά και, αν ξεχάσω κάτι, εδώ είμαστε, έχετε δευτερολογίες, έχω δευτερολογία και θα επανέλθουμε. Και θα καλύψει και ο κ. Σενετάκης τα σχετικά με το Υπουργείο Ανάπτυξης και τον πληθωρισμό.

Πάμε, λοιπόν. Χθες επισκεφθήκατε την Τράπεζα της Ελλάδος. Μιλήσατε με τον διοικητή και ανταλλάξατε απόψεις. Δεν ήμουν εκεί, δεν με ενδιαφέρει να μάθω τι είπατε. Εκείνο το οποίο ξέρω είναι ότι η Τράπεζα της Ελλάδος εκδίδει ένα δελτίο σε τακτικά διαστήματα. Έχω εδώ του Απριλίου του 2024, το οποίο αναφέρεται βασικά στη δημοσιονομική διάσταση των πραγμάτων στην Ελλάδα, αλλά αναφέρεται και στην επενδυτική αναπτυξιακή δευτερευόντως.

Και ξεκινάει -έχω κατά σύμπτωση το δελτίο στα αγγλικά- αλλά μεταφράζω μόνο μια φράση από τα αγγλικά: «Ελλάδα, πέρα από κάθε αμφιβολία, ένα διεθνές παράδειγμα επιτυχίας». Έτσι ξεκινάει: «Beyond any doubt, an international success story». Έτσι λοιπόν ξεκινάει το δελτίο και νομίζω ότι αμέσως-αμέσως έρχεται μια απάντηση σε σχέση με αυτή την καταστροφολογία που αναπτύξατε, γιατί στη συνέχεια υπάρχουν και μια σειρά από άλλα στοιχεία, που τεκμηριώνουν αυτό που λέει στην εισαγωγή του το δελτίο.

Όμως, θα πείτε ότι η Τράπεζα της Ελλάδος -και δεν ξέρω τι μπορεί να επικαλεστείτε- είναι μερικά μέτρα από το Υπουργείο Οικονομικών, ότι δεν έχει τη θεσμική ανεξαρτησία που θα έπρεπε να έχει. Πολλά μπορείτε να πείτε. Δικαίωμά σας.

Δεν είναι όμως σε σχέση με όλα τα θέματα που θίξατε μόνο η Τράπεζα της Ελλάδος. Ενδεικτικά έχω την έκθεση της Ευρωπαϊκής Επιτροπής για το κράτος δικαίου, γιατί και σε αυτά αναφερθήκατε -και όλα αυτά θα τα καταθέσω στη συνέχεια στα Πρακτικά, απλώς είναι πολλά, για να μην κουράζουμε τους στενογράφους-, την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Είναι η έκθεση του 2023 για το κράτος δικαίου. Μόνο θετικά λέει. Ή, εν πάση περιπτώσει, σίγουρα επισημαίνει ότι υπάρχει μια βελτίωση στην Ελλάδα σε σχέση με την κατάσταση που υπήρχε στο παρελθόν. Όργανο της Κυβέρνησης και η Ευρωπαϊκή Επιτροπή.

Πάμε παραπέρα. Συμβούλιο της Ευρώπης: Ομάδα κρατών κατά της διαφθοράς, GRECO, τέταρτος κύκλος αξιολόγησης. Κι εδώ επισημαίνεται ότι και στα ζητήματα αυτά η Ελλάδα έχει σημειώσει βελτίωση. Όργανο της ελληνικής Κυβέρνησης και το Συμβούλιο της Ευρώπης.

Πάμε παρακάτω: Democracy Index του 2023 από τον «Economist». Κατατάσσει την Ελλάδα στις είκοσι πιο προηγμένες δημοκρατίες παγκοσμίως. Θα το καταθέσω στα Πρακτικά. Όργανο της Ελλάδας και ο «Economist».

Ο «Economist» πάλι για την ανάπτυξη και τη βελτίωση του επιχειρηματικού περιβάλλοντος. Εξετάζει σχεδόν εκατό χώρες -νομίζω ενενήντα μία χώρες- παγκοσμίως. Από όλες αυτές τις χώρες, η Ελλάδα είναι πρώτη στη βελτίωση του επιχειρηματικού περιβάλλοντος. Είναι πρώτη παγκοσμίως. Η βελτίωση του επιχειρηματικού περιβάλλοντος προφανώς έχει αντανάκλαση στους εργαζόμενους, γιατί είναι προϋπόθεση για να γίνουν επενδύσεις, να ανοίξουν δουλειές, να γίνουν καλύτερες δουλειές.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Έχει συνωμοτήσει το σύμπαν υπέρ μας εν όψει της σημερινής επερώτησης του ΠΑΣΟΚ και του κ. Ανδρουλάκη; Πήραμε τους φίλους μας στον «Economist», στο Συμβούλιο της Ευρώπης, στην Ευρωπαϊκή Επιτροπή κ.ο.κ., για να γράψουν αυτές τις εκθέσεις;

Μήπως πρέπει να δείτε το μοντέλο αντιπολίτευσης που ασκείτε; Μήπως θυμίζει το μοντέλο ΣΥΡΙΖΑ της περιόδου 2019-2023, με όλα τα λαμπρά αποτελέσματα που είχε ο ΣΥΡΙΖΑ εκείνη την περίοδο; Δηλαδή την περιγραφή μιας πραγματικότητας όπως σας βολεύει και χωρίς καμμία αντιστοίχιση -θα μου επιτρέψετε να πω- στην πραγματική πραγματικότητα. Κάντε ό,τι νομίζετε. Πάντως επειδή αμφισβητήσατε τα πάντα, συνεχίζω εδώ να παραθέτω στοιχεία.

Πάμε παρακάτω. Λέτε ότι η Ελλάδα έμεινε πίσω, ότι δεν αναπτύσσεται, ότι μας πέρασαν όλοι κ.λπ.. Μίλησα και την προηγούμενη εβδομάδα εδώ και παρουσίασα τα σχετικά στοιχεία. Πού ζούσατε την περασμένη δεκαετία, κυρίες και κύριοι συνάδελφοι; Λέγαμε ότι η Ελλάδα έχασε το 25% του κατά κεφαλήν ΑΕΠ της και ότι η κρίση της περασμένης δεκαετίας ήταν συγκρίσιμη, αν όχι χειρότερη, μόνο με τη μεγάλη ύφεση της Αμερικής την περίοδο του τέλους της δεκαετίας του 1920 - αρχών της δεκαετίας του 1930, τον περασμένο αιώνα. Αυτό δεν θα είχε αντανάκλαση στα οικονομικά; Δεν θα είχε; Περιμένατε, δηλαδή, ότι θα έπεφτε το δικό μας ΑΕΠ, αλλά σταθερά η διαφορά μας θα ήταν ίδια σε σχέση με τις άλλες χώρες της Ευρωπαϊκής Ένωσης;

Μας έκανε κριτική και ο ΣΥΡΙΖΑ την περασμένη βδομάδα και αναφέρθηκα στον σχετικό πίνακα. Έχουμε βγάλει και ανακοίνωση που λέει ότι όταν ανέβηκε ο κ. Τσίπρας στην εξουσία, το 2015, ήμασταν τότε -είχε ήδη αρχίσει από το 2010 η καθοδική πορεία, προφανώς- στο 72% του κοινοτικού μέσου όρου και όταν έκλεισε η διακυβέρνηση του ΣΥΡΙΖΑ είχαμε πέσει στο 66%. Αυτό δεν είναι απόκλιση; Δεν είναι χειροτέρευση;

Αντίθετα, με τη Νέα Δημοκρατία υπάρχει σύγκλιση. Και γιατί υπάρχει σύγκλιση; Παρά το ότι μεσολάβησε ο κορωνοϊός την περίοδο 2020-2021 και χώρες όπως η Ελλάδα, η Ισπανία, η Πορτογαλία, που είναι τουριστικές χώρες, είχαν μεγαλύτερη επίπτωση από τον κορωνοϊό, αλλά μετά συγκλίνουμε σταθερά. Και λόγω της σύγκλισης, το 62%, που είχαμε φτάσει κάποια στιγμή με τον κορωνοϊό, έχει γίνει 67% και ανεβαίνουμε. Ανεβαίνουμε και θα ανέβουμε κι άλλο.

Ιδού τα στοιχεία: Ελλάδα και Ευρωζώνη, πενταπλάσιοι οι ρυθμοί ανάπτυξης από τον ευρωπαϊκό μέσο όρο. Αυτά είναι τα στοιχεία.

Και να κάνουμε και τις συγκρίσεις με την προηγούμενη περίοδο, για να δείτε ότι ήμασταν στο τέλος του πίνακα επί ΣΥΡΙΖΑ και στην κορυφή του πίνακα επί Νέας Δημοκρατίας. Δεν σας αρκούν αυτά; Ορίστε, εδώ είναι και ο συγκεκριμένος πίνακας, τον οποίο θα τον καταθέσω. Εδώ είναι η διακυβέρνηση ΣΥΡΙΖΑ, από τη μια πλευρά, και η διακυβέρνηση Νέας Δημοκρατίας, από την άλλη πλευρά.

Αν μπορείτε, παρακαλώ, αμφισβητήστε τα στη συνέχεια. Χαρακτηρισμούς δεν κάνω, αλλά τα στοιχεία -ξέρετε- είναι ξεροκέφαλα.

Κι εδώ έχουμε και άλλον έναν πίνακα. Δεν ξέρω τι θέλει το ΠΑΣΟΚ και ο κ. Ανδρουλάκης και όλοι σας εδώ πέρα από την Αντιπολίτευση.

Ο πίνακας αυτός, όμως, δείχνει ότι η Ελλάδα έχει τη μεγαλύτερη ποσοστιαία αύξηση για τις εξαγωγές σε σχέση με τις χώρες της Ευρωπαϊκής Ένωσης τα τελευταία πέντε χρόνια. Δεν σας αρκεί το μεγαλύτερη; Τι θέλετε;

Λοιπόν, αυτά θα ήθελα να σας παρακαλέσω, εάν μπορείτε, να τα αμφισβητήσετε. Θα πείτε το σημείο εκκίνησης ήταν χαμηλά. Βεβαίως, ήταν χαμηλά. Είχε μεσολαβήσει μία δεκαετία κρίσης, μία διακυβέρνηση ΣΥΡΙΖΑ. Βεβαίως, ξεκινούσαμε από χαμηλά, αλλά να, παρακαλώ, πείτε στους οικονομολόγους σας να αμφισβητήσουν αυτό το στοιχείο. Παρακαλώ!

Πάμε τώρα σε αυτά που σας ενδιαφέρουν πιο πολύ, που είναι τα κοινωνικά. Εσείς νοιάζεστε, όπως είπαμε, για τους εργαζόμενους, για τους ανέργους. Το ξέρουμε αυτό, το έχουμε μάθει. Πριν ανέβετε στο Βήμα, περιμένουμε το βίντεο να ξεκινήσει να παίζει, να ακούσουμε αυτά που έχουμε ακούσει όλους τους περασμένους μήνες, χρόνια, δεκαετίες. Να δούμε τι έγινε τα τελευταία τεσσεράμισι χρόνια σε σχέση με την ανεργία, διότι υπήρχαν άνθρωποι που δεν είχαν μεροκάματο στο σπίτι τους και με εμάς απέκτησαν. Ή μήπως όχι;

Ανεργία 2019: 17,9%. Ανεργία 2023: 11%. Είναι ή δεν είναι 7 μονάδες παρακάτω; Και επειδή -για να μη μένουμε στις μονάδες- τριακόσιες εξήντα επτά χιλιάδες συμπατριώτες μας, που δεν είχαν δουλειά το 2023, έχουν δουλειά τώρα. Γι’ αυτό σας είπα και την προηγούμενη εβδομάδα πως τα λέτε αυτά στο Κερατσίνι, στη Δραπετσώνα, στην Κοκκινιά, στη Νέα Ιωνία, στο Αιγάλεω, στο Περιστέρι και ο κόσμος κλείνει τα αυτιά του και ψηφίζει τη Νέα Δημοκρατία με μεγαλύτερα ποσοστά, γιατί ξέρουν, δεν περιμένουν από εσάς να διαστρεβλώσετε την πραγματικότητα και να παρουσιάσετε τα πράγματα όπως νομίζετε.

Πάμε στον κατώτατο μισθό. Ήταν 650 ευρώ και πήγε 830 ευρώ τώρα. Είπατε, ο Αρχηγός του ΠΑΣΟΚ πρωτίστως: Τι αύξηση ήταν αυτή; Κατώτερη από τον πληθωρισμό.

Καθίσαμε, λοιπόν, και μετρήσαμε τον πληθωρισμό σωρευτικά από το 2019 μέχρι σήμερα και βάλαμε και τον προβλεπόμενο πληθωρισμό για το 2024, ολόκληρο το 2024. Η σωρευτική αύξηση, λοιπόν, είναι 16,5 μονάδες. Η αύξηση του κατώτατου μισθού είναι 27,7 μονάδες, δηλαδή 11,5 μονάδες πάνω από την αύξηση του πληθωρισμού.

Έχουμε μάθει διαφορετική αριθμητική στο δημοτικό; Πού θα πάμε έτσι, αν κάνουμε τέτοια συζήτηση σε μια Βουλή μιας ευρωπαϊκής χώρας; Υπέθετα ότι, καθώς μεγαλώνω, καθώς περνάνε τα χρόνια, οι συζητήσεις εδώ, παρά τις ιδεολογικές και πολιτικές μας διαφορές, θα εδράζονται αν μη τι άλλο στα ίδια στοιχεία. Είμαστε ενδέκατοι στην Ευρωπαϊκή Ένωση όσον αφορά τον κατώτατο μισθό και αν βάλετε και την αγοραστική δύναμη -και να τη βάλετε, έτσι είναι η σωστή μέθοδος- κατεβαίνουμε στη δέκατη τρίτη θέση στους είκοσι δύο που έχουν κατώτατο μισθό. Αυτός είναι ο πίνακας.

Άλλος μύθος, τον ακούσαμε κι αυτόν. Ο μέσος μισθός, όμως, δεν ανέβηκε. Ανέβηκε, όμως, τι να κάνουμε; Εις πείσμα σας. Ήταν 1.046 ευρώ το 2019, 1.258,30 στο τέλος του 2023. Αύξηση, περίπου, 19,5%, με αύξηση του πληθωρισμού σωρευτική για εκείνη την περίοδο 13,5%. Άρα και εδώ πάνω από τον πληθωρισμό και ο μέσος μισθός.

Να πάμε και σε ένα άλλο μέγεθος που νοιάζει τον πολύ κόσμο, επειδή αναφερθήκατε και στις τράπεζες και θα επανέλθω μετά στις τράπεζες. Καταθέσεις. Πόσο πήραμε τις καταθέσεις; 150 δισεκατομμύρια. Πόσο είναι σήμερα, πόσο ήταν στο τέλος του 2023; Ήταν 201 δισεκατομμύρια. Από πού προήλθαν; Θα μας πείτε: Από τις επιχειρήσεις, τους φίλους σας, που τους έχετε βοηθήσει τόσο πολύ. Όχι. Τα τρία πέμπτα της αύξησης των καταθέσεων προέρχονται από τα νοικοκυριά, παρά το ότι μεσολάβησαν κρίσεις, παρά το ότι είχαμε την ενεργειακή κρίση, παρά το ότι είχαμε την πίεση πράγματι στην κοινωνία. Αυτά είναι τα στοιχεία, διασταυρώστε τα με την Τράπεζα της Ελλάδος και θα μου πείτε εάν είναι ανακριβή αυτά που λέω ή όχι.

Τώρα προχωρούμε και σε ένα άλλο στοιχείο, που έχει να κάνει με τα κόκκινα δάνεια, τα κόκκινα δάνεια μέσω του «ΗΡΑΚΛΗ», τον οποίο κατάλαβα ότι αμφισβητείτε. Δεν ξέρω ποια είναι η οικονομική σας πατέντα επί του θέματος, αλλά θα μας τα εξηγήσετε μετά, να μην έχουμε δηλαδή το πρόγραμμα «ΗΡΑΚΛΗΣ», που εγκρίθηκε από την Ευρωπαϊκή Επιτροπή για την αντιμετώπιση των κόκκινων δανείων στις τράπεζες, για τη σταθερότητα του τραπεζικού συστήματος. Θέλετε μια οικονομία χωρίς τράπεζες; Είστε υπέρ της α-τραπεζικής οικονομίας; Είναι και αυτό μια αντίληψη που έχετε ως σοσιαλδημοκρατικό σύγχρονο κόμμα.

**ΠΡΟΕΔΡΕΥΩΝ (Βασίλειος Βιλιάρδος):** ΚύριεΥπουργέ, μου επιτρέπετε μια διακοπή για να ανακοινώσω το σχολείο;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ανακοινώστε, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Αλίμου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ πολύ, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Πήγαν, λοιπόν, στους servicers τα κόκκινα δάνεια. Σωστά; Σωστά. Και άρα, λέτε, τι είναι αυτό που ισχυρίζεστε ότι μειώθηκαν τα κόκκινα δάνεια στις τράπεζες -που πράγματι έχουν μειωθεί εντυπωσιακά, κατάλαβα ότι δεν το αμφισβητείτε και εσείς-, αφού έχουν πάει στους servicers. Έχω εδώ τον πίνακα συνολικά των κόκκινων δανείων, του μη εξυπηρετούμενου χρέους προς τράπεζες και servicers. Ήταν 92 δισεκατομμύρια το 2019 και με εμάς, που δεν νοιαζόμαστε για τους δανειολήπτες και τους αφήσαμε στο έλεος των κορακιών, το 92 που πήραμε από τον ΣΥΡΙΖΑ έγινε 73. Λυπάμαι πολύ, αλλά αυτή είναι η πραγματικότητα.

Πάμε παραπέρα. Θα δείτε και άλλα στοιχεία τώρα που θα πω για το Ταμείο Ανάκαμψης, μιας και θέτετε διάφορα θέματα για τις δημόσιες επενδύσεις. Έχουμε, λοιπόν, στο Ταμείο Ανάκαμψης, εμείς οι τρισκατάρατοι που το προγραμματίσαμε λάθος, που το χειριστήκαμε με αδιαφάνεια, τη μεγαλύτερη εισροή κεφαλαίων από όλες τις χώρες της Ευρωπαϊκής Ένωσης σε όρους ΑΕΠ 16,68%, με δεύτερη τη Ρουμανία, σε αρκετά μεγάλη απόσταση, και ποσοστό εκταμιεύσεων του Ταμείου Ανάκαμψης ως ποσοστό του ΑΕΠ, του 2021 ποσοστό του ΑΕΠ δηλαδή, έχουμε 8,14%, με δεύτερη την Κροατία, πάλι σε πολύ μεγάλη απόσταση.

Γκρινιάζετε για όλα αυτά. Μέχρι στιγμής για όλα αυτά τα στοιχεία, που δείχνουν είτε μια πολύ μεγάλη βελτίωση στην Ελλάδα είτε πρωτοπορία σε διάφορα επίπεδα, εσείς γκρινιάζετε και όχι μόνο γκρινιάζετε, είστε απολύτως ισοπεδωτικοί. Αυτό να το δείτε.

Και βεβαίως, το ίδιο ισχύει και για το ΕΣΠΑ, που λέτε ότι δεν σας παρουσιάσαμε τα στοιχεία. Μα, δώσαμε συνέντευξη. Τα παρουσίασε ο κ. Παπαθανάσης επισήμως με τον αρμόδιο Γενικό Γραμματέα. Ιδού θα τα καταθέσω και αυτά, που δείχνουν απορροφήσεις στο 100% ουσιαστικά, λίγο πάνω, λίγο κάτω, στα επιμέρους προγράμματα. Ήρθε η αρμόδια Επίτροπος πριν από μερικές μέρες, μας συνεχάρη, συνεχάρη την Ελλάδα γι’ αυτές τις επιδόσεις. Πού ήσασταν εκείνες τις ημέρες; Επειδή ήταν τριήμερο, ίσως ετοιμαζόσασταν να πάτε για τριήμερο.

Και, βεβαίως, επειδή λέτε τι κάνει το Υπερταμείο, τι κάνει το Ταμείο Χρηματοπιστωτικής Σταθερότητας, τι κάνει το ΤΑΙΠΕΔ, δεν ξέρω βέβαια από ποια οπτική το βλέπετε. Διότι ο ΣΥΡΙΖΑ, ας πούμε, ήταν εναντίον των ιδιωτικοποιήσεων και μετά, όταν έγινε κυβέρνηση, με πολύ δάκρυ προσπάθησε να υλοποιήσει διάφορες.

Το ΠΑΣΟΚ θέσπισε το ΤΑΙΠΕΔ. Ήταν -από όσο ξέρω- υπέρ του ΤΧΣ κ.λπ.. Δεν ξέρω από ποια πλευρά είστε τώρα, δικαίωμά σας. Πάντως εμείς, που είχαμε πάντοτε την ίδια άποψη, είμαστε εξαιρετικά ικανοποιημένοι για το ότι τους τελευταίους εννέα μήνες έχουν γίνει δέκα αποκρατικοποιήσεις, με κεφάλαια από το εξωτερικό πάρα πολλές από αυτές και με έσοδα για το δημόσιο 7,1 δισεκατομμύρια ευρώ. Εδώ δεν είναι μόνο ο περιορισμός της έκτασης του κράτους. Είναι ο εκσυγχρονισμός των υποδομών και το μήνυμα ότι είμαστε μια χώρα ανοιχτή για επενδύσεις.

Πριν πάω στις επενδύσεις, να σας πω κάτι άλλο. Επειδή λέτε «ασχολείστε στο ΕΣΠΑ και στο Ταμείο Ανάκαμψης πάλι με τις μεγάλες επιχειρήσεις κ.λπ.», δεν ξέρω αν έχετε δει ότι από τον κανονισμό του το ΕΣΠΑ, πρώτα από όλα, αφορά μόνο σε μικρομεσαίες επιχειρήσεις. Και να θέλαμε να εξυπηρετήσουμε άλλα συμφέροντα, δεν μπορούμε. Και το ΕΣΠΑ είναι το 50% του προγράμματος.

Το Ταμείο Ανάκαμψης έχει άλλον κανονισμό πανευρωπαϊκά, αλλά μόνο, για παράδειγμα, για την υιοθέτηση ψηφιακών τεχνολογιών και την αγορά ψηφιακών υπηρεσιών από το Ταμείο Ανάκαμψης -μόνο από αυτό το πρόγραμμα-, αναμένεται να ωφεληθούν εκατό χιλιάδες μικρομεσαίες επιχειρήσεις. Αν μπορείτε, αμφισβητήστε το και αυτό. Τα λέω για να σταματήσουν οι μύθοι κάποια στιγμή στην Ελλάδα, διότι έχει παραγίνει. Υπομονή, υπομονή, αλλά κάποια στιγμή αρχίζει να γίνεται και κακόγουστο.

Πάμε στις επενδύσεις. Έχω δείξει πίνακες, που δεν τους έχω μαζί μου, αλλά αν τους αμφισβητείτε θα πω στο γραφείο να μου τους στείλουν. Στον προϋπολογισμό τούς είχα καταθέσει. Δείχνουν οι πίνακες -και δεν τους έχετε, προφανώς, αμφισβητήσει- ότι στις άμεσες ξένες επενδύσεις έχουμε ρεκόρ εικοσαετίας τα τελευταία χρόνια. Έχουμε περισσότερες άμεσες ξένες επενδύσεις και από την περίοδο προ κρίσεως. Και σας είχα πει -το επαναλαμβάνω και πάλι, επειδή τώρα αμφισβητείτε- να θυμηθείτε μερικά ονόματα: «PFIZER», «GOOGLE», «MICROSOFT», «CISCO», «AMAZON», «J.P. MORGAN». Είναι συγκεκριμένες επενδύσεις, οι οποίες έχουν γίνει. Τι λέτε μόνο στην οικοδομή και μόνο στο real estate;

Πάμε και σε αυτό. Πρώτα από όλα δεν καταλαβαίνω, γιατί σας ενοχλούν οι επενδύσεις στο real estate. Είστε εναντίον των ιδιοκτητών; Είστε εναντίον των μηχανικών; Είστε εναντίον των εργαζομένων στην οικοδομή;

Θα ήθελα να ακούσω την άποψη του ΚΚΕ, αν πιστεύει ότι πρέπει -λόγω της άποψης του ΠΑΣΟΚ για το real estate- να καταδικαστούν σε ανεργία οι εργαζόμενοι στην οικοδομή.

Αλλά τα ξεπερνάω όλα αυτά και ξεπερνάω ότι είμαστε μεσογειακή χώρα και, λόγω του τουρισμού, είναι λογικό να γίνονται παραπάνω επενδύσεις στο real estate. Εδώ θα σας καταθέσω μια σειρά από στοιχεία αναλυτικά, για να τα δείτε όσο θέλετε.

Κατά τα τελευταία πέντε χρόνια, εκτός από το πολύ υψηλότερο επίπεδό τους, η σύνθεση των επενδύσεων στην Ελλάδα είναι σαφώς πιο διαφοροποιημένη σε σχέση με το παρελθόν. Σύμφωνα με τα στοιχεία της EUROSTAT -και θέλω την προσοχή σας, επειδή το λέτε και το ξαναλέτε και σήμερα ο Αρχηγός σας-, την περίοδο 2015-2018 το μέσο ποσοστό των ακινήτων στο σύνολο των πολύ χαμηλότερων προφανώς σε ύψος επενδύσεων επί ΣΥΡΙΖΑ, το σύνολο των ακινήτων ήταν 41,7% έναντι του ποσοστού 34,5% στην περίοδο 2019-2023, ακριβώς γιατί έγιναν και άλλες επενδύσεις, αυτές που σας είπα προηγουμένως και πολύ περισσότερες.

Την ίδια τώρα περίοδο -ακόμα χειρότερο για σας, για να δείτε ότι είστε κάπως αλλού, συγνώμη που το λέω, αλλά θα το καταλάβετε και μόνοι σας- 2019-2023 το μέσο ποσοστό των ακινήτων ως προς το σύνολο των επενδύσεων στην Ευρωπαϊκή Ένωση ήταν σημαντικά υψηλότερο από την Ελλάδα και συγκεκριμένα 49,7%. Δηλαδή εσείς θέλετε να ρίξετε τις επενδύσεις στα ακίνητα ως ποσοστό συνολικό, όταν στην Ευρώπη συνολικά είναι παραπάνω από το ποσοστό το δικό μας.

Παράλληλα, σε σχέση με την περίοδο 2015-2018, στην Ελλάδα έχουν αυξηθεί σημαντικά οι επενδύσεις σε εξοπλισμό επικοινωνίας και πληροφορικής, μηχανολογικό εξοπλισμό, κ.λπ.. Θα τα δείτε μετά.

Είπα ήδη πολλά. Πού έχετε κάποιο δίκιο; Και θέλω να σας δώσω, γιατί δεν είμαι της σχολής ότι «παντού έχουν γίνει τέλεια». Στην ΕΤΑΔ έχετε δίκιο, με την έννοια ότι έγινε μια προσπάθεια εξορθολογισμού, τώρα έχει μπει καινούργια διευθύνουσα σύμβουλος, με εμπειρία από τον ιδιωτικό και το real estate, για να τρέξει πολύ γρήγορα τα πράγματα. Έχουμε συνηθίσει να υπάρξει συνεννόηση της ΕΤΑΔ με το ΤΑΙΠΕΔ, για να υπάρξουν συνέργειες, γιατί το ΤΑΙΠΕΔ έχει εμπειρία. Έχουν ανατεθεί μελέτες για την αξιοποίηση των ακινήτων. Έχουν γίνει κάποια βήματα, αλλά ναι -να τα λέμε όλα- εκεί πράγματι μπορούσαν να γίνουν πολύ περισσότερα πράγματα.

Σε ό,τι αφορά την κριτική σας για το αεροδρόμιο της Αθήνας, ειλικρινά δεν την κατάλαβα, δηλαδή με ξεπερνάει. Μπήκε στο Χρηματιστήριο το αεροδρόμιο. Ενίσχυσε το Χρηματιστήριο. Υπήρξε τεράστια υπερκάλυψη, δηλαδή τεράστιο ενδιαφέρον, όταν μπήκε για αγορά μετοχών, οκτώ φορές παραπάνω. Ήταν ένα επενδυτικό μήνυμα που έστειλε η χώρα. Δεν καταλαβαίνω, θέλετε να κρατήσει ένα κάποιο ποσοστό παραπάνω το ΤΑΙΠΕΔ; Για να το κάνει τι; Τι σας ενοχλεί ότι μπήκαμε στο Χρηματιστήριο και υπάρχουν πολλοί μέτοχοι πια στο αεροδρόμιο; Αυτό χρήζει περαιτέρω ανάλυσης, να δούμε τι ακριβώς είναι αυτό το οποίο σας ενοχλεί.

Για την «AEGEAN» έχει απαντήσει κατ’ επανάληψη ο κ. Πετραλιάς. Μου κάνει εντύπωση ότι στέκεστε σε αυτό το θέμα, ενώ εμείς, η ίδια η Κυβέρνηση, με έγκριση της Βουλής στο πλαίσιο του κορωνοϊού είχαμε δώσει μια σειρά από επιστρεπτέες προκαταβολές ενίσχυσης σε ένα ποσοστό 20% ή 30% και άλλες μη επιστρεπτέες καθόλου. Και εδώ στη μόνη περίπτωση, στην περίπτωση δηλαδή που το κράτος είχε τη μεγαλύτερη ανάκτηση, σε αυτή βρήκατε να κάνετε κριτική.

Πέραν του ότι, όπως σας είχαμε εξηγήσει και τότε που ήρθε ο νόμος, εάν καθυστερούσαμε δύο μήνες και φέρναμε τη μέρα που πέρασε ο νόμος τη σχετική ρύθμιση, το κράτος θα έχανε ήδη τότε, σε σχέση με την περίοδο που το κάναμε, επιπλέον τρία εκατομμύρια. Και επίσης, όσο καθυστερούμε και το πάμε στο τέλος της περιόδου, πέραν του ρίσκου που παίρνει κανείς, γιατί δεν ξέρει πώς θα εξελιχθεί το Χρηματιστήριο, ιδιαίτερα στον τουριστικό κλάδο που είναι ανοιχτός και στις παγκόσμιες εξελίξεις με αναταραχές κ.λπ., με το κόστος του χρήματος, υπάρχει επίσης ένα πρόβλημα. Δηλαδή όσο δεν παίρνεις τα λεφτά αυτά και περιμένεις να ολοκληρωθεί η διετία, ουσιαστικά χάνεις, διότι δανείζεσαι για να καλύψεις τις ανάγκες σου. Και αυτό από μόνο του είναι 8 εκατομμύρια παραπάνω.

**ΠΡΟΕΔΡΕΥΩΝ (Βασίλειος Βιλιάρδος):** Εάν θέλετε, ολοκληρώστε, κύριε Υπουργέ. Έχετε και δευτερολογία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ολοκληρώνω.

Είπαμε, λοιπόν, εδώ σχεδόν τα πάντα για την οικονομία. Μιλήσαμε για την ανάπτυξη και δείξαμε ότι η Ελλάδα ήταν πίσω βεβαίως, διότι είχαμε τη δεκαετή κρίση, που μείωσε το κατά κεφαλήν εισόδημα, αλλά η Ελλάδα είναι σε ανοδική πορεία. Είδαμε ότι η ανεργία έχει πέσει σημαντικά. Είδαμε ότι οι μισθοί έχουν ανέβει πάνω από τον πληθωρισμό. Είδαμε ότι οι καταθέσεις έχουν ανέβει κατά 50 δισεκατομμύρια. Είδαμε ότι είμαστε πρωτοπόροι στις απορροφήσεις του Ταμείου Ανάκαμψης. Είδαμε ότι είχαμε απορροφήσεις στο ΕΣΠΑ. Είδαμε ότι έχουμε ρεκόρ εικοσαετίας στις άμεσες ξένες επενδύσεις.

Και με όλα αυτά υπεβλήθη η σημερινή επερώτηση και μάλιστα με τη συγκεκριμένη ρητορική. Θέλω να είμαι καθαρός στους Έλληνες πολίτες, διότι κάποιος μπορεί να πει: «Κύριε Χατζηδάκη, μετά από αυτά, θέλετε να πείτε ότι οι Έλληνες τρώνε με χρυσά κουτάλια;». Όχι! Δεν το ισχυρίστηκα σε καμμία περίπτωση!

Έχουμε να κάνουμε ακόμα πολλά και σοβαρά βήματα: Είτε με την παρέμβαση μείζονος κλίμακας που κάνουμε στη φοροδιαφυγή, σε συνέχεια των παρεμβάσεων που έγιναν την περασμένη τετραετία και που ήδη μείωσαν σημαντικά τον «κενό ΦΠΑ», όπως λέγεται. Τώρα προχωρούμε με τη σύνδεση των POS, ας πούμε, με τις ταμειακές μηχανές είτε με το νομοσχέδιο που θα φέρουμε για τις συγχωνεύσεις και την καινοτομία είτε με το νομοσχέδιο που θα φέρουμε για τις θυγατρικές του Υπερταμείου είτε με το νέο τετραετές δημοσιονομικό σχέδιο της χώρας.

Συνεχίζουμε τις παρεμβάσεις, γιατί, ναι, θέλουμε -είμαι βέβαιος ότι το ίδιο και εσείς θέλετε- να ανέβει η Ελλάδα πολλά σκαλιά, ακόμα περισσότερο. Αλλά, για να γίνει αυτό πρέπει να μην ξεχνάμε τις καλές διεθνείς πρακτικές, την κοινή λογική ουσιαστικά, να μην ξεχνάμε ότι δεν γίνεται να προχωρήσουμε μπροστά χωρίς δημοσιονομική σταθερότητα.

Γι’ αυτόν τον λόγο μένουμε πιστά προσηλωμένοι από το 2019 και μετά στην εκτέλεση του προϋπολογισμού και σε ένα φιλοεπενδυτικό και, ναι, φιλοεπιχειρηματικό μείγμα πολιτικής, που είναι προϋπόθεση για να γίνουν επενδύσεις, να ανοίξουν καινούργιες δουλειές, να δοθούν υψηλότεροι μισθοί και να μπορέσουμε να ασκήσουμε και ουσιαστικότερη κοινωνική πολιτική.

Αυτή την πολιτική εφαρμόζουμε. Περιμένουμε κριτική -αλάνθαστοι δεν είμαστε-, αλλά όχι την κριτική που ακούσαμε σήμερα. Όχι την κριτική που ακούσαμε σήμερα! Είχατε δίκιο σε ένα σημείο και άδικο σε όλα τα υπόλοιπα. Όχι απλώς άδικο. Μας είπατε πράγματα άνω ποταμών.

Εν πάση περιπτώσει, δικαίωμά σας να λέτε ό,τι θέλετε και υποχρέωσή μας να κάνουμε τη δουλειά μας, γιατί αυτή είναι η εντολή του ελληνικού λαού και πρέπει να την τιμήσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χατζηδάκη.

Τον λόγο έχει ο Υφυπουργός Ανάπτυξης κ. Μάξιμος Σενετάκης.

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** Ευχαριστώ, κύριε Πρόεδρε.

Κυρίες και κύριοι συνάδελφοι, πάνω - κάτω και εγώ στο ίδιο ύφος με τον κύριο Υπουργό θα κινηθώ, γιατί το θέμα το οποίο αναφέρετε μέσα και καλείτε το Υπουργείο Ανάπτυξης να απαντήσει είναι ακριβώς ένα θέμα που έχει τον παραλογισμό του. Διότι μας κατηγορείτε -για να ξέρουν και οι πολίτες το ερώτημα- ότι όταν ανακοινώνουμε τα πρόστιμα, ανακοινώνουμε την εταιρεία που έχει παραβεί τον νόμο, ενώ εσείς επιμένετε να θέλετε να ανακοινώνουμε το προϊόν.

Έχουμε απαντήσει πάνω σε αυτό ότι όποιος καταλαβαίνει πώς κινείται η αγορά, καταλαβαίνει πολύ καλά ότι οι συνέπειες για την ίδια την εταιρεία είναι πολύ μεγαλύτερες απ’ ό,τι να δημοσιοποιηθεί το προϊόν αυτό και μόνο. Γιατί και με παραδείγματα σας έχουμε πει ότι αυτό μπορεί να προκαλέσει και σύγχυση στους καταναλωτές, καθώς υπάρχουν προϊόντα τα οποία είναι σε διαφορετικές συσκευασίες. Για παράδειγμα, ένα προϊόν με είκοσι τέσσερις μεζούρες στα καθαριστικά μπορεί να μην έχει παραβεί τον νόμο και ένα προϊόν με σαράντα οκτώ μεζούρες να τον έχει παραβεί.

Εμείς τι λέμε; Λέμε ότι προκειμένου να μην υπάρχει σύγχυση στον πολίτη, ανακοινώνουμε την εταιρεία, γιατί θέλουμε να νουθετήσουμε την εταιρεία, θέλουμε να την αποθαρρύνουμε από το να συνεχίσει να παρανομεί, θέλουμε να είναι σύννομη.

Ένα άλλο το οποίο διαρκώς θίγετε είναι -έχει τεθεί το θέμα- εάν το πρόστιμο, το οποίο βάλαμε είναι αρκετό και το ότι ο νόμος, ο οποίος εμείς έχουμε φέρει, επιβάλλει το πρόστιμο να είναι το διπλάσιο από το προσδοκώμενο όφελος που έχει από αυτό το προϊόν η εταιρεία. Άρα μαθηματικά καταλαβαίνετε ότι δεν συμφέρει καμμία εταιρεία να παραβαίνει τον νόμο.

Ακριβώς αυτός είναι ο σκοπός μας, η νομιμότητα και η άμεση συμμόρφωση των εταιρειών. Αυτό φαίνεται και από τους ελέγχους, κάτι το οποίο θα πω και λίγο παρακάτω.

Από εκεί και πέρα, κυρίες και κύριοι συνάδελφοι, όλοι εδώ μέσα στο Κοινοβούλιο καταλαβαίνουμε ότι το νούμερο ένα πρόβλημα των ελληνικών νοικοκυριών είναι η ακρίβεια.

Επίσης -εδώ βέβαια είναι και αυτά που είπε ο Υπουργός-, θα έπρεπε όλοι να συμφωνήσουμε ότι δεν είναι ένα πρόβλημα ελληνικό, αλλά είναι ένα πρόβλημα που συμβαίνει στην παγκόσμια οικονομία, είναι ένα πρόβλημα σύνθετο. Και δεν υπάρχουν μαγικές λύσεις για καμμία χώρα για να βρει την απάντηση.

Γι’ αυτό και απαιτείται από όλους υπευθυνότητα και σοβαρότητα και τα ευχολόγια δεν βοηθούν και η σκέτη κριτική δυστυχώς δεν οδηγεί πουθενά.

Και εμείς, λοιπόν, τι κάνουμε; Βεβαίως ως Κυβέρνηση οφείλουμε να παίρνουμε μέτρα. Οι διαπιστώσεις δεν είναι κάτι το οποίο έχουμε εμείς το προνόμιο όπως η Αντιπολίτευση να κάνει και πρέπει να πράττουμε καθημερινά και ήδη τα πρώτα αποτελέσματα έχουν εμφανιστεί.

Πέραν όλων των άλλων, λάβαμε τέσσερα δραστικά μέτρα. Πρόκειται για μέτρα που καμμία άλλη χώρα στην Ευρώπη δεν έχει λάβει, προκειμένου να μειωθούν οι τιμές στα ράφια των σουπερμάρκετ και παράλληλα -και αυτό είναι μόνιμο- να διορθωθούν αθέμιτες στρεβλώσεις δεκαετιών στο εμπόριο.

Οι παρεμβάσεις μας έχουν στόχο την τήρηση της τάξης σε όλη την εφοδιαστική αλυσίδα. Παρεμβαίνουμε σε όλη την εφοδιαστική αλυσίδα, δεν πάμε μόνο στο ράφι -και απαντώ σε σχόλια συναδέλφων-, αλλά και στην τόνωση του υγιούς ανταγωνισμού προς όφελος των καταναλωτών. Μοναδικό μας μέλημα είναι η στήριξη όλων των νοικοκυριών, ιδίως των πιο ευάλωτων.

Τι έχουν, λοιπόν, πετύχει αυτά τα μέτρα; Πάμε να τα δούμε μέτρο-μέτρο: Μείωση εκπτώσεων προμηθευτών προς σουπερμάρκετ και μεταφορά του οφέλους στον καταναλωτή με μείωση των τιμών τιμοκαταλόγων. Αποτέλεσμα είναι οι μειώσεις μεσοσταθμικά 15% με 17% στις αρχικές τιμές σε τέσσερις χιλιάδες και πλέον ταχυκίνητα προϊόντα βασικών κατηγοριών για κάθε ελληνικό νοικοκυριό.

Άλλο μέτρο είναι το πλαφόν στο μεικτό κέρδος του βρεφικού γάλακτος. Θυμάστε ότι έγινε πολλή κουβέντα για το βρεφικό γάλα. Έχουμε μειώσεις στις αρχικές τιμές προμήθειας μεσοσταθμικά περίπου στο 15% στα περισσότερα προϊόντα βρεφικού γάλακτος πρώτης και δεύτερης βρεφικής ηλικίας, δεδομένου ότι το βρεφικό γάλα πωλείται χωρίς προωθητικές ενέργειες. Οι μειώσεις αυτές περιμένουμε και τις έχουμε ήδη δει στα ράφια.

«Πάγωμα» προωθητικών ενεργειών για τρεις μήνες σε όποια προϊόντα γίνουν ανατιμήσεις από τις εταιρείες τους. Τα αποτελέσματα είναι ότι τον Φεβρουάριο του 2024 μετά την εφαρμογή του μέτρου ανατιμήθηκαν οκτακόσιοι ενενήντα κωδικοί προϊόντων, όταν την ίδια περίοδο πέρυσι ανατιμήθηκαν τρεις χιλιάδες εφτακόσιοι εξήντα κωδικοί προϊόντων. Έχουμε περιορισμό, δηλαδή, των ανατιμήσεων 76%.

Και εδώ πρέπει να προσθέσουμε άλλο ένα σχόλιο. Πριν φέρουμε τα μέτρα αυτά, πριν νομοθετήσουμε τα μέτρα αυτά, υπήρξαν και άλλες ανατιμήσεις, οι οποίες είχαν ανακοινωθεί, οι οποίες λόγω του περιορισμού αυτού του μέτρου δεν έγιναν. Δηλαδή, το νούμερο οκτακόσια ενενήντα θα ήταν πολύ μεγαλύτερο αν δεν είχαμε εφαρμόσει αυτά τα μέτρα.

Μέτρο τέταρτο είναι το net pricing στα νωπά προϊόντα. Το μέτρο υποχρεώνει τους προμηθευτές νωπών προϊόντων –φρούτα, λαχανικά, κρέας- να πωλούν τα προϊόντα τους στο λιανεμπόριο σε καθαρές τιμές- net pricing. Αυτό μας δίνει μεγαλύτερη διαφάνεια στην τιμολόγηση των νωπών προϊόντων και η εφαρμογή net pricing εκτιμάται ότι θα φέρει σταδιακά μείωση των τιμών των προϊόντων αυτών στο ράφι.

Και φυσικά δεν πρέπει να ξεχνάμε όλα τα προηγούμενα μέτρα τα οποία έχει φέρει η Κυβέρνησή μας από τότε που εμφανίστηκε η πληθωριστική τάση. Και μιλάω, βεβαίως, για το γνωστό σε όλους μας «καλάθι του νοικοκυριού», το οποίο παρέχει πρόσβαση στους καταναλωτές σε συγκεκριμένες κατηγορίες ποιοτικών προϊόντων σε σημαντικά χαμηλότερες τιμές και στην πρωτοβουλία, βεβαίως, που πήραμε τον Σεπτέμβριο μόνιμης τιμής, όπου εκεί έχουν ενταχθεί χίλιοι τριακόσιοι κωδικοί από εκατό προμηθευτές, τα οποία έχουν μειωμένες τιμές στα ράφια κατά τουλάχιστον 5%. Εδώ να πω ότι έχουμε δει και πολύ μεγαλύτερες μειώσεις για τους έξι μήνες από τότε που μπήκε το προϊόν στο ταμπελάκι.

Και, βεβαίως, είμαστε διαρκώς σε επαγρύπνηση. Είναι ένα φαινόμενο δυναμικό αυτό που αντιμετωπίζουμε τα τελευταία χρόνια και έχουμε πει ότι είμαστε εκεί δίπλα να βοηθήσουμε τους πολίτες και να λάβουμε και άλλα μέτρα όπου αυτά κρίνουμε ότι μπορούν να είναι αποτελεσματικά και, βεβαίως, εξαντλώντας τα δημοσιονομικά μας περιθώρια.

Πέραν αυτών των μέτρων, έχουμε εξελίξει πάρα πολύ το κομμάτι των ελέγχων. Έχουμε, λοιπόν, δημιουργήσει τη ΔΙΜΕΑ, όπως πολύ καλά γνωρίζετε, μια υπηρεσία που συστάθηκε από τη δική μας Κυβέρνηση, την Κυβέρνηση της Νέας Δημοκρατίας, και ως τώρα έχει κάνει εξαιρετική δουλειά στο κομμάτι των ελέγχων στην αγορά.

Ενδεικτικά, να αναφέρω ότι από τις αρχές του προηγούμενου έτους έως τώρα έχουν διενεργηθεί τριάντα χιλιάδες διακόσιοι είκοσι ένας έλεγχοι και έχουν διαπιστωθεί δύο χιλιάδες εκατόν δεκατέσσερις παραβάσεις. Τα πρόστιμα -που γίνεται και άλλη μια μεγάλη κουβέντα διαρκώς να ακυρώνουμε οποιοδήποτε μέτρο παίρνει αυτή η Κυβέρνηση στο πλαίσιο του διαλόγου που γίνεται σήμερα εδώ- έχουν ξεπεράσει τα 17,5 εκατομμύρια. Και απαντώ αμέσως στην ερώτησή σας αν εισπράττονται. Το μεγαλύτερο μέρος από αυτό έχει εισπραχθεί ή έχει βεβαιωθεί προς είσπραξη στην εφορία. Πρόσφατα ο Υπουργός Ανάπτυξης, ο κ. Σκρέκας, σας κατέθεσε αυτά τα χαρτιά, όπως είχε ζητηθεί, στη Βουλή και τα είχε καταθέσει στα Πρακτικά.

Και φυσικά οι έλεγχοι τόσο από τη ΔΙΜΕΑ όσο και από τους υπόλοιπους ελεγκτικούς μηχανισμούς συνεχίζονται με την ίδια ένταση και αποφασιστικότητα και δεν πρόκειται να σταματήσουμε. Θα πρέπει να γνωρίζουν όλες οι εταιρείες, μικρές ή μεγάλες, ότι άπαντες ελέγχονται. Δεν εξαιρείται κανένας. Οι παραβάτες εντοπίζονται και πληρώνουν το ανάλογο πρόστιμο που ορίζει η νομοθεσία και με αυτό το πλαίσιο το οποίο έχουμε δημιουργήσει έχουμε παρατηρήσει στην αγορά ότι υπάρχει μια περαιτέρω συμμόρφωση. Βλέπουμε ότι στους ελέγχους υπάρχουν λιγότερα ποσοστά παραβατικών και άρα το σύστημα αυτό του ελέγχου λειτουργεί.

Μιλήσατε και για τις καταναλωτικές ενώσεις όπου αυτή τη στιγμή βρίσκεται σε εξέλιξη η διαδικασία πιστοποίησής τους για τη διενέργεια αντιπροσωπευτικών αγωγών, όπου εκεί θα κοιτάξουμε και πώς μπορούμε να τις ενισχύσουμε οικονομικά, προκειμένου να προστατεύουν τους καταναλωτές. Είμαστε, όμως, στη διαδικασία πιστοποίησής τους γιατί καταλαβαίνετε ότι είναι μια πολύ σοβαρή και δαπανηρή δουλειά.

Και όπως έχουμε πει, για να κλείσω, κύριε Πρόεδρε, όλα αυτά τα οποία περιγράφουμε είναι τα μέτρα τα προσωρινά που η Κυβέρνησή μας έχει κληθεί να αντιμετωπίσει για αυτό το έκτακτο μέτρο του πληθωρισμού και έχουμε πει και ο Κυριάκος Μητσοτάκης από αυτό εδώ το Βήμα μονίμως λέει ότι δεν πανηγυρίζουμε για όλα αυτά τα οποία καταφέρνουμε. Η προσπάθεια είναι διαρκής.

Και το μόνο που θα ανακουφίσει τους Έλληνες πολίτες είναι αυτό το οποίο καταφέρνουμε, είναι αυτό που ανακοινώθηκε και 1 Απριλίου, είναι η αύξηση των εισοδημάτων. Εκεί είναι ο στόχος μας. Να φτάσουμε τον κατώτατο μισθό στο τέλος της τετραετίας στα 950 ευρώ και τον μέσο μισθό στα 1.500 ευρώ, κάτι το οποίο, ευτυχώς για εμάς, οι πολίτες το αντιλαμβάνονται παρ’ ότι εσείς δεν καταλαβαίνετε τι γίνεται ακριβώς στην κοινωνία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σενετάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Παμφίλου Λέσβου και τρεις μαθήτριες και μαθητές και δεκατρείς συνοδοί εκπαιδευτικοί από το Δημοτικό Σχολείο Ακρωτηρίου Θήρας.

Η Βουλή σάς καλωσορίζει και σας εύχεται καλή επιτυχία.

(Χειροκροτήματα από όλες τις πτέρυγες της Βουλής)

Ο κ. Αθανασίου, ο πρώην Αντιπρόεδρος της Βουλής, είναι από τη Λέσβο.

Θα συνεχίσουμε τώρα με τους Κοινοβουλευτικούς Εκπροσώπους.

Καλείται στο Βήμα ο κ. Μιχάλης Κατρίνης, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση προφανώς κυριεύεται από την συνταρακτική απόφαση του Συμβουλίου της Επικρατείας που αποκαθιστά κάποια πράγματα και επειδή ο κ. Χατζηδάκης με εμφανώς ειρωνικό ύφος μάς κατηγόρησε για αυξημένη ευαισθησία, θέλω να ρωτήσω εσάς, κύριε Χατζηδάκη, ως εκπρόσωπο της Κυβέρνησης: Τα μέλη της Κυβέρνησής σας θα έχουν τη στοιχειώδη ευαισθησία, όσα εξ αυτών έχουν λάβει την ειδοποίηση από την Αρχή Προστασίας Δεδομένων Προσωπικού Χαρακτήρα ότι παρακολουθούνταν, να πάνε και να ρωτήσουν για ποιους λόγους ήταν στόχοι παρακολούθησης; Αυτό να μας απαντήσετε πριν προχωρήσετε σε ειρωνείες και, βεβαίως, θα ακούσω με πολύ ενδιαφέρον την τοποθέτηση του κ. Τσιάρα, που τότε ήταν Υπουργός Δικαιοσύνης και έφερε μία εκπρόθεσμη τροπολογία, την οποία το Συμβούλιο Επικρατείας απέρριψε. Γιατί άκουσα πριν για τον σεβασμό των θεσμών με βάση διάφορες εκθέσεις της Ευρωπαϊκής Ένωσης, του Συμβουλίου της Ευρώπης, όταν έχουμε το πιο απτό παράδειγμα καταπάτησης της θεσμικής λειτουργίας ακόμα και του ίδιου του Κοινοβουλίου.

Κυρίες και κύριοι συνάδελφοι, πέντε χρόνια από την ημέρα όπου η Νέα Δημοκρατία ανέλαβε τη διακυβέρνηση της χώρας το παραγωγικό και αναπτυξιακό πρότυπο δεν έχει μεταβληθεί καθόλου, με την αύξηση του ΑΕΠ να βασίζεται κατά 90% στην κατανάλωση, όπως ακριβώς και το 2009, με το έλλειμμα στο ισοζύγιο τρεχουσών συναλλαγών να είναι σε πολύ υψηλά επίπεδα, όπως ακριβώς και το 2009.

Και επειδή, κύριε Χατζηδάκη, το απόγευμα θα συναντήσετε τον κ. Καραμανλή στο συνέδριο της Νέας Δημοκρατίας, καθησυχάστε τον ότι συνεχίζετε στην ίδια πολιτική που έκανε και ο ίδιος το 2009. Εξάλλου, ήσασταν και εσείς μέλος της κυβέρνησής του, με την ελληνική οικονομία να παραμένει μία οικονομία υπηρεσιών, εξαρτώμενη από τον τουρισμό, ευάλωτη, με αδύνατο σημείο τους θεσμούς και την ταχύτητα απονομής της δικαιοσύνης. Αυτό δεν το είπατε, αυτό, όμως, το λέει η «MOODY’S» στην τελευταία έκθεσή της, με χαρακτηριστικά την αδιαφάνεια, βεβαίως και την επιλεκτική κατανομή πόρων σε λίγους και ισχυρούς, με τις πραγματικά μικρομεσαίες επιχειρήσεις να είναι πλήρως αποκλεισμένες από τραπεζικό δανεισμό ή άλλα χρηματοδοτικά εργαλεία, όπου ουσιαστικά είναι αποκλεισμένες και από το Ταμείο Ανάκαμψης.

Εμείς περιμέναμε τον κ. Παπαθανάση να έρθει να μας πει τι κάνει, αλλά δυστυχώς δεν ήρθε. Οι υπόλοιπες χώρες το αξιοποίησαν για υγεία, για κοινωνικές κατοικίες, για αντιμετώπιση κλιματικής κρίσης. Στην Ελλάδα το 40% των πόρων των δανείων έχει πάει σε πολύ λίγες και μεγάλες εταιρείες, χωρίς να υπάρχουν επαρκή στοιχεία για την πορεία υλοποίησης έργων και χωρίς -και προσέξτε!- να γνωρίζουμε ποιοι είναι οι τελικοί αποδέκτες αυτών των πόρων. Και αυτό δεν εξυπηρετεί ούτε τη διαφάνεια ούτε προφανώς την ελληνική οικονομία.

Κυρίες και κύριοι συνάδελφοι, η οικονομική πολιτική της Κυβέρνησης πάσχει από έλλειμμα τεκμηρίωσης αλλά και αλήθειας. Ένα ένα τα αφηγήματα της Κυβέρνησης καταρρέουν μπροστά στην πραγματικότητα.

Ξεκινάμε: Μας λέτε ότι οι ρυθμοί ανάπτυξης στην Ελλάδα είναι τετραπλάσιοι στην Ευρώπη, αλλά δεν μας λέτε ότι χωρίς τους πόρους του Ταμείου Ανάκαμψης θα ήμασταν και εμείς στους ίδιους ρυθμούς ανάπτυξης.

Μας λέτε ότι βασίζετε το μοντέλο ανάπτυξής σας στην αύξηση των επενδύσεων, στην επαναβιομηχάνιση της χώρας και στην καινοτομία. Αυτό λέει ο Υπουργός Ανάπτυξης με άρθρο του πριν από δύο μέρες. Για να δούμε: Επαναβιομηχάνιση της χώρας, όταν την πενταετία Μητσοτάκη έκλεισαν μία σειρά από εργοστάσια, «FRIGOGLASS» και «ΔΕΛΤΑ» το 2019, «SCHNEIDER-ELECTRIC» το 2020, «PIPELIFE» και «PITSOS» το 2021, «CROWN HELLAS CAN», «RECKITT BENCKISER» και «ΤUPPERWARE» το 2023, «SONOCO» και «ΓΙΟΥΛΑ» το 2024. Αυτά είναι τα εργοστάσια που έκλεισαν με τη σφραγίδα και την υπογραφή της Kυβέρνησης του κ. Mητσοτάκη.

Μας λέτε για τη βιομηχανία, όταν η Ελλάδα είναι στην τρίτη χειρότερη θέση πανευρωπαϊκά στις δαπάνες μεταποίησης για ενέργεια και καταθέτω τον πίνακα.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά κάνατε για τη βιομηχανία τρία χρόνια, ενώ αγνοείται η εθνική βιομηχανική στρατηγική που έχετε εκπονήσει το 2022 και δεν έχετε κάνει απολύτως τίποτα.

Μιλάτε για καινοτομία, όταν είμαστε στις τελευταίες θέσεις των μετρίως ανεπτυγμένων ερευνητικών κρατών, σύμφωνα με το European Innovation Scoreboard, με μείωση 25%, κύριε Σενετάκη, της χρηματοδότησης για τις startups το 2023. Mιλάτε για καινοτομία!

Μιλάτε για επενδύσεις, όταν το φιλοεπενδυτικό αφήγημα της Κυβέρνησης πάσχει πρωτίστως από αξιοπιστία.

Είπατε πριν, κύριε Υπουργέ, ότι ό,τι λέτε το εννοείτε και το έχετε καταθέσει στον προϋπολογισμό και να μη σας αμφισβητούμε. Πολύ ωραία! Πάμε να πούμε ένα παράδειγμα: Το 2023 προβλέπεται αύξηση –παρακαλώ, το καταθέτω στα Πρακτικά- 15,5% των επενδύσεων, τον Δεκέμβριο του 2023 επί υπουργίας σας.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέτε ότι το ποσοστό από το 15,5% -και το καταθέτω και αυτό- πέφτει στο 7,1% δύο μήνες πριν. Έρχεται ο απολογισμός από την ΕΛΣΤΑΤ έναν μήνα πριν, δύο μήνες μετά τη δική σας εκτίμηση, τελικό ποσοστό αύξησης επενδύσεων –το καταθέτω- 4%.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς να σας πιστέψουμε, κύριε Χατζηδάκη, σε όλους τους στόχους και σε όλα τα νούμερα, με το βασικό σας επιχείρημα για την αύξηση των επενδύσεων να καταρρίπτεται από τα νέα δεδομένα και να έχετε και το θράσος να λέτε ότι το 2024 θα έχουμε 15% αύξηση των επενδύσεων;

Μας λέτε ότι η ελληνική οικονομία έχει εξωστρέφεια το 2023, όταν έχουμε μείωση στην εξαγωγή των αγαθών και το ξέρετε, αλλά δεν το λέτε και όταν το 30% του συνόλου των εξαγωγών γίνεται από πέντε όλες και όλες επιχειρήσεις. Αυτό είναι το εξαγωγικό σας αφήγημα.

Μας λέτε ότι η Ελλάδα έχει κάνει τη μεγαλύτερη πρόοδο στη βελτίωση επιχειρηματικού περιβάλλοντος -το είπατε και πριν- σύμφωνα με τη μελέτη του «ECONOMIST», μάλιστα. Τι δεν λέτε, όμως; Ότι το «ECONOMIST» η κατηγορία στην οποία βασίζει αυτή την αξιολόγηση είναι –προσέξτε, θα το πω σιγά- η χρηματοδότηση των επιχειρήσεων. Αυτό είναι το βασικό επιχείρημα, με βάση το οποίο κατατάσσει την Ελλάδα σε βελτιωμένη θέση.

Και αλήθεια, τώρα, μπορείτε να κοιτάξετε στα μάτια τους Έλληνες επιχειρηματίες, επαγγελματίες, εμπόρους και να τους πείτε ότι όπως λέει το «ECONOMIST» έχετε αυξήσει τη χρηματοδότηση των επιχειρήσεων; Μπορείτε να το πείτε αυτό, όταν εννέα στις δέκα αποκλείονται από τις τράπεζες, όταν το πηλίκο δάνεια προς καταθέσεις που βαίνει διαρκώς μειούμενο είναι στο 61% και στην Ευρώπη είναι στο 105%, όταν το spread είναι το υψηλότερο στην Ευρωπαϊκή Ένωση, με τις τράπεζες να αποκομίζουν υπερκέρδη από τόκους και προμήθειες, ενώ δίνουν λιγότερα δάνεια;

Το λέμε εμείς; Δεν το λέμε εμείς, κύριε Υπουργέ, το λέει το ΚΕΠΕ στην τελευταία του έκθεση –το καταθέτω- για τον πληθωρισμό απληστίας των τραπεζών.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας λέτε ότι ο πληθωρισμός είναι εισαγόμενος, αλλά δεν μας απαντάτε γιατί όταν πέφτει στην Ευρώπη, ανεβαίνει στην Ελλάδα. Μας λέτε ότι ο πληθωρισμός τροφίμων παραμένει σε χαμηλότερα επίπεδα από τις χώρες που εφάρμοσαν τη μείωση του ΦΠΑ, όπως επίμονα προτείνει το ΠΑΣΟΚ, αλλά αυτό πολύ απλά δεν είναι αλήθεια. Καταθέτω σχετικούς πίνακες.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Μείωση 21% στην Πολωνία, 19% στην Πορτογαλία, 11% στην Ισπανία, 14,5% στην Ευρωζώνη, 7,8% στην Ελλάδα που δεν έχει εφαρμόσει τη μείωση του ΦΠΑ.

Μας λέτε ότι αυξάνεται η αγοραστική δύναμη νοικοκυριών. Μάλιστα, είπε ο Υπουργός για τον μέσο μισθό, είπατε για τον μέσο μισθό και όταν υπάρχει το διάγραμμα –το έχω καταθέσει- που λέει ότι ο μέσος μισθός μιας οικογένειας με δύο παιδιά από το 2014 ως το 2023, κύριε Υπουργέ, παρέμεινε ακριβώς ο ίδιος στην Ελλάδα, ενώ στην Ευρώπη είχε αύξηση πάνω από 15%.

Μας λέτε ότι η οικονομία πάει πολύ καλά και ότι αυτό πιστοποιείται από την αύξηση των εσόδων, όταν έχουμε ρεκόρ εσόδων από τον ΦΠΑ -ιστορικό ρεκόρ!- που πλήττει μεσαία τάξη και ευάλωτες οικονομικά ομάδες, όταν οι απλήρωτοι φόροι μόνο για το 2023 ξεπερνούν τα 6 δισεκατομμύρια ευρώ.

Πανηγυρίζετε για το πρόγραμμα αποκρατικοποιήσεων και μας λέτε χαρακτηριστικά για την αποεπένδυση του ΤΧΣ. Δεν λέω τίποτα άλλο, μελέτη του ΚΕΠΕ, την καταθέτω, 43 δισεκατομμύρια ευρώ η ζημία του δημοσίου από την επένδυση στο ΤΧΣ. Δεν το λέμε εμείς, το λέει το ΚΕΠΕ.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας λέτε -το είπατε- ότι μειώνονται τα κόκκινα δάνεια και ότι εφαρμόζονται βιώσιμες λύσεις. Δύο εκατομμύρια τριακόσιες χιλιάδες χρωστούν στον ΕΦΚΑ, τρία εκατομμύρια εννιακόσιες χιλιάδες χρωστούν στην εφορία, μόλις 5,2% των οφειλών έχει ρυθμιστεί με αυτά που έχετε φέρει. Δεν φέρνετε, όμως, τη ρύθμιση εκατόν είκοσι δόσεων που επίμονα προτείνει το ΠΑΣΟΚ. Δεκατρείς χιλιάδες ρυθμίσεις στον εξωδικαστικό, πενήντα χιλιάδες πλειστηριασμοί αναρτώνται ετησίως. Το ΠΑΣΟΚ έχει καταθέσει συγκεκριμένη δέσμη προτάσεων, την αγνοείτε επιδεικτικά.

Πολλά μας λέτε και μακάρι να είχαμε τον χρόνο να αναφέρουμε αυτά που μας λέτε και τι ισχύει, αλλά δεν έχει σημασία το τι λέτε εσείς. Σημασία έχει το τι βιώνουν χιλιάδες νοικοκυριά και επιχειρήσεις. Η σύγκρουση με την πραγματικότητα είναι οδυνηρή. Και βεβαίως, η πλασματική εικόνα που παρουσιάζει η Κυβέρνηση κλείνει σιγά σιγά τον κύκλο της. Γιατί; Γιατί καταρρέει μπροστά στην πραγματικότητα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ολοκληρώστε, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Και είναι δεδομένο -και ολοκληρώνω, κύριε Πρόεδρε- ότι χωρίς μία αξιόπιστη και ρεαλιστική κοινωνική συμφωνία, η χώρα δεν μπορεί να προχωρήσει. Δεν μπορεί απλά να διατηρηθεί η κοινωνική συνοχή.

Η χώρα και η οικονομία χρειάζονται μια συνολική επανεκκίνηση σε όλα τα επίπεδα. Χρειάζεται μια προοδευτική, μία δίκαιη, μία συμπεριληπτική αναπτυξιακή πολιτική για όλες τις Ελληνίδες και για όλους τους Έλληνες. Και αυτός είναι ο στόχος του ΠΑΣΟΚ. Γι’ αυτό και στις 9 Ιουνίου οι πολίτες κρατούν στα χέρια τους την ευκαιρία, ακριβώς για να γίνει η αλλαγή των συσχετισμών.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Τον λόγο έχει ο κ. Κωνσταντίνος Τσιάρας, Κοινοβουλευτικός Εκπρόσωπος της Νέας Δημοκρατίας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ακούσαμε νωρίτερα τον Πρόεδρο του ΠΑΣΟΚ να μεταφέρει την είδηση ότι ένα κομμάτι της ρύθμισης του ν.4790/2021 κρίθηκε από το Συμβούλιο της Επικρατείας και αυτό δημιουργεί τη δυνατότητα η ΑΔΑΕ να κρίνει την υπόθεση από κει και πέρα.

Πλην όμως, αυτό που αξίζει τον κόπο να έχει κανείς υπ’ όψιν του είναι το γεγονός ότι η Κυβέρνηση με δική της πρωτοβουλία σε ένα επόμενο χρονικό διάστημα φρόντισε να θωρακίσει με τον καλύτερο δυνατό τρόπο ένα τόσο ευαίσθητο ζήτημα που αφορά στην άρση του απορρήτου των επικοινωνιών και στην προστασία των προσωπικών δεδομένων με τον ν.5002/2022. Κι ήταν εκεί που μπήκε και το φίλτρο για τα πολιτικά πρόσωπα.

Όπως και αν το δει κανείς, δεν είναι μία εύκολη υπόθεση σε ένα τοπίο που μεταβάλλεται συνεχώς, να μπορεί κανείς με ασφαλιστικές δικλίδες και με συγκεκριμένο τρόπο να διασφαλίζει και τον λόγο για τον οποίο γίνεται η άρση του απορρήτου των επικοινωνιών, να διασφαλίζει την προστασία των προσωπικών δεδομένων και να δημιουργεί πραγματικές συνθήκες ασφάλειας στη λειτουργία της Εθνικής Υπηρεσίας Πληροφοριών. Κι αυτό έγινε με πρωτοβουλία αυτής της Κυβέρνησης το προηγούμενο χρονικό διάστημα. Και βεβαίως σε καμμία περίπτωση δεν υπάρχει αναφορά στο συγκεκριμένο ζήτημα από το Συμβούλιο της Επικρατείας, αλλά αντίθετα σε μια προηγούμενη ρύθμιση, η οποία προφανώς διορθώθηκε με έναν πολύ συγκεκριμένο νόμο.

Σε ό,τι αφορά την ουσία της επερώτησης, νομίζω ότι οι επίκαιρες επερωτήσεις είναι μια από τις κορυφαίες διαδικασίες σε επίπεδο συζήτησης στο ελληνικό Κοινοβούλιο και έχει πολύ μεγάλη σημασία τα πολιτικά κόμματα να ελέγχουν την κυβέρνηση για συγκεκριμένα ζητήματα και βεβαίως να την καλούν να πει την άποψή της και να αντιπαρατεθούν σε πολιτικό επίπεδο.

Η ερώτηση, όμως, που κατατέθηκε από την πλευρά του ΠΑΣΟΚ, κυρίες και κύριοι συνάδελφοι του ΠΑΣΟΚ, έχει κάποια χαρακτηριστικά τα οποία νομίζω ότι δημιουργούν σύγχυση. Και το λέω αυτό, όχι γιατί γίνεται μια επερώτηση κι εγώ δεν ξέρω σε πόσα πεδία διαφορετικά –δηλαδή, αυτή τη στιγμή υπάρχει επερώτηση για το Ταμείο Ανάκαμψης, για το ΕΣΠΑ, για το Υπερταμείο, για τις συμβάσεις στρατηγικής σημασίας, για την ΑΑΔΕ, για τα κόκκινα δάνεια, για την ακρίβεια, για την Οικονομική και Κοινωνική Επιτροπή, για το Μητρώο Φορέων της Κυβέρνησης- αλλά γιατί κάποια στιγμή πρέπει εστιασμένα να βλέπει και να αναζητά κανείς όλους τους λόγους για τους οποίους πρέπει να καλεί την Κυβέρνηση να απαντήσει. Μάλιστα, μιλάμε για ένα πεδίο που ας είμαστε ειλικρινείς, την πραγματικότητα τη ζουν και την ξέρουν καλύτερα από οποιονδήποτε άλλον οι Έλληνες πολίτες.

Αλήθεια, υπάρχει κανείς εδώ σε αυτήν την Αίθουσα που ξεχνάει τι παρέλαβε το 2019 η Κυβέρνηση της Νέας Δημοκρατίας; Ποια ήταν η οικονομική πραγματικότητα, κυρίες και κύριοι συνάδελφοι, το 2019; Είναι αυτή που έχουμε σήμερα; Η εικόνα της πατρίδας μας ή η εικόνα ακόμη της εθνικής μας οικονομίας ήταν αυτή που σήμερα καταγράφεται; Διότι νομίζω πως είναι σαφές ότι έπρεπε το 2019 όχι μόνο να επικεντρωθούμε σε μια πολιτική πραγματικής οικονομικής ανάπτυξης και ανάκαμψης, κάτι το οποίο προφανώς αποδεικνύεται από την ίδια την πραγματικότητα, αλλά έπρεπε συγκεκριμένες πολιτικές, οι οποίες θα μπορούσαν να έχουν ως στόχο τη σταθερή μείωση των φόρων, τη στήριξη της επιχειρηματικότητας, την τόνωση των επενδύσεων μέσω μεταρρυθμίσεων στην αγορά, να υποστηριχθούν ταυτόχρονα και με το γεγονός της υπευθυνότητας μιας κυβέρνησης η οποία δεν ξαναπέφτει στον λάκκο του λαϊκισμού ή των εύκολων παροχών και των εύκολων υποσχέσεων, αλλά συνεχίζει σταθερά μια πορεία η οποία είναι αναγκαία για την ίδια την ελληνική κοινωνία και την ίδια την ελληνική πολιτεία, προκειμένου η πατρίδα μας να αφήσει πίσω της όλες αυτές τις παθογένειες που στο παρελθόν για πολύ συγκεκριμένους λόγους δεν μας άφησαν να κάνουμε τα επόμενα βήματα.

Άκουσα νωρίτερα συναδέλφους να μιλάνε και να συγκρίνουν την ελληνική οικονομία με αυτήν της Ουγκάντας ή της Ζιμπάμπουε.

Αλήθεια, κύριοι συνάδελφοι; Η Ελλάδα έχει χαρακτηριστικά σε ό,τι αφορά την εθνική μας οικονομία με αυτά των τρίτων υπό ανάπτυξη χωρών που αναφέρθηκαν; Αν θέλουμε να είμαστε απολύτως ειλικρινείς, σήμερα μιλάμε για μια άλλη πραγματικότητα και θα έπρεπε τουλάχιστον να αναφέρετε και να επικροτήσετε το γεγονός ότι κατά τη διάρκεια των δύο θητειών αυτής της Κυβέρνησης έχουμε για τέταρτη φορά αύξηση του κατώτατου μισθού και ότι η Κυβέρνηση κάνει ό,τι είναι δυνατόν με την πραγματική αύξηση των μισθών μετά από πολλά χρόνια, με την αύξηση των συντάξεων μετά από πολλά χρόνια, με το «ξεπάγωμα» των τριετιών, με παροχές οι οποίες δίνονται σε κάθε επίπεδο ειδικά σε ευάλωτες κοινωνικές ομάδες, για να στηρίξει τους Έλληνες πολίτες απέναντι σε αυτό το μεγάλο εισαγόμενο κύμα ακρίβειας το οποίο ζουν όλες οι ευρωπαϊκές οικονομίες.

Αν, πραγματικά, δεν το αναγνωρίζει κανείς εδώ για λόγους που προφανώς ανάγονται στην πολιτική αντιπαράθεση –δεν θέλω να μιλήσω για τη μικροπολιτική- θα σας πω ότι αυτό τελικά το αναγνωρίζουν οι Έλληνες πολίτες και το αναγνώρισαν και έναν χρόνο νωρίτερα, όταν ακριβώς με τα ίδια χαρακτηριστικά ερχόταν η τότε Αξιωματική Αντιπολίτευση, αλλά και τα κόμματα της Αντιπολίτευσης και για τους ίδιους ακριβώς λόγους εγκαλούσαν την Κυβέρνηση.

Η οικονομική πραγματικότητα των πολιτών, κυρίες και κύριοι συνάδελφοι, δεν είναι αντικείμενο, αν θέλετε, προβολής θέσεων των κομμάτων. Είναι μια πραγματικότητα την οποία τη ζουν οι ίδιοι οι πολίτες και οι ίδιοι οι πολίτες ξέρουν, μπορούν να καταλάβουν, μπορούν να συγκρίνουν και μπορούν να σκεφθούν και να θυμηθούν πώς ζούσαν μέχρι το 2019, πόσα βήματα και πόσα σκαλοπάτια δυστυχώς αναγκάστηκαν να κατέβουν σε ό,τι αφορά την οικονομική τους δυνατότητα και πού βρίσκονται πραγματικά σήμερα.

Δεν υπάρχει αμφιβολία για κάτι. Το γεγονός ότι η ελληνική οικονομία αναγνωρίζεται ως ένα μικρό θαύμα μεταξύ των ευρωπαϊκών οικονομιών, το γεγονός ότι χαίρει της εμπιστοσύνης όλων των μεγάλων οικονομικών οίκων αξιολόγησης, το γεγονός ότι έχει ανακτήσει την οικονομική αξιοπιστία της μέσω ουσιαστικά της ανάκτησης της επενδυτικής βαθμίδας, το γεγονός –όπως ανέφερε νωρίτερα ο κύριος Υπουργός- ότι επιλέγεται ως χώρα επενδύσεων η Ελλάδα από εταιρείες κολοσσούς οι οποίοι έρχονται και εγκαθίστανται στη χώρα μας, προφανώς είναι ένα μήνυμα ότι η οικονομία πάει προς το καλύτερο, ότι η Ελλάδα είναι μια χώρα που έχει βγει από την αναξιοπιστία των προηγούμενων χρόνων και βρίσκεται πλέον σε μια άλλη σφαίρα, μια σφαίρα αναγνώρισης των προσπαθειών, στη σφαίρα ουσιαστικά της αξιοπιστίας, αλλά βεβαίως και στη σφαίρα της σοβαρότητας και της υπευθυνότητας που δείχνει αυτή η Κυβέρνηση και αυτός ο Πρωθυπουργός με συγκεκριμένα μηνύματα, αλλά και συγκεκριμένες επιλογές.

Ξέρετε, κάποιος εκ των συναδέλφων από αυτό το Βήμα είπε ότι η Ελλάδα δεν είναι ένα κανονικό ευρωπαϊκό κράτος.

Δεν είναι έτσι, κυρίες και κύριοι συνάδελφοι. Η Ελλάδα είναι ένα κανονικό ευρωπαϊκό κράτος. Και το κανονικό ευρωπαϊκό κράτος είναι εδώ και το υποστηρίζει αυτή η Κυβέρνηση με τις δικές της επιλογές, με τις δικές της επιτυχίες, με τη δική της υπευθυνότητα, με την αξιοπιστία της, με το γεγονός ότι αυτή η προσπάθεια αναγνωρίζεται από το σύνολο των εταίρων ευρωπαϊκών χωρών, με το γεγονός ότι η οικονομία συνεχίζει να ανακτά την αξιοπιστία της και να ανεβαίνει βήμα-βήμα τα σκαλοπάτια ουσιαστικά της αναγνώρισής της και με το γεγονός ότι πλέον κάποιες –εντός εισαγωγικών- «θέσεις» οι οποίες στο παρελθόν μπορεί να ήταν οι βασικές θέσεις που προβάλλονταν από τα κόμματα, δεν έχουν καμμία θέση και κανένα ρόλο στη σημερινή πραγματικότητα. Δεν είμαστε ούτε στην εποχή του «Λεφτά υπάρχουν» ούτε στην εποχή που τα μνημόνια τα σκίζουμε μέρα μεσημέρι. Είμαστε στην εποχή της σοβαρότητας, της σταθερότητας, της αξιοπιστίας και αυτό το αναγνωρίζουν όλοι οι Έλληνες πολίτες και όλη η ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα μπορούσα να έχω τον λόγο, παρακαλώ;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, θέλετε παρέμβαση;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πραγματικά, καταντάει κωμωδία να μας απαντά για το θέμα της αντισυνταγματικής διάταξης που κρίθηκε πριν από λίγο από το Συμβούλιο Επικρατείας, χωρίς να χρησιμοποιεί τη λέξη «αντισυνταγματική», ο συντάκτης της, ο κ. Τσιάρας.

Ο κ. Τσιάρας, δηλαδή, μας λέει ότι «τα κάναμε όλα καλά», αλλά βγήκε αντισυνταγματική η τροπολογία του, η οποία όταν είχε έρθει στη Βουλή εξαπάτησε τους Βουλευτές του ΠΑΣΟΚ γιατί είπε ότι αφορά την τρομοκρατία, εκτός, βέβαια, αν πάω τη Δευτέρα και μου πουν ότι συμμετέχω στο ισλαμικό κράτος, κύριε Τσιάρα, γιατί έχουμε ακούσει πολλά. Και έχει και ένα άλλο επιχείρημα. Λέει, «ναι, βγήκε αντισυνταγματική η τροπολογία μου, αλλά μετά φέραμε άλλη διάταξη». Για να διορθώσετε τι; Στην τροπολογία λέτε ότι δεν ενημερώνεται το θύμα, που παράνομα παρακολουθήθηκε, φέρνετε μετά έναν άλλο νόμο που λέει σε τρία χρόνια, μετά από μια απόφαση τριμελούς επιτροπής. Μάλλον δεν διαβάσατε την απόφαση του Συμβουλίου της Επικρατείας. Δεν εμπίπτω εγώ σε αυτή την περίπτωση. Θα ενημερωθώ κανονικά από την ΑΔΑΕ με το παλαιό καθεστώς. Άρα, κάνατε μια τρύπα στο νερό με τη δεύτερη διάταξη που κι αυτή υπηρετούσε τη συγκάλυψη. Δεν την καταφέρατε τη συγκάλυψη. Να δω τι άλλο θα εφεύρετε μέχρι τη Δευτέρα. Η πρώτη διάταξη Τσιάρα αντισυνταγματική, η δεύτερη διάταξη Τσιάρα δεν θα κάνει τίποτα, διότι δεν περιμένω καμμία τριμελή επιτροπή. Περιμένω την ανεξάρτητη αρχή να ενημερώσει για τους λόγους παρακολούθησης, όπως οφείλει να κάνει και σε άλλους ανθρώπους σε μια κανονική ευρωπαϊκή χώρα, γιατί, ναι, αγωνιστήκαμε ως παράταξη να είμαστε μια κανονική ευρωπαϊκή χώρα. Αγωνιστήκαμε να μείνουμε στη ζώνη του ευρώ, όταν μας παραδώσατε μια χρεοκοπημένη Ελλάδα. Πληρώσαμε πολιτικό κόστος και σήμερα έρχεστε ως μια κυβέρνηση που λειτουργεί και υπονομεύει τους θεσμούς να πάρει μία απάντηση καθαρή, ότι το παράνομο παρακράτος των υποκλοπών που στήθηκε στο Μέγαρο Μαξίμου, έχει υποστεί την πρώτη μεγάλη ήττα από το Συμβούλιο της Επικρατείας και αυτό είναι έργο της επίμονης θεσμικής μας προσπάθειας να υπάρξει διαφάνεια και δικαιοσύνη και σε αυτό το σκάνδαλο της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θέλω να σας πω, κλείνοντας, ότι θα βάλετε πάλι τους γνωστούς επικοινωνιακούς μηχανισμούς σας να υποτιμήσουν αυτή την απόφαση. Αυτή η απόφαση είναι ιστορική και για μένα. Δεν έχει μόνο ένα νομικό νόημα, έχει κι ένα πολιτικό μήνυμα. Ως εδώ, κύριε Μητσοτάκη, με το κράτος δικαίου και τα ανθρώπινα δικαιώματα στην Ελλάδα. Ως εδώ!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και το λέω αυτό και για τον Υπουργό κ. Χατζηδάκη, γιατί και γι’ αυτόν ανοίγει ένας δρόμος και για άλλους ανθρώπους. Γιατί κανονική ευρωπαϊκή χώρα είμαστε με αγώνα, με θυσία και με κόπο. Εσείς δεν είστε κανονική ευρωπαϊκή Κυβέρνηση, γιατί καμμία κανονική ευρωπαϊκή Κυβέρνηση δεν θα έστηνε τέτοιο παρακράτος υποκλοπών και τέτοιο παρακράτος συγκάλυψης των υποκλοπών. Και ευτυχώς, που το κράτος δικαίου, ισχυρό, περήφανο, σας έστειλε ένα μήνυμα: Ως εδώ! Είναι μια θεσμική νίκη της δημοκρατικής παράταξης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη.

Επόμενος ομιλητής ο κ. Νικόλαος Παππάς, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Δεν δικαιούστε παρέμβαση, κύριε Τσιάρα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Μα, έκανε προσωπική αναφορά, στον συνάδελφο …

**ΠΡΟΕΔΡΕΥΩΝ (Βασίλειος Βιλιάρδος):** Ζητώ, συγγνώμη κύριε Παππά.

Ορίστε, κύριε Τσιάρα, έχετε τον λόγο, αλλά όσο πιο σύντομα μπορείτε παρακαλώ.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε, πάντα υποστήριζα στην πολιτική μου διαδρομή, ότι ο μόνος κριτής της συνταγματικότητας μιας νομοθετικής επιλογής είναι η ελληνική δικαιοσύνη, όποια και να ήταν αυτή η απόφαση. Όχι αλά καρτ. Όποτε μας αρέσει η δικαιοσύνη είναι καλή και όποτε δεν μας αρέσει η δικαιοσύνη χειραγωγείται από την Κυβέρνηση, μιας και αυτή είναι η γραμμή γενικότερα που υπάρχει.

Εγώ θέλω να είμαι ειλικρινής. Ως Υπουργός Δικαιοσύνης πίστευα ότι τα θέματα εθνικής ασφάλειας δεν μπορούν να κοινοποιούνται. Αυτή ήταν η άποψή μου. Ε, βεβαίως εφόσον υπάρχει αυτή η απόφαση και με δεδομένο ότι η ίδια η Κυβέρνηση έρχεται να νομοθετήσει επί ενός πεδίου άναρχου που χρειάζεται να λάβει κανείς υπ’ όψιν του δεκάδες διαφορετικές πρόνοιες που μπορεί να ξεκινούν από τη λειτουργία της Εθνικής Υπηρεσίας Πληροφοριών, την άρση του απορρήτου των επικοινωνιών για την προστασία των προσωπικών δεδομένων, είναι ένα θέμα που αποδεικνύει και το σοβαρό της ενδιαφέρον, αλλά και την προσήλωσή της στο κράτος δικαίου.

Τώρα, όλα τα άλλα, προφανώς, θα αποδειχθούν στην πορεία και θα φανούν. Αλλά το να εγκαλούμαστε γιατί τελικά φέρνουμε έναν ολοκληρωμένο νόμο που πραγματικά προστατεύει όλη αυτή τη διαδικασία, δημιουργεί συνθήκες νομιμότητας και υπηρετεί τον πυρήνα του κράτους δικαίου, ε, νομίζω ότι είναι εκτός λογικής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

Τον λόγο έχει ο Πρόεδρος του ΠΑΣΟΚ - Κινήματος Αλλαγής, κ. Νικόλαος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κατ’ αρχάς, ο κ. Τσιάρας μιλώντας για αλά καρτ σεβασμό της ελληνικής δικαιοσύνης, προφανώς δεν αναφέρεται στο ΠΑΣΟΚ. Είναι ξανά το γνωστό παιχνίδι της Νέας Δημοκρατίας. Απαντά σε εμάς, αλλά όχι σε εμάς, σε άλλους.

Εμείς τιμούμε την ελληνική δικαιοσύνη και δημοσίως. Το απέδειξα προσωπικά, όταν εκείνες τις κρίσιμες ώρες είπα ότι εμπιστεύομαι την ελληνική δικαιοσύνη, όπως εμπιστεύομαι και τις ανεξάρτητες αρχές, που δημιούργησε η κυβέρνηση Σημίτη για ένα κράτος δικαίου και διάκριση των εξουσιών. Εσείς τις σέβεστε; Κύριε Τσιάρα, τις ανεξάρτητες αρχές τις σέβεστε; Πώς τις σέβεστε; Με τις προσωπικές επιθέσεις στον Ράμμο, με τις προσωπικές επιθέσεις στον κ. Μενουδάκο; Είστε ένα κόμμα ντροπή για τη διάκριση των εξουσιών!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα ξεχάσουμε τι έλεγε ο κ. Γεωργιάδης για αυτούς τους ανθρώπους, που πάλευαν, που αγωνιούσαν για την αξιοπρέπεια και την αξιοπιστία του κράτους δικαίου της χώρας μας, ακόμη και σε ευρωπαϊκό επίπεδο;

Τι άλλο του ξέφυγε του κ. Τσιάρα; Λέει: «Ήταν πάντα της φιλοσοφίας μου το απόρρητο για εθνικούς λόγους». Ξαναέγινα εθνικός λόγος; Μα, ο κ. Μητσοτάκης στο ντιμπέιτ των πολιτικών Αρχηγών είπε ότι δεν ήμουν εθνικός κίνδυνος, άρα δεν ήμουν εθνικός λόγος. Έχετε ένα vertigo μετά την απόφαση του Συμβουλίου της Επικρατείας, κύριε Τσιάρα.

Επίσης, πάτε να μας πουλήσετε ως φοβερό νομοθετικό προϊόν την επόμενη διάταξή σας. Σας λέω, λοιπόν, ότι το Συμβούλιο της Ευρώπης, ένας πολύ σημαντικός θεσμός, λέει ότι είναι απαράδεκτος ο νόμος σας και μακριά από το ευρωπαϊκό κράτος και την κουλτούρα σεβασμού των ανθρωπίνων δικαιωμάτων. Αυτό λέει για το νομοθέτημά σας, κύριε Τσιάρα, το Συμβούλιο της Ευρώπης.

Κλείνοντας, θέλω να σας πω ότι αυτή η ιστορία επιβεβαιώνει ένα και μόνο πράγμα. Δεν χρειάζεται να έχουμε μόνο νόμους, πρέπει να έχουμε και πολιτικά πρόσωπα που σέβονται τους νόμους. Γι’ αυτό, λοιπόν, στις 9 Ιουνίου καλώ τον ελληνικό λαό να καταδικάσει τη Νέα Δημοκρατία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Το κόμμα που οδήγησε με τις πρακτικές του τη χώρα πολλά χρόνια πίσω και να καταδικάσει και προσωπικά τον κ. Μητσοτάκη, τον Πρωθυπουργό, που είχε το θράσος να χρησιμοποιήσει στο Μέγαρο Μαξίμου, μέσω της ΕΥΠ που φώλιαζε στο Μέγαρο Μαξίμου, τα πιο σύγχρονα λογισμικά εις βάρος της δημοκρατίας μας, εις βάρος του Υπουργικού του Συμβουλίου, εις βάρος των πολιτικών του αντιπάλων.

Είμαι, λοιπόν, πολύ περίεργος και με πολύ μεγάλη χαρά τη Δευτέρα θα πάω στην ανεξάρτητη αρχή, για να μάθω τον λόγο που αποφάσισε το παρακράτος του Μαξίμου, την ώρα που έθεσα υποψηφιότητα για να ηγηθώ της δημοκρατικής παράταξης, να με βαφτίσει πράκτορα, για να μην ηγηθώ αυτής της προσπάθειας που ηγούμαι σήμερα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτός θα είναι ο μόνος λόγος, η εμπλοκή σας στις εσωτερικές δημοκρατικές διαδικασίες του ΠΑΣΟΚ. Γιατί θέλατε ένα ΠΑΣΟΚ - αποκούμπι και όχι ένα ΠΑΣΟΚ - πολιτικό αντίπαλο, όπως είναι τώρα απέναντι στη Νέα Δημοκρατία, εκφράζοντας και υπηρετώντας τον ιστορικό του ρόλο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη.

Καλείται στο Βήμα ο κ. Νικόλαος Παππάς, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία και ζητούμε συγγνώμη για την προηγούμενη καθυστέρηση.

**ΝΙΚΟΛΑΟΣ ΠΑΠΠΑΣ:** Αυτονοήτως, κύριε Πρόεδρε, δώσατε τη δυνατότητα και στον Πρόεδρο του ΠΑΣΟΚ να απαντήσει και στον κ. Τσιάρα να επανατοποθετηθεί. Το θέμα είναι φλέγον, δεν είναι απλό. Και έχει καταλάβει ο ελληνικός λαός ότι υπάρχει ένα νήμα βαθύ μπλε, με αποχρώσεις μαύρου, που συνδέει όλες τις υποθέσεις, οι οποίες εξελίσσονται μπροστά στα μάτια μας και αφορούν στο κράτος δικαίου και βεβαίως απασχολούν την πολιτική συζήτηση, όχι μόνο στην Ελλάδα, αλλά και στην Ευρώπη.

Και ειλικρινώς, κύριε Χατζηδάκη, σε λίγο θα ψάχνουμε ευρωπαϊκό θεσμό να βρούμε που δεν έχει εγείρει ανησυχίες ή δεν έχει μιλήσει επικριτικά για τον τρόπο με τον οποίο διαχειρίζεστε τα ζητήματα του κράτους δικαίου.

Η απόφαση του Συμβουλίου της Επικρατείας είναι ένας κόλαφος για την Κυβέρνηση Μητσοτάκη. Άκουσα και την κριτική του Προέδρου του ΠΑΣΟΚ απέναντι στον ΣΥΡΙΖΑ, δεν θα ήθελα να σχολιάσω τίποτα. Θα ήθελα μόνο να πω ότι ο ΣΥΡΙΖΑ - Προοδευτική Συμμαχία θα μείνει προσηλωμένος στον μονομέτωπο αγώνα απέναντι στην Κυβέρνηση της Νέας Δημοκρατίας στις παραβιάσεις του κράτους δικαίου, δεν έχει να αποδείξει τίποτε σε κανέναν.

Από την αρχή αυτής της ιστορίας βρεθήκαμε στην πρώτη γραμμή του αγώνα της διαλεύκανσης. Και ο πρώην Πρόεδρος του ΣΥΡΙΖΑ Αλέξης Τσίπρας από αυτό εδώ το Βήμα αποκάλυψε ότι η αρχή τού επιβεβαίωσε ότι γίνονταν παρακολουθήσεις κρατικών αξιωματούχων. Και ο Στέφανος Κασσελάκης από την πρώτη στιγμή της εκλογής του μπήκε μπροστά στον αγώνα για να αποκαλυφθεί αυτή η δυσώδης υπόθεση και θεωρούμε ότι χρειάζεται ένας μονομέτωπος αγώνας ειδικά σε αυτήν την πολιτική συγκυρία απέναντι στη Νέα Δημοκρατία και τις πρακτικές της.

Κύριε Χατζηδάκη, είμαι απολύτως βέβαιος ότι και εσείς και τα άλλα στελέχη της Κυβέρνησης τα οποία έχουν πέσει θύμα παρακολουθήσεων θα κάνουν ό,τι περνάει από το χέρι τους και θα αξιοποιήσουν την απόφαση του Συμβουλίου της Επικρατείας για να ενημερωθούν για τους λόγους για τους οποίους ήταν υπό παρακολούθηση.

Κι αυτό δεν είναι, ξέρετε, ανάγκη καθενός από εσάς ξεχωριστά που ήσασταν στη λίστα των παρακολουθήσεων. Είναι ανάγκη για την ελληνική δημοκρατία να ξέρουμε τι έχει συμβεί. Δεν αφορά μόνο τη δική σας πολιτική αξιοπρέπεια. Αφορά και την ομαλή λειτουργία του πολιτεύματος.

Για φανταστείτε την εικόνα να επιτρέπει ο νόμος να ενημερωθείτε γιατί ήσασταν θύματα παρακολουθήσεων και να κάθεστε απλώς στα κυβερνητικά έδρανα και να φυλλομετράτε τις μέρες μέχρι τις επόμενες εκλογές, τις ευρωπαϊκές.

Και ακούγονται και πολλές κουβέντες αν έχουμε εμπιστοσύνη στην ελληνική δικαιοσύνη και κατηγορείτε τον ΣΥΡΙΖΑ - Προοδευτική Συμμαχία. Θα έλεγα λίγο τη φρασεολογία να την αλλάξουμε: αν έχουμε εμπιστοσύνη στη δικαστική εξουσία. Πρόκειται περί δικαστικής εξουσίας η οποία οφείλει να αποδίδει δικαιοσύνη.

Ξέρετε τι είπε η Πρόεδρος της Δημοκρατίας, όταν ερωτήθη αν έχει εμπιστοσύνη στην ελληνική δικαιοσύνη, κυρίες και κύριοι της κυβερνητικής πλειοψηφίας; Ότι είναι βαριά κουβέντα αυτή για να την πει. Διότι έχει καταλάβει τι γίνεται και στην ελληνική κοινωνία. Είναι πρωτόγνωρα τα ποσοστά δυσπιστίας λοιπόν απέναντι στον τρόπο με τον οποίο λειτουργεί η δικαστική εξουσία στις δικές σας ημέρες.

Στα θέματα της επίκαιρης επερώτησης -δεν είναι εδώ ο κ. Σκρέκας, είναι ο Υφυπουργός-, έχει καταρρεύσει το επιχείρημα του εισαγόμενου πληθωρισμού, από ό,τι καταλαβαίνετε, μετά την ανακοίνωση των στοιχείων της EUROSTAT. Διότι έχουμε 2,4 μέσο όρο πληθωρισμού στις χώρες της ΕΕ, 3,4% στην Ευρώπη.

Τα περί ανάπτυξης σας παρακαλώ να τα επαναλαμβάνετε με λιγότερο στόμφο, διότι την περίοδο 2019-2023, την οποία αρέσκεστε να επικαλείστε μονίμως, είχατε τη δυνατότητα να δαπανήσετε γύρω στα 60 δισεκατομμύρια δημόσιο χρήμα. Το αποτέλεσμα ήταν να είμαστε εικοστοί πρώτοι σε ρυθμούς ανάπτυξης με μέσο όρο 1,4%. Αυτό συνέβη. Και τώρα έρχεστε αντιμέτωποι με το θεμελιώδες διαφορετικό γεγονός ότι δεν έχετε αυτήν τη δυνατότητα δημοσίων δαπανών.

Δεν περιμέναμε να εξάγετε συμπεράσματα ότι στις μεγάλες κρίσεις σε μια καπιταλιστική οικονομία πρέπει οι κυβερνήσεις να παρεμβαίνουν. Όχι, έχετε βάλει ένα πέπλο πάνω από αυτήν τη δυνατότητα που είχατε την προηγούμενη περίοδο, αλλά αυτό δεν σας κάνει ικανούς να εξηγήσετε τι σας συμβαίνει σε αυτήν τη συγκυρία. Γι’ αυτό κλονίζεται η κυριαρχία που νομίζατε ότι είχατε όλη την προηγούμενη περίοδο, αλλά έχετε περάσει και το σημείο καμπής και δεν θα μπορέσετε να ανακάμψετε. Έχει ήδη αυτό αρχίσει και καταγράφεται και στις δημοσκοπήσεις που αρέσκεστε τόσο πολύ να επικαλείστε κάθε λίγο και λιγάκι.

Δεν είναι εδώ ο κ. Σταϊκούρας στον οποίο απευθύνεται η επίκαιρη επερώτηση. Επίσης ένα πράγμα θα ήθελα να πω και να υπογραμμίσω. Γίνεται πάρα πολλή κουβέντα για το αναπτυξιακό μοντέλο.

Η χώρα απέκτησε συγκροτημένη αναπτυξιακή στρατηγική το 2018, η οποία κατεγράφη σε ειδική συνεδρίαση υπό τον τότε Αντιπρόεδρο της ελληνικής κυβέρνησης Γιάννη Δραγασάκη με πολλούς Υπουργούς. Κλάδος αυτής της στρατηγικής ήταν ο Εθνικός Σχεδιασμός Μεταφορών και Υποδομών, ένα συγκροτημένο κείμενο εξακοσίων σελίδων το οποίο, με τη συμφωνία και της Ευρωπαϊκής Τράπεζας Επενδύσεων και των ευρωπαϊκών θεσμών, θα μπορούσε να είναι η «ατμομηχανή» της νέας ανάπτυξης και της αλλαγής του παραγωγικού μοντέλου.

Τι είχε στην καρδιά του αυτός ο σχεδιασμός; Τη στήριξη και την ανάπτυξη των μέσων μαζικής μεταφοράς και ειδικά των μέσων σταθερής τροχιάς και του σιδηροδρόμου. Τι έκανε η Νέα Δημοκρατία; Τον πέταξε στον κάλαθο των αχρήστων, εγκατέλειψε τον σιδηρόδρομο και άρχισε να εφευρίσκει άλλου τύπου λύσεις, Θεός ξέρει γιατί.

Παράδειγμα το Flyover της Θεσσαλονίκης που έχει διαλύσει στην κυριολεξία τη δυνατότητα των Θεσσαλονικέων και των ανθρώπων που ζουν κοντά στην πόλη να μετακινούνται. Δεν ήταν στον Εθνικό Στρατηγικό Σχεδιασμό, ήταν η εξωτερική περιφερειακή στον εγκεκριμένο, επαναλαμβάνω από τις υπηρεσίες της Ευρωπαϊκής Ένωσης, στρατηγικό σχεδιασμό για τις μεταφορές και τις υποδομές.

Και μετά έρχεστε και μας λέτε ότι αλλάζει το αναπτυξιακό μοντέλο και επικαλείστε και τις επενδύσεις, κύριε Χατζηδάκη. Πόσες φορές να το πούμε; Σήμερα έχει δημοσίευμα η «ΚΑΘΗΜΕΡΙΝΗ», πρώτη σελίδα: «Real estate και τουρισμός». Έχει μαλλιάσει η γλώσσα μας να σας το λέμε. Δεν το έχετε βγάλει το συμπέρασμα; Είναι δύο κλάδοι οι οποίοι βεβαίως προσφέρουν απασχόληση, έχουν μέσα στην αλυσίδα παραγωγής θετικά αποτελέσματα, δεν μπορούν από μόνοι τους να βγάλουν την οικονομία μας στο μονοπάτι της βιώσιμης ανάπτυξης. Αυτό λέμε. Γιατί είναι τόσο δύσκολο να το καταλάβετε;

Οι μισές επενδύσεις λοιπόν είναι real estate. Έχετε πέσει έξω στις προβλέψεις σας από τον προηγούμενο προϋπολογισμό. Η απόσταση του 15 με το 4 είναι μεγάλη και δεν εξηγείται με την καταστροφή στη Θεσσαλία. Κάτι τέτοιο ακούσαμε να μας λέει ο Υφυπουργός σας προχθές, ότι ήρθε η καταστροφή στη Θεσσαλία και αστοχήσατε. Και έρχεστε και επαναφέρετε την πρόβλεψη ότι οι επενδύσεις θα αυξηθούν κατά 15%, λες και η Θεσσαλία έχει επανέλθει στην προτεραία κατάσταση.

Επικαλείστε και τον «ECONOMIST» βεβαίως πολλαπλώς -το έχουμε ακούσει κι αυτό-, ο οποίος είπε ότι η Ελλάδα είναι η καλύτερη των οικονομιών για το 2023, βασιζόμενος στον ένα και εξής δείκτη των χρηματιστηριακών αποδόσεων. Δεν σας κατηγορήσαμε ότι είστε κακοί για τις χρηματιστηριακές αποδόσεις. Αναζητήστε μια τέτοια δήλωση μας και πραγματικά θα ζητήσουμε δημοσίως συγγνώμη. Ίσα ίσα, υπερσυγκέντρωση της οικονομικής δραστηριότητας, κέρδη για τριακόσιες εταιρείες περί τα 10,5 δισεκατομμύρια για το 2023, εκ των οποίων τριακοσίων εταιρειών οι δέκα-δεκαπέντε έχουν τα 7-8 δισεκατομμύρια κέρδη. Δεν υπάρχει οικονομική λογική που να στηρίζει ότι αυτό μπορεί να έχει θετικά πολλαπλασιαστικά αποτελέσματα.

Η πρότασή μας είναι η εξής κι ευχαριστώ για την ανοχή, κύριε Πρόεδρε, για ένα λεπτό ακόμη. Σας προτείναμε αλλαγή των φορολογικών συντελεστών, ελάφρυνση για τα εισοδήματα μέχρι 100.000 ευρώ, καμμία αλλαγή για τα εισοδήματα από 100.000 ευρώ έως 200.000 ευρώ και επιβάρυνση για τα εισοδήματα από 200.000 ευρώ και πάνω. Και μας ανταπαντάτε ότι αυτό θα έχει 3 δισεκατομμύρια δημοσιονομικό κόστος.

Κρύβετε από τον ελληνικό λαό ότι υπάρχουν πεντακόσιες χιλιάδες Έλληνες οι οποίοι έχουν σωρευτικά 4,5 δισεκατομμύρια εισόδημα, κατά κύριο λόγο μέσω μερισμάτων. Πόσο φορολογούνται αυτοί; 5%. Δηλαδή βγάζει ένας άνθρωπος 500.000 ευρώ τον χρόνο εισοδήματα από μερίσματα, πληρώνει 25.000 ευρώ και καθαρίζει. Αυτή είναι η βασική αδικία την οποία έρχεται να διορθώσει η δική μας φορολογική πρόταση, η οποία μπορεί να σας ανατριχιάζει, αλλά είναι η πρόταση η οποία μπορεί και πρέπει να εφαρμοστεί.

Στις ευρωεκλογές θα αποτυπωθεί και η δική σας ραγδαία πτώση και η δυναμική επανάκαμψη του ΣΥΡΙΖΑ - Προοδευτική Συμμαχία, της δύναμης που ενώνει όλες τις θετικές παραδόσεις της αριστερής και προοδευτικής παράταξης.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Επόμενος ομιλητής ο Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Βεβαίως, κύριε Πρόεδρε, η ελληνική οικονομία δεν βρίσκεται σε συνθήκες δοκιμαστικού σωλήνα. Γι’ αυτό καλό θα είναι να δούμε και τη μεγάλη εικόνα. Ποια είναι αυτή η μεγάλη εικόνα σε παγκόσμιο επίπεδο; Ότι έχουμε μεγάλη επιβράδυνση των ρυθμών ανάπτυξης, το Διεθνές Νομισματικό Ταμείο μιλάει στην τελευταία του έκθεση για ρυθμούς ανάπτυξης -εντός εισαγωγικών «ανάπτυξης»- 0,5% μέχρι το 2030, κι αυτή η πρόβλεψη είναι ακόμη με μεγάλη επισφάλεια, δηλαδή στασιμότητα, στασιμοπληθωρισμό δηλαδή επί της ουσίας και μάλιστα, σε πορεία υφεσιακή.

Μεγάλος ασθενής είναι η Ευρωπαϊκή Ένωση. Για παράδειγμα οι οικονομίες της Ιταλίας και της Γαλλίας ετοιμάζονται να μπουν σε διαδικασίες υπερβολικού ελλείμματος -το έλλειμμα στη Γαλλία είναι 7%, στην Ιταλία 5%- για να χρηματοδοτήσουν και να στηρίξουν τους επιχειρηματικούς ομίλους τους.

Από την άλλη μεριά η Γερμανία -με σοσιαλδημοκράτη Καγκελάριο- βλέπει σε σταθερή, μόνιμη βάση δεκάδες χιλιάδες απολύσεις από τις ενεργοβόρες βιομηχανίες, αυτοκινητοβιομηχανία, χημική βιομηχανία, μεταλλουργία και αλλού. Γιατί; Λόγω του ενεργειακού κόστους σε μια απέλπιδα προσπάθεια να αποτρέψουν τη μετακίνησή τους στην άλλη πλευρά του Ατλαντικού, που δίνει κίνητρα και φθηνή ενέργεια, οι Ηνωμένες Πολιτείες. Επιμέρους αντίθεση θα πεις, γιατί από τη γενική εικόνα δεν πρέπει να βγάλουμε από το κάδρο μας τους σκληρούς ανταγωνισμούς, τις οξυμένες αντιθέσεις ανάμεσα στα ιμπεριαλιστικά κέντρα που οδηγούν σε εμπορικούς πολέμους, ΗΠΑ με Κίνα, που μετατρέπονται αυτοί οι πόλεμοι σε πραγματικές συγκρούσεις, σε ιμπεριαλιστικές επεμβάσεις, όπως αυτές που βλέπουμε στην Ουκρανία, στη Μέση Ανατολή, στην Ερυθρά Θάλασσα με κίνδυνο επέκτασης στον Ινδικό Ωκεανό και στη νότια Σινική Θάλασσα. Και δεν είναι ότι είναι περιφερειακός ο χαρακτήρας αυτών των συγκρούσεων, αλλά υπάρχει και ο κίνδυνος γενίκευσής τους.

Ας δούμε για την ελληνική οικονομία δύο πολύ απλά παραδείγματα, για να μη μιλάμε απλά με στοιχεία τα οποία δεν έχουν και ουσία, κατά τη γνώμη μας. Πρώτο παράδειγμα είναι ο τουρισμός. Είναι ή όχι ο τουρισμός η ατμομηχανή της ελληνικής οικονομίας με ρεκόρ εισερχόμενων τουριστών και μάλιστα, το ένα τρίτο του συνόλου των επενδύσεων τα τελευταία πολλά χρόνια απευθύνεται σε σύνθετα και πολυτελή τουριστικά καταλύματα; Βεβαίως! Πού έχει οδηγήσει; Στη συγκέντρωση οικονομικής δραστηριότητας στις μεγάλες ξενοδοχειακές και όχι μόνο μονάδες με αποτέλεσμα οι μικρές επιχειρήσεις, που είναι συνδεδεμένες με τον τουρισμό, να βρίσκονται υπό καθεστώς χρεοκοπίας σε εργασιακό μεσαίωνα για τους εργαζόμενους του κλάδου -γι’ αυτό και υπάρχουν περίπου εξήντα χιλιάδες κενές θέσεις εργασίας σε ετήσια βάση- και σε πολυτέλεια για τον λαό και τη νεολαία. Περίπου τα μισά, το 50%, των ελληνικών νοικοκυριών δεν μπορεί να πάει διακοπές ούτε μία ημέρα.

Ο δεύτερος τομέας είναι η ενέργεια, που και εκεί είμαστε πρωταθλητές από την άποψη ότι περίπου και εδώ το ένα τρίτο των επενδύσεων τα τελευταία χρόνια κατευθύνεται στις ανανεώσιμες πηγές ενέργειας. Την πολιτική της Ευρωπαϊκής Ένωσης απελευθέρωσης και ιδιωτικοποίησης την υπηρέτησαν με συνέπεια όλες οι κυβερνήσεις, και η σημερινή, και ο ΣΥΡΙΖΑ, και το ΠΑΣΟΚ, στο όνομα της πράσινης μετάβασης. Μάλιστα πήραν και συγκεκριμένα μέτρα να διασφαλίσουν τις τιμές, αλλά και τα κέρδη στα «κοράκια» της πράσινης ενέργειας. Και όχι μόνο αυτό, δηλαδή τους διασφάλισαν τις τιμές και τα κέρδη όλες οι κυβερνήσεις, αλλά ταυτόχρονα δημιούργησαν και μηχανισμούς αύξησης των κερδών τους, όπως είναι το χρηματιστήριο ενέργειας, η ρήτρα αναπροσαρμογής και, βεβαίως, φούντωσε η κερδοφορία αυτών των ομίλων.

Από την άλλη μεριά έχουμε απώλεια χιλιάδων σταθερών θέσεων εργασίας, εντατικοποίηση της εργασίας και ένα πολύ ακριβό μείγμα για τον ελληνικό λαό. Μάλιστα, ένα μείγμα το οποίο είναι και ανεπαρκές κιόλας και καλύπτεται από εισαγωγές από τρίτες χώρες είτε ενεργειακών πηγών είτε ίδιας ηλεκτρικής ενέργειας. Ταυτόχρονα καταστρέψατε με τις πολιτικές σας τις εγχώριες πηγές, δηλαδή τα ορυκτά καύσιμα, στα οποία θα μπορούσε να συνεχίσει να βασίζεται η παραγωγή ενέργειας στη χώρα μας, στο όνομα της δίκαιης μετάβασης. Από αυτή την άποψη όχι μόνο το περιβάλλον δεν σέβεστε, αλλά αντίθετα και το ίδιο το περιβάλλον το καταστρέφετε με την άναρχη χωροθέτηση αυτών των επενδύσεων που είναι σε βάρος του φυτικού και ζωικού κεφαλαίου. Αλήθεια, όλα αυτά τα πάνελ και οι ανεμογεννήτριες τι θα γίνουν όταν τελειώσει ο χρόνος ζωής τους, μια δεκαετία χοντρικά; Πού θα ανακυκλωθούν όλα αυτά, που πολλά έχουν και βαρέα μέταλλα;

Σε αυτή τη λογική προσπαθούν τα άλλα κόμματα, επειδή βλέπουν τον άδικο και αντιλαϊκό χαρακτήρα της πράσινης ενέργειας, να καλλιεργήσουν αυταπάτες, μιλώντας περί ενεργειακής δημοκρατίας, περί ενεργειακών κυβερνήσεων και αυτοπαραγωγής. Βεβαίως αυτή την πολιτική υλοποιεί και η Κυβέρνηση της Νέας Δημοκρατίας. Άλλα πού οδηγούν αυτές οι λογικές; Στη συγκέντρωση οδηγούν και στην εξυπηρέτηση των αναγκών των κατασκευαστών, των προμηθευτών και των ενεργειακών επιχειρήσεων. Από πού θα προμηθευτούν τα πάνελ για την αυτοπαραγωγή; Από τους κατασκευαστές, από τους προμηθευτές. Γι’ αυτό ακριβώς και τρίβουν τα χέρια τους όλοι αυτοί με αυτές τις λογικές. Γιατί θα αυξήσουν τον κύκλο εργασιών τους, θα αυξήσουν τα κέρδη τους.

Βεβαίως, ταυτόχρονα, υπάρχει η δυσκολία της χωρητικότητας του ενεργειακού δικτύου, της ανεπάρκειας. Και βγαίνουν τώρα ως «λαγοί» οι εκπρόσωποι των άλλων κομμάτων και λένε να αναβαθμιστεί το ενεργειακό δίκτυο, για να χωρέσει και η αυτοπαραγωγή. Αλήθεια; Γι’ αυτό το κάνετε; Ή γιατί έχουν μείνει στάσιμες δεκάδες πολύ μεγάλου μεγέθους επενδύσεις στον τομέα της πράσινης ενέργειας, οι οποίες δεν μπορούν να εξυπηρετηθούν λόγω του κορεσμένου του δικτύου; Άσε που αυτή η λογική θα αυξήσει ακόμα περισσότερο τις ανισότητες ανάμεσα σε αυτούς που δεν μπορούν να αξιοποιήσουν και να χρησιμοποιήσουν για αυτοπαραγωγή τέτοιου είδους πηγές και θα έχουν να αντιμετωπίσουν το πολύ ακριβό ηλεκτρικό ρεύμα. Από αυτή την άποψη βεβαίως, είναι βολική η αντιπαράθεση, κύριοι Υπουργοί, που σας κάνουν τα άλλα κόμματα, ΠΑΣΟΚ, ΣΥΡΙΖΑ, Νέα Αριστερά.

Έχουμε επιλεκτική χρήση στοιχείων. Μας «βομβαρδίσατε» με μια πληθώρα στοιχείων, όμως, το λέει ο λαός μας, κύριε Υπουργέ, θα το επαναλάβω, όπου ευημερούν οι αριθμοί δυστυχούν οι άνθρωποι. Εγώ θα αναφέρω μόνο δύο μεγέθη. Το ένα τέταρτο των εργαζομένων αμείβεται με χαμηλότερο ποσό από τον κατώτερο μισθό, ακριβώς λόγω της μερικής απασχόλησης, της εποχικής απασχόλησης. Ο μέσος μισθός υπολείπεται ακόμα 27% από τον μέσο μισθό που ήταν το 2009, πριν από δεκαπέντε χρόνια.

Είπε ο Υπουργός ότι η Κυβέρνησή του έκανε τεράστια άλματα στο επιχειρηματικό περιβάλλον. Γι’ αυτό το ΚΚΕ σας ασκεί κριτική, κύριε Υπουργέ. Γιατί ακριβώς αυτό το επιχειρηματικό περιβάλλον αποτελεί και τον δείκτη του βαθμού της ταξικής σας και αντεργατικής σας πολιτικής. Γιατί τι προϋποθέτει αυτό το επιχειρηματικό περιβάλλον; Μια ολομέτωπη, σφοδρή επίθεση στα εργασιακά, ασφαλιστικά και συνδικαλιστικά δικαιώματα. Μπροστά στο οικοδόμημα που είχαν φτιάξει οι προηγούμενες κυβερνήσεις ήρθε νόμος Χατζηδάκη, ο νόμος Γεωργιάδη -αντεργατικά εκτρώματα- για να φτιάξουν τη συγκεκριμένη αγορά ενός πολύ φτηνού και αναλώσιμου εργατικού δυναμικού.

Δεύτερον, έχουμε συνεχή κίνητρα σε επιχειρηματικούς ομίλους, χρηματοδοτικά, φοροαπαλλαγές, εκποίηση της δημόσιας περιουσίας για ένα κομμάτι ψωμί, ιδιωτικοποιήσεις, εμπορευματοποίηση της υγείας και της παιδείας για να βρουν διέξοδο υπερσυσσωρευμένα κεφάλαια, παραχώρηση των ορεινών όγκων, των ακτών και του αιγιαλού, ειδικά χωροταξικά σχέδια προσαρμοσμένα στις ανάγκες των επενδυτικών τους σχεδιασμών και σε βάρος των λαϊκών αναγκών. Αυτά είναι, λοιπόν, που καθορίζουν τον χαρακτήρα της ταξικής σας πολιτικής.

Έτσι, λοιπόν, η Κυβέρνηση υλοποιεί με αποφασιστικότητα την πολιτική της Ευρωπαϊκής Ένωσης. Από αυτή την άποψη, εμείς το λέμε καθαρά, η Ευρωπαϊκή Ένωση όχι μόνο δεν αποτελεί τη σωτηρία και τη λύση για την ικανοποίηση των αναγκών του λαού και των δικαιωμάτων του, αλλά αντίθετα αποτελεί τον θύτη. Αυτή είναι, λοιπόν, η ευρωπαϊκή κανονικότητα για την οποία όλοι οι υπόλοιποι μιλάτε. Και γι’ αυτό ακριβώς και την εξωραΐζετε.

Ξεθάβετε ΠΑΣΟΚ, ΣΥΡΙΖΑ, Νέα Αριστερά από το χρονοντούλαπο της ιστορίας χρεοκοπημένες θεωρίες περί βιώσιμης καπιταλιστικής ανάπτυξης, περί δίκαιης καπιταλιστικής ανάπτυξης, περί κράτους δικαίου κοινωνικό. Βαυκαλίζεστε όλοι σας, γιατί η καπιταλιστική ανάπτυξη έχει συγκεκριμένα χαρακτηριστικά. Είναι αντεργατική σε βάρος των εργαζομένων, είναι άδικη σε βάρος των λαϊκών αναγκών, ανορθολογική, αντιπαραγωγική και αβέβαιη γιατί θα προκαλέσει νέα κρίση. Αυτά κανένα μείγμα διαχείρισης δεν μπορεί να τα αντιμετωπίσει. Γι’ αυτό ακριβώς και διευρύνεται το χάσμα ανάμεσα στις αντικειμενικές δυνατότητες που υπάρχουν για να ικανοποιούνται λαϊκές ανάγκες και στο επίπεδο ικανοποίησης των λαϊκών αναγκών.

Αυτός ο χαρακτήρας δεν αναιρείται. Και από αυτή την άποψη αυτό το οποίο θέλετε να κάνετε, με την πολιτική εξωραϊσμού του συστήματος, είναι να καλλιεργήσετε στον κόσμο αυταπάτες και, ταυτόχρονα, να συμπιέσετε τις απαιτήσεις του. Γι’ αυτόν ακριβώς τον λόγο και η μοναδική διέξοδος που υπάρχει απ’ αυτή την κατάσταση, κύριε Πρόεδρε -και ολοκληρώνω- είναι ακριβώς η εργατική τάξη, τα πλατιά λαϊκά στρώματα, οι αυτοαπασχολούμενοι, οι βιοπαλαιστές αγρότες, οι βιοτέχνες, η νέα γενιά, να συγκρουστούν με τον πυρήνα των αιτιών, των προβλημάτων που αντιμετωπίζει σήμερα ο λαός. Και δεν είναι τίποτα άλλο παρά η ικανοποίηση των αναγκών του κεφαλαίου, η πολιτική της Ευρωπαϊκής Ένωσης που είναι βαθύτατα αντιλαϊκή, αντεργατική και το σύστημα αυτό της βαρβαρότητας που τους πλούσιους τους κάνει πλουσιότερους και τους φτωχούς φτωχότερους, για να ανοίξουν οι λεωφόροι του μέλλοντος, οι λεωφόροι της ανθρωπότητας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Καραθανασόπουλο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δεκαοκτώ μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Μαριτσών Ρόδου, καθώς και δεκαοκτώ μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ελιάς Ηρακλείου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο κ. Στυλιανός Φωτόπουλος, Κοινοβουλευτικός Εκπρόσωπος της Ελληνικής Λύσης.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, επιτρέψτε μου να κάνω κάτι το οποίο δεν το συνηθίζω, να βγω εκτός θέματος για λίγο. Αλλά υπάρχει ένα πέπλο οργής και θλίψης πάνω από τη χώρα. Η άτυχη Κυριακή, προχθές, στον Δήμο Αγίων Αναργύρων, πριν δολοφονηθεί, έπραξε όλα τα αυτονόητα, ό,τι μπορούσε να κάνει. Απευθύνθηκε στο Αστυνομικό Τμήμα των Αγίων Αναργύρων και όχι στη ΔΟΥ Αγίων Αναργύρων, για να προστατεύσει τη ζωή της και να της ζητάνε πρωτόκολλο για μήνυση; Και ταξί θα πρέπει να γίνει, λοιπόν, το περιπολικό και ασθενοφόρο και αεροπλάνο αν χρειαστεί για να προστατεύσει τη ζωή ενός Έλληνα πολίτη.

Ποιος ευθύνεται, όμως, για το γεγονός ότι ένας καταδικασμένος από την ελληνική δικαιοσύνη αστυνομικός φύλαγε σκοπιά εκείνη τη στιγμή στο συγκεκριμένο αστυνομικό τμήμα; Ένας άνθρωπος ο οποίος θα έπρεπε αυτόματα -και εδώ είναι πρόβλημα της νομοθετικής εξουσίας- να τεθεί εκτός Αστυνομίας, φύλαγε σκοπιά ενώ ήταν αναγκασμένος να δίνει το παρών σε ένα άλλο αστυνομικό τμήμα, στο Α.Τ. Ιλίου εκείνη τη στιγμή και θα έπρεπε να περιμένει το πειθαρχικό συμβούλιο και να τον θέσει εκτός Σώματος.

Σε πόσες ανθρωποκτονίες θα μας επιτρέψετε, στην Αντιπολίτευση, να ζητήσουμε πολιτικές ευθύνες; Σε πόσες θητείες ο κ. Χρυσοχοΐδης, ο οποίος είναι εξαφανισμένος από την εκλογική του περιφέρεια, θα αναλάβει την ευθύνη; Και σε πόσα χρόνια διακυβέρνησης η Νέα Δημοκρατία θα διορθώσει αυτά τα κακώς κείμενα;

Αναφερθήκατε, κύριε Υπουργέ, νωρίτερα στην αύξηση του κατώτατου ονομαστικού μισθού, η οποία έρχεται σε συνέχεια άλλων αυξήσεων τα τελευταία χρόνια. Όντως αυξήσατε τον κατώτατο μισθό από τα 780 ευρώ μεικτά στα 830 ευρώ. Ξέρετε τι αποτέλεσμα είχε αυτό στον εργαζόμενο ο οποίος έχει ένα παιδί; Μιλάμε για το δημογραφικό όλο το προηγούμενο διάστημα. Ένας εργαζόμενος ο οποίος δεν έχει παιδί θα πάρει 705,96 ευρώ. Ένας εργαζόμενος ο οποίος έχει παιδί, θα πάρει 714,75. Με 9 ευρώ παραπάνω από αυτόν ο οποίος δεν έχει παιδί και με το δημογραφικό να είναι το μεγαλύτερο πρόβλημα, θα πρέπει να μεγαλώσει το παιδί του, να το ταΐσει, να του πάρει γάλα.

Αναφερθήκατε νωρίτερα και στο θέμα των ενδοομιλικών συναλλαγών. Σας τα είχαμε πει -και δεν είναι εδώ αυτή τη στιγμή ο αρμόδιος Υφυπουργός Ανάπτυξης- στο νομοσχέδιο του Υπουργείου Ανάπτυξης για το πώς μπορείτε μέσα από το νομοσχέδιο για τη δημοσιοποίηση των οικονομικών καταστάσεων να συμπεριλάβετε στοιχεία για να μπορέσετε να τους βάλετε φραγμούς στο να μετακυλίουν τα κέρδη τους και να τα μεταφέρουν σε χώρες με ευνοϊκό φορολογικό καθεστώς. Δημοσιοποιήστε τις μεταξύ τους συναλλαγές. Αναγκάστε τους να δημοσιοποιήσουν τα στοιχεία, όπως τα τιμολόγια για τα δάνεια από τη μητρική στη θυγατρική. Δεν το κάνετε.

Αναφερθήκατε επίσης και στα funds και στη μείωση των κόκκινων δανείων. Σας έχω καταθέσει μια ερώτηση, κύριε Υπουργέ, αναμένω την απάντηση, που αφορά στη διευκόλυνση των funds σε σχέση με τους οφειλέτες. Υπάρχει η απόφαση 4944/9-11-2020 και υπάρχει και η Υπουργική Απόφαση 19169/9-2-2024. Με μια απλή σύγκριση μεταξύ των δύο υπουργικών αποφάσεων γίνεται εύκολα αντιληπτό ότι το αρμόδιο Υπουργείο αφαίρεσε την υποχρέωση της εταιρείας ειδικού σκοπού του fund δηλαδή, να αναφέρει στο σχετικό προβλεπόμενο έντυπο -γιατί αυτές οι αποφάσεις αφορούν στο έντυπο το οποίο συνάπτεται- το ποσό εξαγοράς της εκάστοτε απαίτησης από το χρηματοπιστωτικό ίδρυμα.

Αν αυτό εσάς σας φαίνεται λίγο, σας πληροφορώ ότι δεν είναι καθόλου λίγο. Πρώτον, γιατί ο οφειλέτης θα πρέπει να γνωρίζει ποιο είναι το ύψος στο οποίο εξαγόρασε το fund. Και δεύτερον -και επίσης σημαντικό- είναι ότι η απόκρυψη του ποσού εξαγοράς της απαίτησης δεν διευκολύνει την ελληνική δικαιοσύνη, η όποια ελληνική δικαιοσύνη θα έρθει να πάρει απόφαση γι’ αυτά τα χρέη.

Δεν θα αναφερθώ στα στοιχεία του προϋπολογισμού και σε αυτά τα οποία σας είχαμε πει ήδη από τον Δεκέμβριο του 2023. Τα είπαν και νωρίτερα οι συνάδελφοί μου. Απλά το αναφέρω.

Τώρα όσον αφορά στο ΠΑΣΟΚ, λυπάμαι που δεν είναι εδώ κάποιος από το ΠΑΣΟΚ για να τον ρωτήσω. Το κείμενο της επερώτησης, την οποία διάβασα πολύ σχολαστικά, μάλλον δεν είναι ερώτηση. Είναι διαπίστωση. Αναφέρει την μεροληπτική υπέρ λίγων και σε βάρος του δημοσίου συμφέροντος. Λογικό είναι. Ο κ. Χατζηδάκης είναι αυτός ο οποίος πριν από λίγες ημέρες στο «Νavigating Business in the Digital Era» στη Θεσσαλονίκη, μίλησε για τον μεγάλο αριθμό των μικρών επιχειρήσεων στην Ελλάδα. Εσείς το είπατε, κύριε Χατζηδάκη ή σας αδικώ; Είπατε ότι οι μικρές επιχειρήσεις στην Ελλάδα είναι πολύ λίγες; Μάλιστα. Εγώ είμαι ανοιχτός στην απάντησή σας. Είπατε, αυτό που είπατε. Δεν το διαψεύδετε.

Όσον αφορά στη διασπάθιση του δημοσίου χρήματος, δεν το λέμε εμείς, δεν το λέει Ελληνική Λύση. Αν διαβάσετε την έκθεση του Ελεγκτικού Συνεδρίου για τη διετία 2021-2022, μιλάει για τριακόσιες δεκατέσσερις χιλιάδες έξι απευθείας αναθέσεις ύψους 4,5 δισεκατομμυρίων ευρώ. Και εδώ θα πρέπει να μας κάνουν ιδιαίτερη εντύπωση τα αποτελέσματα και οι διαπιστώσεις αυτής της έκθεσης. Δεν αιτιολογείται επαρκώς ο απρόβλεπτος και επείγον χαρακτήρας των αναγκών. Οι αναθέτοντες φορείς ταυτίζουν το απρόβλεπτο με το επείγον. Σε πολλές περιπτώσεις δεν καθορίζεται με σαφήνεια το αντικείμενο της σύμβασης ούτε προκύπτει ο τρόπος υπολογισμού της εκτιμώμενης δαπάνης. Δεν παρέχονται εχέγγυα διαφάνειας ως προς την επιλογή του αναδόχου. Και το χειρότερο απ’ όλα, με την αλλαγή του νόμου σχετικά με το ύψος της απευθείας ανάθεσης, το γεγονός δηλαδή ότι ανέβηκε από τα 20.000 στα 30.000 ευρώ, ουσιαστικά οδήγησε όλες αυτές τις απευθείας αναθέσεις, να πάνε στο όριο, δηλαδή να γίνονται δαπάνες στα 30.000 ευρώ και όχι στα 20.000 ευρώ όπως ήταν νωρίτερα.

Θα ήθελα να αναφερθώ επίσης και σε ένα άλλο γεγονός, το οποίο ήρθε σε γνώση μου τις τελευταίες ημέρες και αφορά σ’ ένα άλλο σκάνδαλο. Γιατί είναι σκάνδαλο να λέει ο γενικός γραμματέας του Υπουργείου Ενέργειας ότι 400 εκατομμύρια ευρώ τον χρόνο ή 2 δισ. ευρώ στην πενταετία θα επιβαρυνθούν και επιβαρύνονται οι Έλληνες καταναλωτές. Και αυτό γιατί; Λόγω της ρευματοκλοπής. Δηλαδή την ανικανότητα του Υπουργείου Ενέργειας, της ΡΑΕ και της ΔΕΔΔΗΕ θα την πληρώσουν όλοι οι συνεπείς καταναλωτές. Πού είναι οι έξυπνοι μετρητές που θα εξαφάνιζαν το φαινόμενο της ρευματοκλοπής, ενώ θα είχαμε καταφέρει ακριβή και αξιόπιστη μέτρηση του ρεύματος; Πού είναι η υπογειοποίηση των εναέριων δικτύων μεταφοράς ρεύματος που θα μείωναν τις τεχνικές απώλειες της μεταφερόμενης ηλεκτρικής ενέργειας; Πού είναι ο εκσυγχρονισμός και η ψηφιοποίηση των δικτύων για να υποστηρίξουν τους νέους σταθμούς παραγωγής ρεύματος από ΑΠΕ για να έχουμε φθηνό ρεύμα;

Όλα αυτά που αναφέρω έχουν εξαγγελθεί εδώ και χρόνια και ακόμη είμαστε στο «όλα θα γίνουν», αλλά ακόμη είμαστε στο «θα». Ωστόσο μην αναρωτιέστε όταν τον Μάιο η χονδρική του ρεύματος θα πέσει από 60 ευρώ -το Μάρτιο ήταν 67,5 ευρώ- αλλά ο καταναλωτής θα συνεχίζει να πληρώνει ακριβά το ρεύμα.

Και κλείνοντας, για να μην τρώω πολύ από τον χρόνο σας, θα έρθω και πάλι στην αγαπημένη ΑΑΔΕ. Έχετε πει, κύριε Υπουργέ, κατά καιρούς ότι η κορωνίδα στη μάχη της φοροδιαφυγής είναι η διασύνδεση των ταμειακών μηχανών με τα POS. Διαφωνούμε σε αυτό και σας το έχουμε πει. Αλλά ας δούμε τι έχετε κάνει ένα βήμα πριν από τη διασύνδεση ταμειακών με τα POS. Ας πάμε πρώτα στη διασύνδεση των ταμειακών με το E-send.

Πρωτοδημοσιεύθηκε η απόφαση Α138/22-6-2020 με την οποία δεν επιτρεπόταν να γίνει διαβίβαση των παραστατικών λιανικής που εκδίδονται μέσω φορολογικών ηλεκτρονικών μηχανών στο E-send.

Μετά ήρθε η απόφαση 1227 της 15ης Οκτωβρίου, η οποία διέγραψε την απαγόρευση. Μετά ήρθε η απόφαση Α190 της 5ης Ιουλίου, η οποία μας γνωστοποιούσε πως τα παραστατικά λιανικών συναλλαγών που εκδίδονται μέσω φορολογικών μηχανών για τα έτη 2021 και 2022 θα τα έστελναν οι φοροτεχνικοί. Μετά ήρθε η 118 της 30ης Οκτωβρίου, η οποία έδωσε παράταση μέχρι τις 31-3-2023. Μετά ήρθε η 1023 της 28ης Φεβρουαρίου, η οποία έδινε παράταση μέχρι τις 31-10-2023. Μετά ήρθε η απόφαση 1170/31-10-2023, η οποία έδινε παράταση μέχρι τις 31-3-2024 και προχθές, 2 Απριλίου, ήρθε η 1049, η οποία δίνει παράταση μέχρι σχεδόν το τέλος του έτους.

Δηλαδή, για να καταλάβουμε, δεν έχετε κατορθώσει, ως ΑΑΔΕ -όχι εσείς, η ΑΑΔΕ- εδώ και τέσσερα,πέντε χρόνια περίπου να αναβαθμίσετε το e-send για να γίνεται η διαβίβαση των πωλήσεων και έρχεστε και επαίρεστε για τη διασύνδεση των φορολογικών ταμειακών μηχανών με τα POS, τα οποία σας έχουμε πει ότι δεν είναι η λύση στη φοροδιαφυγή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Καλείται στο Βήμα η κ. Θεοπίστη Πέρκα, Κοινοβουλευτική Εκπρόσωπος της Νέας Αριστεράς.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι και αγαπητές συναδέλφισσες, είναι πλέον σαφές, μετά από πέντε χρόνια διακυβέρνησης της Νέας Δημοκρατίας, ότι το υποτιθέμενο οικονομικό θαύμα της αποτελεί μια επιστροφή στις αναπτυξιακές επιλογές που οδήγησαν στην κρίση του 2008, αλλά και την επιστροφή στην κανονικότητα της πελατειακής διαχείρισης του κράτους και των θεσμών.

Η υποτιθέμενη οικονομική ανάκαμψη την περίοδο διακυβέρνησης της Νέας Δημοκρατίας έχει στηριχθεί σε δύο πυλώνες, πέρα βέβαια από τη δημοσιονομική σταθερότητα, την οποία πιστώνεται αποκλειστικά η προηγούμενη κυβέρνηση. Από τη μια, στην ενίσχυση ενός μοντέλου ανάπτυξης που στηρίζεται στον τουρισμό, στον κατασκευαστικό κλάδο, το real estate και τις χρηματοπιστωτικές υπηρεσίες. Από την άλλη, έχει τεχνητά ενισχυθεί από τη συγκυρία του κορωνοϊού, μέσα από τη μοναδική στη νεότερη ιστορία του τόπου ευκαιρία που αποτέλεσαν τα χρήματα από το Ταμείο Ανάκαμψης και Ανθεκτικότητας.

Η ύπαρξη του Ταμείου Ανάκαμψης αποτέλεσε και το όχημα πάνω στο οποίο στηρίχθηκε και η προσδοκία του για υψηλούς ρυθμούς ανάπτυξης στη μεταπανδημική συνθήκη. Και οι προσδοκίες αυτές είναι που σήμερα ματαιώνονται.

Να υπενθυμίσουμε εδώ ότι η αντιπολίτευση την περίοδο 2019-2023 είχε ζητήσει επανειλημμένα τη δημιουργία ενός μόνιμου μηχανισμού εποπτείας και λογοδοσίας κατά την εκτέλεση του Ταμείου Ανάκαμψης, όπως επίσης ότι και το βασικό σημείο κριτικής της αντιπολίτευσης ήταν κατά την εκπόνηση του σχεδίου «Ελλάδα 2.0» ότι στην πραγματικότητα, δεν υπήρχε ποτέ καμμία θεσμοθετημένη διαδικασία κατάθεσης προτάσεων από τις επαγγελματικές ενώσεις, τους φορείς της τοπικής αυτοδιοίκησης, τα συνδικάτα, την πανεπιστημιακή κοινότητα, την ίδια στιγμή που η Κυβέρνηση εργαζόταν πυρετωδώς και υπογείως για να ενσωματώσει τις προτεραιότητες της οικονομικής ολιγαρχίας στο αναπτυξιακό σχέδιο της χώρας.

Έτσι, το σχέδιο «Ελλάδα 2.0» κατέληξε να μην περιλαμβάνει κανέναν συγκεκριμένο αναπτυξιακό στόχο, κανένα γεωγραφικό ή περιφερειακό κριτήριο στον τρόπο με τον οποίο επιλεγόταν να γίνει η κατανομή των μελλοντικών δαπανών, κανέναν στόχο ως προς τις επιπτώσεις του στην απασχόληση, κανέναν κλαδικό στόχο και, φυσικά, κανένα κριτήριο σε σχέση με ρητά διατυπωμένους περιβαλλοντικούς στόχους, όπως η μείωση των εκπομπών αερίων στη χώρα κ.ο.κ..

Αποτέλεσμα ήταν το σχέδιο «Ελλάδα 2.0» να αποτελεί μια συρραφή αιτημάτων ομαδικών, ειδικών συμφερόντων, τα οποία παρουσιάστηκαν ως το εθνικό αναπτυξιακό σχέδιο της χώρας.

Όμως, έχει ενδιαφέρον να πούμε και ορισμένα παραδείγματα ανορθολογισμών και προνομιακής μεταχείρισης μεμονωμένων επιχειρηματιών. Ενώ οι αστικές αναπλάσεις περιλαμβάνονταν ρητά στο σκεπτικό των ευρωπαϊκών οδηγιών για την κατεύθυνση των δημόσιων πόρων, η συντριπτική πλειοψηφία των πόρων για αναπλάσεις προοριζόταν για την ανάπλαση της παράλιας ζώνης του Ελληνικού. Ενώ η προώθηση της ηλεκτροκίνησης περιλαμβανόταν ρητά στους στόχους του Ταμείου Ανάκαμψης και Ανθεκτικότητας, η Κυβέρνηση επέλεγε να χρηματοδοτεί εταιρείες leasing για την αγορά του στόλου τους, αντί να χρηματοδοτεί για τη διάδοση του ίδιου δικτύου φόρτισης αυτοκινήτων, το οποίο θα ενίσχυε και την εγχώρια βιομηχανία. Ενώ στις προβλέψεις του Ταμείου Ανάκαμψης μπορούσαν να εντάσσονται προφανέστατα δαπάνες για την ενίσχυση της δημόσιας παιδείας, η Νέα Δημοκρατία δέσμευσε 1 δισεκατομμύριο ευρώ για την ψηφιοποίηση εκπαιδευτικού υλικού για ιδιωτικά κέντρα κατάρτισης, για φωτοτυπίες και για «σκοιλ ελικικού». Και ενώ η πράσινη μετάβαση της εγχώριας βιομηχανίας αποτελούσε τον πυρήνα του Ταμείου Ανάκαμψης, η χρηματοδότηση για τη μείωση του ενεργειακού αποτυπώματος του συνόλου της βιομηχανίας και της ναυτιλίας της χώρας μας εγγραφόταν στο ύψος μόλις των 300 εκατομμυρίων ευρώ.

Τα υπενθυμίζω αυτά, γιατί είναι ενδεικτικά του μεγέθους της εγκληματικής ιστορικής σημασίας αποτυχίας της Κυβέρνησης. Υπενθυμίζω ότι τις τελευταίες δύο εβδομάδες έχουν ανακοινώσει ότι διακόπτουν τις εργασίες τους τέσσερις ακόμα βιομηχανικές μονάδες. Όλες τους ανήκαν σε πολυεθνικούς ομίλους και όσες δημοσιοποίησαν στοιχεία σχετικά με την απόφασή τους αυτή ανέφεραν το ενεργειακό κόστος ως τον βασικό λόγο για τη διακοπή των εργασιών τους στη χώρα μας.

Η Κυβέρνηση, λοιπόν, σήμερα αντιμετωπίζει ένα μπαράζ λουκέτων στη βιομηχανία εξαιτίας του αυξημένου ενεργειακού κόστους, ενεργειακό κόστος το οποίο, όμως, θα μπορούσε να είχε μετριάσει, αν είχε επενδύσει στην πράσινη μετάβαση, στα ενεργειακά δίκτυα κ.ο.κ.. Διότι, όταν της δόθηκε η μοναδική αυτή ευκαιρία, δεν το έκανε και σήμερα, η χώρα βιώνει τα αποτελέσματα της μυωπικής στρατηγικής της.

Η πραγματικότητα αυτή κουκουλώθηκε για μία διετία με την επανέναρξη της οικονομίας, τη γρηγορότερη από το αναμενόμενο ανάκαμψη της διεθνούς τουριστικής κίνησης και τις πρώτες εύκολες δαπάνες του Ταμείου Ανάκαμψης και Ανθεκτικότητας. Όταν πλέον, όμως, εξαντλήθηκαν οι soft δαπάνες, άρχισε να μειώνεται και ο ρυθμός των επενδύσεων. Ήδη, το φθινόπωρο του 2023, είχε πλέον αποτυπωθεί κάμψη της δυναμικής την οποία θα προσέθετε στην ελληνική οικονομία το Ταμείο Ανάκαμψης και Ανθεκτικότητας. Οι πληρωμές τότε υπολογίζονταν σε 6,6 δισεκατομμύρια ευρώ, εκ των οποίων τα 4,1 δισεκατομμύρια ευρώ αφορούσαν σε λογιστικές πληρωμές, με μόλις 2,5 δισεκατομμύρια ευρώ να φτάνουν στην πραγματική οικονομία.

Σήμερα, όλα αυτά αποτυπώνονται πλέον στην ορατή και καταγεγραμμένη κάμψη των επενδύσεων στη χώρα. Όπως όλοι θυμόμαστε, ο προϋπολογισμός του 2024 υπέθετε αύξηση του ΑΕΠ ύψους 2,9%. Ενόσω τρέχει αυτός ο στόχος, οι επενδύσεις σε πάγια μειώνονται τα τελευταία τέσσερα τρίμηνα, οι δε υφιστάμενες επενδύσεις, όπως προκύπτει από στοιχεία της ΕΛΣΤΑΤ, αφορούν στον τουρισμό, στις κατασκευές και στις κατοικίες, ενώ οι επενδύσεις σε μηχανολογικό εξοπλισμό και τεχνολογίες πληροφορικής διαρκώς υποχωρούν.

Όλα αυτά συμβαίνουν σε μια χώρα που μόλις εχθές η ΕΛΣΤΑΤ αποκάλυψε έκρηξη του δείκτη οικονομικών ανισοτήτων και διεύρυνση του τμήματος του ελληνικού πληθυσμού, που αντιμετωπίζει συνθήκες σχετικής αποστέρησης βασικών αγαθών.

Θα αναφερθώ σε μερικά στοιχεία. Το 2023, το 16,6% του πληθυσμού διαβιούσε σε συνθήκες υλικής στέρησης, αυξημένο σε σχέση με αυτό του 2022, το οποίο ήταν τότε 15,5%.

Όμως, επειδή αναφερθήκατε, κύριε Υπουργέ -κακώς- συγκρίνοντας περιόδους μνημονίων, για τις οποίες ευθύνεστε -ως παράταξη, εννοώ- το 2019 ήταν 16,2% και τότε, είχε έρθει ο κ. Μητσοτάκης και είπε για αλλαγή σελίδας, ανάπτυξη, επιστροφή στην κανονικότητα κ.λπ.. Σήμερα, είναι 16,6% το ποσοστό του πληθυσμού που διαβιεί σε συνθήκες υλικής στέρησης. Το ποσοστό του πληθυσμού που αντιμετώπισε στεγαστικές δυσκολίες το 2023 ανέρχεται στο 47,3%. Το 2022 ήταν 29,1 δηλαδή υπήρξε αύξηση 65,2%.

Βεβαίως, την ίδια ώρα, ο κ. Μητσοτάκης υποστηρίζει ότι για την αύξηση των ενοικίων φταίει η ανάπτυξη. Το 23,6% του πληθυσμού το 2023 που χρειάστηκε ιατρική εξέταση ή θεραπεία για προβλήματα υγείας δεν υποβλήθηκε σε αυτή. Το ποσοστό αυτό για τον φτωχό πληθυσμό ανέρχεται στο 49%. Το 32,3% χρειάστηκε οδοντιατρική εξέταση και δεν υποβλήθηκε σε αυτή. Για τα φτωχότερα στρώματα, το ποσοστό αυτό φτάνει το 70%.

Βέβαια, η κρίση δεν αγγίζει τους πάντες. Η ψαλίδα των ανισοτήτων ολοένα διευρύνεται. Το πλουσιότερο 20% κατέχει εθνικό διαθέσιμο εισόδημα πέντε φορές πάνω από το φτωχότερο 20%.

Δυστυχώς, συνάδελφισσες και συνάδελφοι, τα παραπάνω συνοψίζουν πού βρίσκεται η χώρα πέντε χρόνια από την ανάληψη της διακυβέρνησής της από τη Νέα Δημοκρατία, μια Κυβέρνηση ειδικών οικονομικών συμφερόντων, που στηρίζεται σε ένα σάπιο αναπτυξιακό πρότυπο, αδιαφορώντας για το βιοτικό επίπεδο της συντριπτικής πλειοψηφίας της ελληνικής κοινωνίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Επόμενος ομιλητής ο κ. Ανδρέας Βορύλλας, Κοινοβουλευτικός Εκπρόσωπος του κόμματος Νίκη.

**ΑΝΔΡΕΑΣ ΒΟΡΥΛΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επί της επερώτησης του ΠΑΣΟΚ με θέμα: «Αδιαφανής, μεροληπτική, υπέρ λίγων και σε βάρος του δημοσίου συμφέροντος η χάραξη και η εκτέλεση της οικονομικής και αναπτυξιακής πολιτικής της χώρας», θα ξεκινήσουμε την τοποθέτησή μας με το σημείο που αναφέρεται στη ζημία από την ενίσχυση της «Aegean».

Το κόμμα μας πρώτο -στη συνεδρίαση της Διαρκούς Επιτροπής Οικονομικών Υποθέσεων την Τρίτη 9 Ιανουαρίου του 2024- αναφέρθηκε στη ζημία από την ενίσχυση της «AEGEAN». Επιγραμματικά είχαμε αναφέρει ότι η μετοχή της «AEGEAN» στις 5-1-2024 έκλεισε στα 11,48 ευρώ, ενώ κινήθηκε ανοδικά το τελευταίο τρίμηνο του 2023 με ελάχιστη τιμή 9,43 ευρώ και μέγιστη 12,16 ευρώ. Η τιμή που έλαβε το ελληνικό δημόσιο με το ιδιωτικό συμφωνητικό ανερχόταν σε τιμή ανά μετοχή 8,23 ευρώ, 85.389.669 ευρώ τίμημα διά δέκα εκατομμύρια τριακόσιες εξήντα εννέα χιλιάδες διακόσιες δεκαεπτά μετοχές. Αν η συναλλαγή είχε γίνει με τιμή κλεισίματος 5-1-2024, το τίμημα θα ανερχόταν σε 119 ευρώ περίπου, ενώ με βάση τη μέση τιμή του τελευταίου τριμήνου σε 114,3 εκατομμύρια ευρώ, δηλαδή εκτιμούμε ότι το ελληνικό δημόσιο θα είχε επιπλέον όφελος της τάξεως των 25 έως 35 εκατομμυρίων ευρώ. Άρα, στο σημείο της επερώτησης που αναφέρεται στη ζημιά που επήλθε στο ελληνικό δημόσιο από την ενίσχυση της «AEGEAN», το κόμμα μας συμφωνεί και άλλωστε πρώτο το ανέδειξε εντός της Βουλής.

Σε ό,τι αφορά το Υπερταμείο και τις θυγατρικές του, αναφέρεται ότι το ΠΑΣΟΚ κατήγγειλε την εκχώρηση της δημόσιας περιουσίας για ενενήντα εννέα χρόνια και έχει καταθέσει προτάσεις τόσο για την ανάκτηση της εθνικής κυριαρχίας όσο και για την αξιοποίησή της προς όφελος της ανάπτυξης και της κοινωνικής πολιτικής.

Θα πρέπει να θυμίσουμε στο ΠΑΣΟΚ ότι το 1995 με κυβέρνηση Κωνσταντίνου Σημίτη επελέγη η γερμανική εταιρεία «HOCHTIEF» για την κατασκευή και τη συνιδιοκτησία του Διεθνούς Αεροδρομίου Αθηνών με ποσοστό 40%, η οποία αργότερα πούλησε τη συμμετοχή του στο καναδικό fund «PSP Investment». Πριν από δύο μήνες περίπου με την εισαγωγή του Διεθνούς Αεροδρομίου Αθηνών στο Χρηματιστήριο Αθηνών, το καναδικό fund «PSP Investment» αύξησε τη συμμετοχή του και απέκτησε το 50% των μετοχών. Για όσους δεν γνωρίζουν, το fund «PSP Investment» διαχειρίζεται τα χρήματα του συνταξιοδοτικού ταμείου του δημοσίου τομέα στον Καναδά. Με λίγα λόγια, τα μελλοντικά κέρδη του Διεθνούς Αεροδρομίου Αθηνών θα χρηματοδοτούν τις συντάξεις των Καναδών δημοσίων υπαλλήλων.

Μπορεί το ΠΑΣΟΚ να μιλάει για εκχώρηση της δημόσιας περιουσίας σήμερα, όμως σε αρκετές περιπτώσεις έπραξε το ίδιο μέσω κοινοπραξιών δημοσίου και ιδιωτικού τομέα, με χαρακτηριστικό παράδειγμα το Διεθνές Αεροδρόμιο Αθηνών.

Καθώς στην επερώτηση αναφέρεται η ανάκτηση της εθνικής κυριαρχίας, ρωτάμε τον κ. Ανδρουλάκη αν το ΠΑΣΟΚ θα επιδιώξει την επαναγορά μετοχών μεγάλων εταιρειών που κάποτε είχαν κατά πλειοψηφία δημόσιο χαρακτήρα, όπως το διεθνές αεροδρόμιο, η «COSMOTE», η ΔΕΗ, ο ΟΠΑΠ, ή ακόμα και την κρατικοποίησή τους.

Ωστόσο, συμφωνούμε ότι η αποεπένδυση του ΤΧΣ από το τραπεζικό σύστημα αποτελεί μια εξαιρετικά ζημιογόνα επιλογή για το δημόσιο συμφέρον με ευθύνη της σημερινής Κυβέρνησης. Οι αριθμοί είναι αποκαλυπτικοί από μόνοι τους. Τα εκτιμώμενα από τη «MOODY’S» έσοδα του ΤΧΣ από την αποεπένδυση των ελληνικών τραπεζών υπολογίζονται σε 3 δισεκατομμύρια ευρώ περίπου. Ταυτόχρονα, η συνολική επένδυση από το ΤΧΣ σε ελληνικές τράπεζες για τη στήριξή τους ανέρχεται σε 46 δισεκατομμύρια ευρώ, γεγονός που οδηγεί σε πραγματικές ζημίες που ανέρχονται στα 43 δισεκατομμύρια ευρώ. Θεωρούμε ότι η αποεπένδυση του ΤΧΣ έγινε βιαστικά, χωρίς να επιτευχθεί το καλύτερο δυνατό τίμημα, ενώ σε ορισμένες περιπτώσεις δεν μετέχουν μεγάλες διεθνείς τράπεζες στο μετοχικό κεφάλαιό τους, άλλα funds. Χαρακτηριστικό παράδειγμα είναι η Τράπεζα Πειραιώς, με ό,τι συνεπάγεται αυτό για την περαιτέρω ανάπτυξη και σταθερότητά τους.

Σε ό,τι αφορά τα «κόκκινα» δάνεια, το ΠΑΣΟΚ θέτει ερωτήματα σχετικά με την μη ύπαρξη επίσημης και δημόσιας διαδικασίας πληροφόρησης, λογοδοσίας, αξιολόγησης διαλόγου για τον τρόπο διαχείρισης των δανείων, για την εξέλιξη των μη ληξιπρόθεσμων δανείων που διαχειρίζονται οι εταιρείες διαχείρισης απαιτήσεων από δάνεια και πιστώσεις. Ο μέσος δανειολήπτης ελάχιστα μάλλον ενδιαφέρεται για όσα θέτει στην επερώτησή του το ΠΑΣΟΚ, αλλά κυρίως ενδιαφέρεται αν μπορεί να σώσει την περιουσία του.

Το κόμμα μας πιστεύει ότι ο κύριος όγκος των «κόκκινων» δανείων θα έπρεπε να διακανονίζεται εντός των τραπεζών και με νέο νομικό πλαίσιο, με περισσότερες ελευθερίες στη ρύθμιση, στο «κούρεμα», ακόμα και στην οριστική τους διαγραφή. Οι τιτλοποιήσεις και πωλήσεις «κόκκινων» δανείων δεν θα έπρεπε να είναι ο κανόνας αλλά η εξαίρεση και ένα μικρό μέρος τους να αποτελεί επιλέξιμο για πώληση στις εταιρείες διαχείρισης και αγορών πιστώσεων.

Σήμερα έχουμε μια νοσηρή κατάσταση όπου οι συστημικές τράπεζες πουλούν τα «κόκκινα» δάνεια δεκάδων δισεκατομμυρίων ευρώ μέσω τιτλοποιήσεων στους διαχειριστές και στους αγοραστές πιστώσεων και μάλιστα με την εγγύηση του ελληνικού δημοσίου, προγράμματα «ΗΡΑΚΛΗΣ 1» και «ΗΡΑΚΛΗΣ 2». Να θυμίσουμε ότι οι εγγυήσεις μόνο για τις τιτλοποιήσεις έφτασαν στα 18,5 δισεκατομμύρια ευρώ στο τέλος του 2021.

Με λίγα λόγια, πιστεύουμε πως οι εταιρείες διαχείρισης και αγορών πιστώσεων έχουν μεγαλύτερο συμφέρον να εκπλειστηριάσουν τα ακίνητα που είναι ενυπόθηκα των «κόκκινων» δανείων, παρά να τα ρυθμίσουν. Αυτό το σημείο θα πρέπει να το δει πολύ προσεκτικά η Κυβέρνηση. Θα πρέπει να προληφθεί ο μαζικός πλειστηριασμός ακινήτων από εταιρείες που δεν θα προσφέρουν πραγματικές ευκαιρίες ρύθμισης των «κόκκινων» δανείων και στους δανειολήπτες.

Σε ό,τι αφορά την ακρίβεια και την παρέμβαση της αθέμιτης κερδοφορίας των επιχειρήσεων, οι δημοσιοποιήσεις των επώνυμων προϊόντων και οι υπηρεσίες στις οποίες διαπιστώθηκαν παραβάσεις εκτιμούμε ότι δεν θα βοηθήσουν ιδιαίτερα, δεδομένου ότι οι έλεγχοι αργούν να αποδώσουν και να έχουν αποτελέσματα. Χρειάζονται πιο δραστικά μέτρα.

Κατά τη συζήτηση επί του κρατικού προϋπολογισμού του 2024, το κόμμα μας πρότεινε να εξετάσουμε το παράδειγμα της Πολωνίας η οποία επέβαλε μηδενικό συντελεστή ΦΠΑ στα τρόφιμα για ολόκληρο το 2023 και το πρώτο τρίμηνο του 2024. Η δική μας πρόταση είναι το πλεόνασμα των δύο τελευταίων ετών να επιστρέψει στους Έλληνες πολίτες μέσω δραστικής μείωσης του συντελεστή ΦΠΑ από 13% των τροφίμων στο 8% και του βασικού συντελεστή ΦΠΑ από 24% στο 20%.

Η παρεμπόδιση της αθέμιτης κερδοφορίας των επιχειρήσεων σε συνδυασμό με τη γενναία μείωση της έμμεσης φορολογίας θα έχει ως αποτέλεσμα τη μείωση των τιμών και της ακρίβειας, μέτρο πολύ πιο αποτελεσματικό από μια αύξηση 50 ευρώ μεικτά στους χαμηλόμισθους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορύλλα.

Καλείται στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Ο κ. Χατζηδάκης επέλεξε να φύγει ή θα επανέλθει;

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** Όχι, εδώ είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία, γιατί ο κ. Σκρέκας επέλεξε σήμερα να μην εμφανιστεί και να πει ότι είναι ο κ. Χατζηδάκης αρμόδιος για να απαντήσει στην επίκαιρη ερώτηση την οποία έχω καταθέσει από τη Δευτέρα και αφορά το μπάζωμα, την αλλοίωση του τόπου του εγκλήματος των Τεμπών, την άμεση εμπλοκή της Κυβέρνησης σε αυτήν την ενέργεια και την κατάθεση εγγράφων από τον κ. Παπαναθάση, τα οποία έχει υπογράψει με την ιδιότητά του ως τότε Αναπληρωτή Υπουργού Ανάπτυξης, εγγράφων τα οποία πιστοποιούν, κύριοι της Κυβέρνησης, ότι εκταμιεύθηκαν περίπου 650.000 ευρώ προκειμένου να μπαζωθεί ο τόπος του εγκλήματος. Αυτά τα χρήματα διατέθηκαν αναδρομικά με αποφάσεις οι οποίες εκδόθηκαν εκ των υστέρων στις 31 Μαρτίου του 2023 και υπογράφονται από τον Περιφερειάρχη Κωνσταντίνο Αγοραστό, από τον Υφυπουργό Ανάπτυξης και Επενδύσεων με ημερομηνία 31-3-2023, από τον κ. Τσακίρη, τότε Υφυπουργό Ανάπτυξης -βλέπω ότι συγκατανεύετε, κύριε Σενετάκη, τα γνωρίζετε συνεπώς- και από τον Αναπληρωτή Υπουργό Ανάπτυξης τότε, τον κ. Νικόλαο Παπαθανάση, με τα οποία… Με συγχωρείτε, από τον Υφυπουργό Ανάπτυξης, τον κ. Σενετάκη και έγγραφο…

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** ... (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον κ. Τσακίρη. Δεν σας μπέρδεψα. Έχετε ανησυχήσει πολύ.

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** … (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Σενετάκη. Ωραία, τελειώσατε;

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** … (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι. Να είστε καλά.

Με έγγραφα, λοιπόν, τα οποία έχουν υπογραφεί από τον κ. Αγοραστό, από τον κ. Τσακίρη και εκ των υστέρων και από τον κ. Παπαθανάση ως Αναπληρωτή Υπουργό Οικονομίας εν έτει 2024.

Τα καταθέτω στα Πρακτικά και υπογραμμίζω ότι αυτά αποτελούν τα πειστήρια της αλλοίωσης του τόπου του εγκλήματος, αποτελούν τις αποδείξεις ότι η Κυβέρνησή σας γνώριζε και γνωρίζει και ενεπλάκη στο μπάζωμα, και αυτή τη στιγμή πετάτε ο ένας στον άλλον το μπαλάκι δηλώνοντας ο ένας για τον άλλον ότι είναι αρμόδιος και για τον εαυτό του ότι είναι αναρμόδιος.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κυρία **ΟΛΓΑ ΓΕΡΟΒΑΣΙΛΗ**)

Η ουσία είναι ότι τα έγγραφα αυτά σας εμπλέκουν. Τα καταθέτω στα Πρακτικά. Θα τα καταθέσω σε λίγο μάλλον στα Πρακτικά και από τα έγγραφα αυτά προκύπτει ότι το μπάζωμα το περιγράψατε ως εξής: «Με τη σύγκληση του Συντονιστικού Οργάνου Πολιτικής Προστασίας τα ξημερώματα της 1-3-2023 δόθηκαν εντολές προς τη Διεύθυνση Τεχνικών Έργων της Περιφέρειας Λάρισας για διάθεση μηχανημάτων που επιχείρησαν στον τόπο του δυστυχήματος για τις επόμενες εβδομάδες. Οι εργασίες που έγιναν αφορούσαν χρήση ψυγείων, φορτηγών αυτοκινήτων, εκσκαφέων, φορτωτών, ισοπεδωτή γαιών, οδοστρωτήρα, χωματουργικές εργασίες για τη δημιουργία προσβάσεων από και προς τον χώρο του ατυχήματος και σε όμορες θέσεις, προκειμένου να μπορούν να διέλθουν βαρέα οχήματα, χρήση βαρέων οχημάτων και γερανοφόρων τηλεσκοπικών μηχανημάτων στη θέση του δυστυχήματος για τον απεγκλωβισμό ατόμων και μεταφορά μετάλλων προς το οικόπεδο του ΟΣΕ στη θέση Κουλούρι, χρήση τηλεσκοπικών γερανών στο οικόπεδο του ΟΣΕ στη θέση Κουλούρι, κατασκευή περιφράξεων ασφαλείας τύπου ΝΑΤΟ για κλείσιμο του δρόμου προς αποφυγή τοποθέτησης τηλεοπτικών συνεργείων, περίφραξη παράλληλα της γραμμής του τρένου στη θέση Ευαγγελισμός, περιφράξεις στη θέση Κουλούρι».

Πουθενά το μπάζωμα ως τέτοιο και 650.000 ευρώ, 647.842 ευρώ, δηλαδή ένα τεράστιο ποσό το οποίο εκταμιεύθηκε ή μάλλον δικαιολογήθηκε εκ των υστέρων -μάλλον δεν σας ενδιαφέρουν αυτά- με εμπλοκή της Γενικής Γραμματείας Δημοσίων Επενδύσεων ΕΣΠΑ, της Γενικής Διεύθυνσης Δημοσίων Επενδύσεων και των ανάλογων υπηρεσιών της Περιφέρειας Λάρισας.

Ο κ. Σκρέκας δηλώνει αναρμόδιος να τα απαντήσει αυτά, ενώ εμπλέκεται το Υπουργείο Ανάπτυξης, δηλώνει αναρμόδιος ακόμη και να μου απαντήσει με ποια διαδικασία υπάλληλοι του Υπουργείου Ανάπτυξης επισκέφθηκαν το Ελεγκτικό Συνέδριο και ζήτησαν να πληροφορηθούν εάν είναι καλυμμένοι με βάση τον έλεγχο του Ελεγκτικού Συνεδρίου για τη σύμβαση 717.

Για όλα αυτά, λοιπόν, που αφορούν το Υπουργείο Ανάπτυξης, ο σημερινός Υπουργός Ανάπτυξης, κύριε Χατζηδάκη, που επιστρέψατε, λέει ότι είστε αρμόδιος να μου απαντήσετε εσείς. Για την αλλοίωση του τόπου του εγκλήματος, για την εμπλοκή της Περιφέρειας Αττικής και του Υπουργείου Ανάπτυξης, για την εμπλοκή υπαλλήλων του Υπουργείου Ανάπτυξης, λέει ο Υπουργός Ανάπτυξης κ. Σκρέκας -τα καταθέτω στα Πρακτικά- ότι αρμόδιος είναι ο Υπουργός Οικονομικών.

Καταθέτω στα Πρακτικά και την επίκαιρη ερώτησή μου.

 (Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** …(δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Σενέτακη, δεν προβλέπεται να συνδράμετε, αλλά εγώ δεν έχω αντίρρηση αν θέλετε να με διακόψετε για εικοστή φορά. Παρακαλώ στο μικρόφωνο, αν θέλετε, μπορείτε να το κάνετε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σενετάκη, θα μιλήσετε στο τέλος.

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** …(δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο μικρόφωνο, αν θέλετε.

**ΜΑΞΙΜΟΣ ΣΕΝΕΤΑΚΗΣ (Υφυπουργός Ανάπτυξης):** Για να βοηθήσω τη διαδικασία, απλώς να πω μόνο ότι σας ήρθε αυτή η απάντηση γιατί το κομμάτι του κ. Τσακίρη που αφορά το Υπουργείο Ανάπτυξης έχει μεταφερθεί στο Υπουργείο Οικονομικών και συγκεκριμένα στον κ. Παθανάση. Για αυτό και σας έχει έρθει η απάντηση από το Υπουργείο Ανάπτυξης. Δεν είναι πλέον, δηλαδή, σε εμάς αυτό το αρχείο. Για τεχνικούς λόγους, λοιπόν, το καταθέτω αυτό σε γνώση σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η ερώτηση αφορά τη λειτουργία του Υπουργείου Ανάπτυξης κατά τον χρόνο του εγκλήματος, επίσης αφορά την επιλήψιμη επίσκεψη σε σημερινό χρόνο υπαλλήλων του Υπουργείου Ανάπτυξης για να πληροφορηθούν από το Ελεγκτικό Συνέδριο αν είναι καλυμμένοι. Αυτό το είπε δικαστής υποψήφια Αντιπρόεδρος του Ελεγκτικού Συνεδρίου, η οποία είπε συγκεκριμένα στη Διάσκεψη των Προέδρων ότι: «ενώ βρισκόταν σε διαδικασία έρευνας το έγκλημα των Τεμπών, την επισκέφθηκαν υπάλληλοι του Υπουργείου Ανάπτυξης για να πληροφορηθούν εάν είναι καλυμμένοι».

Για όλα αυτά πάντως ο κ. Σκρέκας αποφεύγει να απαντήσει και δεν εμφανίζεται σήμερα εδώ για τα ζητήματα που απασχολούν και αφορούν αυτοτελές στο Υπουργείο Ανάπτυξης, αντιμεταθέτει την ευθύνη και παραπέμπει στις ελληνικές καλένδες την απάντηση της Κυβέρνησης.

Θα το ξανακαταθέσουμε, κύριε Χατζηδάκη, αλλά μπορείτε, αν έχετε γνώση, να μας πείτε σήμερα κάτι εσείς γιατί σήμερα, όπως γνωρίζετε, γίνεται νέα έρευνα ανακριτική στον τόπο απόρριψης χωμάτων από τον τόπο του εγκλήματος, γίνονται ανακριτικές πράξεις, συνεχίζεται η διερεύνηση και προκύπτει με τρόπο απροσμάχητο ότι υπάρχουν πάρα πάρα πολλά πράγματα ακόμη να διερευνηθούν, την ώρα που εσείς, το κόμμα σας, η Κοινοβουλευτική σας Ομάδα έκλεισε άρον-άρον την εξεταστική επιτροπή λέγοντας ότι δεν υπάρχει τίποτε να διερευνηθεί, δεν υπάρχει καμμία ευθύνη πολιτική ούτε ποινική πολιτικών προσώπων και καταχειροκρότησε τον κ. Καραμανλή.

Βεβαίως, δεν έχετε και μεγάλη έφεση συνολικότερα θα έλεγα στον κοινοβουλευτικό έλεγχο. Δεν θέλετε τον κοινοβουλευτικό έλεγχο. Σήμερα θα έπρεπε να συζητηθεί η δέκατη τέταρτη κατά σειρά επίκαιρη ερώτηση που έκανα στον κ. Μητσοτάκη για την ποινικοποίηση της γυναικοκτονίας ως αυτοτελούς εγκλήματος και μάλιστα κακουργήματος. Δεκατέσσερις επίκαιρες ερωτήσεις έχω καταθέσει στον κ. Μητσοτάκη. Δεν έχει εμφανιστεί ούτε μια φορά. Δεν εμφανίζεται ούτε σήμερα που είναι η προσδιορισμένη ημέρα και ώρα του Πρωθυπουργού.

Την ώρα που δολοφονούνται η μία γυναίκα μετά την άλλη, την ώρα που φτάνουν πια να δολοφονούνται άνθρωποι σε συνθήκες που είναι ανεπίτρεπτες σε μια πολιτισμένη χώρα -δεν θα πω σε ένα κράτος δικαίου- φτάνει να δολοφονείται η γυναίκα η οποία προσέφυγε και προσέτρεξε στις αρμόδιες αρχές και στην Αστυνομία και στο αστυνομικό τμήμα. Και φτάνει πια να αποκαλύπτεται στο πανελλήνιο η πλήρης έλλειψη διαδικασιών, εκπαίδευσης, αξιοκρατίας, ευαισθησίας, ενσυναίσθησης, αίσθησης πρωτοκόλλου, αίσθησης κίνδυνου μιας γυναίκας η οποία λέει: «Χρειάζομαι προστασία» και της λέει ο αστυνομικός: «Τι θα σας κάνει;» και του απαντάει: «Θα μου κάνει κακό, θέλει να με εκδικηθεί». «Α, να γράψω αυτό. Δεν μπορώ να σας στείλω περιπολικό, δεν είναι ταξί. Θα το στείλω στο σπίτι σας» Και την ώρα την κρίσιμη που η γυναίκα του λέει: «Έχει έρθει εδώ, τον βλέπω», ο αστυνομικός απαντάει: «α, να γράψω να στείλω εκεί το περιπολικό».

Κύριε Χατζηδάκη, ισχυρίζεστε, πράγματι, ότι έχουν εκπαιδευθεί με έξοδα του ελληνικού δημοσίου από τον προϋπολογισμό του κράτους δεκαεπτά χιλιάδες αστυνομικοί για τα ζητήματα έμφυλης βίας;

Γιατί, δυστυχώς, η εικόνα που έχει η κοινωνία και τα θύματα και όσοι υπερασπιζόμαστε θύματα και όσοι έχουμε ακούσει ηχογραφήσεις γυναικών που κακοποιούνται και την ώρα ακόμα που κακοποιούνται να ζητούν βοήθεια και να προσκρούουν σε γραφειοκρατία και σε πλήρη έλλειψη εκπαίδευσης, αντανακλαστικών και διαδικασίας προστασίας, έχουμε την πεποίθηση ότι αποκλείεται να έχουν εκπαιδευτεί δεκαεπτά χιλιάδες αστυνομικοί για την έμφυλη βία. Και μάλλον αυτό που εννοείτε και εννοεί ο κ. Χρυσοχοΐδης είναι ότι έχουν δαπανηθεί χρήματα -εσείς θα πρέπει να απαντήσετε που έχουν πάει, σε σεμινάρια, σε εικονικά σεμινάρια;- για δήθεν εκπαίδευση η οποία ουδέποτε έγινε.

Θα αναφερθώ στα θέματα της αρμοδιότητάς σας.

Υποθέτω ότι ο κ. Γεωργιάδης θα πάρει τον λόγο, αφού τόση ώρα απασχολεί το Προεδρείο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κακώς υποθέτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κακώς υποθέτω; Θα προτιμήσετε να μην πάρετε τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Είναι σε άλλη διαδικασία, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σοφά πράττετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχουμε σοφία, κυρία Πρόεδρε, έχουν σοφία οι φύλακες!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα αναφερθώ, κύριε Χατζηδάκη, στα θέματα της αρμοδιότητάς σας για να σας πω τα εξής: Αύριο είναι η επέτειος της εισβολής των γερμανικών στρατευμάτων των ναζί στην Ελλάδα, 6 Απριλίου, συμπληρώνονται πλέον ογδόντα τρία χρόνια από την εισβολή του Χίτλερ, των ναζί στην χώρα μας.

Πριν λίγες μέρες ο Πρωθυπουργός επισκέφθηκε τα Καλάβρυτα και το μόνο που είχε να πει ήταν «δεν πρέπει να ξεχνάμε».

Εγώ σήμερα θα επαναλάβω στη μνήμη των θυμάτων και στο όνομα της υπόσχεσης που έχουμε δώσει να δικαιώσουμε εκείνους που αγωνίστηκαν, εκείνους που αντιστάθηκαν, εκείνους που πλήρωσαν τον βαρύτερο φόρο αίματος για την αντίσταση, εκείνους που με τη θυσία τους μας έκαναν και μας κάνουν περήφανους και μας κληροδότησαν την ελευθερία και το αγωνιστικό φρόνημα, είναι ντροπή να μη διεκδικείτε τις οφειλές της Γερμανίας προς την Ελλάδα για τα εγκλήματα των ναζί, για τη θηριωδία που διήρκεσε σε όλα τα χρόνια της Κατοχής, για τα ολοκαυτώματα στους τόπους μαρτυρίου, για τις εκτελέσεις, για τα αντίποινα Αντίστασης που οδήγησαν σε ενάμισι εκατομμύριο θύματα πολέμου, νεκρούς και τραυματίες και αναπήρους πολέμου.

Από τις αρχές του 2015, κύριε Χατζηδάκη, υπάρχει η επίσημη έκθεση του Γενικού Λογιστηρίου του Κράτους που υπολογίζει την οφειλή της Γερμανίας στην Ελλάδα σε ύψος 278 έως 341 δισεκατομμυρίων ευρώ. Είναι επίσημη έκθεση επιτροπής την οποία συγκρότησε ο κ. Σταϊκούρας, δεν τη συγκρότησα εγώ ούτε η Πλεύση Ελευθερίας. Βεβαίως, είχαμε επιμείνει για να συγκροτηθεί. Και αυτό το πόρισμα που καταγράφει και υπολογίζει αξιώσεις του ελληνικού δημοσίου, η είσπραξη των οποίων θα ανακούφιζε τα μάλα τους πολίτες, εξακολουθεί να μην ενεργοποιείται, εξακολουθεί να μην εγγράφεται στον προϋπολογισμό του κράτους και εξακολουθείτε να παριστάνετε ότι δεν υπάρχει αυτή η οφειλή, ενώ υπάρχει και το πόρισμα της Βουλής που δεν ενεργοποίησε παρά προεκλογικά η προηγούμενη από εσάς κυβέρνηση. Όμως, υπάρχουν και οι δηλώσεις του κ. Μητσοτάκη τον Σεπτέμβριο του 2019 στη Γερμάνια ενώπιον της τότε Καγκελαρίου Μέρκελ, ότι είναι ισχυρή η ρηματική διακοίνωση της Ελλάδας και ότι η Ελλάδα διεκδικεί αυτές τις οφειλές. Τι περιμένετε; Περιμένετε να πεθάνουν το ένα μετά το άλλο τα θύματα οι άνθρωποι που ήσαν παιδιά; Έχουν φύγει από τη ζωή οι περισσότεροι ήρωες της Αντίστασης.

Σήμερα βρίσκεται στη Βουλή και παρακολουθεί τη συνεδρίαση η κόρη του αείμνηστου Λάκη Σάντα, η Αλεξάνδρα Σάντα, η κόρη αυτού του ήρωα που στην άγουρη μετεφηβεία του μαζί με τον Μανώλη Γλέζο προέβη σε μία ηρωική πραγματικά πράξη, κατέβασε τη σβάστικα από την Ακρόπολη και έδωσε ελπίδα και ενίσχυσε το φρόνημα των Ελλήνων στις πιο σκοτεινές ημέρες του πολέμου και της κατοχής.

Το ότι αυτό δεν το τιμάτε ούτε και σήμερα, το 2024, είναι κάτι το οποίο σας χαρακτηρίζει, αλλά είναι και κάτι το οποίο υπονομεύει ουσιαστικά τα δικαιώματα και την ευημερία των Ελλήνων πολιτών.

Σε σχέση περαιτέρω με τα ζητήματα της αρμοδιότητάς σας, θα ήθελα να σας θυμίσω ότι τέτοιες ημέρες, από 4 έως 7 Απριλίου του 2015, ιδρύθηκε και πρωτολειτούργησε η πρώτη και μόνη επιτροπή λογιστικού ελέγχου του φερομένου δημοσίου χρέους, η Επιτροπή Αλήθειας Δημοσίου Χρέους. Την είχα ιδρύσει ως Πρόεδρος της Βουλής τέτοιες ημέρες και αυτή η επιτροπή κατέληξε σε πορίσματα σε σχέση με την έλλειψη νομιμότητας της επιβολής του χρέους αυτού στους πολίτες και σε πορίσματα επίσης για την παράνομη διαδικασία εκποίησης του δημοσίου πλούτου, των δημοσίων επιχειρήσεων, των δημοσίων αγαθών ανάμεσα στα παρανόμως εκποιούμενα εργαλεία της πατρίδας μας.

Και ο ΟΣΕ ο οποίος ξεπουλήθηκε κυριολεκτικά στη συνέχεια αντί 45 εκατομμυρίων ευρώ, εγκαταλείφθηκε ακόμη περισσότερο και κατέληξε μια φονική μηχανή για τους πολίτες, για αυτούς στους πολίτες που ο κ. Γεωργιάδης δεν ήθελε να προειδοποιήσει, γιατί τότε δεν θα έμπαιναν στα τρένα εάν γνώριζαν πόσο ανασφαλή, πόσο επικίνδυνα κατέληξαν τα τρένα επί των ημερών σας.

Κύριε Υπουργέ, η αποκήρυξη ενός παράνομου χρέους αποτελεί θεμελιώδη υποχρέωσή σας και μέσω αυτής θα επιτυγχάνατε τη σοβαρή ανακούφιση των πολιτών. Ούτε αυτό θέλετε να το κάνετε.

Υπενθυμίζω, τέλος, ότι η Επιτροπή Αλήθειας Δημοσίου Χρέους ιδρύθηκε στις 4 Απριλίου, επέτειο της πολιτικής αυτοκτονίας του Δημήτρη Χριστούλα του φαρμακοποιού εκείνου ο οποίος αφαίρεσε τη ζωή του λέγοντας ότι αρνείται να φτάσει να ψάχνει για την τροφή του στα σκουπίδια και κάλεσε τη νέα γενιά, ειδικά, να αντιδράσει και να διεκδικήσει. Δώδεκα χρόνια μετά από την πράξη αυτή του Δημήτρη Χριστούλα έχουμε περιστατικά όπως η αυτοκτονία του ανθρώπου του οποίου δεν ήταν διαθέσιμο το φάρμακο για τον καρκίνο προκειμένου να ανακουφιστεί. Δώδεκα χρόνια μετά έχετε διασπαθίσει και κατασπαταλήσει και εξακολουθείτε να σπαταλάτε αμύθητα ποσά σε «ημέτερους» και «ημέτερα» πρόσωπα, την ώρα που το αντίκρισμα αυτής της σπατάλης δεν μπορεί ούτε να το δει ούτε να το νιώσει ούτε να το ψηλαφήσει ούτε να το βιώσει ο απλός πολίτης.

Από το «πάμε κι όπου βγει» είστε στο «πάμε και όσα φάμε». Και ενώ εκταμιεύονται αμύθητα ποσά και πάλι για υποτιθέμενη στήριξη των πληγέντων από τις πυρκαγιές, των πλημμυροπαθών, των ανθρώπων που δοκιμάζονται στη Θεσσαλία, σε όλες τις γωνιές των αγροτών, τα χρήματα αυτά και πάλι με αδιαφανείς διαδικασίες χάνονται, ενώ οι απλοί πολίτες εξαθλιώνονται.

Για όλα αυτά δεν απαντήσατε ούτε και προβλέπω να απαντήσετε, όπως δεν έχετε κινητοποιηθεί, δεν έχετε ενεργοποιηθεί για την πρόταση νόμου δικής σας αρμοδιότητας που έχει καταθέσει η Πλεύση Ελευθερίας από τον Δεκέμβριο, εδώ και τέσσερις σχεδόν μήνες, για την επαναφορά του δέκατου τρίτου και δέκατου τέταρτου μισθού. Είναι πρόταση νόμου που έχει επιστρέψει από το Υπουργείο σας αλλά δεν την προγραμματίζετε ούτε εσείς ούτε ο Πρόεδρος της Βουλής, ο κ. Τασούλας, για συζήτηση στην επιτροπή. Γιατί; Έχει κοστολογηθεί στα 2,1 δισεκατομμύρια ευρώ, ένα ποσό που για άλλες σκοπιμότητες το δαπανάτε χωρίς πρόβλημα, αλλά για τους δημοσίους υπαλλήλους, τους υπαλλήλους του ελληνικού δημοσίου δεν θέλετε να το δαπανήσετε, μολονότι η περικοπή του δέκατου τρίτου και του δέκατου τέταρτου μισθού υποτίθεται ότι ήταν προσωρινή εν μέσω μνημονίων.

Κύριε Χατζηδάκη, θα σας καταθέσω, όπως μου ζητάτε από ό,τι καταλαβαίνω, νέα επίκαιρη ερώτηση για το μπάζωμα. Θα περιμένω την απάντησή σας. Δεν δέχομαι τη σημερινή υπεκφυγή του κ. Σκρέκα και θα ήθελα να σας διαβεβαιώσω ότι όσες αναβολές και αν μεθοδεύσετε, όσες υπεκφυγές, όσες απουσίες του Πρωθυπουργού, όσες παρασιωπήσεις των δικών μας παρεμβάσεων και αιτημάτων, όσες εντολές στα μέσα ενημέρωσης και ιδίως στην ΕΤ να μη μιλούν γι’ αυτά τα θέματα και για τα θύματα, εμείς θα επιμείνουμε. Η Πλεύση Ελευθερίας θα είναι εδώ. Και θα είναι εδώ και όταν δεν θα είστε πια εσείς. Και αυτό είναι κάτι που οι πολίτες της χώρας αυτής το έχουν καταλάβει, το διεκδικούν και το χαίρονται.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει τώρα ο κ. Πάρις Κουκουλόπουλος για τη δευτερολογία του.

Ορίστε, κύριε Κουκουλόπουλε, έχετε τον λόγο για πέντε λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, ο κύριος Υπουργός για πολλοστή φορά έδειξε να ενδιαφέρεται πολύ για τα γκάλοπ και τι δείχνουν για το ΠΑΣΟΚ.

Μόνο που διαβάζετε επιλεκτικά τις δημοσκοπήσεις, κύριε Χατζηδάκη. Είστε έμπειρος πολιτικός. Οι δημοσκοπήσεις λένε –κι όταν μας πάνε και δεν μας πάνε, όλοι μας- ότι πρέπει να αξιολογούνται στα ποιοτικά τους στοιχεία πρωτίστως. Φαντάζομαι ότι συμφωνείτε σ’ αυτό. Αν, λοιπόν, συμφωνούν σε κάτι οι δημοσκοπήσεις τους τελευταίους έξι μήνες, είναι ότι κάτω από την πίεση των οικονομικών προβλημάτων με αιχμή την ακρίβεια, ολοένα και περισσότεροι πολίτες σχεδόν διπλάσιοι από ό,τι ένα χρόνο πριν, έχουν την αίσθηση ότι δεν πάνε καλά τα πράγματα στην οικονομία. Αυτό είναι το κεντρικό ζήτημα που θα έπρεπε, κυρίως, να απασχολεί εσάς.

Σε ό,τι αφορά τα ποσοστά, μόνο η χθεσινή δημοσκόπηση που αναφέρθηκε που έδωσε 31% - 16% - 13%, είναι από μια εταιρεία που τον Μάη μήνα, πέντε-δέκα μέρες πριν τις εκλογές έδινε 34% - 38% στη Νέα Δημοκρατία και πήρε 41%, έδινε 28% - 32% στον ΣΥΡΙΖΑ που πήρε 20%, έδινε 8% - 10% σε μας που πήραμε 12%.

Στο τέλος ξυρίζουν τον γαμπρό, λοιπόν, να πω κι εγώ σε ό,τι αφορά τα ποσοστά και ευχαριστούμε για το ενδιαφέρον.

Από εκεί και πέρα καταγράφω με μεγάλο ενδιαφέρον ότι το καλοκαίρι στο πρώτο νομοσχέδιό σας, τότε που είπατε πώς υλοποιείτε το μισό σας οικονομικό πρόγραμμα, θυμάστε ότι είχαμε καταψηφίσει παρουσιάζοντας μια δέσμη αρχών και αξιών που οδηγούν σε ένα άλλο μοντέλο ανάπτυξης το οποίο βρέθηκε συμπτωματικά από τον μεγαλύτερο οίκο αξιολόγησης στο επίκεντρο της κριτικής του πρόσφατα. Μας είχατε ονομάσει «ΚΚΕ του κέντρου». Τώρα μας λέτε «ΣΥΡΙΖΑ». Δεν ξέρω είναι πρόοδος αυτό; Να χαιρόμαστε ή να στενοχωριόμαστε; Δεν ξέρω. Μας λέγατε «ΚΚΕ του κέντρου», τώρα μας λέτε «ΣΥΡΙΖΑ».

Κύριε Υπουργέ, το ΠΑΣΟΚ είμαστε –μην ανησυχείτε- και με το ΠΑΣΟΚ έχετε να κάνετε. Είμαστε ένα κόμμα που σέβεται τους θεσμούς, γι’ αυτό και θέλω να σχολιάσω ή, αν θέλετε, να κριτικάρω ένα ατόπημά σας. Ουσιαστικά ή δεν καταλάβατε ή πήγατε να εμπλέξετε στην αντιπαράθεση την Τράπεζα της Ελλάδος που έχει μία συγκεκριμένη θεσμική θέση.

Εμείς δεν μπερδεύουμε τις έννοιες και τους όρους. Πήγαμε εχθές επίσημα στην Τράπεζα της Ελλάδος, συνοδευόμενοι από τέσσερα στελέχη αρμόδια για τα σχετικά χαρτοφυλάκια και αντιστοίχως υπήρχαν διευθύνσεις στην Τράπεζα της Ελλάδος μαζί με τον Διοικητή, και κάναμε μία δίωρη συζήτηση από την οποία προέκυψαν μια σειρά στοιχεία τα οποία εκθέσαμε σχηματικά και εγώ και οι συνάδελφοί μου και μετά ο Πρόεδρος. Δεν αλλοιώσαμε κανένα στοιχείο. Δεν απεκρύβη τίποτα. Η έκθεση στην οποία αναφερθήκατε μας διαβάστηκε ολόκληρη από τον κύριο διοικητή και δεν πήγαμε να αντιδικήσουμε αλλά πήγαμε να κάνουμε μια ειλικρινή συζήτηση. Εμείς φύγαμε απόλυτα ικανοποιημένοι γιατί είχαμε συγκεκριμένα ερωτήματα και πήραμε συγκεκριμένες απαντήσεις. Για μας δεν υπάρχει ικανοποίηση ή όχι σ’ αυτά. Δεν πήγαμε για κάτι που είχαμε προεξοφλημένο. Πήγαμε για μια ειλικρινή συζήτηση γιατί σεβόμαστε και τον ρόλο της Τράπεζας της Ελλάδος και ξέρουμε πολύ καλά τη θεσμική μας αποστολή.

Κύριε Υπουργέ, είμαστε ένα κόμμα το οποίο σας άσκησε μια συγκεκριμένη κριτική από το καλοκαίρι και –δυστυχώς θα πω- αυτή η κριτική μας έχει δικαιωθεί πλήρως. Δεν έχει καμμία σχέση το περιβάλλον στην οικονομία σήμερα με αυτό που υπήρχε το καλοκαίρι. Δεν το καταλαβαίνετε αυτό; Δεν το καταλαβαίνετε; Δεν το αξιολογείτε; Σας μίλησα μόνο με στοιχεία. Εγώ μίλησα για τις προβλέψεις που κάνει το Διεθνές Νομισματικό Ταμείο και η EUROSTAT από το 2026 και μετά που θα σταματήσουν να εισρέουν οι πόροι του Ταμείου Ανάκαμψης. Το ίδιο ερώτημα κάναμε και στην Τράπεζα της Ελλάδος. Να μην αγωνιούμε γι’ αυτό;

Πιστεύετε ότι η Ελλάδα θα έχει καλύτερες μέρες εάν πραγματικά εγκλωβιστεί σε ένα τέτοιο σπιράλ χαμηλής ανάπτυξης; Αυτό σας είπα. Όλα τα στοιχεία που εκθέσαμε σήμερα κι εγώ και οι συνάδελφοι και ο Πρόεδρος ήταν όλα στοιχεία διεθνών οργανισμών, δεν είναι εικασίες δικές μας ούτε πρόκειται για δικές μας εκτιμήσεις. Είναι στοιχεία της EUROSTAT, της ΕΛΣΤΑΤ.

Αναφορικά με τους μικρομεσαίους –και μ’ αυτό τελειώνω- η Ευρωπαϊκή Κεντρική Τράπεζα πρώτα, ο ΟΟΣΑ προχθές και λίγο πριν από αυτούς δύο, το Γραφείο του Προϋπολογισμού του Κράτους στη Βουλή έκρουσαν τον κώδωνα του κινδύνου για τη μηδενική ρευστότητα προς τις μικρομεσαίες επιχειρήσεις. Κάνετε κάτι γι’ αυτό; Είναι μόνο για τις μεγάλες εταιρείες ο τραπεζικός δανεισμός;

Ουσιαστικά, δηλαδή, κύριε Υπουργέ, για να καταλάβετε κάτι, νομίζω ότι ουσιαστικά σας ενοχλεί η κριτική, αλλά δεν μπορούμε να μην την ασκούμε γιατί επιδιώκουμε, όπως κάθε κόμμα, να είμαστε εδώ η φωνή των πολιτών. Και το επιδιώκουμε βάσει συγκεκριμένων αρχών και αξιών.

Τέλος, επειδή είπατε κάτι για τις καταθέσεις, κύριε Υπουργέ, θα καταθέσω στα Πρακτικά συγκεκριμένο πίνακα της EUROSTAT, στον οποίο το 2022 έχει τον επί τοις εκατό λόγο ακαθάριστης αποταμίευσης προς ακαθάριστο διαθέσιμο εισόδημα –ακριβώς αυτό που σας είπα- όπου είμαστε η μόνη χώρα στην Ευρώπη που είμαστε αρνητικοί. Ακριβώς, δηλαδή, λόγω της δυσπραγίας του κόσμου αποσύρθηκαν περισσότερα λεφτά από όσα κατατέθηκαν το 2022. Σε καμμία άλλη ευρωπαϊκή χώρα δεν συνέβη αυτό. Να μην το αξιολογήσουμε ούτε αυτό; Κοιτάξτε, δεν κυβερνάτε μόνοι σας. Η δημοκρατία είναι το καλύτερο καθεστώς που έχει εφεύρει ο άνθρωπος, πέραν πάσης αμφιβολίας και είναι το καλύτερο γιατί είναι το δυσκολότερο. Διότι έχει την ελευθερία της κριτικής στην οποία πρέπει να απαντάτε και όχι να αμύνεστε, δίνοντας τίτλους και ρετσέτες περί ΚΚΕ, ΣΥΡΙΖΑ και δεν ξέρω τι άλλο.

Να είστε καλά, σας ευχαριστώ.

(Στο σημείο αυτό ο Βουλευτής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεννέα μαθητές και μαθήτριες και τέσσερις συνοδοί εκπαιδευτικοί από το 1ο Δημοτικό Σχολείο Σγουρού Ρόδου.

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, αναμφίβολα η σημερινή απόφαση του Συμβουλίου της Επικρατείας αποτελεί ένα ηχηρό ράπισμα απέναντι στη μεθόδευσή σας, μία διάταξη που φέρατε άρον-άρον, μία εκπρόθεσμη τροπολογία στις 31 Μαρτίου του 2021, με υπογραφή του κ. Τσιάρα, η οποία απαγόρευε στον Πρόεδρο του ΠΑΣΟΚ και όχι μόνο στον Πρόεδρο του ΠΑΣΟΚ, αλλά σε πολλά πρόσωπα από την Κυβέρνηση, από τις Ένοπλες Δυνάμεις. Κανείς δεν ξέρει τον κατάλογο των παραληπτών του ενημερωτικού e-mail από την Αρχή Προστασίας Δεδομένων Προσωπικού Χαρακτήρα, που ενημέρωνε ότι υπήρχε παρακολούθηση από την Εθνική Υπηρεσία Πληροφοριών. Και ξαναρωτάω εσάς, για να απευθυνθείτε στην Κυβέρνηση: θα πάνε τα μέλη του Υπουργικού Συμβουλίου νυν και πρώην να ενημερωθούν από την ΑΔΑΕ για τους λόγους της παρακολούθησής τους από την ίδια τους την Κυβέρνηση μέσω του παρακέντρου που είχε στήσει στο Μέγαρο Μαξίμου; Θα πρέπει να απαντήσετε σε αυτό. Θα πρέπει να μας πει η Κυβέρνηση αν τα μέλη της θα ασκήσουν το αυτονόητο δικαίωμα αξιοπρέπειας και πολιτικής αξιοπιστίας, σε σχέση με αυτή την πρωτοφανή υπόθεση που προσβάλλει τους θεσμούς, το κράτος δικαίου και την ίδια τη δημοκρατία.

Φοβάμαι, βλέποντας μία ανησυχία στα έδρανα της Πλειοψηφίας, ότι ήδη η Κυβέρνησή σας απεργάζεται τρόπους για να εμποδίσει την άσκηση αυτού του νόμιμου δικαιώματος από όλους όσους υπήρξαν θύματα αυτού του παρακρατικού μηχανισμού. Να ξέρετε, όμως, ότι εμείς δεν θα σας το επιτρέψουμε.

Διάβαζα τώρα την ανάλυση των συνεπειών ρύθμισης. Για να δείτε πόσο η ειρωνεία τελικά γράφει ιστορία, για ποιο λόγο αποτελεί πρόβλημα η ρύθμιση της αντισυνταγματικής διάταξης της Νέας Δημοκρατίας; Γιατί με την άρση του απορρήτου περιορίζεται ένα συνταγματικό δικαίωμα και πρέπει να προβλεφθούν τα αντίστοιχα αντισταθμιστικά μέτρα. Έτσι νομοθετείτε και λέτε ότι παίρνετε επαίνους από το Συμβούλιο της Ευρώπης, την Ευρωπαϊκή Ένωση και άλλους θεσμούς.

Σε σχέση με τα θέματα αρμοδιότητάς σας, αποδείξαμε ότι το μοντέλο της οικονομίας μετά από δεκαπέντε χρόνια κρίσεων δεν έχει αλλάξει καθόλου. Ιδιωτική κατανάλωση, το μεγαλύτερο μερίδιο στην αύξηση του ΑΕΠ, έλλειμα στο ισοζύγιο τρεχουσών συναλλαγών, οικονομία που βασίζεται σχεδόν αποκλειστικά και κυρίαρχα στις υπηρεσίες. Το μόνο που έχει αλλάξει -και ευτυχώς που έχει αλλάξει- είναι η δημοσιονομική εικόνα της χώρας. Κατά άλλα, όμως, η οικονομία παραμένει ακριβώς στο ίδιο μοντέλο, όπως όταν πριν σκάσει η οικονομική κρίση.

Ο ρόλος του τραπεζικού συστήματος. Η Κυβέρνηση παρακολουθεί τις ελληνικές τράπεζες αυτή τη στιγμή να έχουν spread επιτοκίου χορηγήσεων - καταθέσεων, να βγάζουν υπερκέρδη 51% με αυξημένα τα έσοδα από τόκους με λιγότερα δάνεια το 2023. Και αυτή τη στιγμή, δεν υπάρχει καμμία παρέμβαση από την Κυβέρνηση, καμμία σύσταση και βεβαίως τα κόκκινα δάνεια, η μεγαλύτερη βόμβα στα θεμέλια της κοινωνίας, της οικονομίας. Ιδιωτικό χρέος το οποίο διαρκώς διογκώνεται, δανειολήπτες που μπαίνουν πιο βαθιά στην κρίση, χιλιάδες πλειστηριασμοί που αναρτώνται, εκατομμύρια οφειλέτες σε Εφορία και ΕΦΚΑ, ελάχιστες ρυθμίσεις.

Είπατε για μείωση των κόκκινων δανείων από τα 92 δισεκατομμύρια στα 73 δισεκατομμύρια. Πείτε μας, όμως, πόσα από τα δάνεια που ρυθμίζουν οι εταιρείες που διαχειρίζονται αυτά τα δάνεια, ξανακοκκινίζουν εντός τριών και έξι μηνών; Γιατί αυτή είναι η πραγματική αποτύπωση και αυτό που βιώνουν νοικοκυριά και επιχειρήσεις. Δυστυχώς, κάθε μέρα δέχονται απειλητικά τηλεφωνικά κατασχέσεων και πλειστηριασμών, χωρίς να υπάρχει από την πολιτεία πλαίσιο προστασίας. Αν θέλουν οι servicers δίνουν αναστολή, αν δεν θέλουν, δεν δίνουν. Η πολιτεία δεν υπάρχει, δεν παρεμβαίνει, δεν ρυθμίζει, δεν προστατεύει.

Για όλα αυτά, λοιπόν, εμείς σας εγκαλούμε. Για όλα αυτά, σας αποδείξαμε με τεκμηριωμένα στοιχεία ότι όλα όσα λέτε σε πολύ μεγάλο βαθμό πάσχουν και δεν αφορούν την πραγματικότητα και κυρίως, δεν αφορούν την πραγματικότητα νοικοκυριών και επιχειρήσεων που βλέπουν τις ανισότητες να διευρύνονται επί των ημερών σας, που βλέπουν τις ευκαιρίες να χάνονται επί της Κυβέρνησής σας, που βλέπουν μία Κυβέρνηση η οποία πανηγυρίζει για τους αριθμούς, αλλά δυστυχώς, όλο και περισσότεροι μπαίνουν πιο βαθιά στην κρίση σε συνθήκες χρεοκοπίας και απώλειας προσωπικών κεκτημένων και περιουσιών.

Σε αυτή τη λογική, λοιπόν, τη δική σας της –δήθεν- αυτορρύθμισης που αφορά λίγους και ισχυρούς, εμείς, κύριε Υπουργέ, και διαφωνούμε και προτείνουμε ένα διαφορετικό μοντέλο και έναν διαφορετικό δρόμο και ελπίζουμε ότι με τις παρεμβάσεις μας σε πολλούς τομείς της οικονομικής πολιτικής σας, πέρα από τον απαξιωτικό τρόπο να λέτε ότι δεν ισχύει τίποτα από αυτά που λέμε, θα δεχθείτε και κάποιες από τις προτάσεις που έχουμε καταθέσει εγκαίρως και για τα κόκκινα δάνεια και για τη ρύθμιση των εκατόν είκοσι δόσεων και βεβαίως, για τον τρόπο κατανομής των κονδυλίων, αλλά και για τη δυνατότητα όλο και περισσότερων επιχειρήσεων να έχουν πρόσβαση στον δανεισμό και στα εργαλεία χρηματοδότησης, που δυστυχώς σήμερα αποκλείονται.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κύριος Υπουργός έχει τον λόγο για να δευτερολογήσει για δέκα λεπτά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κυρία Πρόεδρε, κυρίες και κύριοι συνάδελφοι, συνεχίστηκαν στο ίδιο μοτίβο οι ομιλίες των συναδέλφων από το ΠΑΣΟΚ. Έχει κολλήσει η βελόνα στο θέμα της «MOODY’S». Τι και αν λέμε εμείς ότι η «MOODY’S» μάς αναβάθμισε τον Σεπτέμβριο και μάλιστα κατά δύο βαθμίδες, τι και αν λέμε ότι έχουμε πάρει ήδη την επενδυτική βαθμίδα, τι και αν λέμε ότι η χώρα ήδη δανείζεται φθηνότερα, τι και αν λέμε ότι λόγω της επενδυτικής βαθμίδας, μόνο για τον δανεισμό που κάναμε τον Ιανουάριο τα 4 δισεκατομμύρια με δεκαετή ομόλογα, εξοικονόμησε ο Έλληνας φορολογούμενος 850 εκατομμύρια σε βάθος δεκαετίας. Στου κουφού την πόρτα όσο θέλεις βρόντα!

Για τις τράπεζες. Θα έχουμε τη Δευτέρα συζήτηση. Πρέπει να ξέρετε -νομίζω ότι θα καταδειχθεί και στη συζήτηση της Δευτέρας- ότι όλα αυτά που λέτε είναι παντελώς έωλα. Σε σχέση με την αποεπένδυση του Ταμείου Χρηματοπιστωτικής Σταθερότητας από τις τράπεζες, έχουμε πει και ξαναπεί ότι δώσαμε ως δημόσιο 30,9 δισεκατομμύρια ευρώ και κερδίσαμε μαζί και τώρα με την αποκρατικοποίηση της Πειραιώς 34,9 δισεκατομμύρια ευρώ. Κέρδος, δηλαδή, 4 δισεκατομμύρια ευρώ για το δημόσιο.

Και η συνολικότερη επίσης στρατηγική μας επιβεβαιώνεται κάθε φορά από το ενδιαφέρον των επενδυτών που καταδείχθηκε και στις τέσσερις αποκρατικοποιήσεις που έγιναν στις τράπεζες. Θα είμαστε εδώ τη Δευτέρα να τα συζητήσουμε.

Προχωρώ, επίσης, για την κριτική σας για τις τράπεζες να προσθέσω τα εξής. Πολλά θα μπορούσα να πω, αλλά προσθέτω ότι μετά τις εκλογές, τους τελευταίους μήνες, θεσπίσαμε τη δυνατότητα για πρώτη φορά στην Ελλάδα και μη τραπεζικών ιδρυμάτων, όπως γίνεται και σε άλλες χώρες της Ευρωπαϊκής Ένωσης, να δίνουν όχι μόνο καταναλωτικά, αλλά και στεγαστικά και κάποια επιχειρηματικά δάνεια, γιατί με αυτόν τον τρόπο ενισχύεται ο ανταγωνισμός. Ήταν κάτι που δεν υφίστατο στην Ελλάδα και αυτή η Κυβέρνηση το θέσπισε.

Επίσης, έχουμε περάσει ρυθμίσεις μετά τις εκλογές με τις οποίες καθιστούμε αφορολόγητη την αγορά εντόκων γραμματίων του δημοσίου. Γιατί το λέω αυτό; Γιατί ενώ μιλάμε συνέχεια για τα επιτόκια ταμιευτηρίου, ξεχνάμε τα άλλα προϊόντα των τραπεζών που δίνουν μεγαλύτερα επιτόκια, αλλά ξεχνάμε ότι και εμείς ως δημόσιο με τα έντοκα γραμμάτια του δημοσίου που τα αγοράζουν πολλοί αποταμιευτές -δεν είναι κάτι θεωρητικό- δίνουμε ένα επιτόκιο ανάμεσα στο 3,5% και 4%. Έχουμε καταστήσει αφορολόγητη αυτή τη διαδικασία.

Κάποιος πρέπει αν μη τι άλλο να τα υπενθυμίζει. Διότι προφανώς μέσα στο κλίμα της γενικής ισοπέδωσης και καταστροφολογίας, δεν έχετε κανένα λόγο να τα λέτε.

Υπενθυμίζω, επίσης, ότι πέρα από τη συζήτηση που κάνουμε και πιστεύω θα τελεσφορήσει για τη μείωση των προμηθειών, υπάρχει, πέρα από τα POS, το εναλλακτικό σύστημα των άμεσων συναλλαγών στην Ελλάδα, το IRIS πρακτικά.

Το IRIS, παρ’ ότι το ΠΑΣΟΚ ειδικά προσπάθησε να το αμφισβητήσει, έχει καταδειχθεί ότι είναι ένα σύστημα άμεσων πληρωμών, το οποίο για συναλλαγές μέχρι 500 ευρώ από πολίτη σε πολίτη έχει μηδενική χρέωση. Αυτό παλιότερα δεν υπήρχε. Κι επίσης από πολίτη προς επαγγελματία, ο μεν πολίτης έχει επίσης μηδενική χρέωση από τη μια πλευρά και ο επαγγελματίας πληρώνει πολύ χαμηλότερες χρεώσεις σε σχέση με τα POS.

Κάνουμε συνέχεια καταγγελίες για τα POS και τις χρεώσεις. Ε, υπάρχει και ένα εναλλακτικό σύστημα. Κάποιοι πρέπει να το δουν. Το τονίζουμε και σας ευχαριστώ που τα ξαναθέτετε πάλι, διότι μας δίνεται η δυνατότητα να ενημερώσουμε ακόμα μια φορά τους Έλληνες πολίτες για τις πολλές δυνατότητες που έχουν να χρησιμοποιήσουν –πολλές, ίσως η λέξη είναι υπερβολική, αλλά διαφορετικές επιλογές που έχουν-, να κάνουν και να ακολουθήσουν, προκειμένου να υπερασπίσουν και οι ίδιοι το συμφέρον τους, μέσα σε μια αγορά που είναι ελεύθερη και μπορεί ο καθένας να διαλέξει τον δρόμο που θέλει να ακολουθήσει.

Μένοντας επίσης στο ίδιο πεδίο ευρύτερα των τραπεζών, των δανείων και των servicers, θέλω να υπενθυμίσω ότι τώρα εδώ και πέντε μέρες, για πρώτη φορά στη χώρα μας, με βάση τον νόμο 5072 που περάσαμε λίγο πριν από τα Χριστούγεννα, λειτουργούν οι πλατφόρμες ενημέρωσης των servicers, των funds, όπως τα λένε διάφοροι, σε σχέση με τους δανειολήπτες. Ήταν κάτι απαράδεκτο ότι δεν συνέβαινε μέχρι τώρα. Τώρα υπάρχει διαφάνεια και αυτό επιχειρήσατε να το αμφισβητήσετε.

Μπείτε σε οποιαδήποτε πλατφόρμα servicers, ρωτήστε ανθρώπους οι οποίοι έχουν κόκκινα δάνεια εν πάση περιπτώσει, για να δείτε αν αυτό που λέμε ισχύει ή δεν ισχύει. Είναι μια πράξη διαφάνειας στην οποία προχωρήσαμε, σύμφωνα με τις δεσμεύσεις μας ήδη από τις προγραμματικές δηλώσεις.

Επίσης, πέρα από τη γενικότερη μείωση των κόκκινων δανείων -αναφέρθηκαν στοιχεία, τα στοιχεία είναι αυτά, δεν χρειάζεται να σας ταλαιπωρώ επαναλαμβάνοντάς τα- για τον εξωδικαστικό μηχανισμό, κατά σύμπτωση βγήκαν χθες τα στοιχεία. Ο εξωδικαστικός μηχανισμός έχει πάρει εδώ και αρκετούς μήνες μπρος σε σχέση με αυτό που συνέβαινε επί ΣΥΡΙΖΑ που ήταν μια περίπου θεωρητική διαδικασία. Δηλαδή στον εξωδικαστικό μηχανισμό, με βάση τα στοιχεία, που ξαναλέω χθες δημοσιεύτηκαν, έχουν υπαχθεί δάνεια ύψους 29,6 δισεκατομμυρίων.

(Θόρυβος στην Αίθουσα)

Δεν είναι καθόλου μικρός ο αριθμός. Είναι επίσημα στοιχεία, κύριε Κατρίνη. Έχετε πάρει διαζύγιο με την πραγματικότητα, αλλά αυτό είναι δικό σας πρόβλημα.

Εκ των οποίων, με βάση τα χτεσινά επίσημα στοιχεία της γενικής γραμματείας, τα 11,3 δισεκατομμύρια είναι δάνεια τα οποία έχουν διευθετηθεί και οι άνθρωποι που τους αφορούν οι διευθετήσεις είναι είκοσι εννέα χιλιάδες επτακόσιοι Έλληνες και Ελληνίδες. Αυτή είναι η πραγματικότητα. Τώρα αν εσείς θέλετε να κάνετε το κόμμα σας ένα περιθωριακό κόμμα, είναι δικό σας ζήτημα να αμφισβητείτε βασικά ζητήματα.

Από εκεί και πέρα, προχωρώ σε άλλα επιμέρους θέματα που τέθηκαν. Ένα θέμα που τέθηκε είναι ξανά το Ταμείο Ανάκαμψης. Παρουσίασα ότι εκατό χιλιάδες μικρομεσαίες επιχειρήσεις ωφελούνται μόνο από τα ψηφιακά προγράμματα του Ταμείου Ανάκαμψης. Ναι, είπατε, αλλά με τα δάνεια τι γίνεται;

Λοιπόν, δίνεται και εκεί έμφαση στις μικρομεσαίες επιχειρήσεις -εννοώ στα δάνεια του Ταμείου Ανάκαμψης- καθώς είναι και αυτές δικαιούχοι των ενισχύσεων και δεν είναι τυχαίο ότι έως τις 23 Ιανουαρίου που έχουμε τα τελευταία στοιχεία είχαν υπογραφεί διακόσιες εβδομήντα μία συμβάσεις, εκ των οποίων οι εκατόν είκοσι οκτώ με συνολικό προϋπολογισμό 1,62 δισεκατομμύριο ευρώ αφορούν σε μικρομεσαίες επιχειρήσεις.

Περαιτέρω, αν και αυτό δεν σας αρκεί, δεν το αρνήθηκε ούτε και ο κ. Σενετάκης ότι ο πληθωρισμός των τροφίμων επιμένει στην Ελλάδα και γι’ αυτό το Υπουργείο Ανάπτυξης έχει πάρει όλα τα μέτρα τα οποία σας παρουσιάσαμε. Εδώ έχω τον πίνακα. Ο πληθωρισμός στην Ελλάδα και στην Ευρώπη από τον Ιανουάριο του 2023 μέχρι τον Ιανουάριο του 2024, για τους περισσότερους μήνες -το-βλέπετε εδώ- ο μέσος όρος του πληθωρισμού στην Ευρώπη ήταν μεγαλύτερος από ό,τι στην Ελλάδα. Έχει τώρα δύο - τρεις μήνες που είναι ελαφρώς μεγαλύτερος στην Ελλάδα, αλλά πάντως ακολουθεί τη γενικότερη πορεία.

Βεβαίως πρέπει να αντιμετωπίσουμε το ζήτημα, κανείς δεν αντιλέγει και αυτό είναι που επιχειρεί να κάνει το Υπουργείο Ανάπτυξης, αλλά δεν μπορεί να εξυφαίνονται όλες αυτές οι καταστροφολογικές θεωρίες και να αναπτύσσονται όσο αναπτύχθηκαν εδώ που δεν έχουν προφανώς καμμία σχέση με την πραγματικότητα όπως καταγράφεται.

Ναι, δεν το αρνηθήκαμε, αλλά να εμφανίζετε ότι υπάρχει μια άλλη πραγματικότητα στην Ευρώπη και άλλη πραγματικότητα στην Ελλάδα είναι προνόμιο μόνο των λαϊκιστών.

Προχωρώ. Επενδύσεις. Έχω εδώ αυτόν τον πίνακα. Θα τον καταθέσω κι αυτόν, όπως και τους υπόλοιπους. Τι δείχνει αυτός ο πίνακας; Δείχνει ότι από το 2021, 2022, 2023 σταθερά οι άμεσες ξένες επενδύσεις είναι μεγαλύτερες σε σχέση με όλα τα προηγούμενα χρόνια. εσείς, λοιπόν, βρήκατε τώρα να κάνετε κριτική για ποιο πράγμα; Για τις άμεσες ξένες επενδύσεις. Εκτός τόπου και χρόνου. Βρείτε κάτι άλλο. Τόσα πράγματα γίνονται στην Ελλάδα, τόσα πράγματα γίνονται στην οικονομία. Δηλαδή από όλα τα θέματα, εσείς εν τη σοφία σας βρήκατε τις άμεσες ξένες επενδύσεις να κάνετε κριτική;

Εδώ επίσης είναι και το πώς εξελίσσεται το ισοζύγιο, γιατί και γι’ αυτό είπατε. Βεβαίως είχαμε πρόβλημα στο ισοζύγιο, κανείς δεν είπε το αντίθετο, λόγω του φυσικού αερίου το 2022, αλλά ήδη το 2023, με την αποκλιμάκωση των τιμών του φυσικού αερίου, το ισοζύγιο κλιμακώθηκε κατά το 1/3. Και πάλι ετεροχρονισμένη κριτική.

Να μιλάγαμε για το ισοζύγιο του 2022 με αυτούς τους τόνους, να το δούμε, να σας λέγαμε εμείς τις απαντήσεις μας για τη διεθνή ενεργειακή κρίση. Αλλά τώρα που έχουμε αποκλιμάκωση του ισοζυγίου, βρήκατε εσείς μετά από έναν χρόνο να εγείρετε το συγκεκριμένο θέμα;

Εξαγωγές. Σας έδειξα τον πίνακα που δείχνει ότι έχουμε ταχύτερη άνοδο σε σχέση με οποιαδήποτε άλλη ευρωπαϊκή χώρα. Εδώ είναι άλλος ένας πίνακας, γιατί αμφισβητήσατε τι γίνεται με τις εξαγωγές αγαθών. Από το 2020 και μετά σταθερά οι εξαγωγές αγαθών είναι μεγαλύτερες από τις εξαγωγές υπηρεσιών και αυτό είναι σημαντικό και σε σχέση με το παραγωγικό μοντέλο της χώρας.

Το αμφισβητείτε ενδεχομένως και αυτό. Να μας φέρετε στοιχεία από την ΠΑΣΟΚΣΤΑΤ, προκειμένου να μας πείσετε για αυτά τα οποία λέτε.

Για τη βιομηχανία, για την οποία επίσης κλάψατε, έχουμε εδώ πώς εξελίσσονται τα μεγέθη. Από το 2015 μέχρι το 2023 έχουμε τον δείκτη βιομηχανικής παραγωγής, δείτε τον. Είναι ανοδικός, από το 100 έχει ανέβει στο 122 με 123. Επίσης, η προστιθέμενη αξία της βιομηχανίας είναι επίσης σε ανοδική πορεία όλα τα τελευταία χρόνια, περίπου κατά 30%.

Λέτε «Ναι, μα κλείνουν βιομηχανίες. Έκλεισε η «ΓΙΟΥΛΑ», έκλεισε κάποιο άλλο εργοστάσιο. Βεβαίως, δεν είπε κανείς ότι δεν έκλεισαν. Αλλά μια στιγμή, θα βλέπουμε μόνο επιμέρους περιπτώσεις κάποιων μονάδων που κλείνουν, όπως συμβαίνει πάντα και θα συμβαίνει πάντα στην οικονομία και σε όλες τις χώρες της Ευρώπης ή θα βλέπουμε το τελικό εξαγόμενο; Και το τελικό εξαγόμενο είναι η ανεργία, διότι οι βιομηχανίες έχουν εργαζόμενους. Φαντάζομαι ότι στεναχωριέστε όχι για τον ιδιοκτήτη μόνο –και αυτός άνθρωπος είναι- αλλά κυρίως για τους εργαζομένους.

Λοιπόν, είναι αλήθεια ή όχι, έχετε κάποια στοιχεία να το διαψεύσετε, ότι περιορίστηκε η ανεργία κατά επτά μονάδες σε σχέση με το 2019; Έχετε στοιχεία να διαψεύσετε ότι έχουμε παραπάνω τριακόσιες εξήντα επτά χιλιάδες εργαζόμενους; Πού δουλεύουν αυτοί οι άνθρωποι, αν όχι σε ελληνικές επιχειρήσεις; Επομένως βλέπετε δύο, τρία, πέντε εργοστάσια, δηλαδή όσα κλείνουν, αλλά δεν βλέπετε επιχειρήσεις που ανοίγουν ή νέες θέσεις εργασίας σε επιχειρήσεις που ήδη λειτουργούν. Γιατί το κάνετε αυτό στον εαυτό σας; Δεν σας αξίζει αυτού του είδους η αντιπολίτευση. Είστε κόμμα που έχει μια μακρά διαδρομή. Κάντε ό,τι νομίζετε.

Και επειδή αμφισβητήσατε και το θέμα του δανεισμού της χώρας, ιδού και η εξέλιξη των spread, η διαφορά μας δηλαδή ως προς τη Γερμανία. Στις 2-1-2023, με εμάς Κυβέρνηση, δεν πάω πίσω με τον ΣΥΡΙΖΑ, ήταν 2,3 μονάδες. Στις 2-2-2024 ήταν 1,1 μονάδα. Τι σημαίνει αυτό; Αυτό που σας είπα προηγουμένως, ότι μόνο για τον δανεισμό του Ιανουαρίου εξοικονομήσαμε 850 εκατομμύρια ευρώ.

Εν πάση περιπτώσει, κυρίες και κύριοι, νομίζω ότι όσοι παρακολούθησαν αυτή τη συζήτηση έβγαλαν τα συμπεράσματά τους. Λέτε εσείς τα δικά σας. Σας ευχαριστούμε πάρα πολύ που τα λέτε. Όσο τα λέτε πηγαίνετε παρακάτω. Πρέπει να εξηγήσετε στους Έλληνες πολίτες γιατί είστε το τρίτο κόμμα, ένα κόμμα, σας λέω, με μακρά διαδρομή που έχετε επιτρέψει στον εαυτό σας τέτοιου είδους αντιπολίτευση.

Μια μικρή παρατήρηση για την κ. Κωνσταντοπούλου, το ποιες προτάσεις νόμου εισάγονται ή δεν εισάγονται στη Βουλή είναι θέμα του Κανονισμού. Εσείς διατελέσατε Πρόεδρος της Βουλής. Έχω εδώ το άρθρο 73 του Συντάγματος: «Δικαίωμα πρότασης νόμων». Στην παράγραφο 3 γράφει: «Καμμία πρόταση νόμου ή τροπολογία ή προσθήκη δεν εισάγεται για συζήτηση, αν προέρχεται από τη Βουλή, εφόσον συνεπάγεται σε βάρος του δημοσίου, των Οργανισμών Τοπικής Αυτοδιοίκησης ή άλλων νομικών προσώπων δημοσίου δικαίου δαπάνες ή ελάττωση εσόδων ή της περιουσίας τους για να δοθεί μισθός ή σύνταξη ή γενικά όφελος σε κάποιο πρόσωπο». Αυτό είναι το Σύνταγμα. Θα μου πείτε μπορεί να μη σας αρέσει το Σύνταγμα, αλλά πάντως η ρύθμιση είναι πολύ συγκεκριμένη και πρέπει να συνεννοηθείτε με το Προεδρείο της Βουλής για τα περαιτέρω. Όταν επικαλείστε τον Κανονισμό και το Σύνταγμα να τον επικαλείστε οριζόντια, σας παρακαλώ.

Ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση επί της υπ’ αριθμόν 4/1-2-2024 επερώτησης με θέμα: «Αδιαφανής, μεροληπτική υπέρ λίγων και σε βάρος του δημόσιου συμφέροντος η χάραξη και εκτέλεση της οικονομικής και αναπτυξιακής πολιτικής της χώρας».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση των επίκαιρων ερωτήσεων θα ανακοινώσω στο σώμα το δελτίο επίκαιρων ερωτήσεων της Δευτέρας 8 Απριλίου του 2024, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 890/29-3-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Εξωτερικών με θέμα: «Δεμένα τα αλιευτικά παραμένουν χωρίς πληρώματα. Καθυστερεί η Κυβέρνηση την πρόσληψη αλιεργατών».

2. Η με αριθμό 889/26-3-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Έντονη αντίδραση των οινοποιών της Δράμας στη δημιουργία φωτοβολταϊκών πάρκων σε τεράστιες εκτάσεις καλλιεργήσιμης γης στην Π.Ε. Δράμας».

3. Η με αριθμό 901/1-4-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς την Υπουργό Εσωτερικών με θέμα: «Για τους παιδικούς σταθμούς του Δήμου Θερμαϊκού στην Π.Ε. Θεσσαλονίκης».

4. Η με αριθμό 896/29-3-2024 επίκαιρη ερώτηση του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών με θέμα: «Τέσσερα χρόνια κυβερνητικής αδράνειας για τα μεγάλα έργα της Μεσσηνίας».

5. Η με αριθμό 888/26-3-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών με θέμα: «Σημαντικά υψηλός ο κίνδυνος φτώχειας στην Ελλάδα».

6. Η με αριθμό 906/1-4-2024 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορών με θέμα: «Για τις συνθήκες ασφάλειας των αερομεταφορών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 892/29-3-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Υποδομών και Μεταφορών με θέμα: «Κομβικής σημασίας η οδική σύνδεση Πλατυγιαλίου - Αγρινίου - Καρπενησίου - Λαμίας».

2. Η με αριθμό 903/1-4-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Υποδομών και Μεταφορών, με θέμα: «Αφύλακτες διαβάσεις στο σιδηροδρομικό δίκτυο».

3. Η με αριθμό 904/1-4-2024 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς την Υπουργό Εσωτερικών με θέμα: «Για την άμεση επαναλειτουργία της διά ζώσης εκπαιδευτικής διαδικασίας στο 5ο Δημοτικό Σχολείο Σχολείο Ζωγράφου και στο 6ο Δημοτικό σχολείο Ζωγράφου».

4. Η με αριθμό 895/29-3-2024 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού με θέμα: «Θα προστατέψει το Υπουργείο Πολιτισμού την ελευθερία της καλλιτεχνικής έκφρασης στο δημόσιο χώρο;».

5. Η με αριθμό 898/29-3-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Είναι γεγονός η πρόταση επιβολής προστίμου στη χώρα μας, από τη Γενική Διεύθυνση Γεωργίας (DG AGRI) της Ευρωπαϊκής Επιτροπής;».

6. Η με αριθμό 899/29-3-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Είναι θετική η Κυβέρνηση στην πρόταση διάνοιξης σήραγγας από την Κάρλα προς το Αιγαίο;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3434/160/26-2-2024 ερώτηση και αίτηση κατάθεσης εγγράφων της Βουλευτού Φλώρινας της Κοινοβουλευτικής Ομάδας «Νέα Αριστέρα» κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Την απουσία κανόνων και σχεδίου στην ανάπτυξη των Ανανεώσιμων Πηγών Ενέργειας (ΑΠΕ) και των Δικτύων πληρώνουν οι καταναλωτές ρεύματος».

Κυρίες και κύριοι συνάδελφοι ,δεν θα συζητηθούν κατόπιν συνεννόησης η με αριθμό 1184/14-2-2024 αναφορά του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Οδυσσέα Κωνσταντινόπουλου προς τον Υπουργό Υγείας με θέμα: «Έλλειψη φαρμάκων ψυχιατρικών ασθενών» και η με αριθμό 893/ 29-3-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Ψηφιακής Διακυβέρνησης με θέμα: «Παράταση της προθεσμίας υποβολής εκπρόθεσμων δηλώσεων και αιτήσεων διόρθωσης στο Κτηματολόγιο και άνιση αντιμετώπιση των πολιτών της Περιφερειακής Ενότητας (Π.Ε.) Δράμας».

Δεν θα συζητηθεί λόγω αναρμοδιότητας η με αριθμό 907/1-4-2024 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Ανάπτυξης με θέμα: «Το μπάζωμα του τόπου του εγκλήματος στα Τέμπη».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θα ήθελα τον λόγο επί της δικής μου ερώτησης που ανακοινώσατε ότι δεν θα συζητηθεί, για δύο λεπτά.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κωνσταντοπούλου, ολοκληρώνω την ανάγνωση του τι δεν θα συζητηθεί σήμερα και μετά θα σας δώσω τον λόγο.

Επίσης, δεν θα συζητηθεί λόγω κωλύματος του Βουλευτή η με αριθμό 2925/31-1-2024 ερώτηση του κύκλου των αναφορών και ερωτήσεων του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Δεν έχει τέλος ο εμπαιγμός των εκατοντάδων δικαιούχων αποζημιώσεων από τις εκρήξεις στην 111ΠΜ».

Κυρία Κωνσταντοπούλου, ζητάτε τον λόγο για ποιο θέμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα τον λόγο, κυρία Πρόεδρε, για τη μη συζήτηση λόγω φερόμενης αναρμοδιότητας της επίκαιρης ερώτησης που έχω καταθέσει στον Υπουργό Ανάπτυξης για το μπάζωμα των Τεμπών. Θα ήθελα να κάνω μία δήλωση.

Είναι πρόδηλο ότι ο Υπουργός Ανάπτυξης υπεκφεύγει για να αποφύγει να απαντήσει για το μείζον θέμα του μπαζώματος, δηλαδή της αλλοίωσης του τόπου του εγκλήματος. Από τα έγγραφα στα οποία αναφέρομαι στην επίκαιρη ερώτησή μου προκύπτει ευθεία εμπλοκή του Υπουργείου Ανάπτυξης ήδη από τον Μάρτιο του 2023 και εκταμίευση με αποφάσεις του Υπουργείου Ανάπτυξης.

Επιπλέον δε, ρωτώ συγκεκριμένα τον Υπουργό Ανάπτυξης για μια παρέμβαση στη δικαιοσύνη η οποία έχει αποκαλυφθεί και καταγγελθεί και αφορά επίσκεψη στελεχών του Υπουργείου Ανάπτυξης στο Ελεγκτικό Συνέδριο πριν από δύο μήνες περίπου, για να πληροφορηθούν από τους δικαστές του Ελεγκτικού Συνεδρίου εάν είναι καλυμμένοι ποινικά από τον έλεγχο που έγινε της σύμβασης 717.

Το να δηλώνει ο Υπουργός Ανάπτυξης για δύο θέματα άμεσου αρμοδιότητάς του -αφορούν αποφάσεις του Υπουργείου και αφορούν και επίσκεψη στελεχών του Υπουργείου για να παρέμβουν στη δικαιοσύνη σε σχέση με τη σύμβαση 717- το να δηλώνει λοιπόν ο Υπουργός Ανάπτυξης δήθεν αναρμόδιος απλώς υπογραμμίζει τις πρακτικές της συγκάλυψης.

Θα ξανακαταθέσω φυσικά την ερώτηση και στον Υπουργό Οικονομικών. Τον ενημέρωσα και δημόσια προ ολίγου. Και θα περιμένω επιτέλους η Κυβέρνηση αυτή να πάψει να κουκουλώνει, να πάψει να σιωπά και να πάψει να υπεκφεύγει και να έρθει να δώσει απαντήσεις όπως οφείλει, όχι σε μένα και στην Πλεύση Ελευθερίας, αλλά στους πολίτες αυτής της χώρας, στα θύματα, στις οικογένειες, όλους όσοι δικαιούνται και απαιτούν αλήθεια και δικαιοσύνη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Αντιλαμβάνεστε ότι δεν υπάρχει Υπουργός από τη διαδικασία, όπως έχει προβλεφθεί, για να απαντήσει εδώ στα ερωτήματα που θέσατε. Και προφανώς αυτό είναι αντικείμενο μιας άλλης συζήτησης όπως είπατε.

Εισερχόμαστε στις επίκαιρες ερωτήσεις. Σήμερα θα συζητηθούν τέσσερις επίκαιρες ερωτήσεις.

Η πρώτη ερώτηση είναι η με αριθμό 900/1-4-2024 τρίτη επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Καραθανασόπουλου προς τον Υπουργό Παιδείας, Θρησκευμάτων και Αθλητισμούμε θέμα: «Να παρθεί πίσω η απαράδεκτη συνδικαλιστική δίωξη φοιτητή».

Στην ερώτηση θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Ο Πρόεδρος του εν λόγω τμήματος Πολιτικών Μηχανικών του Πανεπιστημίου Πατρών αξιοποιώντας τα άρθρα του απαράδεκτου πειθαρχικού δίκαιου των φοιτητών του νόμου-πλαίσιο της κ. Κεραμέως, προχώρησε στην άσκηση δίωξης σε τέσσερις φοιτητές για τη συνδικαλιστική τους δράση και μάλιστα τους καλεί σε απολογία την Τετάρτη 17 Απριλίου. Ανάμεσα στους τέσσερις φοιτητές είναι βεβαίως και ο πρόεδρος του συλλόγου φοιτητών. Και μάλιστα ο λόγος για τον οποίο τους καλεί είναι γιατί οι συγκεκριμένοι φοιτητές και ο πρόεδρος του συλλόγου τους υλοποίησαν, εφάρμοσαν μία απόφαση η οποία είχε ληφθεί από τις συλλογικές διαδικασίες, από τη γενική συνέλευση του φοιτητικού συλλόγου για τις κινητοποιήσεις τις οποίες έκαναν, τις μακροχρόνιες κινητοποιήσεις, ενάντια στην πρόθεση τότε της Κυβέρνησης να φέρει τον νόμο για τα ιδιωτικά πανεπιστήμια, όπως και έγινε.

Από αυτή την άποψη, βέβαια, είναι φανερό ότι εμπνευστής όλης αυτής της προσπάθειας, της δίωξης των φοιτητών, είναι η κυβερνητική πολιτική. Πρώτον, γιατί επιτρέπει να υπάρχει ένα κατάπτυστο πειθαρχικό δίκαιο που ποινικοποιεί τη συνδικαλιστική δραστηριότητα. Γι’ αυτόν τον λόγο είναι κατάπτυστο, γιατί ποινικοποιεί τη συνδικαλιστική δραστηριότητα. Δεύτερον ότι ο ίδιος ο Κυβερνητικός Εκπρόσωπος προέτρεπε τους προέδρους των τμημάτων, τους καθηγητές, τους πρυτάνεις να εφαρμόζουν το πειθαρχικό δίκαιο, προσπαθώντας ακριβώς να φιμώσει, να καταστείλει το φοιτητικό κίνημα, που όμως δεν τα καταφέρατε με όλον αυτόν τον τρόπο. Και από αυτή την άποψη είναι φανερό ποιες είναι οι προσπάθειες οι οποίες κάνετε.

Εμείς το λέμε καθαρά. Η συγκεκριμένη κατάσταση δεν είναι πρώτη φορά που γίνεται. Ήταν ο μοναδικός από όλο το Πανεπιστήμιο της Πάτρας ο οποίος προχώρησε σε μία τέτοια διαδικασία. Και το έχει κάνει και πέρυσι ο ίδιος ο πρόεδρος του τμήματος, στους ίδιους πάλι, στον πρόεδρο φοιτητικού συλλόγου, με μια εμμονική στάση και τάση. Βεβαίως αυτό βρίσκει την απαραίτητη στήριξη και από τον πρύτανη, τις πρυτανικές αρχές, για να εφαρμοστεί αυτή η απαράδεκτη διαδικασία. Και μάλιστα πέρυσι επέβαλε την επίπληξη μετά από την αλληλεγγύη που ξεσηκώθηκε από το πανεπιστήμιο, τους εργατικούς φορείς, τα άλλα σωματεία και συνδικάτα της περιοχής.

Πρόκειται για μια απαράδεκτη ενέργεια, η οποία πρέπει να ανακληθεί εδώ και τώρα. Και βεβαίως εμείς συντασσόμαστε με την κατεύθυνση του φοιτητικού κινήματος να καταργηθεί ο αντιδραστικός νόμος και ιδιαίτερα τα άρθρο περί ποινικού δικαίου. Γιατί προσέξτε, με αυτή σας την τακτική όχι μόνο δεν θα περιστείλετε, δεν θα χειραγωγήσετε, δεν θα ευνουχίσετε το φοιτητικό κίνημα, αλλά αντίθετα θα ενισχυθεί ακόμη περισσότερο και θα γίνει ποτάμι, χείμαρρος που θα σας πνίξει κυριολεκτικά.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κυρία Πρόεδρε.

Θα ξεκινήσω με δύο παρατηρήσεις. Η πρώτη είναι, κύριε συνάδελφε, ότι δεν ποινικοποιείται ο συνδικαλισμός πουθενά, αλλά βεβαίως παραβατικές συμπεριφορές θα ελέγχονται. Και δεύτερον, ούτε το όνομα του διωκόμενου φοιτητή εγώ ξέρω, ούτε την ιδιότητά του και δεν ενδιαφέρει βεβαίως καθόλου. Εσείς είπατε ότι είναι η δεύτερη φορά που διώκεται. Αν είναι εμμονή εκείνου που τον διώκει, τι είναι -γιατί το χαρακτηρίσατε με ευκολία θα μου επιτρέψετε να πω- από την πλευρά του που επιμένει στην ίδια συμπεριφορά;

Θα κάνω μια πολύ μικρή ιστορική αναδρομή. Να πω ότι υπάρχει όντως πειθαρχικό δίκαιο και οι ρυθμίσεις αυτές, οι τελευταίες, οι ισχύουσες είναι τα άρθρα 195 έως 205 του ν.4757/2022 και κατά την άποψη της Κυβέρνησης και του Υπουργείου η ρύθμιση είναι επιβεβλημένη. Υπήρχαν και στο παρελθόν ανάλογες ρυθμίσεις, που ήταν διάσπαρτες ήδη από το 1932. Και αυτές θα αντιμετώπιζαν με έναν τρόπο αποσπασματικό την πειθαρχική ευθύνη που έχει και το προσωπικό των ΑΕΙ και οι φοιτητές και θεωρήσαμε ότι ήταν αναποτελεσματικές στην εφαρμογή και ότι πρέπει να γίνει μια συστηματική προσπάθεια που ξεκίνησε το 2021 με το ν.4777, που προστατεύει την ασφάλεια στους χώρους των πανεπιστημίων, το αγαθό της ζωής, της σωματικής ακεραιότητας, όλα αυτά όταν οι συμπεριφορές είναι παραβατικές και οι πράξεις αξιόποινες, για να μπορεί να υπάρχει ελεύθερη διακίνηση των ιδεών στα πανεπιστήμια.

Εκσυγχρονίστηκε, λοιπόν, ο νόμος. Και όπως ισχύει σήμερα, έχει ακολουθήσει τις αλλαγές του Ποινικού Κώδικα, του Κώδικα Ποινικής Δικονομίας και τη νομοθεσία για την προστασία των φυσικών προσώπων για την επεξεργασία δεδομένων προσωπικού χαρακτήρα, όπως επιβάλλουν οι κανονισμοί της Ευρωπαϊκής Ένωσης.

Έτσι, λοιπόν, διασφαλίζεται η εύρυθμη λειτουργία των πανεπιστημίων, προστατεύεται το κύρος τους. Έχει διαφοροποιηθεί ο ακαδημαϊκός χάρτης της χώρας και αυτό έχει ληφθεί υπ’ όψιν. Και οι διατάξεις αυτές θεωρούμε -και θεωρούμε βασίμως- ότι αντιμετωπίζουν σοβαρά και υπεύθυνα με τις εγγυήσεις του κράτους δικαίου την πειθαρχική ευθύνη των φοιτητών. Και για τη σύνταξή τους λάβαμε υπ’ όψιν και τις επιστημονικές απόψεις καθηγητών των νομικών σχολών των ΑΕΙ και δικαστών του ανώτατου δικαστηρίου της χώρας, του Σ.τ.Ε..

Πιστεύουμε, κύριε συνάδελφε, ότι οφείλουμε να προστατεύσουμε ως πολιτεία τη νομιμότητα, τα παιδιά, την παιδεία μας, τους πολίτες και να ρυθμίσουμε την καλύτερη οργάνωση και λειτουργία των πανεπιστημιακών ιδρυμάτων.

Και θέλω να πω ότι με το ν.4957/2022 μεταξύ των άλλων ενισχύσαμε την αποτελεσματικότητα των πανεπιστημίων, τη διαφάνεια αλλά και το αυτοδιοίκητό τους. Άρα λοιπόν ο δικός μας στόχος, η δική μας προσπάθεια είναι να είναι τα πανεπιστήμια χώροι ελεύθερης έκφρασης, όχι εστίες βίας και παραβατικότητας, να είναι χώροι καθαροί, ασφαλείς χώροι μάθησης, να χτίζουν το μέλλον τους όπως επιβάλλεται και πρέπει η πολιτεία αυτό να το κατοχυρώσει, να προφυλάσσουμε τους φοιτητές από ίδιο κίνδυνο, χωρίς ανοχή να διακόπτει κάποιος βίαια την εκπαιδευτική και διοικητική λειτουργία των πανεπιστημιακών ιδρυμάτων.

Σε αυτό το πνεύμα, κύριε συνάδελφε, θα είναι και η δευτερολογία μου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Καραθανασόπουλε, για τη δευτερολογία σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατ’ αρχάς εδώ μας παρουσιάσατε μια έκθεση ιδεών για την οργάνωση, τη λειτουργία των πανεπιστημίων. Αν σας ενδιέφερε τόσο πολύ η οργάνωση και η λειτουργία των πανεπιστημίων θα παίρνατε μέτρα για τις στεγαστικές ανάγκες, τις οποίες έχουν τα πανεπιστήμια. Η Αρχιτεκτονική στην Πάτρα από τότε που ιδρύθηκε είναι σε λυόμενα. Από τότε που ιδρύθηκε, σαράντα, πενήντα χρόνια πριν, σε κοντέινερ κάνει μαθήματα. Τόσο πολύ σας ενδιαφέρει! Θα καλύπτατε τις ανάγκες των φοιτητών για φοιτητικές εστίες, τα προγράμματα σίτισης, το προσωπικό το οποίο απουσιάζει από τα εργαστήρια, εκπαιδευτικό προσωπικό, καθηγητές, διδάσκοντες, λοιπό τεχνικό προσωπικό. Όλα αυτά όμως δεν σας αφορούν γιατί θέλετε να μεταβαίνουν σε πανεπιστήμιο ανώνυμη εταιρεία. Και αυτή η πολιτική της Κυβέρνησης, της Ευρωπαϊκής Ένωσης, των προηγούμενων κυβερνήσεων, βρίσκει απέναντι το φοιτητικό κίνημα.

Και αλήθεια έχει εμμονή ο φοιτητής, ο όποιος είναι πρόεδρος του φοιτητικού συλλόγου; Ως πρόεδρος του φοιτητικού συλλόγου, τι θα έπρεπε να κάνει; Να εφαρμόσει τις αποφάσεις που πήραν οι γενικές συνελεύσεις. Ποιος τον στοχοποιεί; Ο συγκεκριμένος καθηγητής τον έχει στοχοποιήσει. Με αυτό τον τρόπο, θεωρεί ότι θα μπορέσει να αντιμετωπίσει την αγωνιστική δράση; Δηλαδή τι τον πέρασε τον εαυτό του, ως νέος Υπουργός Εργασίας, παλιά, που έλεγε ότι θα καταργήσει την ταξική πάλη; Έτσι πιστεύει και αυτός; Αυταπατάται ότι θα καταργήσει το κίνημα των φοιτητών, την πάλη των φοιτητών; Ποιος νομίζει ότι είναι ο συγκεκριμένος που με αυτό τον τρόπο με τόσο λυσσαλέο τρόπο προσπαθεί να δώσει μαθήματα υποταγής στους φοιτητές του;

Αυτό το μάθημα υποταγής, όμως, οι φοιτητές το έχουν απορρίψει. Και ότι και αν κάνετε δεν πρόκειται να περάσει. Ίσα-ίσα -σας το είπα και πριν- σπέρνετε ανέμους, θα θερίσετε θύελλες. Και είσαστε υπεύθυνοι εσείς για την εξέλιξη των πραγμάτων.

Πολύ μεγάλη ιδέα έχετε ότι θα μπορέσετε να αντιμετωπίσετε το φοιτητικό κίνημα. Δεν αντιμετωπίζεται. Ίσα-ίσα, χάσατε. Ως Κυβέρνηση έχετε ηττηθεί από τους αγώνες των φοιτητών το προηγούμενο διάστημα και παρ’ όλες τις προσπάθειες τις οποίες κάνετε να τους συκοφαντήσετε, να τους διαβάλετε, να τους αντιμετωπίσετε με τη βία και την καταστολή, δεν αντιμετωπίζονται έτσι. Πιστεύω ότι είσαστε βαθύτατα γελασμένοι.

Άρα, λοιπόν, ένα πράγμα σάς μένει. Πάρτε πίσω τη δίωξη. Σας το λέμε πολύ καθαρά. Όποιος ξύνεται στη γκλίτσα του τσοπάνη, που λέει ο λαός μας, θα το μετανιώσει. Αυτό το λέει ο λαός μας, όχι εγώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τρεις συνοδοί εκπαιδευτικοί από το Δημοτικό Σχολείο Καρδάμαινας Κω, καθώς και δεκαέξι μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Γιάννουλης Λαρίσης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Υπουργέ, έχετε τον λόγο για τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Δεν θα μακρηγορήσω. Θέλω να πω στον συνάδελφό μου απλώς ότι αν εγώ έκανα έκθεση ιδεών λέγοντας τη δική μας πολιτική προσέγγιση, το ίδιο νομίζω ότι κάνετε και εσείς, οπότε σας επιστρέφω τον χαρακτηρισμό. Δεν το θεώρησα προσβλητικό, αλλά νομίζω ότι χαρακτηρίζει τις τοποθετήσεις και των δυο μας.

Θέλω να σας πω επίσης, απαντώντας στην ερώτησή σας -που νομίζω ότι δεν ήταν ρητορική- γιατί το κάνει αυτό ο πρόεδρος του τμήματος. Ο πρόεδρος του τμήματος εφαρμόζει τον νόμο. Μπορείτε εσείς να μου απαντήσετε γιατί το κάνει αυτό ο φοιτητής, που συνεχίζει να παραβιάζει συνεχώς τη νομοθεσία, γνωρίζοντας και τις συνέπειες; Δεν νομίζω ότι μπορείτε.

Ως εκπρόσωπος, λοιπόν, αυτής της Κυβέρνησης που είναι χαμένη, κατά τη γνώμη σας, αλλά έχει κερδίσει τις εκλογικές αναμετρήσεις, άρα λοιπόν έχει τη νομιμοποίηση, θα σας πω ότι αυτό ορίζει ο νόμος. Όπως σας ανέφερα και στην πρωτολογία, ορίζονται τα πειθαρχικά παραπτώματα, οι ποινές στα αρμόδια πειθαρχικά όργανα, όλη η διαδικασία, πώς λαμβάνονται οι αποφάσεις, πότε παραγράφονται, ποια είναι η δικαστική προστασία όσων θεωρούν ότι αδίκως διώκονται και έχουν πειθαρχική ποινή. Το όργανο αυτό απαρτίζεται από τον πρύτανη, τον αντιπρύτανη, τον Πρόεδρο του τμήματος ή τον κοσμήτορα της σχολής, αν είναι μονοτμηματική, έναν εκπρόσωπο των φοιτητών και τους αναπληρωτές τους και ad hoc αποφασίζουν σε κάθε περίπτωση.

Θέλω να σας πω ξανά ότι τα πειθαρχικά όργανα έχουν υποχρέωση να εφαρμόσουν τον νόμο. Δεν είναι στη διακριτική τους ευχέρεια. Σε κανενός τη διακριτική ευχέρεια δεν είναι η εφαρμογή του νόμου. Είναι υποχρέωση.

Στη συγκεκριμένη περίπτωση ο πρόεδρος του Τμήματος Πολιτικών Μηχανικών είχε ομόφωνες αποφάσεις της συνέλευσης του τμήματος, αποφάσεις της συγκλήτου που θεωρούν ότι οι καταλήψεις είναι αυτονοήτως και διά νόμου παράνομες ενέργειες. Πήρε, λοιπόν, όπως κατά νόμο έχει υποχρέωση, την πρωτοβουλία να ασκήσει πειθαρχική δίωξη, εφαρμόζοντας τον νόμο που σας ανέφερα για τους φοιτητές για τους οποίους υπάρχουν στοιχεία περί συμμετοχής σε καταλήψεις. Αυτοί είναι τέσσερις τον αριθμό. Εσείς αναφέρατε έναν. Οι πληροφορίες μου είναι ότι είναι τέσσερις που έχουν γνωστό ονοματεπώνυμο σε σύνολο λίγων δεκάδων. Αυτοί παρεμπόδιζαν την εύρυθμη λειτουργία του τμήματος και σύμφωνα με τη δήλωση του προέδρου του Τμήματος Πολιτικών Μηχανικών -έγγραφη δήλωση- οι καταλήψεις δεν νομιμοποιούνται από καμμία απόφαση κανενός συλλογικού οργάνου, γιατί παραβιάζουν το θεμελιώδες δικαίωμα της ελευθερίας της κίνησης και της έκφρασης του ατόμου. Πρώτο βήμα στην εφαρμογή του νόμου είναι η κλήση των εμπλεκομένων σε ακρόαση. Η διαδικασία δεν ξέρω αν συνεπάγεται ή όχι πειθαρχική δίωξη. Πάντως εμείς να την πάρουμε πίσω ως Υπουργείο δεν μπορούμε, αφού τα πανεπιστήμια έχουν το αυτοδιοίκητο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε με την πρώτη με αριθμό 894/29-3-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού, με θέμα: «Ανάκληση διαγραφής φοιτητή από ανώτατο εκπαιδευτικό ίδρυμα».

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κυρία Πρόεδρε.

Κυρία Υπουργέ, βρίσκομαι στη δυσάρεστη θέση να σας εκθέσω ένα περιστατικό το οποίο αφορά σε έναν νέο άνθρωπο συντοπίτη μου, ο οποίος βρίσκεται σε αδιέξοδη κατάσταση χωρίς τη δική του υπαιτιότητα, μη μπορώντας τόσο ο ίδιος όσο και η οικογένειά του να ξεπεράσουν τα εμπόδια που υπάρχουν για τις σπουδές του και το μέλλον του.

Συγκεκριμένα, πρόκειται για ένα νέο φοιτητή γεμάτο όνειρα και φιλοδοξίες, ο οποίος κατόπιν επιτυχούς εισαγωγής του μέσω πανελλαδικών εξετάσεων, έκανε την εγγραφή του κατά το ακαδημαϊκό έτος 2021-2022 στο Παιδαγωγικό Τμήμα Νηπιαγωγών του Πανεπιστημίου Δυτικής Μακεδονίας. Στη συνέχεια, όμως, κατά το ακαδημαϊκό έτος 2023-2024 ο εν λόγω σπουδαστής, κάνοντας χρήση του δικαιώματος του ποσοστού 10%, πέτυχε την εισαγωγή του και πραγματοποίησε την εγγραφή του στη Σχολή Μονίμων Υπαξιωματικών του Ναυτικού. Προϋπόθεση βέβαια, σύμφωνα με σχετική ανακοίνωση της σχολής, ήταν ο εν λόγω φοιτητής να έχει διαγραφεί από τα μητρώα φοιτητών της Σχολής του Παιδαγωγικού Τμήματος Νηπιαγωγών του Πανεπιστημίου Δυτικής Μακεδονίας, δεδομένου ότι έπρεπε να προσκομιστεί αντίστοιχο πιστοποιητικό, κάτι φυσικά που έπραξε άμεσα ο ίδιος.

Προς μεγάλη και δυσάρεστη έκπληξη, κατόπιν σχετικής ιατρικής γνωμάτευσης από την Ανώτατη Υγειονομική Επιτροπή του Πολεμικού Ναυτικού, διαγνώστηκε για πρώτη φορά με ένα πρόβλημα υγείας το οποίο τον κατέστησε ακατάλληλο υποψήφιο και για τον λόγο αυτόν διατάχθηκε η απόλυσή του με σχετική απόφαση της σχολής.

Ευθύς ο νεαρός αιτήθηκε την ανάκληση της διαγραφής του και την επανένταξή του στα μητρώα φοιτητών του Παιδαγωγικού Τμήματος Νηπιαγωγών του Πανεπιστημίου Δυτικής Μακεδονίας, όμως το αίτημά του δεν έγινε δεκτό από το πανεπιστήμιο.

Δυστυχώς, αυτό είναι ένα παράδειγμα που αποδεικνύει ότι η νομοθεσία δεν ανταποκρίνεται στις ιδιαίτερες καταστάσεις που ισχύουν κάθε φορά, με αποτέλεσμα να δημιουργούνται προβλήματα και αδικίες σε βάρος φοιτητών, οι οποίοι χωρίς δική τους υπαιτιότητα χάνουν κατοχυρωμένα από το Σύνταγμα δικαιώματα για την εκπαίδευσή τους και τον επαγγελματικό τους βίο.

Κυρία Υπουργέ, θέλω να πιστεύω ότι αντιλαμβάνεστε το μέγεθος της κατάφωρης αδικίας που βιώνει αυτός ο νέος άνθρωπος, ο οποίος από τη μία στιγμή στην άλλη είδε τα όνειρά του να γκρεμίζονται. Περιμένω πραγματικά με μεγάλη προσοχή να σας ακούσω για το τι πρωτοβουλίες σκοπεύετε να λάβετε για την επίλυση αυτού του προβλήματος, γιατί μιλάμε για το μέλλον ενός νέου παιδιού.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, στην απάντησή μου θα σας πω ως νομικός ότι θεωρώ ότι ήταν μια απόφαση που θα μπορούσε να είναι διαφορετική και να είναι νόμιμη και ορθή.

Θα σας πω, λοιπόν, ότι πράγματι το ιστορικό είναι όπως το περιγράψατε στη δική σας ερώτηση. Γράφτηκε ο φοιτητής το ακαδημαϊκό έτος 2021-2022 και το 2023 -2024 έκανε χρήση του 10% για να πάει στη Σχολή Μονίμων Υπαξιωματικών του Ναυτικού, προσκομίζοντας το πιστοποιητικό οριστικής διαγραφής, όπως ήταν απαραίτητη προϋπόθεση. Το ζήτησε αυτό την 1η Σεπτεμβρίου 2023, διεγράφη την ίδια μέρα με βεβαίωση διαγραφής και μετά από πολύ λίγες μέρες, στις 27-9-2023, ζήτησε την επανεγγραφή του για τον λόγο υγείας τον οποίον επικαλέστηκε το Πολεμικό Ναυτικό και τον απέρριψε. Έκανε, λοιπόν, αυτή την αίτηση μετά από λίγες ημέρες για να εγγραφεί ξανά στα μητρώα των φοιτητών στο Παιδαγωγικό Τμήμα Νηπιαγωγών και απορρίφθηκε η αίτησή του αυτή.

Εν συνεχεία το πανεπιστήμιο μάς ενημέρωσε για την απόφαση αυτή ισχυριζόμενο ότι στηρίχθηκε στην ισχύουσα νομοθεσία, στη νομολογία των δικαστηρίων, στις γνωμοδοτήσεις του Νομικού Συμβουλίου του Κράτους, εξηγώντας ότι κατά την κρίση του δεν υπάρχει περιθώριο παράλληλης εγγραφής σε περισσότερες από μία σχολές ή σε τμήματα ανώτατων εκπαιδευτικών ιδρυμάτων, ότι η διαγραφή ήταν οριστική καίτοι ζήτησε την ανάκληση πριν καταστεί οριστική και ότι είχε κάνει ήδη το τμήμα των νηπιαγωγών τον προγραμματισμό του και δεν μπορούσε να τον επανεγγράψει.

Ορθότατα, κατά τη γνώμη μας, ο κ. Γεραλής προσέφυγε στον Συνήγορο του Πολίτη, έκανε αναφορά στο θέμα αυτό. Ο Συνήγορος του Πολίτη απάντησε στην αναφορά με διαφορετικό τρόπο, με διαφορετική ερμηνεία, την οποίαν προσωπικά εγώ προσυπογράφω ως νομικός.

Θα τα πω στη δευτερολογία, κυρία Πρόεδρε, για να μην πάρω περισσότερο χρόνο. Ενημερώνω, όμως, τον συνάδελφο ότι στην κατεύθυνση αυτή θα κινηθεί και το Υπουργείο στην υπόδειξη που θα κάνει, γιατί εννοείται ότι δεν μπορούμε να πάρουμε απόφαση. Θα σας το αναπτύξω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε συνάδελφε, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κυρία Πρόεδρε.

Κατ’ αρχάς, κυρία Υπουργέ, σας ευχαριστώ πολύ που επιληφθήκατε του θέματος. Όπως αντιλαμβάνεστε, όμως, σίγουρα δεν είναι η μοναδική περίπτωση και προφανώς θα υπάρξουν και άλλες ανάλογες στο μέλλον. Γι’ αυτόν τον λόγο θα πρέπει άμεσα να μεριμνήσετε για την εξεύρεση λύσης όλων αυτών των περιπτώσεων, ώστε να μη βάζουμε ταφόπλακα στα όνειρα νέων ανθρώπων. Εγώ από μεριάς μου δεν θα σταματήσω να δίνω τον αγώνα μου με κάθε τρόπο και θα είμαι πάντα εδώ να ασκώ τα καθήκοντά μου πάντα προς όφελος των συμπολιτών μου.

Όμως, κυρία Υπουργέ, ένα πράγμα πρέπει να βλέπουμε όλοι μας εδώ μέσα, επειδή έχουμε σε λίγο καιρό και εκλογές. Σ’ αυτά τα νέα παιδιά με τα τόσα προβλήματα, τεράστια γι’ αυτούς, πολύ μικρά για εμάς, πρέπει να πούμε ότι είμαστε δίπλα τους και να τα αναγκάσουμε να έρθουν να ψηφίσουν. Είναι ένας τρόπος και αυτός.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κυρία Πρόεδρε.

Θα θυμίσω στη δευτερολογία μου ξανά αυτό που είπα και στον προηγούμενο συνάδελφό μας ότι τα πανεπιστήμια έχουν το αυτοδιοίκητο. Εμείς είμαστε σε συνεννόηση και σε συνεργασία. Συστάσεις κάνουμε. Δεν παίρνουμε τις αποφάσεις. Θα αναπτύξω και για τις ανάγκες των Πρακτικών το σκεπτικό του Συνηγόρου του Πολίτη.

Έκρινε, λοιπόν, -και ορθά επαναλαμβάνω- ότι διαφοροποιείται η περίπτωση αυτή από τις περιπτώσεις που δεν μπορούν να επανεγγραφούν οι διαγραφέντες φοιτητές, γιατί αυτοί συνήθως το κάνουν, κύριε συνάδελφε, αφού ολοκληρώσουν τις σπουδές τους σε μια άλλη σχολή και μετά από πολύ μεγάλο χρονικό διάστημα.

Εδώ, όμως, μετά από λίγες μέρες, όπως είπα και στην πρωτολογία, τέτοιος κίνδυνος ανατροπής του σχεδιασμού του πανεπιστημίου δεν υπήρχε γιατί επανήλθε μετά από μερικές εβδομάδες. Άρα, ο προγραμματισμός είχε γίνει ούτως η άλλως. Ήταν δύο εβδομάδες συγκεκριμένα.

Επίσης, η νομοθεσία αποκλείει την παράλληλη φοίτηση και την ταυτόχρονη απόκτηση δύο τίτλων σπουδών, πράγμα που δεν ισχύει για την περίπτωσή μας γιατί δεν μπόρεσε να εγγραφεί στο Πολεμικό Ναυτικό και γι’ αυτό επανήλθε -επαναλαμβάνω- μετά από δύο μόλις εβδομάδες.

Άρα η αρχή της χρηστής διοίκησης επιβάλλει τα όργανα του Πανεπιστημίου Δυτικής Μακεδονίας ασκώντας τις αρμοδιότητές τους, έχοντας και το αυτοδιοίκητο, όπως είπα, να επανεγγράψουν τον φοιτητή.

Πολύ σωστά φοβάστε ότι μπορεί να υπάρχουν και άλλες περιπτώσεις. Υπήρξε ανάλογη περίπτωση και στην Πάτρα για προπτυχιακούς φοιτητές και το Πανεπιστήμιο Πατρών έκανε ένα ερώτημα ζητώντας τη γνώμη του Υπουργείου. Ο Γενικός Γραμματέας της Ανώτατης Εκπαίδευσης, ο κ. Ζώρας, έστειλε τη σχετική σύσταση του Συνηγόρου του Πολίτη, έδωσε κατεύθυνση περί της δυνατότητας επανεγγραφής των προπτυχιακών φοιτητών μετά -κρατήστε αυτό σας παρακαλώ- από απόφαση της συνέλευσης των οικείων τμημάτων του Πανεπιστημίου Πατρών.

Την ίδια τηλεφωνική επικοινωνία ο Γενικός Γραμματέας την είχε και με τον πρύτανη του Πανεπιστημίου Δυτικής Μακεδονίας. Τον ενημέρωσε για τη σύσταση του Συνηγόρου του Πολίτη. Ενεργήσαμε, λοιπόν, ως οφείλαμε άμεσα, συνεργαστήκαμε και τώρα πρέπει, κατά τη γνώμη μας, αλλά σας είπα υπάρχει το αυτοδιοίκητο, η συνέλευση του τμήματος να εφαρμόσει όσα ο Συνήγορος του Πολίτη υποδεικνύει και εκτιμώ -και δεν νομίζω ότι είναι αβάσιμη η αισιοδοξία μου- ότι θα το πράξει.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η δεύτερη με αριθμό 902/1-4-2024 επίκαιρη ερώτηση δευτέρου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού με θέμα: «Να αποδοθεί ολόκληρο το ποσό των υποτροφιών δεδουλευμένων στους υποψήφιους διδάκτορες του ΙΚΥ».

Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Το θέμα που συζητάμε σε αυτή την ερώτηση είναι σε γνώση του Υπουργείου Παιδείας από το καλοκαίρι όταν κοινοποιήθηκε η πρώτη απόφαση της Ομοσπονδίας Ερευνητών, της ΠΟΣΕΕΙΙΔ. Ακολούθησαν άλλες δύο τέτοιες κοινοποιήσεις, μία ερώτηση δικιά μας και μία αναφορά επίσης δικιά μας που έμεινε αναπάντητη.

Φτάσαμε, λοιπόν, να συζητάμε ένα πρόβλημα πλέον σοβαρό τον Απρίλιο, παρ’ ότι είχαμε προειδοποιήσει έγκαιρα ότι θα ανέκυπτε. Ποιο είναι το πρόβλημα; Ένας μεγάλος αριθμός νέων ερευνητών στη χώρα μας χρηματοδοτεί την έρευνά του με υποτροφίες από το ΙΚΥ, η οποία συγκεκριμένη δράση χρηματοδοτείται από το ΕΣΠΑ.

Είναι πολλά τα προβλήματα στο ίδιο το θεσμικό πλαίσιο χρηματοδότησης των ερευνητών αυτών, τη στιγμή μάλιστα που αυτή η μικρή υποτροφία των 1.000 ευρώ τον μήνα μεικτά είναι ο μόνος οικονομικός πόρος που έχουν. Ωστόσο, παρά τις επανειλημμένες προειδοποιήσεις, φτάσαμε στο σημείο να μην έχουν ολοκληρώσει τη διατριβή τους μέχρι τον Δεκέμβρη του 2023 και αυτή τη στιγμή το ΙΚΥ τους ζητά πίσω και τις υποτροφίες μέχρι τώρα που ουσιαστικά πρόκειται για δεδουλευμένα για αυτούς τους νέους εργαζόμενους-ερευνητές γιατί καλύπτουν πάγιες και διαρκείς ανάγκες στο πλαίσιο της εκπόνησης της έρευνάς τους στα ερευνητικά κέντρα που εργάζονται. Άρα, τους ζητούνται πίσω τα δεδουλευμένα και, επίσης, όταν δεν γίνεται αυτό, δεν τους αποπληρώνουν την υποτροφία που είναι της τάξης των τριών-τεσσάρων χιλιάδων ευρώ.

Ζητούμε, λοιπόν, να ληφθούν μέτρα ώστε να αλλάξετε το τελικό παραδοτέο και να μπορέσουν να ολοκληρώσουν, να ανταποκριθούν στις υποχρεώσεις τους απέναντι στο πρόγραμμα με μια έκθεση τελική που θα εγκριθεί από την τριμελή επιτροπή των υποψηφίων, πρώτον, και, δεύτερον, να σταματήσει το ΙΚΥ να απαιτεί επιστροφή των δεδουλευμένων και να αποπληρώσει την υποτροφία.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Απαντώντας στην ερώτησή σας, κυρία συνάδελφε, θα πω -δι’ ολίγων, δεν θα ταλαιπωρήσω- το πλαίσιο το οποίο διέπει τη χορήγηση υποτροφιών. Οι υποτροφίες χρηματοδοτούνται από τις πράξεις του ΕΣΠΑ. Δηλαδή, διέπονται και από ευρωπαϊκή και από εθνική νομοθεσία και υπάρχει έλεγχος στη διαχείριση και στην εφαρμογή των αναπτυξιακών παρεμβάσεων.

Άρα, τα αιτήματα των υποτρόφων εξετάζονται σύμφωνα με αυτά που ορίζονται που θέτουν και τους όρους χρηματοδότησης από ότι αποφασίζει το ΙΚΥ, το Ίδρυμα Κρατικών Υποτροφιών, σε συνεργασία με την Ειδική Γραμματεία Διαχείρισης Προγραμμάτων Ευρωπαϊκού Κοινωνικού Ταμείου του Υπουργείου Ανάπτυξης και Επενδύσεων, στο οποίο γνωστοποιούνται τα αιτήματα των υποτρόφων και ανάλογα βγαίνει και η σχετική προκήρυξη.

Εκδόθηκε απόφαση το 2016, εγκρίθηκε ο πρώτος κύκλος πράξης για διακόσιες έντεκα υποτροφίες διδακτορικών σπουδών διάρκειας τριάντα έξι μηνών. Τροποποιήθηκε η απόφαση στον δεύτερο κύκλο, εγκρίθηκαν τριακόσιες τριάντα υποτροφίες της ίδιας διάρκειας και με νέα τροποποίηση εγκρίθηκαν επτακόσιες υποτροφίες διδακτορικών σπουδών τριάντα έξι μηνών.

Στην απόφαση αυτή προβλέπονται –και να είναι γνωστά και σε εκείνους που συμμετέχουν και εγκρίνεται η συμμετοχή τους- μεταξύ των άλλων τα παραδοτέα προϊόντα κατά τη διάρκεια υλοποίησης του έργου, είναι υποχρεωμένοι οι υπότροφοι να καταθέτουν τριμηνιαίες και εξαμηνιαίες εκθέσεις προόδου, να προσκομίσουν βεβαίωση της γραμματείας του οικείου τμήματος ή σχολής που να προκύπτει ότι έχει κατατεθεί η πρόταση της τριμελούς συμβουλευτικής επιτροπής, ώστε να οριστεί η επταμελής εξεταστική επιτροπή που θα κρίνει τη διδακτορική διατριβή τους και το τελικό προϊόν που πρέπει να παραδώσουν είναι η ολοκλήρωση της διδακτορικής διατριβής και η διαδικασία όλη αυτή ολοκληρώνεται με την κατάθεση εντός τριμήνου το αργότερο της βεβαίωσης επιτυχούς υποστήριξης διατριβής μπροστά στην εξεταστική επιτροπή και της αναγόρευσης του διδάκτορα.

Αν κάτι από αυτά δεν ολοκληρωθεί, υποχρεούνται οι υπότροφοι -αυτή είναι και η συμφωνία την οποία γνωρίζουν και προσυπογράφουν και στην οποία προσχωρούν- να επιστρέψουν το συνολικό ποσό της υποτροφίας που έλαβαν, σύμφωνα με τις ισχύουσες διατάξεις.

Το ΙΚΥ, λοιπόν, προκήρυξε το πρόγραμμα υποτροφιών, εξέδωσε τη σχετική πρόσκληση εκδήλωσης ενδιαφέροντος για την εκπόνηση διδακτορικής διατριβής με ανώτατο όριο τους τριάντα έξι διαδοχικούς μήνες. Οι ενδιαφερόμενοι, λοιπόν, γνώριζαν όλα αυτά που εγώ σας είπα αναλυτικά και το αποδέχτηκαν απολύτως γνωρίζοντας ότι το ΙΚΥ σε οποιοδήποτε στάδιο της διαδικασίας, όχι μόνο μετά το πέρας της, μπορεί να σταματήσει τη χορήγηση των υποτροφιών, των τροφείων δηλαδή, αν δεν συντρέχουν οι τυπικές προϋποθέσεις υποψηφιότητας και να ζητήσει την επιστροφή, πράγμα το οποίο ορίζεται σαφώς και όλοι γνωρίζουν ότι η παραβίαση οιουδήποτε από τους όρους σύμβασης παρέχει στο ΙΚΥ το δικαίωμα να διακόψει την υποτροφία από τη διαδικασία που αναφέρεται στη σύμβαση.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κτενά, έχετε τον λόγο για τη δευτερολογία σας.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Κυρία Υπουργέ, δηλαδή, μας λέτε ότι κακώς υπέγραψαν τη σύμβαση οι υποψήφιοι διδάκτορες και ας πρόσεχαν. Ακριβώς, λοιπόν, το πλαίσιο της πολιτικής της Ευρωπαϊκής Ένωσης και το πώς αυτό υιοθετείται από τις κυβερνήσεις στη χώρα μας, ακριβώς η πιστή εφαρμογή της διαδικασίας της Μπολόνια είναι αυτή που έχει οδηγήσει την έρευνα και τους ερευνητές να εργάζονται με τέτοιες απαράδεκτες συνθήκες, σε ένα απαράδεκτο καθεστώς επισφάλειας, να είναι ανασφάλιστοι, με καθυστερημένες πληρωμές. Ποτέ δεν παίρνουν τα λεφτά που έχουν υπογράψει στην ώρα τους.

Και, βέβαια, αυτό που λέει μέσα η σύμβαση περί ανωτέρας βίας ποτέ δεν ισχύει για τα δικά τους προβλήματα, γιατί αν δεν είναι ανωτέρα βία η πανδημία, αν δεν είναι ανωτέρα βία η εγκυμοσύνη μιας κοπέλας, που υποτίθεται ότι στηρίζετε και την οικογένεια, πότε αυτός ο ερευνητής, αυτή η ερευνήτρια, που πραγματικά ο μόνος πόρος τους είναι αυτά τα 1.000 ευρώ τον μήνα -μεικτά ξαναλέω-, αυτά τα ελάχιστα χρήματα και τη στιγμή που είναι κάθε μέρα στο ερευνητικό κέντρο, προσφέρουν υπηρεσίες που χρειάζεται το ίδιο το κέντρο.

Και εδώ να πω ότι και η σύνοδος των πρυτάνεων έχει στηρίξει το αίτημά τους λέγοντας ότι η ολοκλήρωση της διδακτορικής διατριβής μπορεί να αντιμετωπίσει προβλήματα που δεν εξαρτώνται από τον διδάκτορα, όπως η πρόσβαση σε αναλώσιμα, οι βλάβες σε εξοπλισμό. Ξέρουμε τα προβλήματα που υπάρχουν στα ερευνητικά κέντρα. Είναι απαρχαιωμένος ο εξοπλισμός. Δεν υπάρχει δυνατότητα πολλές φορές να αποκτηθούν τα αναλώσιμα. Πώς θα ολοκληρωθεί μια διατριβή ειδικά αν είναι εργαστηριακή, σε τέτοια ασφυκτικά πλαίσια;

Και λέω ασφυκτικά, γιατί η συγκεκριμένη ΚΥΑ προέβλεπε οι υποτροφίες να αφορούσαν υποψήφιους διδάκτορες που είχαν καταστεί υποψήφιοι διδάκτορες μέχρι τον Ιούνιο του 2019. Μετά ξέσπασε η πανδημία και η χρονική διάρκεια των συμβάσεων, οι συμβάσεις κάλυπταν δεκαέξι μήνες.

Μέσα σε αυτό το χρονικό πλαίσιο δεν μπορεί να ολοκληρωθεί καμμία διδακτορική διατριβή, αν θέλουμε να είμαστε σοβαροί και να κάνουμε τη δουλειά μας σε αυτό τον χώρο.

Δεν είναι, λοιπόν, μόνο ότι είναι απαράδεκτα ανελαστικοί οι περιορισμοί των προγραμμάτων ΕΣΠΑ, είναι ότι δεν λαμβάνουν και υπ’ όψιν τις ιδιαιτερότητες της έρευνας. Βέβαια, δεν είναι τρόπος χρηματοδότησης της έρευνας αυτός, αλλά εδώ είμαστε, εσείς έχετε φτιάξει αυτούς τους νόμους, εσείς φτιάξατε αυτές τις συμβάσεις, εσείς έχετε φτιάξει αυτό το ασφυκτικό πλαίσιο και αυτό το πλαίσιο συντρίβει ζωές.

Αυτή τη στιγμή, λοιπόν, νέα παιδιά με δυνατότητες -υψηλής ειδίκευσης προσωπικό λέγεται αυτό, κυρία Υπουργέ- δεν μπορούν να επιβιώσουν, συνεχίζουν να εργάζονται, είναι σε καθεστώς ομηρίας. Δεν τους δίνονται τα δεδουλευμένα τους –ξαναλέω- οι υποτροφίες είναι μια μορφή αμοιβής, ξέρετε, δεν είναι δώρο, δουλεύουν αυτά τα παιδιά για αυτά τα λεφτά που έχουν εισπράξει, τα λίγα που έχουν εισπράξει και αυτά που τους οφείλονται και αυτά που τους ζητούνται τώρα να επιστρέψουν.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Θα κλείσω επαναλαμβάνοντας ότι σας καλούμε, σας ζητούμε να κάνετε τα απαραίτητα, ώστε να αλλάξει το τελικό παραδοτέο, να μπορέσουν να ολοκληρωθούν οι όροι της σύμβασης που έχουν υπογράψει αυτοί οι νέοι άνθρωποι, ώστε να αποπληρωθεί το υπόλοιπο της υποτροφίας.

Και φυσικά, να επισημάνω ότι ο μόνος τρόπος ανάπτυξης της έρευνας σε οποιαδήποτε χώρα είναι με κρατική χρηματοδότηση στο ύψος των αναγκών και όχι με το άθλιο καθεστώς των υποτροφιών του ΕΣΠΑ.

Ευχαριστώ και για την ανοχή σας, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Κατ’ αρχάς, να πω ότι πολύ καλά κάνουν τα παιδιά και παίρνουν την υποτροφία, εγώ έχω και στο κοινωνικό και στο φιλικό μου περιβάλλον πολλούς υποτρόφους του ΙΚΥ που πράγματι διέπρεψαν, συμμορφούμενοι, βεβαίως, με τις προϋποθέσεις για την υποτροφία την οποία έλαβαν.

Τώρα, σε ό,τι αφορά την παρατήρησή σας ότι είναι τελείως ανελαστικά, ότι δεν έλαβαν υπ’ όψιν την πανδημία, ότι δεν δόθηκαν παρατάσεις, νομίζω ότι δεν έχετε σωστή πληροφόρηση, έχετε λανθασμένη πληροφόρηση.

Θα σας πω, λοιπόν, ότι μετά από αιτήματα του ΙΚΥ προς την Ειδική Υπηρεσία Διαχείρισης Προγραμμάτων Ευρωπαϊκού Κοινωνικού Ταμείου -παρενθετικά θα πω ότι όταν παίρνουμε ευρωπαϊκά κονδύλια, καλώς έχουμε συνεργασία, είναι επιβεβλημένη, τώρα να ανοίξουμε ιδεολογική συζήτηση αν πρέπει να τα χρησιμοποιούμε ή όχι, δεν θα καταλήξουμε πουθενά, κλείνω την παρένθεση- λόγω της πανδημίας που ήταν, αποτελούσε συνθήκη ανωτέρας βίας και ορθά, δόθηκαν δύο παρατάσεις για την ολοκλήρωση της διαδικασίας. Αρχικά αφορούσαν σε υποβολή των τελικών παραδοτέων έως τις 31-12-2022. Η δεύτερη παράταση ήταν μέχρι 30-9-2023. Άρα, δεν ήταν δεκαέξι μήνες, όπως είπατε, που ήταν ο πραγματικός χρόνος που μπορούσαν να δουλέψουν οι υπότροφοι, ήταν ουσιαστικά ο χρόνος που επιβάλλεται και πρέπει να τους δοθεί για να ολοκληρώσουν. Άρα, λοιπόν, τηρήθηκε και το χρονοδιάγραμμα υλοποίησης με τις παρατάσεις και η διαχειριστική διαδικασία ολοκλήρωσης που είναι και αυτή απαραίτητη. Αυτή ολοκληρώθηκε στις 31-12-2023.

Το ίδιο έγινε και για τη δεύτερη πράξη, δόθηκε και εκεί παράταση, αντί για τις 31-12-2021 ολοκληρώθηκε με υποβολή τελικού παραδοτέου στις 31-10-2023, άρα η σχετική ευελιξία που η ανωτέρα βία επιβάλλει, επέβαλε και εδώ την παράταση αυτής της προθεσμίας και του χρόνου που είχαν για να παραδώσουν τη διατριβή τους ή να κάνουν τις διαδικαστικές ενέργειες οι υπότροφοι.

Σε ό,τι αφορά την υλοποίηση των πράξεων, κυρία συνάδελφε, αυτή είναι αρμοδιότητα του ΙΚΥ. Το ΙΚΥ είναι ο δικαιούχος, ευθύνεται για την παραλαβή, για τον έλεγχο των παραδοτέων, για την αποζημίωση των ωφελουμένων και την καταχώρηση των δαπανών, τη συλλογή, την καταχώριση των απογραφικών και άλλες σχετικές γραφειοκρατικές διαδικασίες σε διάστημα τριάντα έξι μηνών ή περισσοτέρων, όπως στη δική μας τη συγκεκριμένη περίπτωση, όταν υπάρχουν λόγοι ανωτέρας βίας και δόθηκε επιπλέον χρόνος για να ολοκληρώσουν τις επιβαλλόμενες από το θεσμικό πλαίσιο υποχρεώσεις τους οι υπότροφοι. Εξαντλήθηκαν όλα τα χρονικά περιθώρια, οι καινούργιες ημερομηνίες μετά την παράταση λήξης των πράξεων ήταν ανελαστικές, γιατί συμπίπτουν και με τη λήξη της προγραμματικής περιόδου του ΕΣΠΑ 2014-2020, που είναι η 31-12-2023, άρα περιθώριο για άλλη παράταση δεν υπήρχε, όπως καταλαβαίνετε.

Επίσης, θέλω να πω ότι κατά την πορεία υλοποίησης, γιατί είναι υποχρεωμένοι ανά τρίμηνο ή ανά εξάμηνο να υποβάλλουν αναφορές, δεν διαγνώστηκαν αδυναμίες για την ολοκλήρωση, για αυτό και δεν διεκόπη νωρίτερα η χορήγηση των τροφείων.

Κακώς επιμένετε να λέτε τα τροφεία δεδουλευμένα, δεν είναι δεδουλευμένα, οι υπότροφοι μάλιστα δεσμεύονται να μην δουλέψουν κατά το διάστημα αυτό, ούτε είναι δωρεές -θα έλεγα- δωρεά, είναι τροφεία, τα δικαιούνται, δεν τους κάνει κανείς δώρο, τα δικαιούνται και είναι δαπάνες που κάνουν για να μπορέσουν να κάνουν το ερευνητικό τους έργο.

Και όλα αυτά είναι στις συμβάσεις που έχουν υπογράψει με το ΙΚΥ, που δεν μπορεί να παρεκκλίνει από τους όρους αυτούς, γιατί, κυρία συνάδελφε, η δαπάνη μετά δεν θα ήταν επιλέξιμη, άρα δεν θα έπαιρναν τα χρήματά τους.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η πρώτη με αριθμό 908/1-4-2024 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Κλιματικής Κρίσης και Πολιτικής Προστασίας, με θέμα: «Καθυστέρηση στην αποζημίωση των πληγέντων από την πλημμύρα της 4ης Ιανουαρίου 2021 στην Περιφερειακή Ενότητα Σερρών».

Στην επίκαιρη ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Χρήστος Τριαντόπουλος.

Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κύριε Υπουργέ, όπως καλά γνωρίζετε –είχαμε, άλλωστε, εκτενή συνεργασία για το θέμα- οι Σέρρες και συγκεκριμένα πενήντα τρεις κοινότητες σε όλους τους δήμους του νομού αντιμετώπισαν ένα σφοδρότατο πλημμυρικό φαινόμενο στις 4 Ιανουαρίου του 2021 που προκάλεσε, δυστυχώς, μεγάλες καταστροφές.

Πέρα από τις ζημιές στις παραγωγές που καλύφθηκαν -και οφείλουμε να το υπογραμμίσουμε αυτό- στο τέλος του ίδιου έτους, δηλαδή του 2021, από τον ΕΛΓΑ, σημειώθηκαν, βεβαίως, μεγάλες καταστροφές σε ό,τι αφορά εγκαταστάσεις και εξοπλισμό εμπορικών επιχειρήσεων, έγγειο κεφάλαιο, αποθηκευμένα προϊόντα γεωργικών επιχειρήσεων, μέσα παραγωγής και εξοπλισμού, ό,τι ακριβώς δηλαδή, καλύπτει ο νόμος της κρατικής αρωγής.

Και κύριε Υπουργέ, επιδείχθηκε πράγματι ένας πολύ σημαντικός αρχικός συντονισμός και μια αξιοσημείωτη ταχύτητα τόσο στην ολοκλήρωση των δηλώσεων ζημιάς όσο και στην ολοκλήρωση των πραγματογνωμοσυνών. Να θυμίσω ότι στις 4 του μηνός συνέβη το θεομηνικό φαινόμενο, στις 6 Ιανουαρίου ήμασταν με τη διοίκηση του ΕΛΓΑ στο πεδίο, στις 5 Φεβρουαρίου, σε λιγότερο δηλαδή από έναν μήνα, είχαν τελειώσει οι δηλώσεις, στις 3 Μαρτίου οι μεικτές επιτροπές ΔΑΟΚ και ΕΛΓΑ είχαν ήδη μπει στο πεδίο για να διαπιστώσουν όσα δήλωναν οι πληγέντες και προτού καν μάλιστα -και οφείλουμε θετικά να το υπογραμμίσουμε- γίνουν οι οριοθετήσεις, στις 30-4-2021 έχουν ολοκληρωθεί οι πραγματογνωμοσύνες.

Σήμερα, όμως, σχεδόν τριάμισι χρόνια μετά από το ζημιογόνο γεγονός, εμπορικές και αγροτικές επιχειρήσεις –επαναλαμβάνω, όχι παραγωγές, αυτές έχουν εξοφληθεί- παραμένουν, δυστυχώς, απλήρωτες. Ξεκινήσαμε άριστα δηλαδή, αλλά μάλλον μείναμε κάπου στη μέση.

Πότε, λοιπόν, οι δικαιούχοι των αγροτικών και εμπορικών επιχειρήσεων που επλήγησαν από το θεομηνικό φαινόμενο της 4ης Ιανουαρίου του 2021 θα δουν στους λογαριασμούς τους τα οφειλόμενα σε αποζημιώσεις;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Τριαντόπουλε, έχετε τον λόγο για τρία λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κυρία Πρόεδρε.

Ευχαριστώ, κυρία συνάδελφε, που θα συζητήσουμε πάλι για το συγκεκριμένο ζήτημα και θα εστιάσω πέραν των όλων άλλων μέτρων του Σχεδίου Στήριξης και Αποκατάστασης της περιοχής στο κομμάτι της κρατικής αρωγής, για να απαντήσω και άμεσα στο ερώτημά σας, δηλαδή για τις ζημιές που προκλήθηκαν από την πλημμύρα στα στοιχεία του ενεργητικού των επιχειρήσεων, συμπεριλαμβανομένων και των αγροτικών εκμεταλλεύσεων.

Όπως γνωρίζετε, κυρία συνάδελφε, η επιχορήγηση πλέον εμπίπτει, όπως σωστά είπατε και εσείς, στο πλαίσιο της κρατικής αρωγής και ιδιαίτερα στις διατάξεις του ν.4797/2021. Απαραίτητη προϋπόθεση για την έκδοση της υπουργικής απόφασης και την παροχή της επιχορήγησης ήταν αρχικά η καταγραφή των ζημιών, που είπατε πως έγινε και ακολουθεί η εκτίμηση, λοιπόν, από τις Επιτροπές Κρατικής Αρωγής της περιφέρειας, της Περιφερειακής Ενότητας Σερρών. Είναι επιτροπές που ορίζονται από την οικεία περιφέρεια. Σε δεύτερο χρόνο ακολουθεί η προώθηση των συγκεντρωτικών καταστάσεων των πληγέντων και των ζημιών στη Διεύθυνση Κρατικής Αρωγής. Τότε ήταν στο Υπουργείο Οικονομικών, τώρα είναι στο Υπουργείο Κλιματικής Κρίσης και Πολιτικής Προστασίας.

Συγκεκριμένα για τη φυσική καταστροφή που συζητάμε η Περιφερειακή Ενότητα Σερρών απέστειλε αρχικά τις καταστάσεις των πληγεισών επιχειρήσεων στις 6 Απριλίου του 2022.

Ωστόσο, στις καταστάσεις αυτές υπήρχε ένα πρόβλημα. Η εκτίμηση του ύψους των ζημιών είχε συμπληρωθεί από τις ίδιες τις επιχειρήσεις και όχι από τις αρμόδιες Επιτροπές Κρατικής Αρωγής, όπως ορίζει και ο νόμος. Επομένως, γίνεται εύκολα αντιληπτό ότι αυτές τις καταστάσεις δεν μπορούσαν να τύχουν ούτε επεξεργασίας, αλλά ούτε και προώθησης.

Χωρίς να χαθεί χρόνος, οι αρμόδιες υπηρεσίες του Υπουργείου συνεργάστηκαν στενά με τις υπηρεσίες της περιφέρειας. Δόθηκαν οι κατάλληλες στοχευμένες οδηγίες και οι διευκρινίσεις και έτσι εστάλησαν οι τελικές συγκεντρωτικές καταστάσεις ορθά συμπληρωμένες, με τις εκτιμήσεις των Επιτροπών Κρατικής Αρωγής αυτή τη φορά.

Σταδιακά προχώρησε και η έκδοση των σχετικών υπουργικών αποφάσεων για τις αποζημιώσεις των πληγέντων. Όπως και εσείς αναφέρετε στην ερώτησή σας, μέχρι σήμερα έχουν εκδοθεί δύο αποφάσεις επιχορήγησης, η μία στις 11-4-2023, απόφαση με συνολικό ποσό 259.340 ευρώ που αφορά τις αγροτικές εκμεταλλεύσεις και η δεύτερη στο τέλος του Δεκεμβρίου του 2023, συμπληρωματική απόφαση συνολικού ποσού 1.129.140 ευρώ που αφορά και επιχειρήσεις και αγροτικές εκμεταλλεύσεις. Να σημειωθεί πως το ύψος της ενίσχυσης υπολογίζεται κλιμακωτά και μπορεί να φτάσει –και φτάνει- στο 70% της εκτιμηθείσας ζημιάς.

Για την καταβολή της αποζημίωσης οι δικαιούχοι οφείλουν να καταθέσουν μια σειρά από λίγα πλέον δικαιολογητικά έγγραφα και παραστατικά στην περιφέρεια. Η περιφέρεια μετά τα συγκεντρώνει και τα προωθεί αρμοδίως η Διεύθυνση Κρατικής Αρωγής.

Επομένως, ως προς τα συγκεκριμένα είμαστε σε μία φάση που έρχονται τα έγγραφα προς την κεντρική υπηρεσία. Σημειώνω ότι οι φάκελοι με τα δικαιολογητικά των δικαιούχων αγροτικών εκμεταλλεύσεων εστάλησαν από την Περιφερειακή Ενότητα Σερρών τον Σεπτέμβριο του 2023 και των επιχειρήσεων εστάλησαν προσφάτως και βρίσκονται ήδη προς επεξεργασία από τη Διεύθυνση Κρατικής Αρωγής.

Να αναμένετε, λοιπόν, το αμέσως επόμενο χρονικό διάστημα να προχωρήσει σταδιακά η καταβολή της αποζημίωσης προς τους πληγέντες συμπολίτες μας, εφόσον φυσικά προηγηθεί ο έλεγχος πληρότητας και ορθότητας των φακέλων από την αρμόδια υπηρεσία και είναι όλα τα έγγραφα σωστά.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Αραμπατζή, έχετε τον λόγο για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κύριε Υπουργέ, ξέρω ότι είστε πρακτικός άνθρωπος και θα πω για δεύτερη φορά ότι γνωρίζω πολύ καλά την προσπάθεια την οποία καταβάλλετε στη διαχείριση των όποιων παραλείψεων και λαθών, τα οποία μπορεί να συνέβησαν κατά τη διάρκεια της συλλογής των δικαιολογητικών και της αποζημιωτικής διαδικασίας.

Μάλιστα, όπως είπατε για την κλιμακωτή αποζημίωση ως το 70%, επειδή μας ακούν οι άνθρωποι και πρέπει να τα λέμε λίγο πιο συγκεκριμένα, οι αγροτικές επιχειρήσεις που ήταν εκατόν δεκαοκτώ στον αριθμό –αν δεν απατώμαι, τώρα με τα δικαιολογητικά είναι στις εκατόν δέκα τέσσερις- από 115.000 ευρώ που ήταν η αρχική απόφαση του Υπουργείου Οικονομικών, τελικά θα πάρουν 259.000 ευρώ.

Ερχόμαστε, όμως, σε αυτά, κύριε Υπουργέ, στις αγροτικές επιχειρήσεις. Από 12-4-2023 έχει εκδοθεί η σχετική υπουργική απόφαση για τον καθορισμό της επιχορήγησης που ορίζει ότι αυτές οι επιχειρήσεις θα πάρουν τελικά 259.000. Αυτές, λοιπόν, ένα χρόνο μετά, γιατί είμαστε Απρίλιο, γιατί δεν έχουν πληρωθεί και αφήνουμε τις αγροτικές επιχειρήσεις σε εκκρεμότητα; Είπατε, βεβαίως, ότι απέστειλαν τα σχετικά δικαιολογητικά –τα τελευταία ουσιαστικά που είναι και τα πιο λίγα- τον Σεπτέμβριο του 2023.

Τον Σεπτέμβριο του 2023, κύριε Υπουργέ, ήταν μόνο μια επιχείρηση που έστειλε η υπηρεσία εκεί της Περιφερειακής Ενότητας Σερρών. Από 27 Ιουνίου στέλνουν συνεχώς επιχειρήσεις, δηλαδή τριάντα δύο, είκοσι επτά, σαράντα τέσσερις. Γιατί, λοιπόν, συν τω χρόνω, εφόσον έρχονται έτοιμα τα δικαιολογητικά και οι φάκελοι, να μη γίνονται διαδοχικές πληρωμές όταν έχει μεσολαβήσει αυτό το μεγάλο χρονικό διάστημα; Μιλάμε για τις αγροτικές επιχειρήσεις.

Πάμε τώρα στις εμπορικές. Εγώ να αντιληφθώ, κύριε Υπουργέ, ότι εκεί η επιτροπή, ο επικεφαλής της Πολιτικής Προστασίας Περιφερειακής Ενότητας Σερρών, έκαναν κάποιες παραλείψεις, κάποιες δυσερμηνείες. Άλλαξε βέβαια και το πλαίσιο της κρατικής αρωγής. Αλλιώς ξεκινήσαμε το 2021, μετά ήρθε ο νόμος όπως πολύ καλά γνωρίζετε.

Ξέρετε, όμως, κύριε Υπουργέ; Τελικά, το κράτος των Αθηνών πού είναι βοηθητικά, συνεργατικά, καθοδηγητικά, να δώσει λίγο φως και σ’ αυτές τις υπηρεσίες προκειμένου στο διά ταύτα οι πολίτες -γιατί αυτό ενδιαφέρει- να μην έχουν μια αίσθηση αναξιοπιστίας και καθυστέρησης του κράτους που είναι το ζητούμενο;

Και από αυτές τώρα τις τριάντα οκτώ εμπορικές επιχειρήσεις, κατέληξαν τελικά με τα λάθη που αναφέρατε, σε μόλις τέσσερις. Αν κατορθώσουν από αυτές τις τριάντα οκτώ, οι τριάντα τέσσερις εν προκειμένω, να συμπληρώσουν δικαιολογητικά –βεβαίως, σε πολύ αργότερο χρόνο, δεν είναι όλη η ευθύνη δική τους- θα υπάρξει δυνατότητα πρόσθετων αιτημάτων πληρωμής; Αυτό είναι το ένα. Προτίθεστε να ενεργοποιήσετε το άρθρο 12 του νόμου περί κρατικής αρωγής που λέει ουσιαστικά ότι μπορούν να αποζημιωθούν και οι μη κατά κύριο επάγγελμα αγρότες; Αν θέλετε, δώστε μας και ένα χρονοδιάγραμμα στην απάντησή σας, σας παρακαλώ, για τις αγροτικές επιχειρήσεις οι οποίες ήταν έτοιμες από τον Ιούνιο του 2023 στο μεγαλύτερο μέρος τους.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τριαντόπουλε, έχετε τον λόγο για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Όπως σας ανέφερα και πριν στην πρωτολογία μου, από τον Σεπτέμβριο και μετά αρχίζουμε να λαμβάνουμε τα όποια στοιχεία επιχειρήσεων είτε είναι αγροτικές εκμεταλλεύσεις, είτε είναι επιχειρήσεις. Και το πρόβλημα στις Σέρρες, όπως γνωρίζετε πολύ καλά γιατί συνεργαστήκαμε τότε, ξεκίνησε πέραν των δυσλειτουργιών που παρατηρήθηκαν στην υπηρεσία, από την απουσία οριοθέτησης. Θυμάστε ότι κάναμε ολόκληρη διάταξη -που μετά αξιοποιήθηκε- για να μπορέσουμε να συμπεριλάβουμε και τους αγρότες, καθώς δεν είχε οριοθετηθεί όπως προβλεπόταν από την αρμόδια υπηρεσία για τα κτήρια, αλλά προχωρήσαμε σε μία επιπρόσθετη διάταξη να τους συμπεριλάβουμε.

Αν υπάρχει αίτημα και για τους μη κατά κύριο επάγγελμα αγρότες, σε όλες τις περιπτώσεις έχει ενεργοποιηθεί, οπότε δεν υπάρχει κανένα ζήτημα να μην αφορά και την περίπτωση της περιοχής των Σερρών. Άλλωστε, οι φυσικές καταστροφές δεν πλήττουν το κέντρο της χώρας, δεν πλήττουν την Αθήνα. Είναι όλες, δυστυχώς, στην περιφέρεια, όπως δυστυχώς ήταν κάποτε και στην Αθήνα. Όμως, όλες είναι στην περιφέρεια. Συνεπώς, εκεί έχουμε συχνότατη επικοινωνία. Μάλιστα, την προηγούμενη περίοδο είχαμε κάνει μία σειρά από σεμινάρια σε όλες τις περιφέρειες, σε όλους τους δήμους, για να ενημερωθούν για το θεσμικό πλαίσιο και ανά τακτά διαστήματα λαμβάνουν σχετικά έγγραφα.

Οπότε, από τη στιγμή που όπως ανέφερα και στην πρωτολογία μου, έχουμε υλοποιήσει όλες τις αναγκαίες και απαραίτητες ενέργειες, οι σχετικές υπουργικές αποφάσεις επιχορήγησης τόσο των αγροτικών εκμεταλλεύσεων, όσο και των επιχειρήσεων που επλήγησαν από την πλημμύρα της 4ης Ιανουαρίου του 2021 στις Σέρρες, έχουν εκδοθεί. Άρα, ό,τι έρχεται προχωρά.

Θα προχωρήσουμε, λοιπόν, και τις επόμενες ημέρες και σε αυτές τις περιπτώσεις που λέτε. Επιταχύνονται όλες οι απαιτούμενες ενέργειες, ώστε να δοθεί άμεσα η αποζημίωση σε όσους πραγματικά τη δικαιούνται. Και έχω ξαναπεί ότι η στήριξη δίνεται με όρους και προϋποθέσεις ώστε να καταλήγει στους συμπολίτες μας που πραγματικά επλήγησαν και χρειάζονται την κρατική βοήθεια, όπως αναφέρετε και εσείς, για να αντιμετωπίσουν τις δυσκολίες που έφερε αυτή η φυσική καταστροφή. Γι’ αυτό και θέτουμε στάδια ελέγχου και επεξεργασίας συνολικής διαδικασίας, για να φτάνει στοχευμένα η βοήθεια.

Οπότε, σε πολύ σύντομο χρονικό διάστημα θα δοθεί η αποζημίωση στους πληγέντες των Σερρών. Και συμφωνώ μαζί σας ότι το διάστημα -γιατί αναφέραμε τους λόγους- που έχει μεσολαβήσει από την έκβαση της πλημμύρας είναι αρκετά μεγάλο. Δεν είναι όπως σε άλλες περιπτώσεις. Γι’ αυτό και το συζητάμε και δεύτερη φορά στη Βουλή και αναλύουμε τα προβλήματα που οδήγησαν σε αυτήν την κατάσταση. Γι’ αυτό όμως και εμείς από την πλευρά μας, το πλαίσιο της κρατικής αρωγής που έχουμε διαμορφώσει δεν έχει καμμία σχέση με ό,τι συνέβαινε στο παρελθόν. Είναι πολύ καλύτερο από ό,τι παραλάβαμε πριν από πέντε χρόνια, αλλά σίγουρα χωρά παρεμβάσεις βελτίωσης και σε συνεργασία με τους Οργανισμούς Τοπικής Αυτοδιοίκησης που κάνουμε πάντα.

Προς αυτήν την κατεύθυνση, λοιπόν, επεξεργαζόμαστε μια τριλογία νομοθετικών πρωτοβουλιών. Το πρώτο μέρος το παρουσίασα ενώπιον του Υπουργικού Συμβουλίου τον Ιανουάριο. Περιλαμβάνει παρεμβάσεις και διαδικασίες που θα διευκολύνουν την επέκταση της ιδιωτικής ασφάλισης έναντι των φυσικών καταστροφών και θα ακολουθήσουν το αμέσως επόμενο διάστημα τα άλλα δύο μέρη που αφορούν την εξέλιξη και την απλούστευση των δύο πλαισίων.

Αφορούν, δηλαδή, την εξέλιξη του πλαισίου της στεγαστικής συνδρομής για την κάλυψη της οικοσκευής και τις περιπτώσεις που έχουμε ζημιές σε κτήρια από φυσικές καταστροφές και την εξέλιξη του πλαισίου της κρατικής αρωγής προς επιχειρήσεις και αγροτικές εκμεταλλεύσεις που πλήττονται από φυσικές καταστροφές. Και για την απλούστευση των διαδικασιών έχουμε θέσει υψηλό στόχο στον τομέα της ψηφιοποίησης. Έτσι, θα καταφέρουμε να αντιμετωπίσουμε τη γραφειοκρατία και να βελτιώσουμε τους χρόνους ανταπόκρισης του κράτους στις ανάγκες των πληγέντων.

Την εποχή που οι φυσικές καταστροφές εκδηλώνονται όλο και πιο συχνά με μεγαλύτερες επιπτώσεις σε ένταση και έκταση, είναι χρέος μας να αναπτύξουμε νέες δράσεις για την κρατική αρωγή και είναι και η κατάλληλη στιγμή να συμπορευθούν η ιδιωτική ασφάλιση με την κρατική αρωγή. Είναι κάτι που πρέπει να γίνει και είναι κάτι που ήδη επεξεργαζόμαστε.

Κυρίες και κύριοι συνάδελφοι, σας διαβεβαιώνω πως σε κάθε φυσική καταστροφή -έτσι και στην περίπτωση των Σερρών- καταβάλλουμε κάθε δυνατή προσπάθεια, για να καταβληθούν το συντομότερο δυνατόν οι αποζημιώσεις στους πληγέντες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθήτριες και μαθητές και τέσσερις συνοδοί εκπαιδευτικοί από το 1ο Γενικό Λύκειο Διδυμοτείχου Έβρου.

Η Βουλή σάς καλωσορίζει και σας εύχεται να έχετε και ευχάριστη διαμονή αυτές τις ημέρες στην Αθήνα. Καλή σας επιτυχία και καλή πρόοδο στη ζωή σας!

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 16.50΄ λύεται η συνεδρίαση για τη Δευτέρα 8 Απριλίου 2024 και ώρα 14.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**